
INTRODUZION 


O vin pensát di frontá la cuistion dal dirit dai popui ae autodetermi- 
nazion a tacá di trê ponts determinants: chel economic, chel statuál 
e chel internazionál. 

Sul plan economic si trate, prin di dut, di superá un preconcet pri- 
mari li che ogni discors critic e interpretatîf (e duncje propositif) che 
al tocje la economie al scugne jessi frontàt dentri di un implant 
precostituît, di un telàr ineludibil, di une struture mentàl che e viót 
il sisteme esistent tant che un organisim naturál, tignút sù di lecs 
naturáls, li che duncje ogni analisi critiche e pues jessi fate dome 
parentri di chel telár, tal rispiet di chel paradigme. Inte stesse manie- 
re che un inzegnîr o un architet a puedin sì pensà e progjetà puints 
o palags intune forme, struture o materiál dal dut origjinái ma no 
puedin par chel no rispietá lis leçs de fisiche, de gjeologjie e de na- 
ture in gjenerál. 

Cheste adeguazion des siencis naturàls cun chés umanis e l’insuaza- 
ment di chestis ultimis su la fonde des dibisugnis primariis e puarte 
a une vision dal mont li che la economie no dome e je sience, ma e 
je ancje logade al puest di comant. Cun di plui, il tiermin “economic” 
achì al è simpri coniugát cul concet di “marcját” intun incuintri che 
al varès di corispuindi cu lis legs de nature. Duncje, sisteme inevita- 
bil parce che Punic pussibil. Si che duncje, pal pinstr dominant, la 

vicende storiche dal om e va analizade e frontade daúr dal model 
atuál fat passà par “sientific” e che a chel ogni comunitát (civil e 
politiche) e scugne adeguási. 


Se no si tache cul meti in discussion chest teoreme, ogni altri pas al 
risultarès dibant. Si à duncje di contindi che ché adeguazion e je di- 
scutibile sul plan metodologjic e false sul plan storic. Se si a ché di 
frontà la cuistion dai mudaments sociopolitics, al covente prin di dut 
mudá chel paradigme parce che dentri di chel paradigme ogni mu- 
dament al risultarès ilusori. 

Se e je vere che Marx al definis la economie di marcjât tant che une 
des formis pussibilis de economie, al calcole dut cás la economie 
tant che element struturál de societát ma nol calcole il pés (tant che 
Weber o Polanyi) dai dáts culturái. 


Il telár de nestre societàt si fonde su doi pilastris: 

il prin al è rapresentát dal economicisim fiastri de filosofie ma- 
terialiste, di un materialisim che al calcole la comunitát umane tant 
che un adun di individuis che il lór assum al e chel di produsi par 
nudrîsi e par sorevivi (lom al sarès ce che al mangje) e lu fasin sot 
dal sburt di chel che vué o clamin “marcját”. Stant a cheste vision, la 
organizazion di une societàt e à di meti in prin plan la cuistion pro- 
dutive, che intun contest capitalist si tradús inte ossession produtivi- 
ste. 


Il secont al è rapresentàt dal statalisim. Chest secont pilastri al 
calcole la istituzion dal Stàt (daúr de concezion hobbesiane e bodi- 
niane) tant che telàr insuperàt e insuperabil de vite civîl. 

Al è su chescj doi pilastris che si fonde la realtàt che o sin daúr a vi- 
vi e a sperimentà, no cence consecuencis. Cheste realtàt nus ven 
presentade tant che se e fos detade di une leg di nature. Al è di che- 
stis fondis che si svilupe il discors politic dominant e al è di li che si 


scugne tacá par contestualizá il discors identitari. Il discors e la ba- 
taie pe identitát e pe indipendence dai popui, a scuegnin jessi stazáts 
e svilupáts in oposizion ae ideologjie stataliste e economiciste, li che 
il Stát e il teren ideologjic li che si implante a tindin a escludi ogni 
rivendicazion e ogni riclam di nature identitarie e nazionalitarie cal- 
colát un pericul pal sisteme dominant intal so comples. 


Il tierc pilastri al è chel etnic. 

Cuant che si fevele de cuistion etniche cheste e ven dispès strasso- 
meade e tornade a interpretà o intun sens “etnografic” (insuazát in- 
tal cjamp de ricercje antropologjiche) o intun sens contrari al so si- 
gnificát primari, ven a stái, interpretàt intune forme “identitariste”, 
cuntune colorazion ideologjiche suprematiste o cuntune intenzion di 
sieradure e di esclusion. In realtát, il Stàt e la ideologjie suprematiste 
a son simpri státs la tombe dai popui “storics”, ven a stái la tombe 
des realtàts etnichis, de lór culture, de lór lenghe e de lór identitát. 
Il riclam coerent ae difese e ae autodeterminazion dai popui al met 
in cause la esistence dal Stàt, e la contestazion de esistence dal Stàt 
e je coerente e fative se e met in cause no dome il sisteme economic 
dominant, ma la ideologjie materialiste che e rapresente la sò 
fonde. 

Ancjemò di plui. No esistin, fale che in cás dal dut ecezionái e ca- 
suái, Státs etnics. Il Stàt al è un imprest che al à tant che assum no 
la rapresentazion e la rapresentance di un popul storic, ma il domini 
teritoriàl e centralizát in funzion e pe difese di un sisteme di produ- 
zion e dai siei proprietaris e rapresentants. Il “popul” che dentri al è 
costret, nol è altri che un miscliç di popui un diferent di chei altris, 
insuazáts sot di une inficje e cu la mascare di un “popul” artefat, 
artificiàl, inventàt par fà cjar di canon, masse di consumadòrs e fuar- 
ce lavór dal sisteme produtîf. Di chescj popui, une minorance e à 
mantignút la só cussience identitarie, altris, che a svintulin dòs ban- 
dieris, dome in part, altris ancjemò par nuie. 

La scjale di valórs 


Une comunitát si fonde su valórs condividúts. Se i valórs condividúts 
di ché societât a son di ordin economic, ché comunitát e podarà 
funzioná dome sul scambi economic e su valórs materiái. Se no ace- 
te chel paradigme no sará acetade de comunitát internazionál pre- 
sinte, des fuarcis economichis dominantis che no puedin ameti vie- 
stis e regulis che no sedin lis sós. Ma chest paradigme nol è un 
dogme e nol à nuie di inevitabil e di natural. Si trate di une imposi- 
zion di caratar coloniál. Cheste e je la prime osservazion di tigní a 
ments. In altris etis lis comunitáts a podevin vivi e a vivevin su altris 
valórs condividúts e a funzionavin sul scambi di chei valórs. 
Ma pai liberiscj di vuè i unics valórs che une societát e je in stàt di 
ricognossi a son chei materiài. Si trate in realtàt di une imposizion 
che si e svilupade sul fil de storie dal mont ocidentál par mieç di un 
savoltament graduál, ma inarestabil, dai principis che a struturavin 
la societát tradizionál intune forme jerarchiche e li che ogni ordin al 
dave il so contribút cu lis sós funzions particolárs. La nestre societát 
impen e à une struture classiste che si fonde su la fuarce e sul pés 
de economie: il fil che al lee dute la comunitàt a son i bécs e li che 
dut al è obiet di marcjât. Il rapuart tra i oms al scugne cussi imità 
chel tra creditór e debitór, li che il debitór nol pues fà di mancul dal 
credit e duncje dal sisteme tal so complès. La societát liberiste e fon- 
de la só permanence e la só saldece propit sul fat che la pierdite di 
chei valórs (materiài) e duncje di chel sisteme (di marcjàt) e varès 
consecuencis disastrosis par dute la societàt. Al strissinarès ducj inte 
só ruvine. Il ricat liberist si fonde su chestis premessis e su chestis 
consecuencis. Duncje par mudà une societàt si à prin di dut di mudá 
il paradigme che su chel la comunitàt si fonde. La idee di podé mudà 
la realtàt acetant i fondamentài che a rezin lis nestris comunitàts si è 
palesát utopic. La idee riformiste di un mudament de realtàt inte 
suaze dal marcját, dal profit, dal interès economic e dal sisteme in 


vore, e je ancjetant discutibile dí une vision dal mont struturát sul 
primát de economie. Marx al veve cheste stesse vision dal mont e la 
societât metude adun daúr de vision marxiste e à riprodusút il stes 
sisteme valoriál, ma insedát parentri di une economie programade al 
puest di une libare economie di mareját. Vué e je la economie che e 
dete lis regulis ae societát e ae classe politiche. I compuartaments 
individuái, i rifles psicologjics, la maniere di pensá, di viodi il mont 
e di viodisi rapresentáts a án di jessi spieli di chel sisteme di valórs. 
Lom al scugne jessi un homo oeconomicus. Pal liberisim la econo- 
mie si fonde e e pues esisti dome in forme di marcjât (cun buine pás 
di cualsisei tentaúf di planificazion e di regolamentazion arbitrarie) 
il valór dal om al podarà jessi misurât dome daûr di un valór di mar- 
cját. La realtàt di vué e je daúr a mostrá che altris formis a son pus- 
sibilis stant che chest sisteme nol e assolút, naturál e inalienabil ma 
al e il risultát di une sielte arbitrarie che une volte acetát socialmen- 
tri, si impár tant che naturál. La alternative e pues jessi dome ché di 
un procès che al mostri e al dimostri cui ats e cui fats un altri mont 
pussibil, fats e ats che a puedin jessi esprimúts dome di une autoria- 
litát in stát di proponi valórs che a superin il dát economicist. 


ar rivà a un tant, al covente ribaltá la scjale des prioritàts che e met 
in cime la economie, plui in bas la politiche e tal ultin scjalin il save. 
Une societát cussi struturade e viót dutis lis sieltis subordenadis ai 
interes economics e duncje, di fat, la produzion di une cognossince 
e scugne jessi insuazade intune impostazion di çoc materialist stant 
che la subordenazion ae economie e domande une cognossince 
funzionál ae materialitát. 

Une cognossince subordenade al economic e vará di ocupási de 
interpretazion dal mont materiál e dal so sfrutament intune maniere 
direte o indirete, parce che al e di chel mont che la economie e tire 
il so profit. E dal moment che al e il mont economic su la scjale plui 
alte dal sisteme di podé, al è il mont economic che al finanzie e che 

al da lis diretivis aes istituzions sientifichis e formativis, il savé al sarà 
un savê dome e dut material. Par un mudament radical de societát si 
à duncje, prin di dut, di liberà la cognossince de sclavitút dal mate- 
rialisim e di une ideologjie che e limite e che e condizione in ducj i 
sens la realizazion dal om e de comunitàt li che al vîf e che lu iden- 
tifiche 


Par un altri sisteme di valórs economics... 


Lom al à vivút par miárs di agns in sistemis di valórs che no vevin 
tant che fonde e su la cime de jerarchie valoriàl la economie, ven a 
stài il dát material, ma che a fondavin il lôr vivi in comunitàt su altris 
principis e cun altris intindiments. Al è dome daúr di une imposta- 
zion “moderne” che la storie dal om e je misurade e che e ven calco- 
lade sul dát economic. La retoriche dai partidants de economie di 
marcját par contindi la só superioritát a van indenant a disglagná une 
narazion sul “benstà” che cheste societàt produtiviste nus à proferît 
(cundizions di vite e di salùt, protezion e sigurece), dongje dai meca- 
nisims istituzionài che a morestin lis tensions sociáls, i conflits inter- 
nazionái e lis regulis di convivence civîl. Un “benstá”, chel dal nestri 
mont, fondát sul sfrutament di intírs continents e di miliarts di indivi- 
duis. Cu la consecuence di un nivel conflituál aromai, e a tacá dal XX 
secul, deventàt un fat permanent e seguitif. 


„e di valórs politics 


Fin cuant che si larà indenant a pensá la politeia intai tiermins usuái 
dal statalisim sovranist e dal mondialisim no si rivarà a vignî fàr dal 
berdei di un mont dominát de crematistiche e de fuarce rude. Rompi 
cheste dialetiche al sarà l'assum dai inteletuái a vignî. 

La cuistion etniche 


La dimension etniche, la só problematicitát, si viót vué in maniere 
macroscopiche tai teritoris dal mont che a àn patît la colonizazion e 
che a son státs conformáts e organizáts dai país colonizadórs intune 
forme statualizade. Afriche, Americhe, i país de Asie, ma no ducj, no 
vevin cognossút, se no in part, la forme istituzionál, politiche e ide- 
ologjiche che a cognossin vué. Il procès postcoloniál, massime in 
Afriche, al à metút la cuistion etniche denant dai voi dai rapresen- 
tants des coloniis liberadis, ma dentri dal ordin statualizát e dentri di 
ché division teritoriàl operade dal om blanc si disvele problematiche. 
La gnove classe inteletuál, politiche, economiche e militár che si e in- 
sedade intai país africans “liberáts” dal colonialisim, e je componude 
di elements culturalmentri formáts intes scuelis, universitáts e acade- 
miis ocidentäls, massime in France e tal Ream Unît. Une classe che, 
massime a tacá dai agns ‘70, e à puartát il dibatit su la cuistion etni- 
che e nazionál intune forme ocidentalizade e eurocentriche. ' 

E je riveladore a chest proposit la analisi fate di Paul Diédhiou su la 
cuistion des identitáts etnichis dal Senegal intitulade Les intellectuels 
sénégalais et la question des identités ethniques au Sénégal. 

Ma se la cuistion etniche e je evidenziade tal mont tierç postcoloniàl, 
no si è evidenziade avonde, für di câs ecezionái, intal mont prin li 
che i popui a son calcolâts dome in tiermins statuâi. 

La tesi di chest lavór e tache propit di chest aspiet, contindint che la 
liberazion dal domini economic, politic e culturàl imperiàl e capita- 
listic al passe prin di dut e pardut par mieg de lote pal ricognossi- 
ment dai popui tant che popui inte lór dimension etniche e antista- 
tuál e dal lôr dirit ae indipendence a nivel mondiál. 

IL DOMINI ECONOMICIST 


La concezion dal mont in di di vué e je fondade sul economicisim e 
sul materialisim, ven a stái su la prioritát dal valór e dal metri eco- 
nomic su ducj chei altris valórs e misuris, su di un sisteme produtif 
e distributif fondât su la autonomie dal marcjât e su la cuantitât. Dut 
il rest al ven metút in secont plan o, miór, dut il rest al à di jessi fun- 
zionál al dát economic (crematistic), daúr dal concet che il valór so- 
vran al e chel materiál e cuantitatif. 

Il savé, duncje, al ven subordenát ae economie e, intal câs dal siste- 
me capitalist, al interès dal capitál, funzionál ae produzion e al pro- 
fit. Un “savé” simpri mancul espression di ché cognossince che si 
cjate là di là dai liminárs de cuantitát. Di ché altre bande o vin une 
politiche, a un tant subordenade ae economie e ai diktats de produ- 
zion e de finance, ven a stái de cressite, che e scugne doprá il para- 
digme economicist par esercitá une aparence di guvier. In pratiche 
la politiche inte ete globaliste si ridús simpri di plui a une istituzion 
di servizi che par so mieç e pues ancjemo interpretá, no une fun- 
zion, ma une finzion di podé. 

Al scríf Marc Abéles: “C..) la economie, inte ete neoliberiste, e je de- 
ventade il mieç di guvier dal individui. Al vâl a dí che al e prin di 
dut par mieç dal economic che il podé al à prese sui compuartamen- 
ts, che nol è altri che la interface tra la guviernabilitàt e i siei subiets.” 
(Penser au-delà de l'État, p. 103). 

Dongje di chest savoltament dai rapuarts tra l'economic e il politic, 
il procès di mondializazion de economie al à finît par meti in crisi il 
concet stes di Stât-nazion. Il capitàl al domande che ai guviers si 
sostituissi une governance, magari mondial. 


Il marcjat 


Il marcjàt tant che sisteme di scambi al ven calcolàt, inte storie 
economiche di stamp formalist, il mieg naturál e seguitif di dute la 
storie dal om, di un om, duncje, che nol sarès altri che un homo 
oeconomicus. 

Se a nivel produtîf il sisteme salariál e il marcjât si presentin une 
vore adore te storie, chestis modalitàts produtivis e di scambi a 
aparissin, in realtàt, in formis une vore margjináls, limitadis tal timp 
e tal spazi e soredut formis che no fasin sisteme, che no condizionin 
i rapuarts sociài di nissune e in nissune des civiltáts dal passát. 
Si trate di fà une diference tra modalitàt di produzion e societàt 
fondade su chel rapuart di produzion. Il rapuart di produzion capi- 
talist si svilupe par mieg di un rapuart tra il lavór salariál, li che un 
om o une femine a vendin la lór fuarce lavór, e il proprietari dai 
miegs di produzion. Ma al è dome cuant che ché modalitàt e diven 
regule gjenerál e uniche, e che e condizione lis formis e lis fondis 
des relazions tra i oms, che e finìs par trasformà in dut e pardut la 
societát e i rapuarts sociái. 

Al è dome te fase moderne che il capitalisim al è deventát il paradig- 
me di riferiment pai rapuarts umans a ducj i nivei. 

Intes comunitàts precapitalistis no jerin i aspiets de economie mate- 
riàl a determini la vite sociál. La societát e jere fondade su valórs e 

su principis che no jerin, prin di dut e struturalmentri, economics. 

Il mudament epocál che al trasformarà la societàt su fondis econo- 

michis esclusivis al è un procès che al à viodút la lùs intal mont 

ocidentál e dome a di un ciert pont de só storie, ven a stái tor de fin 
de Ete di Miec. Al e li che a comparissin zonis autonomis, spazis de- 
termináts dai libars comuns, li che si formará e li che si sviluparà 
une classe impegnade tal cumierç pal profit e tal prestit monetari a 
usure. Alì, come che al scrif il storic de economie Carlo M. Cipolla: 
“Il grant marcjadant, che par solit al jere ancje imprenditór manifa- 
turîr e, se dal cás, ancje banchîr, al rivà a insedási tai scjalins plui alts 
de scjale sociál, e il ‘popul gras’ des citáts talianis e il ‘patriziàv des 
citáts flamandis e todescjis, a cuistarin il control de comunitát iden- 
tificant i interés dal Stàt cun chei de lór stesse classe.” (Saggi di storia 
economica e sociale, p. 465-466). 

Se il secul XVI al ven fat corispuindi cu la nassite dal capitalisim, 

al è soredut cul avent dai Státs teritoriài — e duncje intal secul segui- 
tif — che il capitalisim al cjate il teren dulà inlidrisàsi e dulà podé ma- 
dressi e spanîsi dal dut. Alì si varà un savoltament dai valórs tradi- 
zionái che al puartarà a une gnove vision dal mont. Cun di fat intal 
mont tradizionál i valórs di riferiment a jerin la famee, il clan, la co- 
munitát, valôrs etics, comunitaris, magjics o religjôs. A chescj si so- 
reponin, e par finí si sostituissin, chei dal marcjât li che i rapuarts 
sociái si fondin sul scambi marcantîl. Marcját, sul imprin, ancjemò 
margjinál, complementàr, suplement intune societàt che, sul plan de 
sussistence, si presente ancjemò te suaze di une economie dumiestie 
e che e pues ancjemò contà, massime tai càs di bisugne, su di une 
sussidiarietàt ridistributive. In ché prime fase di svilup comerciál il 
marcjât al è ancjemò e soredut pai bens di lus. 
Ma a planc a planc si fâs strade une logjiche gnove, li che dut al de- 
vente obiet di scambi, li che la robe e cuiste valor che si pues vendi 
e comprà fintremai a rivà a ché societàt li che l'om al vál se al pro- 
dús e li che al scugne produsi (o jessi proprietari dai miegs di pro- 
duzion) se nol à ché di murî di fam. Intal capitalisim realizàt si pue- 
din vendi e comprá ancje i bécs, la tiere e il lavOr. Trè valórs che pe 
tradizion no puedin jessi obiet di scambi. 

“Li des societàts primitivis” — al scríf Karl Polanyi — “si àn garanziis 
istituzionáls che a contrastin la menace de fam, tant che movent in- 
dividuál di azion inte sfere economiche. Al sucét compagn, si pues 
dî, li de societàt medievál e, a viodi ben, fintremai li dal sisteme mar- 
cantil (...). Il timór che un al à de fam al è dal dut diferent de só pre- 
ocupazion di vivi miór o di vivi piés, e al e juste apont il sburt de 
fam che al mancje li des societàts plui puaris de nestre” (Per un 
nuovo Occidente, p. 77-78). 
E simpri Polanyi: “La societát dal XX secul e je stade organizade in 
mt che la fam e il vuadagn a sedin lis unichis motivazions efetivis 
de partecipazion dai individuis ae vite economiche” (La subsistance 
de l'homme, p. 46). 
Ma la forme di produzion no determine in se la nassite de societát 
fondade sul capitalisim, forme che, come che o vin viodút, si presen- 
te ancje in altris realtáts storichis che a precedin l’avent dal capitali- 
sim tant che sisteme complessîf. Il capitalisim (inte só fase avanzade) 
al è chel sisteme produtîf esclusivist, che al domine ducj i nivei de 
vite, dutis lis istituzions e che al determine valórs indetáts de marcjan- 
zie, de só produzion e de sé distribuzion. Il mont fondát sul sisteme 
di marcjât al è a un tant pervasîf di imponi valórs e modei di com- 
puartament a dute la societàt. La economie e sarà di li indenant un 
fat struturàl e dut il rest sorestruture di chel mont. 
Il parcè de aparizion in Europe, e dome in Europe, di chel sisteme 
economic destinát tra l’altri a cressi e a dominà il mont, e reste une 
cuistion vierte. La cuistion vierte e reste ancje ché de só nassite. 
Par un storic tant che Isaac Johsua al e par vie des carateristichis de 
Ete di Mieg che il capitâl al à podút spanîsi, ven a stái che al è par 
vie des carateristichis di un sisteme fondát su rapuarts di fedeltát ma 
li che lis sieltis lavorativis, di gjestion des risorsis de bande dal om 
medieval a jerin libaris, che il capitalisim al à cjatàt il teren adat par 
svilupási. E al sarès stát propit par chest che contadins plui fortunáts 
o plui intraprendents a àn podút e savût inricjisi. Realtàt che e sarès 

stade impussibile intal contest imperiál classic o tal model di produ- 
zion asiatic analizát ancje di Marx. 


Su une linee simile si jere cjatát il storic francés Jean Baechler che 
intun libri dal 1971, Les Origines du capitalisme, al contindeve che il 
capitalisim al à podút svilupási tal contest de societát medievál pro- 
pit par vie de framentazion juridiche di chel univiers — une sorte di 
anarchie feudál — che e à permetàt un svilup plui libar e concoren- 
ziàl de economie privade. 


Par cualchi altri storic al sarès stát invezit il grant svilup dai cumierçs 
internazionái che, plui indenant, a permetaran un cumul straordena- 
ri di capitài. Ma par studiós tant che Werner Sombart e Max Weber 
chest assum nol baste. Par meti ae lús un sisteme tant che chel capi- 
talist bisugne che la riejece cumulade e vegni doprade no par sodi- 
sfá lis bisugnis imediadis dai lór possessórs, dongje i vúl une classe 
imprenditoriál che e sedi in stát e che e vedi la volontát di doprá in 
maniere razionál lis renditis cumuladis par torná a invistilis in setórs 
produtifs. In altris peraulis, la razionalitát capitaliste e consist intune 
imprese che e prodús marcjanziis cun ché di fá profits che a vegnin 
dopráts inte imprese stesse. Al covente chel “spirt capitalistic” in stát 
di rompi e di superá chés che il capitál al calcole “rostis irazionáls” 
des societáts e des mentalitáts tradizionáls precedentis. Weber al 
contint che chest “spirt” al nas propit intal secul de Riforme e in par- 
ticolár li des setis dal protestantisim calvinist, calviniscj che a predi- 
cjavin il control des pulsions e des passions. Cun di plui, la tesi de 
predestinazion e rapresentarà un element catalitic intun mût parados- 
sál, parce che interpretade ancje in formis contraditoriis e cuintriintu- 
itivis. La crodince de predestinazion e meteve di fat il protestant intun 
stât di aprension: isal un cualchi segnâl che mi fasi capí se o soi un 
predestinát o se impen o soi destinát ae danazion eterne? Par cualchi- 
dun il segnál al jere evidenziát intal suces e inte ricjece, parce che 

Diu al pues destinà sucès e ricjece dome ai elets. Se chest al è il se- 
gnál, il protestant nol pues fà altri che “cirî di dimostrà” a se stes, par 
mieg di une vite dedicade al lavór e al sparagn, di jessi un prede- 
stinát. In realtát la cuistion de predestinazion e jere element dibatút 
inte suaze stesse dal protestantisim puritan. 
Calvin, par esempli, “al refude, par principi, la conieture che l’elet si 
puedi ricognossi par mieç dal so compuartament e capí cussi se al e 
un elet o un danát, parce che al sarès un tentatîf temerari di penetrà 
i misteris di Diu. In cheste vite i elets no si rive a diferenziáju dai 
danâts.” (Max Weber, L'etica protestante e lo spirito del capitalismo, 
p. 17D. 


Ma se Calvin al esclút dal dut cheste pussibilitàt, li di altris riforma- 
dórs si sviluparà une interpretazion diferente. Une interpretazion 
che e cjatarà te figure di Théodore de Béze il so rapresentant plui 
innomenát. “Di une bande” — al scríf ancjemò Weber — “si contint 
che al è un dové calcolási tant che un elet e refudà ogni dubi, come 
se il dubi al fos un assalt dal diaul, par vie che la mancjance di si- 
gurece in se e risulte segn di une fede scjarse, duncje il segnál di 
une insuficiente azion de gracie. 

La amonizion dal apuestul che al sburte a ‘sigurà’ la só vocazion 
[Berufung] e ven achì interpretade tant che sens dal dové che si à 
di concuistà, par mieg de lote di ogni dì, la ciertece subietive de 
proprie elezion e justificazion.” (ibidem, p. 172-173). 


La etiche protestante e je, par Weber, la etiche che si integre e che 
e sclarìs lis dinamichis de moràl e de azion dal borghés. Pal sociolic 
di Erfurt, la cumulazion de ricjece no pues duncje sclarî di bessole 
il modus operandi e il modus vivendi dal capitalist. La vision dal 
mont che il capitalisim si puarte daúr e à bisugne di un subiet che 
al sedi puartadór di une gnove etiche, une etiche che e corispuint 
ad in plen cun ché protestante di goc calvinist. 

Al e clár che une volte inviát, chest spirt nol podeve fá nuie altri che 
contaminá il mont dal lavór e de imprese ancje di chei che prote- 
stants no jerin. 

Su la stesse linie di Weber, Werner Sombart al evidenzie lis dós com- 
ponentis principáls che par lui a varessin puartát al mudament sto- 
ric de economie in sens capitalist: il cumul e l’ùs produtîf e razionál 
de ricjece, impen che di un ús finalizát dome al consum. Si pues di 
fat fevelá di capitalisim cuant che une classe imprenditoriâl e dopre 
cun sobrietát e razionalitát lis sós risultivis par rinfuarcí la só impre- 
se produtive. Ma, in polemiche cun Marx, che al calcolave il procès 
di cumulazion origjinarie dal capitál tant che il risultât di une espro- 
priazion violente dai struments di lavór cuntune consecuente sepa- 
razion tra lavoradórs e miecs di produzion de bande di un grup so- 
ciàl, Sombart al pense che la cumulazion origjinarie dal capitàl si se- 
di formade cuntun procès lent, seguitîf e a moments impercetibil, a 
tacá de fin de Ete di Miec, procès che al sarès lát indenant fintremai 
ae ete moderne. 

Ancje par Sombart ce che al segnarà il salt cualitaúf parentri di chest 
procès e sarà la aparizion di chel “spirt capitalist”, citát ancje di 
Weber, che al produsarà une gnove mentalitát e un om cun caratars 
di sobrietát, un om individualist e impegnát a doprá lis sós ricjecis 
par incressi la só ativitát. Ma, al contrari di Weber, il sociolic di 
Ermsleben nol individue dome te “etiche protestante” la font esclusi- 
ve di li che il capitalisim al auris il so modus operandi. Par lui a son 
i procès di margjinalizazion sociál che, fintremai dal XVI secul, a án 
setorializát la societát. E je stade cheste setorializazion e une conse- 
cuente margjinalizazion di diviers setórs a produsi un spirt gnúf. 
Chescj atórs margjinalizáts si puedin individuá intai ebreus, intai fo- 
rescj in gjenerál, intai setatórs religjôs simpri plui numeròs che a 
scuegnin fuí lis persecuzions. E je cheste margjinalizazion che, te 
analisi di Sombart, e à provocát une reazion 0, come che al scrif 
Alessandro Cavalli: “lis cundizions di margjinalitát sociál a favorissin 


22 Indipendence / Fabian Ros 


la roture cu la tradizion e a vierzin la strade ae inovazion.” (in M di- 
battito sulle origini del capitalismo). 
Une tesi, ché de inovazion, che si tornarà a proponi dilunc vie dal 
svilup capitalist in tantis formis diferentis: inovazions tal cjamp tec- 
nologjic, culturál, organizatif e vie indenant. 
In polemiche cun chei che a viodevin intai grancj marcjadants e tai 
banchîrs de fin de ete medieval i atórs di un svilup seguitîf in sens 
capitalist, Maurice Dobb al contint invezit che il capitalisim al nas 
cuasi in contraposizion cun chel gjenar di economie che e favoris 
un sisteme static e modei di vite fondáts sul lus e sul parasitisim des 
classis dominantis. A saran propit i marcjadants e i banchîrs a dá, cu 
la lór ativitàt, un contribút juste inte direzion di un indebiliment dal 
podé e dal sisteme dominant. Par Dobb, e sarà une gnove classe 
che no vignive dai marcjadants, ma dai contadins che si jerin inri- 
cjits e, massime in Ingletiere, di ché gentry (la piçule nobiltäD, sim- 
pri plui tentade di meti a profit lis sós risultivis, che a stigaran il svi- 
lup capitalist. 
In dut achest no si puedin dismenteà lis contradizions che si svilu- 
pin parentri dal mont medieval, mont che nol è dome “feudàl”, dun- 
cje fondát in maniere esclusive su lis servitàts, come che si sint di- 
spès a definî intune maniere ripetitive e mecaniche. O sin pluitost 
in presince di un dopli moviment: di une bande un procès degjene- 
ratîf de societàt tradizional!! e la aparizion speculár su la sene dal 
continent european di gnúfs atórs sociái cuntun gnúf bagai ideal. 
Atòrs, ideis e teoriis che a cjataran une poie teologjiche propite te 
Riforme, in ché luterane e ancjemò di plui in ché calviniste. 
La borghesie che e nas no savolte la societàt dome par mieç dal si- 
steme produtîf, ma si impon, tant che classe dominante cu lis sós 
istituzions e cuntune gnove ideologjie, al puest de caste nobiliàr. E 
tant che classe dominante e contint che a dominà al sedi il so uni- 
viers, un univiers fat di bens materiái: il mont des marcjanziis, il 
mont dai obiets cence universài soresensibii, cence plui chimeris e 

dogmis metafisics. Intant che la religjon (di coc protestant) si sbasse 
a etiche che si mostre e si dimostre cul lavór, cu la sobrietát e cul 
cidinór. 

Su lis causis su lis dinamichis che a án puartát ae aparizion dal ca- 
pitalisim tant che modus produtîf e sociál, i autórs di coc marxist 
(Sombart, Dobb, Sweezy) si interoghin sul passaç de forme econo- 
miche feudál a ché capitaliste e su lis causis di chest passag, ma do- 
me sul plan des dinamichis economichis, daúr dai principis dal ma- 
terialisim storic. Une interpretazion che e cjate cualchi dificoltát par 
vie che no simpri la realtát storiche e risulte coerente cu la dialetiche 
marxiste. 

Al scríf Paul Sweezy: “No si pues dî che il feudalisim al vedi creát 
chés fuarcis produtivis che a podevin mantignîsi e svilupâsi dome tal 
capitalisim. Al contrari, si pues stabilí che il capitalisim al cree fuar- 
cis produtivis che a puedin mantignisi e svilupási dome cul sociali- 
sim.” (Dobb e Sweezy, Du féodalisme au capitalisme: problemes de 
la transition, p. 153). 


Se inte prime part de riflession l'autór al insuaze il passag di un mont 
(chel feudál) a di un altri (chel borghés) problematic se incuadrát 
daúr dai principis dal materialisim storic, inte seconde part al contint 
che tal passag dal capitalisim al socialisim o vedin une continuitát 
struturál. Inte prime o vin la ilustrazion di dós realtáts dal dut dife- 
rentis — par fále curte, il mont feudál e chel borghés — e dal salt cua- 
litaúf di un mont a chel altri, dós realtáts incomparabilis stant la na- 
ture aneconomiche de prime, economiciste de seconde e duncje 
cuntune soluzion di continuitát. Intal secont passac (dal capitalisim 
al socialisim) si á la impression che no vin soluzion di continuitát, ma 
une trasmission di valórs progressîfs e materiái. 

Cun di fat il feudalisim (se o vin ché di clamálu cussì) nol cognòs 
classis, ma castis o ordins, no si fonde sui rapuarts produtîfs, ma su 
rapuarts di om a om. La economie medieval no je struturàl e duncje 

no condizione l'om e la societàt in maniere primarie, la vision dal 
mont dal om no je condizionade dai rapuarts economics. Duncje 
sfuarcási di cjatà lis causis de só dissoluzion parentri dai rapuarts 
economics e intune supueste lote classiste al puarte a di une vision 
distuarte di ché realtàt. Sfuarçâsi di cjatà intune supueste lote inter- 
classiste la maieutiche dal capitalisim al puarte su di une strade muar- 
te. Il procès degjeneratîf dal mont *feudál” al ven, prin di dut e in 
buine part, di un procès che si podarès definî di “imborghesiment” de 
nobiltàt in formis diferentis daúr dal lúc li che chel procès si è verifi- 
cát. Imborghesiment che si incrose cuntun proces di confusion dai 
rùi, e a formis di imitazion parodistiche de aristocrazie de bande dai 
rapresentants de gnove classe borghese. l’ordin nobiliàr, daúr di un 
cicli naturál, al piert intun moment de só storie (e par altri avonde a- 
dore) la cussience de só funzion, intant che, di ché altre bande, e nas 
e si infuartìs la classe dai produtórs fin a deventà classe dominante. 


Al è un setór, chel de produzion e dal cumierg che, inte division dai 
rúi, nol tocje al ordin nobiliàr stant che nol a e nol pues vé ni com- 
petencis ni vòs in cjapitul. Ma la cressite economiche — che par no 
jessi cence control e à bisugne di une istituzionalizazion — e tache, 
plane a planc, a invadi dute la societàt, i siei valors e lis regulis di vite 
e, duncje, ancje lis stessis mentalitàts indebilidis dal ordin nobiliàr. 
La analisi marxiane e procét invezit daúr di un altri scheme: “O ribat” 
— al scrîf Maurice Dobb citant se stes — “che ‘la disintegrazion dal mat 
di produzion feudál e jere za intun stadi avanzát ancjemò une vore 
prime che il sisteme di produzion capitalist si sedi svilupàt [...] e che 
cheste disintegrazion in realtàt no seguitave par vie dal sburt de gno- 
ve produzion dentri di ché viere”” (ibidem, p. 143). 

Ma dongje de disintegrazion dal “sisteme di produzion feudál” si 
varès ancje di calcolá la disintegrazion de jerarchie dai valórs e dai ra- 
puarts tradizionái di chel mont che si va indenant a clamá, cuntune 
vision parziál, feudál. 

I sistemis produtifs di chel mont a jerin plurài e complès: dongje dai 
contadins infeudáts a jerin contadins libars cun terens alodiài, a esi- 
stevin lis Curtis, si formavin comuns libars e comunitáts ruráls cun 
largjis autonomiis, cussi come che a esistevin formis di ridistribuzion 
e di reciprocitàt, massime in cás di cjaristie. In cás contrari, no sarès 
mai podude nassi une borghesie, une classe di marcjadants che a 
completavin e che a integravin la economie cun altris modei pro- 
dutifs e distributifs. Integrazion e condivision di spazis che a laran in- 
denant fintremai al XVIII secul. 


Dobb al continue: “C...) la disintegrazion dal feudalisim (e di li il so de- 
cliná) nol e il risultát dai atacs de bande di un capitalisim daúr a for- 
mási sot forme di ‘capitàl di marcjàt' aleát cu la ‘economie monetarie”, 
come che in gjenerál si è podút suponi, ma e je vignude fúr de rivol- 
te dai picui produtórs cuintri dal sfrutament feudál. Cheste relative in- 
dipendence dai piçui produtórs e à provocát la acelerazion de lór 
stesse dissoluzion (ancje se nol è stát chel l'inizi dal procès) cul risul- 
tât di svelú la diferenziazion sociál dai produtórs stes; e al è a tacá di 
chest procès (madressút vie pe transizion li che il feudalisim al leve 
al mancul) che al è nassút il sisteme di produzion capitalist.” (ibidem, 
p. 143). 

Al è cussì che Dobb al sclarìs Pavent di chest gnúf sisteme produtîf, 
Pimparési dal capitalisim, e i mecanisims di une gnove classe domi- 
nante. Di une bande nol è l’avent e l’inricjiment de classe marcjadante 
che e provoche la disintegrazion dal feudalisim ma a son i picui 
produtórs che, par Dobb, si scuintrin cul “sfrutament feudal”. Riváts a 
di une indipendence relative cheste gnove classe di produtórs si 
diferenzie. 

Si podarès pensà che cheste diversificazion e provoche il procès di a- 
cumulazion origjinarie dal capitál par miec de division tra lavoradórs 
di une bande e proprietaris dai miecs di produzion di ché altre, fase 
fondamentál pe formazion dal rapuart di produzion capitaliste. 

La nassite e lis fasis di svilup e di crisi dal capitalisim 


“(...) Intal XVI secul” — al scríf Michel Beaud — “si metin adun e si svi- 
lupin lis cundizions par une gnove incressite dal capitalisim (...). Státs 
nazionái che a àn miecs di concuiste e di domini; une concezion dal 
mont che e valorize ricjece e inricjiment. Al è in chest sens che il 
XVI secul si pues datá tant che ete dal capitalisim.” (Histoire du ca- 


pitalisme, p. 38). 


Dut cás, o vin viodút trop dificil che al e stabilí une date pal avent 
dal capitalisim stant la dificoltát di une definizion univoche. Cussi 
come che al e dificoltós capí mecanisims e motivazions dal so aparí. 
Sisteme produtif fondât sul salariát, sisteme di marcját, sisteme eco- 
nomic che si fonde su un capitál privát, ducj aspiets che si cjatin in 
chel concet e che si presentin intune maniere disleade fintremai de 
Ete di Miec. Un sisteme che si sviluparà, ancje se intune maniere di- 
scompagne in dut il mont ocidentál. 

Ce che al e sigúr al e che il sisteme al larà a fondási su doi pilastris: 
la formazion dal Stát teritoriâl cul consecuent statualisim, la acumu- 
lazion e il svilup dal capitál e il so domini economicist su dute la so- 
cietât. Doi pilastris leâts un cun chel altri che a finiran par jessi im- 
ponúts in dut il mont. 


Ma il capitalisim madúr si lu viodará aparí, sot forme di mercantili- 
sim, a tacá dal XVI e fintremai al XVII secul. Il mercantilisim (em- 
brion dal capitalisim), al è in France che al cjate lis cundizions 
otimáls par svilupási e che si svilupe su la fonde di un Stát assolu- 
tist, che al ten une posizion prioritarie tal direzi compagniis comer- 
ciáls e manifaturis cun ché di incressi lis cassis publichis. 

Ma nol mancje in altris “nazions” tant che la Ingletiere li che al cjate 
tant che partidants Thomas Mun (1571-1641) diretór de East Indian 
Company, autór di England's Treasure by Foreign Trade, scrit tal 

1630 ma vignút für postum. Cun lui si à di ricuardá ancje Edward 
Misselden (1608-1654), un teoric dal mercantilisim (dotrine di un cu- 
mierç che al ten cont de belance comerciál ma contrarie aes tesis dal 
bullionisim), e partidant di un cumierc fondât su la dople valude 
(arint pes jessudis, arint e aur pes jentradis). Ma intant che in France 
il mercantilisim al e direzist, in altris país tant che in Ingletiere e so- 
redut in Olande, al ven passát intes mans des compagniis privadis. 
Dut cás, ancje li il Stát al rapresente un pont di riferiment e un im- 
prest fondamentál pal svilup economic. Une presince, ché dal Stát, 
che e reste indispensabile pe politiche espansioniste e colonialiste 
dal marcját stes; une presince indispensabile pe rapine des risorsis 
in Americhe e intune buine part dal Orient, cence contá il cumierc 
di sclâfs che al larà indenant fintremai al XIX secul. In sumis il capi- 
talisim al nas in gracie e dutun cul svilup di un Stát teritoriál. 

Un rapuart chel tra borghesie e Stát, tra liberisim e direzisim, che al 
compagne dute la storie dal capitalisim. Dós fuarcis contrariis e com- 
plementárs che a restaran simpri in cunvigne. 

A proposit de fase mercantiliste, Alain Bihr al scrîf: “La convergjen- 
ce di interés tra il Stát assolutist e la borghesie tal so insiemi si rea- 
lize, pal essenziál, intes e par miec des politichis mercantilistis. O 
vin viodút, in efiets, che chestis politichis a puartin, in mùt inconte- 
stabil, la marche dal assolutisim (il mercantilisim al e Passolutisim in 
materie di economie politiche) e dut intun a procurin un contribút 
multiformi intal procès di acumulazion dal capitàl.” [Chest contribút 
de politiche al ven de poie ae espansion comerciál e coloniál, motór 
pe acumulazion dal capitál comerciál e industriál vie pe ete protoca- 
pitaliste, contribút che si varà] “par mieg (C...) de viertidure dai mar- 
cjâts publics, de concession di privilegs o de erezion di barieris do- 
ganáls; par mieç di concessions di prestits a tas vantazát o nul, di so- 
venzions o parfin di dons; par miec dal sfuarç pe metude adun di 
un marcjât interni (protonazionál) unificát sul plan materiál, fiscál, 
aministratîf. Lis diviersis fazions de borghesie a cjatin [inte politiche 

mercantil] il lôr interés, in maniere direte o indirete.” (....) “Ma lis po- 
litichis mercantilistis a sodisfin ancje i interès de borghesie industriál 
che e à bisugne dut intun dal protezionisim e de unificazion dal 
marcjat interni par svilupá lis sós impresis industriáls o agriculis. Par 
finî si sa che chestis politichis a son ancje fatis par sigurà la prospe- 
ritàt dal Stàt stes par mieg de fiscalitàt e dal prestit, prosperitàt che 
la borghesie di Stát e je interessade in mút diret dal moment che e 
rapresente la cundizion stesse de só esistence e dal so rinfuarci- 
ment.” (in Ze premier Age du capitalisme, 1415-1763: La marche de 
l'Europe occidentale vers le capitalisme, secont volum). 


Cence lis aventuris coloniáls e la nassite e il contribút dai Stàts “na- 
zionái” (che si formin in cheste vieste propit intai secui XVI e XVII) 
nol sarès stàt pussibil il domini di une borghesie capitaliste e la “acu- 
mulazion origjinarie dal capitàl”. Ce che al è evident e je la conte- 
stualitàt storiche tra svilup de borghesie capitaliste e avent e svilup 
dal Stát: la impussibilitát de esistence di une cence chel altri. Cussì, 
dute la storie dal capitalisim, i siei mudaments e adataments a laran 
indenant vie pai secui seguitifs intune forme dialetiche, dispès con- 
traditorie e conflituál, tra statalisim e liberisim, tra interventisim sta- 
tàl e deregulation. Ma cu la cussience che cence un nol pues esisti 
chel altri e no dome pe funzion protetive (poliziesche) e militàr dal 
Stàt, ma par vie che il Stàt al è clamàt a mantignî e a slargjà, intai 
moments di crisi e di pericui monopolistics, i spazis di chel libar 
marcját e di ché libare concorence che e je la fonde dal capitalisim 
stes. Il Stàt al à l’assum di intervignî in maniere decisionál in chei 
moments di crisi che a riscjaressin di fà saltà dut Pimplant e la stes- 
se struture capitaliste. 


La borghesie e nas duncje marcjadante, ma e tache prest a invistî lis 
sôs risorsis intal setór de manifature li di une popolazion ancjemò 
contadine. Al sarà il comerciant, massime in Ingletiere, dutun 

cuntune picule nobiltát (la gentry) a scuvierzi une gnove maniere di 
inricjisi. Cun di plui, la aventure coloniál e rivarà a decuplicá in 
trente agns (1610-1640) il cumierç esteriór e duncje a favori ché 
acumulazion primarie che e permetarà il svilup dal setór industrial. 
Al è li che tal 1600 e ven creade la Compagnie Inglese des Indiis 
Orientàls intant che i marcjadants a invistissin lis lôr risorsis puartant 
la materie prime intes cjasis par fà lavorá centenárs di operaris inte 
tiessidure. 

Industrie e marcját si svilupin ancje in Olande e si poin su tré pila- 
stris: la Compagnie olandese des Indiis Orientàls, la bancje di 
Amsterdam e la flote armade, strument par puartà a bon un cumierg 
che nol mancje di pericui. 

Par agns la Olande, che e viót tant che concorints la Spagne, la 
France ma soredut il Ream Unît, e sarà un dai Stàts (lis Siet Provinciis 
Unidis) di plui grant svilup no dome sul plan economic ma ancje 
tant che farie di ideis gnovis sul plan culturàl. Al è li di fat, che don- 
gje des industriis de otiche, dal veri e dal plomp, si sviluparà, gracie 
ae politiche liberál, une industrie dal libri di nivel internazionál. 


In France intant, Jean-Baptiste Colbert (1619-1683), deventàt ministri 
di Luîs XIV, al met adun une politiche di assestament des financis di- 
sastradis dal Stát e une politiche par favori il svilup economic. 
Colbert, prin di dut, al met in vore une politiche dai dazis pes mar- 
cjanziis in importazion e cul prudelà, par mieg dal intervent dal Stàt, 
la manifature francese. Une politiche interventiste che e tocje setòrs 
publics e privàts e che e rive par cualchi an a meti in belance lis spe- 
sis dal Stát roseadis in mût sistematic des aventuris militárs di Luís 
XIV. 

Il concet sostanziál dal mercantilisim, che Colbert al condivît, al con- 
sist intal assum che il benstà economic di une societàt al è indisso- 
ciabil di che dal Stàt, par la cuál il Stàt al à di prudelà in dutis lis ma- 
nieris la economie interne cun intervents che a favorissin la 

esportazion e che a frenin cui dazis la importazion di marcjanziis 
concorenziáls dal forest. 

Colbert al interven ancje a nivel produtif cun sovenzions e fintremai 
cu la creazion di manifaturis regáls (industrie de sede, de tapecarie, 
de mobilie e dal veri, che par cheste ultime al fasarà vigní mestris e 
lavorents di Vignesie). In cheste maniere al infuartis il cumierc fran- 
cés e al met adun une politiche di tesaurizazion dai metai preziós (cu 
la idee che la ricjece e je rapresentade dal aur e dal arint) cun proi- 
bizion di espuartá metai preziós fúr dal Ream di France. La creazion 
dai “ateliers” e une politiche di espansion coloniál a son lis dós co- 
lonis de politiche colbertiane; une politiche che e fasarà de France 
une des grandis potencis mondials dal secul XVII. 

Al scrif Michel Beaud: “(..) denant des potencis capitalistis marcan- 
tils olandesis e inglesis al è cul Stát regál che si crein in France lis 
fondis (...) di un capitalisim manifaturîr e coloniál. (...) al è sot de 
protezion [dal Stàt monarchic assolutist] che si è formade la borghe- 
sie francese.” (Histoire du capitalisme, 1500-2010, p. 61). 

Il Stàt teritoriàl — che al nas propit in chel secul — achì inte só vieste 
assolutiste di çoc bodinian al rapresente l'element politic che cence 
di chel no sarès stade pussibile la nassite e il svilup di une borghe- 
sie capitaliste e, come che al contint Michel Beaud “C...) nuie capita- 
lisim cence borghesie, cheste si infuartìs inte suaze dal Stàt-nazion e 
al è propit li che si forme la realtàt nazionál (...).” (ibidem, p. 65). 
Une realtàt artificiâl funzionál al sisteme capitalist e che cence di lui 
(Stàb nol varès (il sisteme) pussibilitàt di esisti. E, dongje dal aspiet 
ideologjic, la istituzion statál e je ae fonde dal procès di unificazion 
e di regolamentazion monetarie, di coerence juridiche e duncje di 
ciertece dal dirit, ducj elements che a son fondamentài pal mont dai 
afârs. E al è in gracie de politiche monarchiche che la borghesie e 
tire dongje funzions e prerogativis simpri plui grandis sul plan po- 
litic e istituzional intant che la nobiltàt e ven simpri di plui metude 
in bande. 

Il mercantilisim, duncje, al € sinonim di economie direziste, dut il 
contrari dal liberisim che invezit al volarès contrastá ogni forme di 
intervent statál: Colbert, Mandeville, Bodin di une bande, Quesnay, 
i fisiocratics e, plui indenant, Adam Smith di ché altre. 

La robe interessante e je che cheste division, vision e maniere di cal- 
colà la economie, almancul su di un plan organizaúf, si le viót za in 
nuce li di dós republichis marinaris intal XIV e XV secul: Vignesie di 
une bande e Gjenue di ché altre. 

A Vignesie “Il podé al è tignút in maniere esclusive e definitive de 
aristocrazie marcjadante che e infuartìs il direzisim statàl intal setór 
comerciál. Une regolamentazion pal ben comun si svilupe planc a 
planc, menade cuntun spirt nazionalist e protezionist. I oms di afàrs 
venezians no puedin ni comprà une náf foreste, ni vendi une náf ve- 
neziane tal forest, ni cjamà une náf foreste a Vignesie, di cuintri, do- 
me lór a puedin cjamá a Vignesie.” (Benoît Santiano, Les problemes 
monétaires au Moyen Age, p. 85). 

Gjenue invezit e je dut il contrari: “si caraterize simpri pal so indivi- 
dualisim. Chest entusiasim individuál al fàs la fuarce e la debilece de 
citàt ligure.” (ibidem, p. 87). 

Ma intant che a Vignesie e je la politiche a direzi la economie; la eco- 
nomie di Gjenue'* no rivarà, par chel, a deventà une fuarce di domi- 
ni sul politic. 


Al sarà in Ingletiere, cu la prime rivoluzion industrial sclopade tor de 
metàt dal Sietcent, che la manifature e cjaparà une straordenarie via- 
mence tal so svilup. Lis causis si puedin individuà te presince di un 
Stàt mancul interventist, ma soredut di un cumulási di ricjecis colo- 
niáls e di une politiche interne cun legs che a favorissin la concen- 
trazion di tieris e di capitài tes mans di une borghesie e di une picule 
nobiltàt imborgheside e simpri plui bramose di vuadagns. La politi- 
che des enclosures, za sperimentade intal XVI secul e intal secul se- 
guitif, e veve provocát, dongje di riviei popolárs, la proletarizazion 

di miárs di contadins che no vevin plui la pussibilitât di coltivá lis 
“tieris comunáls”. Lis tieris de comunitát a passavin cumo tes mans 
dai priváts, obleant i contadins a vendi la lór fuarce sul marcját dal 
lavôr. Al è cussi che la industrie e varà a só disposizion une lavoran- 
zie a bon marcját, int pronte a lavorá di dodis a sedis oris in di par 
un salari di fam o destinade a pitocá o a finí intune des malfamadis 
workhouses. 

Tal 1760 la politiche des enclosures e torne a fâsi strade cuntune lec 
— VEnclosures Act — votade dal parlament, cuntune consecuente e 
dramatiche cressite dal proletariát. 


La fin dal Sietcent e massime il Votcent a segnin la ete des inven- 
zions tecnichis aplicadis ae industrie, prime cul ús de fuarce moto- 
rie naturál (sfrutament dai mulins a aghe) aplicade ai telárs par do- 
po passá a machinis a vapór. 

In particolár la invenzion!! (di James Watt) de machine a vapor e mu- 
dará di plante fúr la filiere de manifature: concentrazion dai opera- 
ris in grandis fabrichis, aparizion dai machinaris in linie, trasferiment 
dai lúcs di produzion de campagne ae citát (urbanizazion de indu- 
strie). Citáts tant che Manchester o Birmingham a viodaran la popo- 
lazion moltiplicási par doi e fintremai par dîs intal zîr dai prins cin- 
cuante agns dal Votcent. Ma l'avent dal machinisim al provocara, za 
a tacá de fin dal Sietcent, rivoltis operariis cu la distruzion dai ma- 
chinaris par vie che la machine e sbassave i salaris e e taiave il nu- 
mar dai salariáts cuntune cressite de disocupazion. Une forme di ri- 
belion che e passarà ae storie cul non di “luddisim”, non cjapàt di un 
mitic e ipotetic Ned Ludd, sorecjáf dal moviment. Rivoltis dal gjenar 
si sviluparin in tantis citáts industriáls, tant che a Lancaster e tal 
Yorkshire, intai agns 1811, 1812 e 1816. Rivoltis che, no covente dílu, 
a vignivin scjafoiadis tal sanc e i lavoradórs, acusáts di chestis azions, 
a jerin condanáts a muart e picjáts. Maraveis di un progres li che 
ľom al vâl mancul di un imprest. 

In France, patrie dal positivisim e dal socialisim utopistic, la passion 
pe tecnologjie aplicade al mont de produzion e cjate i siei partidants 
sedi li dai liberiscj che li dai socialiscj. E je la idee di un progres che 
al libere l'om de fadie, de fam, de sclavitút e dal sfrutament (dal om 
sul om) che e provoche une straordenarie infatuazion pai avanzaments 
de sience e de tecniche. Il credo comun si clame progrès e al e sul 
progres che si decline il pinsir di chei secui (e dai nestris). 

Nol e casuál che in chel contest si formi un zovin inteletuál, Auguste 
Comte, in ché volte colaboradór e segretari di Saint-Simon e che cun 
lui al scrivará articui e sacs, e che al deventarà il fondadór dal 
positivisim. Al è tal 1825, Pan stes de só muart, che Saint-Simon al 
finis di butá jù chel che al sarà il so testament ideologjic: Le Nouveau 
Christianisme, un test che al influençarà i moviments socialiscj, chei 
definíts utopistics in particolár, ma no dome. Une vision, la só, che 
e passe te storie sot dal mon di sansimonisim (moviment che 
Barthélemy Prosper Enfantin al puartarà indenant intai agns seguitifs) 
e che al rapresente la farie e il pont di riferiment dal industrialisim. 


Intai agns che a van dal 1873 al 1895 si regjistre la prime grande de- 
pression economiche, segnade di une schirie di cracs borsistics e di 
bancjerotis, une crisi che e vierç une gnove ete dal capitalisim indu- 
striál, une politiche imperialiste de bande des potencis europeanis. 
Une ete che si concludará cul prin grant macalizi de storie de uma- 
nitát, la vuere dal 1914-1918. 


Se il Votcent al veve puartát la Ingletiere, par mieç de prime grande 
Rivoluzion Industrial e cul avent de grande fabriche, a deventà la 
ponte avanzade dal capitalisim, cui prins dal Nùfcent, massime tal 
doman de prime vuere mondial, a saran i Stàts Units a cjapà la vol- 
te e deventà la prime potence economiche dal mont, une posizion 
che a tegnin ancjemò in di di vué. 

Lis motivazions di cheste incressite a son tantis: une politiche 

espansioniste tacade tal 1898 che e à slargját il teritori dal Stât ame- 
rican, ma ancje la só presince e la só influence tal mont, la capacitát 
di sfrutá lis grandis risultivis naturáls, une situazion istituzionál ideál 
pe aplicazion dai principis de libare iniziative. 

Cul tacà de prime vuere mondiál i Státs Units a deventin la retrovie 
di une Europe metude a fúc e a sanc. 

Se intun prin moment i Státs Units a fasaran di magazen di provisions 
pal Vieri Continent, tal 1917, il president Woodrow Wilson al decit pal 
intervent militár diret ancje cun ché di pesá su la politiche europea- 
ne post beliche li che, di fat, al metarà su la belance des tratativis di 
pás dut il pés de fuarce economiche e finanziarie dal so país. 
Calcoláts tant che liberadórs, i americans a puartaran di li indenant 
chel spirt di libertát e di intraprendence che al jentrarà par plui di 
cincuante agns (cundut de grande crisi dal ‘29) tal imagjinari coletif 
dai popui ocidentái. 

A nivel industriál, a tacá dal 1911, o vin intai Státs Uníts dós grandis 
inovazions tecnichis e organizativis dal lavór di fabriche: il taylorisim 
e il fordisim. Intant che la industrie si ingrandis e si perfezione, e 
cres ancje de bande de classe operarie la domande pal miorament 
des cundizions lavorativis. Il numar dai operaris, dal 1920 al 1930, al 
passe di 10 a 14 milions, e e cres ancje la repression, il control sul 
lavór e la massimizazion dai ritmis produtifs. 

“La organizazion dal lavór, i sistemis di rimunerazion a sticin i ritmis 
di lavór, la fadie, i pericui cjapâts par vuadagná timp — e al è cussì 
che al rive l'incident. Doi milions di incidents sul lavór ogni an sul 
prin tacá dai agns Vincj, e di chescj vincj mil mortài ogni an.” (Michel 
Beaud, Histoire du capitalisme, 1500-2010, p. 240). 

in Americhe une di chestis inovazions par cressi la produtivitàt e je 
metude adun cun dòs modalitàts: une tecniche e ché altre salariàl. 
La prime, cun ché di stigá la produtivitát e ché altre par sburtà la int 
a consumá. 1 doi autórs di chestis inovazions a son l'inzegnir Taylor 
e lindustriál Henry Ford, ma in doi moments diferents. 

Taylor e Ford, cu lis lór teoriis e cu lis lór pratichis, a segnaran il mont 
industriál dal Núfcent e a influencaran no dome la industrie dal mont 
ocidentál, sticant une evoluzion dal sisteme capitalist, ma, parados- 
salmentri, ancje il país li che si jere daúr a svilupá il socialisim. 

Pe cressite de produtivitát a tacá dal Nùfcent, l'inzegnir Frederick 
Taylor (1856-1915) al metarà adun un sisteme maniacál di organiza- 
zion e di control dai proces e dai imprescj di lavór, une organizazion 
“sientifiche dal lavór” che e cjaparà il non di taylorisim. Un sisteme 
che al presupon il control minuziós dai timps e des metodichis, il 
fruçonament dal procès lavoratif in singulis operazions che no do- 
mandin specializazion. 


Ma cul aument dai ritmis di un lavór simpri plui alienant, al cres an- 
cje il malcontent, i conflits e l’assenteisim. 

La soluzion, se cussi si pues clamá, le cjatarà Henry Ford (1863-1947) 
industriál dal setór automobilistic che al pensarà ben di zontá aes 
ideis di Taylor la inovazion de cjadene di montaç che e sbassarà di 
vincj oris a une ore e mieze i timps di produzion di une machine 
(procès ilustrât in maniere comiche tal film di Charlie Chaplin 
Modern Times). 

Ma Ford al introdús une altre riforme: une strategjie politiche e eco- 
nomiche paradossál, ma dome in aparence. Al puarte la zornade la- 
vorative di núf a vot oris in di e cuntun aument dal salari a cinc do- 
lars e, plui indenant, a sís dolars in di, di doi o tré dolars in di che a 
jerin prime. Il risultát al sarà une cressite de produtivitát, une riduzion 
dal assenteisim, ma soredut la creazion di une gnove classe di con- 
sumadôrs. 


Ma si sa che il sisteme capitalist al è une contradizion permanente. 
Dopo di ogni cressite, intun cicli infernál, si passe a une fase di so- 
reproduzion e duncje, dal moment che il sisteme si fonde sul mar- 
cjât, si finis par produsi une crisi. E cheste crisi e presentara il cont 

intai Státs Unîts tal 1929. Il numar di disocupáts, tal 1932, al tocje i 3 
milions par rivà, tal 1933, a 13 milions. Di notà che il censiment dal 
1930 al calcolave tai Stàts Unîts une popolazion di 122.775.046 di 
abitants. In chei agns la Americhe e puarte indenant une politiche 
ancjemò isolazioniste e no pense di svilupà un marcját tal forest. 

“A tacà dal 1930” — al scriveve tal 1946 Jean Gottmann — “la disocu- 
pazion croniche e tocjave diviers milions di individuis. Ma, cun dut 
achel, sedi teorics che praticants dal cumierg si oponevin a svilupà 
il cumierg esteriór: la Americhe in gjenar e produseve robis cjaris 
parcè che i salaris e il cost de vite a jerin une vore plui alts di chei 
praticáts in chei altris grancj país industrializáts.” (L'essor des États 
Unis et l'économie d'après guerre, p. 100) 


Ae crisi industriál e finanziarie si à di zontá ancje ché agrarie causa- 
de di varis fatórs, par esempli il sfrutament intensif e estensîf de tie- 
re ancje in spazis che no jerin adats ae culture. Par vie che i conta- 
dins a vevin di frontà coscj di produzion alts intant che i presits dai 
racuelts a restavin bas. Il risultàt al sarà il fenomen de erosion gjeo- 
logjiche cu la formazion consecuente di tampiestis di polvar impres- 
sionantis (Dust Bowl) che a invadevin regjons interiis causant une 
catastrofe no dome economiche e climatiche, ma ancje sanitarie, tant 
che la “polmonite dal polvar” che, tal 1931, e causarà la muart di 500 
personis. 

Intai agns 1930-31, tal 1934, tal 1936 e intai agns 1939-40 o varìn cua- 
tri moments di sec cu lis consecuentis tampiestis di polvar, cul risul- 
tàt che lis grandis planuris a saran bandonadis. 

Al è in cheste situazion di crisi che si avertìs cun plui fuarce la fra- 
ture social e la inadeguatece dal sisteme. Pi di mancul la stesse bor- 
ghesie dominante, fale la part plui liberiste, par salvà il sisteme e 
scugne acetà une fase direziste de bande dal Stàt. AI è ce che al su- 
cedarà cul New Deal, une politiche inaugurade e metút in vore dal 
gnúf president Franklin Delano Roosevelt par contrastà une crisi di 

grandis dimensions e une situazion sociál aromai fúr control. 

“Di sigúr Roosevelt” — al scrîf Michel Beaud — “nol saveve ancjemò 
ce che al sarès stát il contignút di chest New Deal. Lu elabore un póc 
par volte, cun pragmatisim e cun indurance, poiantsi su lis fuarcis 
sociáls che a puedin judálu a lá indenant (par esempli sul moviment 
sindacál) lant a trussási cuintri fuartis resistencis (par esempli cuin- 
tri lis sentencis de cort supreme).” (Histoire du capitalisme 1500- 
2010, p. 248). 


Intant il keynesisim, dopo di jessi stát aplicát intai Státs Units a tacá 
dai agns Trente, al cjatarà aplicazion intal mont ocidentál fintremai ai 
agns Setante di li che “al tache a disgregási”. Une fase che “i studiós 
inglés a àn clamât il postwar settlement dal capital democratic: un pat 
sociàl gjenerât de situazion postbeliche che al tocje lis fondis de im- 
prese in mút che il capitalisim al puedi lá indenant intune forme ri- 
novade. Dopo dal '45 il capitál si jere metút su la difensive in ogni 
bande dal mont” (Wolfgang Streeck, // tempo guadagnato, p. 44). 


Il capitalisim denant des crisis struturáls ciclichis che lu caraterizin 
al met adun strategjiis par intardá une só autodistruzion finál che, 
propit par chel, no rive mai. Cheste strategjie e chestis misuris metu- 
dis adun dal capitâl par slungjá la só vite, Streeck lis clame il “timp 
vuadagnat”. 

Il capitalisim che al à viodút la lús intai secui XIV-XVII intune vieste 
marcantîl par passà, intai secui XVII-XVIII intal so stadi manifaturîr 
e tai secui XIX-XX a chel industrial, si presente tai nestris dís intune 
forme tecnosientifiche. Ma cun dut di chescj mudaments, di chestis 
trasformazions e adataments, i risultàts che si puarte daùr a son sim- 
pri chei: disecuilibris, conflits, crisis che si prestin intune maniere 
simpri plui dramatiche parcè che aromai a cjapin dentri dutis lis areis 
dal mont. 

A chest proposit intal ultin secul si puedin individuà trè fasis dal 

capitalisim: une framieg des dós vueris mondiáls, dal 1918 al 1945 
che e rapresente la fase plui dramatiche, segnade des distruzions e 
dai grancj savoltaments ideologjics. La seconde, che dal 1945 e rive 
tor de metàt dai agns ‘70, cognossude ancje cul tiermins dai “Trente 
Gloriòs”, a son i agns de ricostruzion, de cressite e dal svilup ancje 
sul plan des concuistis sociáls. A son agns segnáts ancje de prosecu- 
zion di chel keynesisim che al jere tacát intai Státs Units cul New 
Deal, dotrine di un capitalisim controlát dal Stát cuintri dai eces dal 
sisteme di marcját e cuntune atenzion a mendá i disecuilibris sociài. 
Une dotrine che, in ché fase di svilup, la grande borghesie dominan- 
te, cuntun calcul oportunist, e scugnará acetá. Ma ae fin dai agns 
Setante e sul prin dai agns Otante, i rapuarts di fuarce tra public e 
privát, tra politiche e economie, a tachin a ribaltási. Il capitalisim cu 
la só cjarie liberiste e torne a cjapà chei spazis naturài che Pecono- 
micisim al riten che a sedin siei. Par ché dotrine, la politiche e à di 
jessi subalterne e, se e à vút un rûl direzist, la economie formaliste 
lu riten necessari dome in timp di crisi. 

La tierce fase, a tacá de metát dai agns Setante, e je caraterizade de 
espansion a nivel mondiál de privatizazion dai setórs publics fintre- 
mai chei vitái (salút, aghe, traspuarts, istruzion) e de rivoluzion in- 
formatiche e tecnologjiche in ducj i setórs. In chel moment il capita- 
lisim al inmanee un svolt storic passant dal vieri liberisim a un capi- 
talisim plui agressíf, che sot dal non di neoliberisim al stice a di une 
politiche di tais des spesis sociáls, a di une privatizazion di dutis lis 
impresis publichis, a di une politiche antisindacál e v.i. daúr des te- 
oriis dal economist Milton Friedman de scuele di Chicago. A speri- 
mentá sul cjamp ché dotrine a saran i Chicago boys, un grup di eco- 
nomiscj cilens vignúts fúr di ché scuele e che a cjataran intal Cile di 
Pinochet une tiere fertile par meti adun une politiche economiche ad 
in plen neoliberiste. I agns seguitîfs segnáts de presidence di Ronald 
Reagan intai Státs Unîts e di Margaret Thatcher intal Ream Unit a sa- 
ran caraterizáts di une vision globaliste cun ché di riorganizá il 

capitalisim inte vieste neoliberiste a nivel planetari. Un capitalisim 
che al pretint di imponi, massime cu la fin de Vuere Frede e dal 
sdrumási dal “socialisim reâl”, lis sós regulis a dut il mont. 


“La struture dai progjets emergjents” — al scrîf Jacques Chonchol — “al 
fâs aparî une organizazion dal mont dominade des gnovis oligarchi- 
is, struturadis cun élites e cun grups sociái che a àn cjapât in man un 
podé decisionál o di control sore di ogni podé legjitim, politic e so- 
cial dentri dai Státs nazionái. La dinamiche di chestis oligarchiis e 
ubidis a di une pure logjiche di concuiste, il cussi clamát oblic di 
competitivitàt mondial che si trasforme in imperatîf morál. Chest al 
provoche, tra l’altri, la gjeneralizazion di pratichis ilegáls che a puar- 
tin ae criminalizazion simpri plui alte de economie.” (Les grandes 
mutations économiques et leurs conséquences sociales, p. 3). 

Dai agns Otante o vin cussì chel che Chonchol al definis la “abdica- 
zion dal podé politic”. “Se o osservin trop che, a tacá dai agns 
Otante, e je lade al mancul la capacitát e la volontát dai podés pu- 
blics nazionái di intervigní a pro dal interes gjenerál, si pues dedusi 
in mût evident che, intal gnúf mont che al e daúr a formási, la rêt di 
grups finanziaris-industriái e je deventade l’atòr principál des politi- 
chis economichis.” (ibidem, p. 4). 


Ma no ducj si plein al diktat dal economicisim dominant. 

Un capitalisim che intai insiums dai siei sostignidórs al veve di jessi 
unipolár e sot de vuide dai Státs Units, al è un insium che si sfantarà 
a Munic li de 43°" Conference su la Sigurece dal 2007, cul discors 
di Vladimir Putin, li che il leader rus denant di une platee di sore- 
stants dal mont ocidentàl che, scaturîts, a viodevin i lór plans là a 
tocs, al decretave il superament e la inadeguatece di un mont uni- 
polàr e al contindeve la necessitàt de multipolaritàt. 

“Ce isal un mont unipolàr?” — al domandave Putin — “Par tant che si 
puedi abelî chest tiermin, chest si ridús in pratiche a une sole robe: 

un unic centri di podé, un unic centri di fuarce, un unic centri deci- 
sionál. Al è un mont li che al è un unic paron, un unic sovran. E in 
definitive chest al è un pericul no dome par chei che a scuegnin vi- 
vi dentri di chest sisteme, ma ancje par ché stesse entitát sovrane che 
e finis par distruzisi par didentri.”. 

I plans di destruturazion social, di privatizazion di dut ce che al è 
public, di concuiste dai marcjáts, il dogme de cressite cun dut ce che 
al compuarte sul plan ambientál fintremai a meti in pericul la vite sul 
nestri planet, di li indenant a cjaparan dentri ducj i continents cirint 
di meti dutis lis economiis sot dal control e sot dal domini ociden- 
tàl. E je storie resinte, storie di un sisteme fondát su la competizion 
e su la fuarce. 


Homo oeconomicus 


Il crodi che i rapuarts economics si sedin simpri davuelts su la fonde 
di transazions dar di un calcul di marcját, ven a stài che l'om, par 
doprá une categorie atribuide a John Stuart Mill, al sedi simpri stât 
un homo oeconomicus, e je une crodince che, no dome e savolte la 
realtát storiche, ma che e da ancje une vision distuarte dai mecani- 
sims che a rezin i rapuarts sociâi, conferint ae economie une funzion 
primarie e duncje il dirit a di une autonomie rispiet a ducj chei altris 
aspiets de vite in comunitát. Dite in altris peraulis, o calcolin che lis 
nestris relazions no dome a sedin ma che, par resons naturáls, a 
vedin di jessi determinadis de economie e che la economie e sedi 
determinade in maniere esclusive dal marcját. 

Cheste idee, che al € un vér e rút preconcet, e nas e si inlidrise tal 
mút di viodi la realtát tor dal XVIII secul, ven a stái in chel secul li 
che a nassin lis teoriis economichis classichis e la rivoluzion indu- 
striâl inglese. 


SER 

Che si trati di une falsificazion storiche al è evidenziát vué des ricer- 
cjis etnologjichis metudis adun fintremai dai prins dal Núfcent e dai 
studis su la storie economiche des societáts antighis, a tacà dal mont 
primitif e fintremai ae Ete di Mieç, che a metin in lús la eterogjenei- 
tât dai modei li che Peconomic si integre cul sociàl, modei che si di- 
stachin di chei che a viodin il mareját tant che fonde dai rapuarts 
umans. 

Adam Smith al calcolave che lis transazions economichis a vessin 
simpri vút une finalitát di lucri, fintremai dal barat. Daúr di cheste te- 
orie, il barat al sarès dome une forme primarie di marcját che, vie pe 
storie, si precisarà, si rafinarà mudant di aspiet cu la aparizion de 
monede. Par Adam Smith, la fonde di une societát e je rapresentade 
dal tornecont personál: tra doi individuis o varessin une relazion de- 
tade dal interès materiál, daúr dal principi di necessitát e di scjar- 
setàt. Il prin al scambie cul secont alc che al à in sorebondance e che 
no i covente, in cambi di une marcjanzie che i mancje e che di chê 
al à bisugne. Un scambi che al previót une contratazion cu la fun- 
zion primarie di rigjavá un util. Pe economie classiche al è su chest 
principi, ven a stài su principis egoistics, che e vîf une societàt e su 
chest principi e svilupe la só ricjece e il so benstà. 

La teorie di Adam Smith no comparis in forme isolade, ma e nas e si 
svilupe su la fonde e su la esperience di une lente e costante trasfor- 
mazion des societàts europeanis che, a tacà dal XVI secul, a mudin 
in sens economicist e che in cheste vieste a varan la lór espression 
complete te metát dal Sietcent cu la prime rivoluzion industrial 
inglese. 

Par Adam Smith, pari de economie classiche, lis societáts si saressin 
simpri fondadis su rapuarts comerciái egoistics. Par lui i oms, daúr di 
un sburt razionál, si scambiin i bens un cun chel altri cu la motiva- 
zion dal interés materiál. La forme primitive di chest scambi al sarès 
stát, duncje, il barat. Studis antropologjics su lis comunitáts primiti- 
vis, aprofondiments storics su la economie des societáts dal mont ar- 

caic, di chel classic e fintremai di chel medievál, a àn dimostrát trop 
che cheste tesi di un homo oeconomicus fin dal aparî de vite in so- 
cietàt e sedi arbitrarie e clopadice, un mît che al covente dissipá. 


Teoriis economichis 


Pai esegjetis di Adam Smith, la interpretazion de só teorie tant che 
une ciniche vision dal mont interessát dome al profit individuál al 
sarès il risultát di un straviament. Il tiermin egoisim, par lór, al va 
precisàt: Adam Smith al fâs une diference tra self-love cuntune ace- 
zion positive (amór di se e, duncje, cuntun riferiment ancje al test 
evangjelic) e selfishness, egoisim cuntune acezion negative. 


Dut câs ce che al impuarte, là di là des interpretazions, al è il risul- 
tât seguitîf e i svilups sul plan concret di chest cuarp teoric. 

La storie material dal mont al è un insiemi di rivoluzions economi- 
chis — la prime e sarès stade la rivoluzion agrarie che e segnarà il 
passag dal paleolitic al neolitic — ma nissune di chestis (che a sedin 
principàls o secondariis) e à vút la impuartance e la fuarce trasfor- 
mative de rivoluzion industriál inte fase capitaliste. Di fat e je propit 
cheste ultime che e provocará un savoltament epocál fintremai a dá 
ae economie la funzion di domini. 


Ma il capitalisim no si presente a colp in vieste industrialiste e libe- 
riste. Tal Cinccent e tal Sîscent la só forme primarie e je ché mercan- 
tiliste, li che il Stát al à une funzion centrál. Une funzion direziste 
che al voleve dí centralisim e tassis, a un tant che i riviei in France a 
laran indenant a tacá dal 1630 in diviersis localitáts come ché dai 
Nu-Pieds di Normandie, rivolte che, dongje di jessi cuintri il fisc, no 
mancjave di une fuarte cjarie autonomiste. 

Al è in chel secul che, propit in France (prime ancjemò che in altris 

paîs), si imparessin lis primis jentraduris teorichis a ché materie, la 
economie, che prime e jere frontade parentri e in cunvigne cun al- 
tris aspiets: la morâl, la religjon, la filosofie e naturalmentri la politi- 
che. Prime fase, se o volin, di chel procés di autonomizazion dal 
economic che al sarà il risultàt finál dal liberisim dominant. 

La economie, di fat, cul avent dal capitalisim, si sgjave, simpri di plui, 
spazis di domini e prioritáts. E duncje, l’interès, la curiositàt e la ne- 
cessitàt a sburtin personalitàts tant che Du Noyer, Sully, Richelieu e 
i politics (Colbert, Turgot), ma ancje oms cu lis mans intai afárs (Ri- 
chard Cantillon, Antoine de Montchrestien, David Ricardo, Thomas 
Mun) a frontà l’argoment in maniere plui detaiade. 


In France, il prin a frontà la materie sul plan teoric al sarà Antoine 
de Montchrestien che tal 1615 al da ae stampe il 7raicté de l'oeconomie 
politique. Dongje di doprà pe prime volte il tiermin di “economie 
politiche”, Montchrestien al fronte la cuistion economiche sot di une 
forme che e ricuarde il Machiavelli. Li che il florentin al deve conseis 
di une buine gjestion de Republiche al princip, achi, a vegnin dáts 
conseis ai gnùf sorestants, par une buine aministrazion des ricjecis 
di une nazion par mieg di une gjestion ecuilibrade des risorsis. No 
sin ancjemò intun model di libar marcjàt ma si trate pluitost, pal 
monarcje, di tignî in belance jentradis publichis e liberalitàts. 

O sin ancjemò intune logjiche di ridistribuzion, une ridistribuzion 
des risultivis che si trate di gjestî cun ecuilibri e cun justizie. 

Al scrif Jérémie Barthas: “Dopo di jessisi interessát al svilup de ricje- 
ce nazionàl che al corispuint al svilup dal element popolàr de so- 
cietàt, Montchrestien si consacre soredut aes cundizions de liberali- 
tât dal princip.” (in Le “Traicté de l'oeconomie politique” est-il un an- 
ti-Machiavel?, p. 103-130). 

Chestis liberalitàts a dipendin des financis publichis e lis financis a 
dipendin de ativitàt economiche reál. Par Montchrestien, om dal so 
secul, si à di lotà cuintri dal ecès des ricjecis di une bande e cuintri 

de miserie estreme di ché altre, si à di ridistribuí pal interes comun 
li che si discrimine la aviditát e li che si presee la virtút. 


Come che si viót o sin ancjemò une vore lontans de vision liberiste 

li che e predomine l’individualisim e li che la aviditàt e je calcolade 

une virtút e il motór economic de societát. La economie politiche dal 

mercantilist Montchrestien e je ancjemò leade, integrade — “embed- 

ded” par doprà un tiermin di Polanyi — al social. Dut il contrari di ce 

che al varès dit un Mandeville, Montchrestien al conclùt: “Par chei 

che a stan daúr ai afàrs publics nissun vizi al è plui pericolós de avi- 

ditàt.” E Barthas al zonte: “Si à di constatà che l'autór dal Traicté de 
l'oeconomie politique al calcole la totalitàt sociál, e in chest al è plui 

dongje ae critiche de economie politiche che e va di Hegel, di 

Sismondi e di Marx, par rivà fintremai a Mauss e a Polanyi, che ae 
economie politiche classiche.” (op. cit.). 

Duncje, prime di Adam Smith e di chei altris teorics de economie li- 
beriste, che a segnaran il passag e la roture complete cul mont tra- 
dizionál, o vin fasis di transizion rapresentadis dal bullionisim (ven 
a stâi di ché dotrine bullioniste — dal inglés bullion = lingot — che al 
jere praticát te prime fase dal mercantilisim tor dal XVI-XVII secul, 
dotrine protezioniste che e calcolave la ricjece di une nazion su la 
fonde de cuantitát dai metai preziós dal erari), dal mercantilisim e 
dai fisiocratics. Scuelis, massime lis ultimis dós, antagonistis ma che 
a operin intun contest e cuntune vision ancjemo integrade cui ele- 
ments e cu lis istituzions de societát intal so comples. Cul mercanti- 
lisim o sin intun contest tradizionál, ven a stái dentri di une societát 
li che il so ordin al è calcolát “naturál”. La fisiocrazie e rapresente im- 
pen il prin pas viers di une vision di un libar svilup des fuarcis eco- 
nomichis. Ma di une economie che si limite al mont agrari. La fisio- 
crazie, ven a stái “il guvier de nature”, e stime che dome la tiere e 
chei che le lavorin a sedin produtórs di ricjecis. 

Il fondadór de scuele fisiocratiche al è François Quesnay, un miedi, 

nassút intal 1694 a Méré, che al devente chirurc di cort tal 1718. 
Sienziát e enciclopedist, Quesnay par plui di trentecinc agns al scri- 
vara dome tratáts di medisine e dome tal 1758 al stampara il Tableau 
économique, une opare che Mirabeau al considerará, intune manie- 
re esagjerade, une des maraveis de invenzion umane. Il Tableau, un 
dai prins tratáts empirics di economie, al deventarà in curt une pie- 
re miliár di une gnove sience: la economie. 


Ma ce ise la scuele fisiocratiche? Par Jean Touchard “La dotrine dai 
fisiocratics e je un adun di liberalisim economic e di dispotisim ilu- 
minát (...) il pinsîr dai fisiocratics si ordene ator di cuatri grandis te- 
matichis: nature, libertàt, tiere e dispotisim legal (...). [Pai fisiocratics] 
il Stàt al à di jessi guviernát dai proprietaris fondiaris; dome lór a àn 
une patrie; patrie e patrimoni a son dutun (...). I fisiocratics a son 
duncje contraris a ogni forme di regolamentazion. La lór formule e 
je ‘lassait fà, lassait passá' (...). A son partidants de monarchie asso- 
lude.” (in Histoire des idées politiques). 


Par Quesnay e pai fisiocratics, come che si capis dal non (physis = 
nature, kratia = podé), dome la agriculture e jere produtore di ricje- 
cis par un país, intant che cumierç e industrie a vegnin calcoláts 
setórs “improdutîfs”, parce che no fasevin altri che distribu lis ricje- 
cis produsudis dal mont contadin. Cun di plui i fisiocratics si opone- 
vin, di consecuence, al mercantilisim che al fondave la economie sul 
cumierç e su di une economie direzude dal Stát che al calcolave la 
acumulazion dai metai preziós fondament de só ricjece. Al e propit 
il direzisim ossessif de dotrine mercantiliste (in France metude adun 
di Colbert) che i fisiocratics a contestavin. Il lór dogme — convints 
che al esisteve un ordin naturál ancje sul plan economic — al jere il 
laissez-faire. Par lôr il procès economic al veve di jessi libar di cual- 
sisci ordenament esteriór ae economie stesse. Quesnay al continde- 
ve che la politiche “plui sigure, la plui juste, la plui profitevule pe 


46 Indipendence / Fabian Ros 


Nazion e pal Stát, e consist inte plene libertát di concorence.”. Une 
strategjie dute contrarie a ché colbertiane. 


Par Jean-Baptiste Colbert (1619-1683), controlór des financis de France 
tal 1661 sot di Luís XIV, la economie e veve di fondási sul mercanti- 
lisim. Si tratave par lui di incressi il volum monetari des cassis dal Stát 
francés, un Stàt e un monarcje, al va dit, che al spindeve une grande 
part des risorsis in aventuris militárs. E lis misuris che Colbert al de- 
cidè di cjapà a jerin misuris di caratar tributari. Ma no dome. Colbert, 
inte só foghe interventiste, al promovè une gnove politiche comer- 
ciál, une politiche di fuarts invistiments tal setór de manifature. In fat 
di cumierç cul forest la belance comerciál e veve di jessi in positif. La 
dotrine mercantiliste e stabilive che dome il Stát al podeve vé une vi- 
sion complessive e ordenade dal flus economic. Par contrastá la con- 
corence internazionál, massime ché olandese e ché inglese, i cu- 
miergs cul forest a vevin di tignî cont di dute une serie di misuris e 
viodi des cuintrimisuris che a metevin in vore chei altris paîs (dazis, 
tarifis, dirits di dogane). 

Si tratave dut cás di un direzisim calcolát, no dogmatic, ma realistic. 
“Colbert” — al scrif Marcel Daneau — “al jere un partidant de libare 
imprese. Al crodeve che i individuis a fossin plui eficacs dal Stàt inte 
gjestion des manifaturis, [ma cence ché libertàt imprenditoriál che a 
volevin i fisiocratics], parce che Colbert al jere ancje un rút sostignidôr 
de regolamentazion di ogni industrie de bande dal Stát. L'interès 
particolàr al veve di jessi subordenát a chel nazionál.” (Ze colbertisme, 
p. 260). 

Su un altri pont particolàr, ven a stài su la cuistion de prioritàt de 
agriculture te economie di un paîs, colbertisim e fisiocrazie a jerin 
antagoniscj. 

Par Colbert la produzion agrarie, al contrari di ce che a sostignivin i 
fisiocratics, no jere la sole a produsi ricjece, pi di mancul “al indi 
incoragjà la creazion di gnovis plantisions e al propone fintremai la 

diversificazion de produzion intai moments di soreproduzion che e 
podeve sbassá i presits di ciertis deradis, in particolár ché dal zucar. 
Al e probabil che al varès vút miór che in France si fossin stabilidis 
rafinariis, lassant che lis coloniis a furnissin il zucar grés.” Gbidem, 
262). 

Par fini e sarà propit la scuele fisiocratiche a influengà une grande 
part dai economiscj di ché ete tant che Vincent de Gourmay e Anne 
Robert Jacques Turgot che al veve il control des financis de France 
sot di Luís XVI. Ancje Turgot, al pensave, al contrari di Quesnay, che 
la ricjece no vignive dome de agriculture ma fintremai de manifatu- 
re e dal cumierc. 

In cheste dialetiche tra mercantilisim e fisiocrazie, cun dutis lis dife- 
rencis e i contribúts che ogni teoric al puartave dongje, une figure si 
distache dal contest par svicinási plui di chei altris a ché scuele che 
e viodarà la lús in Ingletiere, la patrie de rivoluzion industriál: la 
scuele de economie politiche classiche, la tierce scuele economiche 
dopo dal mercantilisim e de fisiocrazie. Un dai precursórs di cheste 
scuele, ma cun dutis lis sfumaduris dal cás, al sarà Richard Cantillon. 
Richard Cantillon (1680-1734), financir e economist irlandés, ma che 
al fasarà fortune in France, cul so tratát An Essay on Economic Theory 
/ Essai sur la nature du commerce en general (1755) al precor lis te- 
oriis dai economiscj classics contindint che i presits si autoregolin 
par mieç dal mecanisim de ufierte e de domande. Banchîr e aven- 
turîr, Cantillon al cognòs i mecanisims monetaris a un tant che un 
dai efiets de inflazion monetarie al puarte ancjemò il so non. 
Cantillon di norme al ven assegnát ae scuele fisiocratiche par vie de 
funzion che al assegne ae tiere e ae produzions dai siei bens. Al e 
chest un dai aspiets che lu diferenzie dai classics che a fondin inve- 
zit la produzion di valór dome sul lavór. Ma la só jentradure, a dife- 
rence dai fisiocratics, e je empiriche, fondade sui fats osservabii, une 
vision che no si plee e no si conforme a di une idealizazion de na- 
ture tant che spieli di une armonie divine. 

Un altri precursór al sarà Anne-Robert-Jacques Turgot (1727-1781), in- 
teletuál iluminist e fisiocratic eretic, ministri des financis dal 1774 al 
1776. Turgot, calcolát un dai rapresentants plui eminents dal secul 
dai lums, al pandara lis sós ideis in Réflexions sur la formation et la 
distribution des richesses, un tratát che al scrivarà tal 1778. Si trate 
par lui di eliminá dut ce che al fás roste a di un spanísi de libare ini- 
ziative. Idee che lu puartarà a volé eliminá lis corporazions di mistîr, 
un tentatíf che al lará a bon dome cu la Rivoluzion francese e cu la 
leg Le Chapelier dal 1791. 

Turgot al rapresente duncje une corint economiche “progressive” in 
net antagonisim cul mont tradizionál e static dai siei timps e che si 
lee a personalitâts tant che Condorcet, Sismondi, Helvetius e 


d'Holbach. 


Il svilup capitalist sul plan teoric 


Il capitalisim si svilupe duncje vie pal XVII secul daúr dal detàt 
mercantilist, ven a stâi di une economie che si basave sul concet che 
la potence di une nazion e je leade ae belance comerciál, ven a stái 
su la prevalence de esportazion su la importazion. 

Cuintri des teoriis mercantilistis, juste in chel moment storic, li che 
la economie e viót intal svilup industriál inglés la fonde di une svol- 
tade epocál, e nas la teorie economiche classiche. 

Adam Smith, il so rapresentant principal, al svilupe un aspiet im- 
puartant de scuele fisiocratiche, ven a stái la idee che une economie 
par podé funzioná ad in plen e à di jessi autonome e no condizio- 
nade di intervents de bande politiche. Al è cun The Wealth of Nations 
(1776) che l'economist scozés al svilupe la só teorie, teorie che e ra- 
presente la fonde di ché che e passarà te storie cul non di economie 
politiche. 

Economie politiche par vie che e met in clár la tesi che i mecanisims 

di un marcját par funzioná a àn di jessi libars di intervents esteriórs, 
une economie cence intervents publics. La tesi di fonde di Adam 
Smith e je liberiste, ven a stái ché di une economie di marcját che si 
autoregole cu la idee che l'interès individuál e chel coletif a finissin 
par jentrá in sintonie. E je la tesi de “man invisibile” rapresentade de 
sume di individualitáts. Intant che ogni individualitát e fâs, ognidu- 
ne par so cont, il so interés, in chel moviment dutis a finissin par au- 
toregolási e par coordenási une cun ché altre in maniere spontanie. 
Il Stát nol à duncje di intervignî se no in cás particolárs, ven a stài 
dome cuant che si trate di garanú il funzionament dal libar marcját 
furnint chés sorestruturis che i coventin par facilità il funzionament 
dal marcját e la só razionalitàt. 

La economie classiche no calcole duncje la societàt ma dome i indi- 
viduis cu la lór brame. Une formule (“la societát no esist”) che e do- 
prarà Margaret Thatcher intai agns Otante dal secul stàt, intun mo- 
ment di grant sucès pal neoliberisim. Intant che a cirin il lór interes 
personál, i individuis a fasin, dut intun e cence savé, ancje l'interès 
di dute la comunitàt. 

In cheste formule e je dute la “moràl” dal capitalist. Al è li che si re- 
alize la etiche borghese cussì ben descrivude di Mandeville. 
Bernard de Mandeville (1670-1733) “miedi des animis” nassút a 
Rotterdam inte Republiche des Siet Provinciis Unidis ma naturalizàt 
inglés, cuntun poeme intitulàt 7he Fable of Bees, scrit ae maniere des 
flabis di La Fontaine (par altri al sará ancje il tradutór par inglés di 
vincjesiet flabis dal autór francés), al descrif e al celebre une gnove 
morál e lu fâs intune maniere cussi sclete di scandalizá i letórs dai 
sici timps. 

“(.). Ce che o clamin il Mâl in chest mont, sedi il mâl morâl sedi chel 
naturál, al e il grant principi che nus fás creaturis socievulis, e je 
cheste la fonde solide, la vite e il sostegn di ogni cumierç e di ogni 
implei cence ecezion” — al scrivarà Mandeville inte introduzion al so 
poeme (citát di Louis Dumont a p. 88 di Homo aequalis 1). 

Cheste morál, li che il vizi al è calcolát necessari pal ben di ducj e 
pal sflorí de economie, Mandeville le ilustre par mieç di une storie 
metaforiche, dut intun ironiche e didascaliche, The Fable of Bees (La 
flabe des âfs). In cheste conte l'autór al descrîf un bog di áfs li che la 
vite che si davuelg parentri e riflet ce che Mandeville al podeve vio- 
di te Londre dai siei timps, une citát plene di galiots e di profitadórs, 
preocupáts dome di otignî il plui grant vantag pes lôr sachetis. In su- 
mis chest nît di âfs al jere plen di fraudis e di fraudadórs. Ma, cun- 
dut che cheste societàt e jere plene di vizis, e viveve in prosperitàt, 
e jere stimade dai forescj e “i vizis dai priváts a contribuivin ae feli- 
citàt publiche”, a un tant che ancje i plui ribalts a finivin, cence savé 
e cence volé, par judá ancje chei altris. La gale, la invidie, lis strava- 
gancis tal mangjá, la sontuositàt intal vistî e tal furnî lis cjasis a da- 
vin lavór al cumierg e a milions di puars. Cussi, chescj vizis e dutis 
chestis strambariis a finivin par puartà dentri dal boc un biel vivi, 
comoditàts e polse. Ma a un ciert pont cualchidun si metè a predicjà 
cuintri i vizis e cuintri la disonestát e a domandá ai dius di puartà la 
virtút, a un tant che, deventáts ducj temperants, si contentavin cumò 
di chel póc che a vevin. Però, di cheste strade, a planc a planc, cu- 
miergs e manifaturis a tacavin a lá al mancul, i mistîrs a jessi ban- 
donáts e, par finí, dut il bog al colà in miserie. 

Morál de flabe: “Al covente che e esisti la fraude, il lus e la vanitát, 
se o vin ché di gjoldi dai siei risultáts.”. 


So vice is beneficial found, O scuvierzin cussi che il vizi al è benefic 
wben it's by justice lopped and bound cuant che al è limitàt e sot control 

nay, where the people would be great anzit, se un popul al à ché di deventà grant 
as necessary to the state, il vizi al covente al Stát, 

as bunger is to make them eat. tant che la fam e covente pal mangjá. 

Bare virtue can't make nations live La virtút sole no pues fà vivi lis nazions 

in splendour; tbey, that would rivive intal sflandór; e chei che a volaressin tornà 
a golden age, must be as free, ae etàt dal aur, a scugnaran mangjá 


for acorns, as for honesty. i glants se vuelin la onestàt. 

Cun chest poeme “O dimostri” — al scrif Mandeville — “che il caratar 
socievul dal om al nas dome par mieç di chestis dós robis, ven a stái, 
la molteplicitàt dai siei desideris e la bataie costante che al scugne fà 
par sodisfáju.” (ibidem, Homo aequalis I, p. 89). 

Ma isal su cheste morál che i fondadórs de economie politiche a in- 
tindin stabilî i rapuarts economics e sociài? 

Par Louis Dumont “(...) Adam Smith al à vút diferenziát, dentri de 
gjeneriche azion umane, la azion economiche, calcolade tant che un 
gjenar particolár di azion che e fuis ae morál cence par chel jessi 
contrarie ae morâl intun sens plui gjenerál.” (Homo aequalis I, p. 
92-93). 


I classics, tant che Hume, Smith, Ricardo e Stuart Mill a calcolavin la 
moralitàt (la justizie) tant che fonde indispensabile pe stabilitàt di 
une societàt che cence di ché nol sarès pussibil il stes svilup econo- 
mic e la prosperitàt des nazions. 

Inte Ricjece des nazions, Adam Smith al precise che “Il stabilîsi de 
justizie perfete, de libertàt perfete e de avualance perfete al è il se- 
gret semplic par sigurà (...) il nivel plui alt di prosperitàt”. 

Intal Sietcent une tesi che no ves vút une fonde etiche e sarès stade 
impensabile. Al è dome par miec di une estrapolazion moderniste 
che Putilitarisim origjinál al a mudát di significát e che al è deventát 
dotrine che e justifiche la aviditát dominante. 


Adam Smith e chei altris teorics e rapresentants de gnove economie 
no fasin nuie altri che descrivi une evoluzion sociál e economiche 
che e jere denant dai voi, cirint di interpretále intal miór dai múts 
pussibii e di dái une direzion daúr di principis positifs. 

Par Adam Smith, che dongje di jessi filosof al jere ancje moralist, la 
funzion de economie e jere ché di puartá benstá a dute la societát. 
Ma al reste un fat che chel procés al jere destinát a produsi in ma- 
niere dramatiche une situazion sociál li che si varès viodút 

disocupazion, miserie, sfrutament dai oms, des feminis e dai fruts 
sot de menace de fam o de preson (o di sfrutament intes workbou- 
ses). Se i classics a fevelin ancjemò di societát, il model liberist segui- 
tîf, cheste societàt nol fasarà nuie altri che distruzile e atomizale. 


La ricjece des nazions di fat nol segne une soluzion di continuitàt cui 
teorics che lu precedin par vie che il test al ten dentri elements che a 
vegnin dai fisiocratics tant che Quesnay e, di ché altre bande, ele- 
ments di filosofs tant che Locke intant che la cuistion morâl e à un 
tratament diferent rispiet a Mandeville. 

Se cun Quesnay, Smith al condivît la autonomie dal economic a pet 
dal politic, chel “/aissez faire, laissez passer” inventàt dai fisiocratics, 
si imparès in Smith par mieg di une “man invisibile” che e coordene 
i interès individuài cun chei di ducj (e cun dute la comunità). 

Ma cuntune diference sostanziál: par Quesnay la ricjece e consist es- 
senzialmentri tal valór di ûs che al è furnît de Nature pes dibisugnis 
dal om, intant che par Adam Smith, come che o vin viodùt, al è il la- 
vór che, intant che al trasforme la Nature, al cree valòr, valor che al 
aparìs inte operazion di scambi. 

Par lui la ricjece si fonde sul valór di scambi creát dal lavór, intant che 
il subiet uman al è trasformát intun jessi sociàl par miec de “simpa- 
tie”, e al è par mieg di cheste simpatie che si invie il procès di socia- 
lizazion. La cuistion de moralitàt si precise in Smith tant che indi- 
spensabile pe stabilitàt di une societàt, une moralitàt che e cjape il 
non di justizie e che si fonde su tré regulis: stabilitát dal possès, tra- 
sferiment dal stes par consens e osservance des promessis, che cen- 
ce chés regulis e cence une etiche fuarte nol sarès pussibil condusi 
afàrs in sigurece. Se al è indubitabil che la struture teoriche dal libe- 
risim classic e je infondade intune fuarte dotrine morál, e je ancje ve- 
re che i siei svilups seguitîfs, metúts adun dai siei esegjetis a vedin sa- 
crificát la etiche sul altàr dal profit. Tant a dî che lis stradis dal Infier 
a son lastradis di buinis intenzions. 

In sintesi, a son doi i elements che a spichin inte rapresentazion te- 
oriche de economie classiche tal so nassi: la autonomie rispiet ae po- 
litiche intant che la morál tal cjamp economic e svilupe ché che si 
podarès clamá une mutazion antropologjiche epocál e di ché altre 
bande, il “lassá fa” dai procès economics tant che fondament pal so 
svilup. Di li indenant il “libar marcját”, e il liberalisim tant che so vie- 
ste teoriche, no sarà dome il /eitmotiv de economie ma si trasformarà 
in ché ideologjie e pratiche economiciste che e savoltarà il mút di vi- 
vi e di sintî in ducj i setórs de societát, che al sedi politic, culturàl, 
etic e altri. Dut al è economic e dut al è condizionát de economie (in 
non de “libertàt”). Di li, il liberisim economic nol sarà plui dome “li- 
bar marcjàt" ma, in so non e pal nestri ben, uniche forme e dimen- 
sion di “libertât” imponude tant che dotrine universál. 


Si viót achi cemút che il sisteme capitalist al e jentrát te storie dal 
mont ocidentál a tacá dal XVI secul par mieç di un procès lent, cun 
fasis seguitivis. Mercantilisim e la stesse fisiocrazie, dós scuelis di 
pinsir in cheste prime fase dal svilup capitalist, a formulavin dós li- 
niis di pinsir contraris: la prime direziste e protezioniste, li che la se- 
conde e jere, si podarès dí, protoliberiste. Ma dutis a operavin intun 
contest sociopolitic caraterizát a fuart di une struture sociál dividude 
in ordins, une struturazion che no jere contestade de dotrine mer- 
cantiliste. E ancje se i fisiocratics a aviersavin l'interventisim statalist, 
la lór vision economiche fondade su la agriculture si incalmave in- 
tun mont static e tradizionál. La iniziative dal produtór e veve si di 
jessi libare ma puartade indenant intal rispiet e in sintonie cu lis lecs 
de nature, legs de nature che a jerin la espression de leg divine. 
Fisiocratics e colbertiscj a partegnin duncje a dós scuelis divergjen- 
tis ma dutis e dós a calcolavin la economie in funzion de vite sociál, 
in funzion de ricjece dal Stát e di ché de coletivitát. Inte politiche 
colbertiane o vin ancjemò elements di ridistribuzion che cui teorics 
dal liberisim rút a saran impensabii. 

La Rivoluzion industrial e la gnove politiche economiche a determi- 
naran un procès di atomizazion de societát che al larà indenant fin- 
tremai ai nestris timps. 

Al e interessant di notá il fat che lis dós scuelis che a son vignudis 
fúr in chei agns a comparissin, la prime in France, intant che la se- 
conde e à viodút la lús — ancje se intun secont moment — propit in- 
te Ingletiere, patrie dal empirisim e de Rivoluzion industriál, patrie 
di Hobbes, di Hume e di Locke. La scuele liberiste e à cjatát ali te- 
ren fertil sedi pe premetidure filosofiche che pe realtát economiche. 
Ali, stant al debil interventisim dal Stát e à podút esprimisi ad in 
plen. In chel país, intervents legjislatifs cuintri de situazion misere- 
vule des classis sotanis, tant che la Poor Law, a cjatavin la oposizion 
di Bentham, di Burke o di Malthus che cun motivazions diferentis a 
domandavin la só abrogazion, cundut che Bentham e Burke no ves- 
sin lis stessis opinions politichis. 


“Ce che al rindeve il liberalisim economic une fuarce iresistibile e je- 
re cheste coerence di opinions in visions dal dut opuestis, parce che, 
ce che l’ultrariformist Bentham e l’ultratradizionalist Burke a aprova- 
vin automatichementri, al veve il caratar di un assiome.” (Polanyi, La 
grande trasformazione, p. 161). 

La contrarietát liberiste cuintri legs che a tocjavin i mecanisim dal 
marcját dal lavór in maniere concorenziál e puartà ae riforme de 
Poor Law tal 1834, intant che si istituivin lis “cjasis di lavór”, lis mal- 
famadis workbouses li che chei che no vevin sostentament a jerin 
obleáts a lá... par fâsi sfrutà. I romangs di Dickens a ‘nt dan cualchi 
cerce realiste. 

“La Poor Law Reform dal 1834 e elimina cheste ostruzion al marcját 
dal lavór: il ‘dirit di vivi' al vignive cussì abolît.” — al scrîf Polanyi — 
“La crudeltát sientifiche dal at e scaturi a un tant la publiche sensibi- 
litàt intai agns trente e cuarante che lis protestis viamentis di chei 
timps a indi fluscarin la imagjin ai voi de posteritât. Tancj puars che 

a jerin intes cundizions di grande bisugne, tirâts vie i sussidis, si cja- 
tarin bandonáts al lór destin, e chei che a patirin plui di ducj a jerin 
i ‘puars dignitós' che a vevin masse braùre par lassási strissiná intu- 
ne di chés workhouses che a jerin deventadis lúcs di vergogne. 
Salacor, in dute la storie moderne no je mai stade fate une riforme 
sociàl plui dispietade: un at che al scanà une sdrume di vitis umanis 
(...).” (ibidem, p. 105-106). 


Ribaltament economic-politic 


Il procès capitalist al puarte ae só fonde il savoltament dai rapuarts 
tra economie, politiche e societát (il savê al è in buine part sometút 
ae economie), par miec di chel procés storic che al rint autonome la 
economie e le libere cussi di ogni forme di condizionament o di 
diretive politiche (fale che par cás ecezionái). Ma in cheste formula- 
zion binarie si dismentee la dimension dal savé. 


Il mont tradizionál, impen al calcolave une societát umane cun tré 
nivei jerarchics: la cognossince (intal sens plui comples dal tiermin), 
la azion (intal cercin civic, juridic, aministratif e militàr) e la produ- 
zion. Ven a stái tré monts: chel de sapience, chel de politiche e chel 
economic, che si soreponin e che si integrin. La sapience e jere vio- 
dude inte so forme olistiche cence division a blocs sieráts: nature e 
soresensibil, mont fisic e mont metafisic, al jere un dut, materie di 
studi cence distinzion e materie afidade a di une caste (o ordin) che 
vie pe storie e je lade dilunc a sfiliási e a disparî. 

E je cheste forme sapienziál che une part dai umaniscj — sul prin tacá 
dal XVI secul in particolár e sul sburt di une struture sociál che in 
Europe e jere daúr a mudà — e torne a definîsi daúr di un gnúf pa- 
radigme, in particolár in Italie cun Pietro (Peretto) Pomponazzi di 
Mantue (1462-1525). Al è cun Pomponazzi, e plui indenant cun 

Bernardino Telesio di Cosenze (1509-1588) che e cjape pit ché scue- 
le umanistiche che e fisse la só atenzion sul mont fenomenic calcolát 
autonom rispiet a une supueste inteligjence esteriór, ven a stái rispiet 
a di une dimension metafisiche. E nas cussi la distinzion tra veretáts 
filosofichis e veretáts di fede, al vál a dí tra philosophia naturalis e 
metapbysica et theologia, che al viôt propit in Pietro Pomponazzi un 
dai esponents di ponte. E al e juste apont a tacá di li che si rivara al 
empirisim di John Locke (1632-1704), di George Berkeley (1685-1753) 
e di David Hume (1711-1776) e duncje ae idee seguitive di une co- 
gnossince fondade su la osservazion e su la trasformazion de natu- 
re. Trasformazion e rapuart che al e juste chel che si instaure cul 
procès lavoratîf e produtîf. Nol è duncje casuál il rapuart e il bagai 
di interès che o vin tra filosofie de nature, che e deventarà, cun 
Galileo (1564-1642) e cun Newton (1642-1726) sience sperimentàl, e 
la nassite de economie tant che “sience”. Pal empirisim la cognossin- 
ce e risulte, in sostance e in sintesi, de esperience e la esperience e 
je ché che si fás cu la realtàt esteriór. La economie, inte gnove ace- 
zion dal tiermin (e no tal sens aristotelic) no je altri che un interferî 
cu la realtàt esteriòr, un at creatîf, che al à come funzion il sostenta- 
ment e l’inricjiment stes dal om. In chest at, cognossince e produzion 
si integrin e si completin une cun ché altre. 


Intal mont moderni la economie che si spose cu la sience empiriche 
e finis par dominále, par condizionale e par doprále pai siei interes. 


Ma al è cui svilups seguitîfs che il mont economic inte societàt oci- 
dentàl, superàt il mercantilisim colbertian [Jean-Baptiste Colbert, 
(1619-1683) ministri des financis sot di Luîs XIV], al calcolarà fonda- 
mentàl l’assum de autonomie dal mont economic dal podé politic. 
Un assum che al cjaparà dentri, dongje dai liberiscj dogmatics, ancje 
i partidants di chel capitalisim critic simpri in belance tra liberisim e 
interventisim. 

Si à però di dí che ancje un ciert antiliberisim no si slontanarà par 
chel des fondis dal capitalisim stes, cun lui a condividin produtivisim 
e industrialisim, e une fede salde tal progres materiál. 

Louis Dumont, a chest proposit, al à une opinion avonde singolár. 
Sul rapuart tra economie e politiche al scrîf: “(...) ché economiche e 
je une des nestris categoriis maiórs e lis costrizions internis ae nestre 
ideologjie a son che, al sarès dut cás impussibil di ripuartále [la eco- 
nomie] a di un ranc di servidore cence provocá, tra chel altri, savol- 
taments significatifs (...). Cessà indaúr la economie al sarès, salacor, 
fà tornà la subordenazion a di un nivel li che o patiressin complica- 
zions tremendis.” (Homo aequalis I, p. 132). Par esemplifica lis con- 
secuencis di cheste “subordenazion dal economic” al politic, Dumont 
se di une bande e cun ogni evidence al à tal cjâf la esperience so- 
vietiche, di ché altre, intune classiche “reductio ad hitlerum”, al cite, 
cuntune estrapolazion ardimentose, Polanyi cuant che al scriveve 
che “il prin dissepul di Keynes al è stàt Adolf Hitler.” (ibidem). 

Dite cussì al podarès someá che Dumont — tant che un Pangloss che 
par lui o vivaressin intal miór mont pussibil — al dedi la só adesion 
ae economie di marcját calcolade tant che la miór di dutis stant che 
e garantis spazis di libertàt e che für di jê nol pues jessi nuie altri che 
domini politic e duncje ditature. Considerazions che a saressin 
astorichis e un tic caricaturáls stant che si limitin a di un spazi 
temporál, gjeografic e teoric une vore limitát. Lis maraveosis libertáts 
che nus ufris il “domini economic” e lis ancjemo plui maraveosis 
consecuencis dal neoliberisim lis vin denant dai voi. Ce che Dumont 
al volarès dimostrá a son lis consecuencis di artificis ideologjics che 
dentri di une logjiche materialiste a puartaressin dome a “formis 
sfuarçadis, patologjichis di subordenazion”, come a dí che, dentri di 
une concezion di vite detade (dome) dai valórs materiái, lis lecs 
economicistis a son chés che nus permetin une vite civil, che, in 
chest contest, ogni tentatif di superá chestis regulis al pues dome 
puartà ai dramis dal totalitarisim: “Al è cussì, in particolár, che i 

dotrinaris gjenerós [doctrinaires généreux] che a àn pretindút di 
liberánus dal ‘individualisim possessif a fasin figure di aprendiscj 
strions.” (ibidem, p. 34). 

Bisugnarès precisá che i “aprendiscj strions” no son dome chei che 
“a àn pretindút di liberánus dal ‘individualisim possessif”” ma ancje 
chei dal mont liberist. E o podin constatá il risultát des lór formulis 
magjichis, che al sedi sul plan sociál, politic, culturál, ambientál, sa- 
nitari o altri! 


Là di là dal fat che la “nature dal om tant che jessi pensant” e je 
dimostrade dal dut diferente di cemût che e jere stade calcolade di 
Adam Smith e di John Stuart Mill e che la societát fondade sul libe- 
risim, in dutis lis sós declinazions, e je dome une parentesi storiche 
infinitesime, i modei alternatifs che a son stàts proponúts e realizäts 
inte storie resinte — tant che lis esperiencis dal socialisim reál — no 
contestin il primát de economie. Cussi si podarès constatá che lis li- 
drîs di chés esperiencis a son lis stessis di chés che a dan linfe al 
economicisim. Parcè che si trate simpri di modei che a án tant che 
riferiment il svilup de ricjece materiál... svilup, planificát o libar che 
al sedi. E je la “ricjece materiál come finalitât” che par esprimisi ad 
in plen e à bisugne di spazis di “subordenazion” (al so interni) e di 
“totalitarisims” (ator pal mont che, cence di chei, no podarès, la ri- 
cjece, jessi ancje mieç e espression di domini politic, sociàl e 
culturál. 

No si à di pensá che, in cheste pagjine scure, Dumont al interpreti 
une adesion al liberisim. Critic intai confronts de economie formali- 
ste e dal economicisim, Dumont nol sparagne la economie sostan- 
zialiste che e rapresente il pont cardinál de vision polanyiane. Ale 
cuintri di cheste soluzion e cuintri de idee di istituzionalizazion de 
economie che Dumont al ponte la só vós. 

Economie liberiste e razionalitát 


Ce che al rint ancjemò plui evidente la pretestuositát dal liberisim di 
fondási su principis di razionalitát e je la astrazion li che si poie dut 
il so resonament, une astrazion che no corispuint a nissune realtàt 
ni sul plan storic, ni sul plan etnologjic. Denant di une afermazion 
apoditiche come ché dal storic de economie Carlo M. Cipolla che 
in Uomini, tecniche, economie (p. 16), citant Howells, al scrîf: “Lom 
al à vivút intune maniere brutalmentri primitive cjaçant e racueint 
pomis e jerbis salvadiis fintremai pal 99% di dute la sô presumibile 
esistence”, al ven di pensá che l'om paleolitic al faseve vitis e al jere 
simpri sul pont di murî di fam. Cheste idee dal reperiment dificoltós 
dal mangjá al è ae fonde de teorie economiche classiche. Come a dî 
che l'om dal paleolitic al pative la fam e al è dome cul neolitic 7000- 
5500 prime di Crist), cu la “Rivoluzion agrarie” che lom al tache a 
invià un salt di cualitât no dome economic, ma ancje di civiltát. “I dis 
milenis cirche che a separin il scomencament de ‘Rivoluzion agrarie’ 
de nassite de ‘Rivoluzion industriâl a son stàts testemonis di un 
numar une vore grant di scuviertis e di inovazions che a incresserin 
il control dal om su lis risultivis di energjie. (...). Al deventà cussì 
pussibil ingrumà une ecedence sociàl che e creà lis cundizions dal 
aparî di grups sociài liberáts dal lambic di une ricercje dal mangjá 
che no veve polse.” (ibidem, p. 55). 

Cheste vision tragjiche des societàts di cjaçadôrs e racueidórs dal 
paleolitic e il supuest progrès materiál vignút fúr cu la “Rivoluzion 
agrarie” e je ingjanose a un tant di vignî dineade dai studis socioan- 
tropologjics seguitifs. 

“Il neolitic” — al scrîf Marshall Sahlins — “nol à fat nissun progres 
rispiet al paleolitic par chel che al rivuarde il timp che al covente 
par persone, pe produzion alimentàr e si pues ancje suponi che cul 
avent de agriculture i oms a vedin scugnút lavorà di plui.” (Âge de 
pierre, âge d'abondance, p. 94). 

E a proposit di chei popui che a son ancjemò vué restáts a di un ni- 
vel paleolitic, al zonte: “Si notará cun interes che, inscueláts de vite, 
e no de antropologjie, i Hadza” [etnie di cjagadórs e racueidórs che 
e vif in Tanzanie] “a àn refudát i beneficis de rivoluzion neolitiche 
par mantignî il lôr timp libar. C...). A chest proposit si compuartin tant 
che i bossimans che su la cuistion dal neolitic a rispuindin: ‘Parcè 
varessino di semená cuant che o vin a disposizion cussi tantis pomis 
di mongo-mongo” (Lee, 1968, p. 33)” (ibidem, p. 82). 

Di fat, si calcole che i popui paleolitics a lavorassin, cussi come chei 
che ancjemo in di di vué si cjatin in chel ordin di economie, plui o 
mancul dós oris in di e che, cun dut achest “la lór esistence no je par 
nuie misare e nancje particolarmentri dure.” (Spencer e Gillen, 1899, 
cit. ibidem, p. 78). 

A proposit de istituzionalizazion dal concet di raritát, parametri de 
economie di marcját, Polanyi tal 1947 al scriveve: “Nus án piturát tant 
che jessis dipendents dal mangjá intune maniere bestiál e a àn fat in 
mût che si sparnici la póre elementár pe fam. A àn cussì ingriviát, e 
in mût deliberát e umiliant, la nestre sotanance tai confronts des ro- 
bis materials, che ogni culture e varès invezit vút Passum di slizerî.” 
(cit. ibidem, p. 83). 

Al scrîf ancjemò Marshall Sahlins: “I popui primitifs dal mont no àn 
cuissà ce tancj bens, ma no son par chel puars. Parcè che la puaretát 
no ven fùr di une basse cuantitàt di bens e nancje di un rapuart tra 
miecs e finalitàts, la puaretàt si misure prin di dut de relazion tra om 
e om, e je une cuistion di status sociál. La puaretát in se e je une in- 
venzion de civiltàt che e je cressude cun jé, e je dut intun une distin- 
zion insidiose tra une classe e ché altre e, ancjemò piés, une relazion 
di dipendence — che e pues rindi vulnerabii aes catastrofis naturàls 
plui i contadins che i eschimés de Alaska tal lôr cjamp invernál.” Gbi- 
dem, p. 98-99). 

I studis storics e etnologjics che o vin menzonát si scuintrin cui se- 
naris dal dut imagjinaris dal mont liberist che al contint: “Par miàrs 

di agns (...) l'Homo sapiens nol è rivàt a fà nuie di miór che torzeoná 
par lunc e par traviers cun ché di cjapà sù ogni plante comestibile o 
di caturà ogni animál che al fos rivât a tir. La só cognossince e jere 
pal plui limitade a ce che al jere comestibil o a ce che nol jere co- 
mestibil. Une situazion dal gjenar no podeve jessi di ciert cuissà ce 
comude. Lom al spindeve dut il so timp e dute la só energjie a cirî 
di ce mangjá e al confidave massime su la fortune o su la só abilitàt 
intal copà bestiis ferocis o altris oms. La fam e rapresentave une me- 
nace costante e e obleave i oms al infanticidi o al canibalisim.” (Carlo 
M. Cipolla, Uomini, tecniche, economie, p. 51-52). 

Un senari catastrofic che nol corispuint par nuie aes descrizions e 
aes osservazions diretis fatis dai ricercjadôrs su popolazions che a 
son i fossii vivents dai paleolitics. 

Là di là di chestis fantasiis che, tra l’altri, su chés si fondin lis teoriis 
de economie classiche, i studis etnologjics nus descrivin bossimans 
e aborigjenis australians che “in particolàr, vie pe lungje stagjon 
secje, a passin il plui dal timp a zuià”. E simpri a proposit di chestis 
popolazions: “Dome une infime minorance, al scrif Woodburn, al 
cjace pardabon i grancj animài, e lis feminis, ancje se cun plui co- 
stance, si dan dentri a cjapà sù vegjetài comestibii, cence strussiási e 
cence faturà masse. (Woodburn, 1966, p. 51)” (citàt in Age de pierre, 
âge d'abondance, p. 81). 

E Basedow al zonte: “Cuant che i siei afàrs a van ben, ven a stái 
cuant che al à cjapàt une prede e che al à la aghe daprûf, l’aborigjen 
al tint a lassàsi vivi e, par cualchidun che al vignìs di fùr, al podarès 
ancje someà un sflacjon. (1925, p. 116)” (ibidem, p. 81). 

Un altri etnolic tant che Pierre Clastres, arlêf di Claude Lévi-Strauss e 
studiós de etnie Guayaki, al rive aes stessis conclusions e, cun ché di 
contestà il prejudizi che al fàs de “economie di sussistence” il sino- 
nim di “economie de miserie”, al scrîf: “I indians in efiets a consacra- 
vin dome póc timp a ce che o clamin lavór. E no murivin par chel di 
fam. Lis cronichis dal timp a son unanimis intal descrivi la biele 

aparence dai grancj, la buine salút dai tancj fruts, la bondance e la 
varietát des risorsis alimentárs. Di consecuence, la economie di sus- 
sistence, che e jere ché des tribús indianis, no implicave par nuie une 
ricercje dal nudriment angossade e seguitive. Duncje une economie 
di sussistence e je compatibile cuntune riduzion consistente dal timp 
dedicát aes ativitàts produtivis” (La Société contre l'État, p. 165). 

La vision dai popui primitîfs che a vivin intune rude economie di 
sussistence, simpri a cirí alc di mangjà, cuntune spese di energjie 
spropositade pe lór sorevivence, duncje popui che a menin une vite 
precarie intune atmosfere suturne, e je une rapresentazion che e “ri- 
monte di fat ae epoche li che Adam Smith al scriveve La ricjece des 
nazions — e cence dubi e rimonte ancjemò plui inlà, a ché epoche li 
che nissun al scriveve... parce che si trate, mi pár, di un dai prins 
prejudizis dai oms dal neolitic intai confronts dal cjaçadôr, un prese- 
ament ideologjic de sò disposizion a sfrutà lis risorsis de tiere, preju- 
dizi dal dut in acuardi cul assum storic, ven a stài Passum di di- 
spueálu [il cjagadór] des sôs risorsis.” (M. Sahlins, Age de pierre, âge 
d'abondance, p. 46-47). 


Critiche dal economicisim e dal formalisim. 
De economie al economicisim 


Un pés determinant intal discognossiment de realtàt des comunitàts 
etnichis tant che fonde politiche de umanitàt, al ven de concezion 
moderne che e viót intal Stàt e te economie di marcjât lis fondis de 
civiltàt, intant che lis formis politichis de storie precedente, a vegnin 
in gjenar, fale considerazions particolàrs pes etis classichis, definidis 
primitivis e fintremai barbarichis e duncje superadis. Daúr di cheste 
vision dal mont, il Stát al è calcolát tant che uniche roste cuintri de 
violence e cuintri des prepotencis dai singui dentri di une comunitàt 
e cuintri dai pericui che a podaressin vignî di fùr. 

Al libar marcját si conferis il merit dal svilup economic e dal inricji- 
ment di dute une “nazion”, inricjiment che, pai partidants di cheste 
vision nol sarès stàt pussibil intai sistemis dal passât, calcolant che li- 
bertàts individuals, dirits umans e egalitarisim, ancje se dome poten- 
ziài, si son realizàts ad in plen dome te societàt moderne. 

Cheste analisi e sarà condividude no dome dai teorics liberiscj, ma 
ancje di chei critics dal sisteme capitalist e fintremai dai teorics di 
une part dal moviment anarchic che, daùr di une vision evoluzioni- 
ste e progressiste, a calcolin la fase stataliste e ché capitaliste tant 
che un scjalin mareòs, ma necessari su la strade dal progrès e che 
juste il progrès al sarà in càs di superà. 

Il Stàt al nas a pro des esigjencis de classe dai produtórs e dai mar- 
cjadants. Par fà afàrs a coventin l’ordin civic interni e ché pâs tra i 
popui che al sarès miôr defini une pax armade dai dominadôrs. 
E, stant che homo homini lupus, al covente che i oms di une deter- 
minade comunitát daúr de formule hobbesiane si rindin cont dal in- 
terès che a puedin vé e che a scuegnin vé rinunziant a esercitá la lór 
fuarce individuál par metile tes mans di un organisim centralizát, or- 
ganizát e sovran. 

Suaze indispensabile duncje pal svilup di chè “economie di marcjât” 
che une “societàt civilizade” e à bisugne di vé. Intant che la indivi- 
dualitàt, liberade de preocupazion di vê di difindisi par cont so, e 
pues cussì doprà la só fuarce pal assum produtif e comerciál. In su- 
mis par fâ afárs. 

Cheste vision dicotomiche di un prime (salvadi e irazionál) e di un 
dopo (civil, razionàl e progressif) a tacà dal Sîscent e je stade fonda- 
tive sul plan teoric e ideál. Vision che e sarà di fat funzionál e neces- 
sarie pe formazion di un Stát teritoriál a nivel politic, funzionál a 
chel procès economic che al trasformarà di plante fùr e di li inde- 
nant la societàt. Une trasformazion che e coventave ae gnove classe 
dominante par imponi i siei sistemis produtîfs e comerciài e une 
gnove vision dal mont. 

“(...) La societàt li che o vivin cumo” — al scríf Karl Polanyi — “dife- 
rente des societáts tribáls, ancestráls o feudáls, e je une societát di 
marcját. La istituzion dal marcját e rapresente achì la organizazion di 
fonde de comunitát. Il leam di sanc, il cult dai antenáts, la fedeltàt 
feudál a son achi rimplagáts cun relazions di marcját. Une cundizion 
dal gjenar e je gnove, par vie che un mecanisim istituzionalizát ufier- 
te/domade/presit, ven a stái un marcját, nol è mai stât nuie altri che 
une carateristiche secondarie de vite sociál.” (Karl Polanyi, Per un 
nuovo Occidente, p. 58). 

Une trasformazion seguitive cheste che, fase dopo fase, e puartarà a 
di une prime e a di une seconde Rivoluzion industriál e a di une se- 
parazion tra la economie e chés altris istituzions sociáls. Un proces 
che al lará indenant fintremai a chel economicisim che al pueste la 
economie intune posizion dominante e che al misure ogni aspiet de 
vite cul metri dal profit materiál. 


Se daúr de definizion sostanziál la economie al e chel adun di ativi- 
tâts che a án tant che assum la sodisfazion des bisugnis materiáls e 
la regolazion dai rapuarts tra lom e il so ambient naturál, cheste eco- 
nomie e sará superade de definizion formál che le calcole fondade 
su la razionalitàt di un marcjàt libar e autoregolát, e duncje indipen- 
dent di cualsisei altri aspiet sociál. In chel cuadri formál si contint 
che la azion economiche e rivuarde lis sieltis individuáls intal at di 
doprà risorsis scjarsis, orientadis par massimizá lûs individual. In 
cheste definizion ce che al comparis e ce che si evidenzie a son l’in- 
dividualisim, la razionalitàt e la massimizazion. Ven a stài l’egoisim, 
la tecniche e il profit. E dongje ancjemò: la sielte, la raritàt e la 
insuficience. 

Linúf formal al rapresente duncje un sisteme che si fonde su sieltis 
vuidadis de raritàt dai bens a disposizion o, in altris peraulis, une 
economie caraterizade di une serie di azions che e consistin intal 
economizà i miegs a disposizion intune situazion di raritàt. Une 

rapresentazion che e riprodús un stât che si à dome intune econo- 
mie di marcjat. 

In altris moments storics, in rapuart cuntune civiltàt particolàr — dut 
il contrari di ce che a àn simpri sostignùt i partidants de economie 
classiche e di ce che al pretint il formalisim economic — lis formis di 
scambi tal procedi de umanitàt no levin daùr des regulis di un mar- 
cjàt autoregolàt ma a jerin istituzionalizadis in formis e su la fonde 
di interès e di motivazions “no economichis” e di nature divierse càs 
par cás. Li e cuant che un marcját (un marcját creadór di presits) al 
è comparît, al è comparît in forme margjinál. Al è dome te ete mo- 
derne che il marcjàt al à trasformát la economie intune “economie di 
marejár”, condizionát dute la societát e savoltàt i rapuarts umans. 

La economie determinade dal marcját autoregolát al è un fat une vo- 
re resint, intant che lis comunitáts umanis in dute la lór lungje storie 
a án vút organizát la lór vite materiál cun altris mecanisims e su la 
fonde di altris valórs che a podevin jessi di nature varie: religjose, 
magjiche, etiche, dut für che marcantil. E chest par vie che a jerin al- 
tris i valórs che a ordenavin i rapuarts de comunitát. . 

I scambis no si fondavin duncje sul “marcjât creadór di presits” e an- 
cje cuant che chest al compari (par esempli te Grecie antighe, tor dal 
IV secul prime di Crist) nol sará chel a determiná il modus operan- 
di de economie de comunitát. In chei cás il marcjât al ocupave une 
pigule part cence une influence determinante pe vite material de 
societàt. 

In passát ce che al sostignive la vite materiál de coletivitát a jerin for- 
mis di nature divierse, par esempli, ché distributive fondade su reci- 
procitàt e ridistribuzion. La reciprocitàt e jere la forme tipiche des 
societàts egalitariis che si organizavin daùr di une complesse rela- 
zion parentál o sul sens dal dové o de obligazion reciproche. Si tra- 
tave in altris peraulis di un scambi no monetari tra subiets che a je- 
rin leáts cuntun vincul extraeconomic. 

La ridistribuzion, metude adun di une organizazion politiche e 

sociál centralizade, cuntun centri incaricát di racuei lis risorsis pro- 
dusudis di dute une comunitát e di ridistribuíle a dute la coletivitát, 
e jere une altre forme ancjemò di gjestion economiche. 

“La presince o la assence di marcjáts o di monede nol influis par 
fuarce sul sisteme economic di une societát primitive” — al scrif 
Polanyi — “chest al confute il mít dal Votcent che par lui la monede 
e je stade une invenzion che, dutun cu la creazion dal marcját, e á 
trasformát in maniere inevitabile une societát, sfuarçant la division 
dal lavór e liberant la propension dal om al barat, al cumierc e al 
scambi.” (La grande trasformazione, p. 75). 

La economie moderne e rapresente di fat un salt cualitatif intal con- 
cet dal scambi. La reciprocitát e la ridistribuzion no son leadis a 
concezions di interés materiál come che al sucét intal mont moder- 
ni, a un tant che pal om di vué al reste une vore problematic capî il 
funzionament di une economie dal gjenar e di jentrá te psicologjie 
dal om primitif, in ché dal mont classic e dal om medievál. 


Chestis formis di scambi (primitivis, arcaichis, classichis o medie- 
váls) a án, cun ogni evidence, bisugne di une complessitát organiza- 
tive de societát dal dut diferente de nestre, une organizazion che si 
plate daúr di une aparente semplicitát. 

“Al € dome intun ambient simetric organizát che disposizions di re- 
ciprocitát a rivin a produsi istituzions economichis di une cierte im- 
puartance” — al scrif ancjemò Polanyi — “in realtát, al è dome dopo 
di vé creát dai centris organizáts che la disposizion cooperative dai 
individuis e prodús une economie ridistributive (..).” (La subsistance 
de l'homme, p. 81). 

E, tant che esempli di reciprocitát, Polanyi al cite i lavôrs dal antro- 
polic Malinowski e lis sôs ricercjis su lis comunitàts tribáls des isulis 
Trobriand li che la struturazion socioeconomiche e sfide ogni inter- 
pretazion formaliste: “Un trobriandés [par chel che al rivuarde il ju- 
tori materiâl] al è responsabil intai confronts de famee di só sûr, ma 

lui stes nol è, di chest pont di viste, judát dal om di só sûr. Se al è 
maridát, la assistence i vignarà dade pluitost dal fradi de só femine.” 
(ibidem, p. 82). 

Intes isulis Trobriand il scambi si fonde su di une pratiche comples- 
se che e sfide ogni riduzionisim razionalist. Cheste pratiche, che si 
clame Kula, e je esemplár sot di ogni aspiet. Si podares definí un at 
cerimoniál stant che nol à dome valór di scambi di bens materiài ma 
ancje di obiets simbolics, magjics e di bens cultuài, cu la funzion 
evidente di rinsaldá i rapuarts des tribùs che a vivin in chestis isulis 
e i stes rapuarts internis di une comunitàt. Il Kula al è une cerimo- 
nie dal don. Ogni tribù, daùr di un rituál ben definît e daúr di ca- 
dencis determinadis, e fàs centenàrs di miis in canoe par puartà a di 
une tribù che si cjate intune altre isule lontane, dongje di obiets sim- 
bolics compagnáts di ríts magjics, i bens che ur coventin. Transazion 
che e ven fate no par mieg di un dá e di un vé imediáts — transazion 
carateristiche dal sisteme marcanúl — ma intune maniere direziona- 
de paragonabile a di une ufierte cence interés o a un don. 

Chest dá e ricevi, al scrîf simpri Polanyi, “al ven justementri descrivút 
tant che un cumierç, dut cás chest complès insiemi di rapuarts al e 
puartát indenant, in mút esclusíf, su lis liniis de reciprocitát. Un ingre- 
deát sisteme di timp-spazi-persone che al cjape dentri centenárs di 
miis e desenis di agns, che al coleghe centenárs di personis che a son 
in rapuart cun miárs di obiets dal dut individuái, e che al ven fat cen- 
ce regjistrazions e cence aministrazion ma ancje cence nissune moti- 
vazion di barat o di cumierc. (...) [ce che e domine e je] la reciproci- 
tât dal compuartament sociál.” (La grande trasformazione, p. 66). 

Si capis in ogni mút che il risultát al è ancje economic, ma, in che- 
ste tradizion, si trate di une consecuence no de cause prime. La mo- 
tivazion primarie e je achi rapresentade di chei valórs tradizionái che 
o vin za citát. Dut il contrari de economie moderne li che al e il mar- 
cjàt che al definis la scjale valoriál. Achì di fat no vin contratazion © 
ricjecis cumuladis, no vin ni barat ni cumierç. Ce che al regole il 

scambi, o miór, ce che al ven scambiát, a son valórs simbolics e ma- 
gjics che a rinsaldin la comunitát e i rapuarts intercomunitaris. 
L’interès material al è alore consecuent, derivát. 

La critiche e il superament des tesis de economie classiche a cjatin 
intes ricercjis antropologjichis di autórs che a van di Bronistaw 
Malinowski a Marcel Mauss (studiós dal don li dai popui primitifs), 
di Franz Boas (studiós dal potlatch dai natîfs americans) a Richard 
Thurnwald, chei elements di riflession che a permetin une critiche 
su lis tesis de economie classiche e su la realtát dal homo oeconomi- 
cus presentade tant che universál. 

Riflession critiche in maniere esplicite tal cás di Malinowski, plui 
problematiche tal cás di Boas. 


Franz Boas (1858-1942) antropolic di divignince todescje ma natura- 
lizât american, al e stát un dai fondadórs de etnologjie intai Státs 
Units. Chest autór al à dát un contribút sostanziál pe comprension 
de culture e de struture sociál dai natîfs americans, in particolár ché 
dai Kwagul meridionài (Kwakiutl) che a vivin, o miór che a vivevin, 
di pescje, di cjace e di racuelte. I Kwakiutl a vivin su la cueste Est de 
isule di Vancouver e sul litorál de tiereferme che si cjate juste denant. 
Cheste popolazion e je dividude intune ventine di tribús. Lis lór so- 
cietáts, come dutis lis societáts di çoc tradizionál, a son jerarchizadis 
e a presentis une caste nobiliár sot de direzion di un sorecjáf che al 
met in vore la só innomine e duncje il so lustri par mieç di une ri- 
cjece materiál e simboliche (di norme sot forme di cuviertis e di la- 
stris di ram) che al cumule vie pal an. Là di là de caste nobiliár e di 
une caste ordenarie o vin ancje la presince di societáts segretis, cun 
probabilis funzions esoterichis e une complesse struturazion sociál 
in fameis, gens e clans. La vite sociál di cheste etnie e je segnade di 
rituái e di cerimoniis par ogni event: assegnazion di un non a di un 
frut, mudament dal non in ocasion di un mudament di status, matri- 
monis, trasmission di un determinade posizion a di un sucessór, 

edificazion di une cjase, iniziazion a di une societát segrete, e, sore- 
dut, funzion di bandí la cerimonie dal potlatch. 

Il potlatch (tiermin che al ven dal sabir chinook cul significát di “don” 
o di “azion dal dá”) e je la funzion che achi nus interesse di meti in 
evidence par vie des sós implicazions sul plan economic. Si tratave di 
une forme economiche dal dut incompatibile cui parametris de eco- 
nomie classiche. Come tal cás dal Kula des isulis Trobriand, si trate 
di un sisteme li che i bens a vegnin ridistribuîts dentri de comunitát 
no par mieç di un mecanisim di marcját ma par mieg di un dopli 
moviment: di une bande une cumulazion su base jerarchiche (al e il 
sorecjàf che al cumule lis “ricjecis”) e, intune seconde fase, la ridistri- 
buzion dai bens cumuláts parentri de comunitát, intune forme ceri- 
moniál complesse, spetacolár e fintremai ostentatorie. La finalitát dal 
potlatch no je la ricjece materiál in se ma, prin di dut, une modalitàt 
par rinsaldà la coesion de comunitàt e di mantignî i rapuarts tradi- 
zionài. Rapuarts no dome internis a di une tribù, ma (come tal cás dal 
Kula) ancje tra comunitàts vicinis e fintremai aviersis. 

“Intal sisteme tradizionál” — e scrîf Marie Mauzé tal articul Boas, les 
Kwagul et le pot latch — “la cumulazion dai bens de bande dal sorecjáf 
intal cuadri dal numaym o de tribù, si poiave su di une rêt di solida- 
rietát interne al grup coinvolzût, di mút che ducj, nobii e int ordena- 
rie, a lavorassin par chel obietîf” (op. cit, p. 25). E ancjemò *C..) il 
potlatch [al vignive doprát pes] cerimoniis li che si distribuivin cun 
ostentazion bens, cerimonis compagnadis, a voltis, cun distruzions 
[ma ancje cu la distribuzion a dute la comunitát dai bens cun ché] di 
validà o di torná a validá lis prerogativis di ciertis fameis.” 
(ibidem, p. 28). 

La distruzion dal soreplui al marche l’aspiet cuintriintuitif a pet dal 
nestri mût di sinú, ven a stài rispiet al razionalisim de economie 
moderne. 

Boas al motive cussi la funzion distrutive dal potlatch: “La rivalitàt tra 
i sorecjàfs e i clans e cjate la só plui grande espression cu la pratiche 

de distruzion de proprietát. Un sorecjáf al brusarà lis cuvierts, une 
canoe o al romparà une lastre [di ram] cun ché di mostrà il so dispre- 
si tai confronts de cuantitát di bens di só proprietát che al à fiscât par 
fà viodi che il so caratar al è plui fuart, il so podé al è plui grant di 
chel dal so rivál. Se il so rivàl nol è in stàt di fiscá une cuantitát com- 
pagne di ricjecis cence esità, il so non al è «rot/lât in ruvine». AI [vúl 
dî che al] è stàt batút dal so aversari e, in maniere proporzionál, che 
la só influence parentri de tribù e je pierdude, intant che il non di 
chel altri sorecjàf al vuadagne in innomine.” (L'organizzazione so- 
ciale e le società segrete degli indiani Kwakiutl, p. 55). 

Si podarès dî che il cumul di ricjecis al è achì funzionál ai valórs di 
fonde di une societát, valórs che a son, tra chei altris, la virtàt, la 
fuarce di caratar, la saldece e il lustri. 

Il potlatch — une tradizion che e unis lis comunitáts di dute la cueste 
dal Pacjific dal Nord — al à duncje une funzion dut intun economi- 
che (ridistributive) e politiche (rinsaldà la comunitáb, funzions che 
mutatis mutandis o vin viodút inte tradizion dal Kula trobriandés. 
Achì ce che al sburte il sorestant a ridistribuî o a distruzi i bens ma- 
teriài nol è un interès di ordin economic material, si ben di lustri, di 
innomine, il sorestant al à ché di meti in mostre une superioritàt 
moràl daùr de tradizion. 

Ma, al contrari di Malinowski e plui tart di Mauss, Boas al tint a in- 
terpretà il potlatch intai tiermins di une economie di marcját, inter- 
pretazion che e je stade evidenziade e critiade di altris studiòs. 

E je vere che l’incuintri cu la civiltàt dal mont ocidentàl e cuntune 
economie di marcját e a fat lá al mancul i valórs origjinaris di chei 
popui, ma, intes sós fondis, cheste forme tradizionál e reste dal dut 
incompatibile cun cualsisei regule di rapuart marcantil. E nol è un 
cás che, in chei agns li che al operave Boas, il guvier canadés al se- 
di intervignút cun normis di leç Undian Act dal 1884) par proibî che- 
ste pratiche stabilint che ducj chei che a vessin partecipát o assistút 
a di un potlatch a saressin stát cjastiâts. 

Boas, salacor par difindi la tradizion, al tint invezit a mostrá some- 
ancis e compatibilitáts cul nestri sisteme di marcját, al trate il rapuart 
di don e di cuintridon tant che e fos une forme di prestit cun interès. 
Par esempli, a proposit des “lastris di ram” che a án un contignút do- 
me simbolic, Boas al contint che: “Chestis lastris di ram a assumin la 
stesse funzion che a àn par noaltris i biliets di bancje di grant valòr.” 
(ibidem, p. 40). 

Marie Mauzé e scrîf: “Contestant Boas, [Edward Sheriff] Curtis al fâs 
notà che il principi ae fonde dal potlatch nol è il prestit cun interès, 
parce che (...) chest gjenar di transazion al è incompatibil cu la eti- 
che dai sorecjàfs kwagul che no saressin bogns di pretindi di vé in- 
daúr l'ecuivalent di un ben che al e stàt dat, ancjemò mancul di pre- 
tindi un soreplui tant che interés: par lui al sarès une pierdite di con- 
siderazion.” (in Boas, les Kwagul et le pot latch, p. 36). 

Ma li che si evidenzie di plui une cierte posizion ocidentalocentriche 
al è un test di Boas dal 1899 li che si lei: “Il sisteme economic dai in- 
dians de Colombie Britaniche si fonde in grande part sul credit, pro- 
pit come li dai popui civilizáts. In dutis lis sôs impresis, l'indian al 
fâs cont sui siei amîs. Al promet di paiâju plui inlà pal lôr jutori. Se 
chest jutori al consist intun prestit di bens, il valôr di chescj bens lu 
valutin i indians par mieç di cuviertis, inte stesse maniere che noal- 
tris lu valutin cui bêçs, e cu la promesse di torná il totál dal prestit 
cuntun interès. (...). Contrai un debit di une bande, rimborsà un de- 
bit di chê altre, chest al è il potlatch C...) in altris peraulis, la situazion 
e je dal dut simile a ché che o vin inte nestre societát (...)” (ibidem, 
p. 34). 

Inte seconde part di cheste lungje disamine si capis che Boas, de- 
nant dai atacs dal guvier e dai missionaris cristians che a pituravin il 
potlatch tant che cause di ozi, di imprevidence, di mancjance di sens 
de economie, dongje di jessi cause di vizis tant che l’alcolisim e la 
promiscuitát sessuál, al cîr di difindilu, ma lu fàs cuntune argomen- 
tazion ledrose rispiet al spirt autentic di ché tradizion. 

Cuintri di chestis acusis, Boas al va indenant: “Si à di capî che un in- 
dian che al invide ducj i siei amîs e vicins a un grant potlatch e che, 
in aparence, al strace dut ce che al à cumulát vie par agns e agns di 
lavor. al à doi obietífs tal cjâf che o vin di ricognossi tant che judi- 

e degns di laude. Il prin al è chel di paià i siei debits C..). Il se- 
cont al è chel di invistî il prodot dal so lavór di mút che al rindi se- 
di par se che pai siei fis. Chei che a ricevin dons in cheste fieste (...) 
a varan di tornàju cui interés a chel che ju à donáts o ai siei erérs. In 
cheste maniere il potlatch al ven calcolát dai indians un mút par si- 
gurá il benstà dai lôr fis intal câs che a restin vuarfins cuani che a 
son ancjemo zovins. Disin che e je la lôr assicurazion su la vite.” (ci- 
ía in Boas, les Kwagul et le pot latch, p. 34). 


In sumis, in cheste maniere Boas al veve ché di cjapà posizion cuin- 
ini de Potlatch Law che e proibive cheste cerimonie, ma le piturave 
tam che une tradizion compatibile cu la morâl economiche e sociál 
puntane anglosassone. In pratiche le condanave a jessi dut il contra- 
ri dí ce che e jere in realtát, ven a stài une forme economiche e so- 
cial akernative, come dutis lis formis primitivis, arcaichis e classichis. 
di transazion. Formis che a mostrin une altre economie pussibile. Al 
reste il dubi che Boas al fos cussient o mancul di chest assum. 


Cul timp la tradizion dal potlatch e à subit une lente ma inevitabile 
decjadence e degjenerazion par vie che, in contat cul om blanc e cul 
so sisteme di marcjât, chei popui indigjens a son stàts cjapàts de vo- 
ie di inricjisi in forme ocidentalizade e intune prospetive no di lustri 
ma di possessions dai bens industriài: “La corse ae innomine e de- 
vente une corse ai bécs” cussì par fini e “in sostance [il potlatch] nol 
pues plui jessi ce che al è stát” (ibidem, p. 37). 


mam 

Vie pe storie, une altre economie 


La storie des societáts che a án precedút la ete moderne nus mostre 
un svilup dal tribál al arcaic (di no interpretá perd tant che une 
sucession cronologjiche lineàr), civiltàts fondadis su la agriculture 
diluvionál (Mesopotamie e Egjit), des societáts arcaichis a chés clas- 
sichis (la greghe e la romane), par rivá fintremai ae Ete di Miec, dutis 
che a svilupin economiis che si puestin fúr dal domini dal marcját. 


Il mareját, par esempli, al esist inte Grecie antighe, ma cuntune for- 
me integrade a chés altris formis economichis dal mont tradizionál. 
La agora, il marcjàt (par altri controláb), nol fâs sisteme autonom e 
nol condizione la economie complessive de polis, parce che il cita- 
din nol scugne pleási a chel “ricat de fam” che al caraterize il nestri 
sisteme, ven a stái la economie di marcját. 1 citadin de polis al vif, si 
podarès di, sot tutele, sot di une politeia che e garantis a lui citadin 
lis risultivis par vivi. Al è il sisteme ridistributîf arcaic che achi si in- 
tegre cuntun marcját margjinál cirint cussi — intal gnúf contest de de- 
mocrazie ateniese — di superá il leam di om a om, deventát aromai 
forme degjenerade e trasformát in chel rapuart di clientele che si je- 
re instaurát cu la oligarchie possidente. 

“Se e je vere” — al scrîf Polanyi — “che il marcjàt al tacave a zuià un 
rúl essenziál pe int ordenarie no vin par chel di esagjerá la só im- 
puartance (...). La agora e jere dome un strument par facilità il siste- 
me di ridistribuzion (...).” (La subsistance de l'homme, p. 254). 

O vin, in pratiche, ridistribuzion dai fonts che la autoritát publiche 
de polis e tirave dongje cui tribúts e cui paiaments dai popui aleáts 
o sometúts a Atenis e che, distribuîts al demos, e permeteve la esi- 
stence dal marcjàt (gjestit par altri dai metecs). 

Intes societáts precapitalistis i proces di scambi, di distribuzion e di 
produzion a son leáts a sferis che si puedin definî no-economichis 
(di parintàt, di etiche, di religjon, magjichis, o regoladis di une 

istituzion ridistributive). Ancje in chés societáts antighis li che a di un 
ciert moment si viodin aparí formis di transazion marcantîl, chestis 
no determinin mai il disparí dai mecanisims ridistributifs. Dut il con- 
trari, chescj mecanisims si rinfuarcissin. 

A Rome, par esempli, come che al scrîf Giorgio Ruffolo “scambis e 
marcját no án mai rapresentát chel sisteme autoregolát pe acumula- 
zion produtive che in chel si ricognòs il capitalisim moderni.” (// ca- 
pitalismo ba i secoli contati, p. 33). 

“Al cussì clamát capitalisim roman e mancje la carateristiche essen- 
ziál dal capitalisim: il cumulament pal profit (...). La economie roma- 
ne e à, invezit, di jessi rapresentade no in tiermins di classe (...) ma 
in tiermins weberians di status (...).” (ibidem, p. 36). 

“No che la ricjece no conti pai romans, e conte tanton, ma no à une 
finalitàt in se. La ricjece e je un mieg straordenari ma funzionál a di 
une posizion social.” (ibidem, p. 37). 

Une posizion sociâl daúr de ricjece che e va però relativizade. Come 
in dutis lis societàts struturadis in forme tradizionàl, un rapresentant, 
par esempli, dal ordin nobiliàr nol è nobil par vie de ricjece. Se dal 
câs al è siór, no je la só ricjece che e determine la só posizion sociál 
e la só funzion politiche, ma il fat di jessi part de caste patrizie. Un 
libert par tant insiorát che al puedi jessi al restarà simpri un paria. 


La economie, vie pe storie, no je duncje ché forme di scambi rego- 
lade de triade ufierte-domande-presit che al è il caratar distintîf dal 
marcját inte sò interpretazion moderne. Vué i tiermins di marcját e 
di economie a son deventáts sinonims, confusion che e je proprie 
dal economicisim, intant che, tal mont preindustriál, cumierc, mone- 
de e marcját a jerin calcoláts trê elements indipendents. In di di vué 
“(...) il cumierg al è fat par mieç dai marcjâts (...) e la monede e fun- 
zione tant che mieç di scambi”. Ma, intes societáts antighis, il cu- 

mierg nol jere fat par fuarce par mieg dai marcjâts e la monede e 
| funzionave pal plui tant che campion di valór e monede di cont, tant 

che miec di tesaurizazion ma no tant che mieg di scambi. O miór, in- 
te Grecie antighe, l'ús de monede tant che mieg di scambi al rapre- 
sentave une ecezion. 

“La base de organizazion economiche de polis e jere costituide de ri- 
distribuzion des jentradis de ativitât ordenarie, de condivision dal 
botin e dai tribúts des tieris concuistadis e des impresis coloniâls, de 
compartecipazion ai profits otignúts cul cumierç che si faseve cun 
tiercis personis.” (Karl Polanyi, Per un nuovo Occidente, p. 204). 
“Intal mont antíc (...) il cumierç nol jere metút adun in mût prioritari 
par mieç dal marcját e la monede no veve par fuarce la funzion di 
scambi.” (ibidem, p. 199). 

Inte Babilonie antighe, ven a stài sot de prime dinastie babilonese, 
l’arint al veve la funzion di valór standard, intant che tal setór deci- 
sîf pe economie, al vál a dî tai templis, i conts a vignivin fats in ché 
unitàt di misure che e jere doprade tant che mieç di paiament: il 
vuardi (...) [che al jere] il mieg par paià lis tassis, lis renditis, i salaris 
e vie indenant.” (ibidem, p. 209). 


La economie des societàts antighis e je sostanzialmentri agrarie e no 
comerciál. Il marcját urban al à prin di dut une funzion ridistributi- 
ve daúr di une logjiche dal presit stabilît, regolamentát dal podè po- 
litic, duncje cence un profit, intant che il profit al ven dal cumierc 
cun lúcs lontans. 

“Lis motivazions che a puedin sclarî la acuisizion di bens puestáts a 
distance de bande di un comerciant a son dós. La prime e je in ra- 
puart cul ranc che il comerciant al à te societát, un rane che di norme 
al impliche elements di obligazion o di servizi public (e je la motiva- 
zion dal status); la seconde e je orientade sul vuadagn che chest co- 
merciant al pues otigní par mieç de transazion di compre o di vendite 
(e je la motivazion dal profit). Il rapresentant tipic, ma no esclusif, dal 
prin gjenar di comerciant al e il factor, chel dal secont gjenar al e il 
mercator (Karl Polanyi, La subsistance de l'homme, p. 143). 

Ma tes societáts arcaichis al esisteve ancje un tierç gjenar di comer- 
ciant. Par esempli, inte societát assire o vin la figure dal tankarum. 
“Il tankarum) al è forest, al rapresente il cumierg passif: nol parten 
ae comunitát e nancje nol gjolt dal statút parziál di resident forest, 
ma al e un membri cuntun statút dal dut diferent (...). Il tankarum al 
e sul gjenar dal factor. Si deventave tankarum sedi par vie eredita- 
rie, sedi par nomine dal re, dal templi o dal grant personas.” (ibi- 
dem, p. 147-148). 

Il vuadagn dal tankarum nol dipendeve des sós transazions comer- 
ciâls ma al veve une jentrade par statút, une jentrade che e podeve 
vignî o des riservis regáls o dal templi. Al jere duncje un funzionari. 
Inte Grecie antighe invezit, a ocupàsi dal cumierg al jere il metec 
(che nol veve dirit di citadinance e nancje il dirit di vé une cjase o 
une tiere) ma cundut di cheste cundizion al rivave dispes a inricjisi. 


Modei di integrazion 


O vin viodút che te storie dal om e ancjemò vué in diviersis parts 
dal mont (ancje se in lúcs e in formis simpri plui margjinalizadis) 
ľom al pues vivi in suazis e struturis economichis dal dut diferentis 
di ché che o sin daúr a sperimentá in di di vuê. Se la nestre econo- 
mie e je dal dut condizionade dal sisteme di marcját, o vin viodút 
che lis societáts primitivis, arcaichis, classichis fintremai a ché me- 
dievál a presentavin une economie diversificade i tré modei di inte- 
grazion: la reciprocitát, la ridistribuzion e il scambi. 

Ma par che chescj modei si integrin cu la societát in mút efetif no ba- 
ste une intenzion personál, une sielte di compuartament, al covente 
che a nivel sociál a sedin in vore lis istituzions specifichis par fàju 
funzioná. Cussi la reciprocitát par jessi efetive e à bisugne de presin- 
ce di organizazions simetrichis (par esempli, tes societáts primitivis 
la reciprocitât e funzione tra grups simetrics imparintáts); la 

ridistribuzion e à bisugne di un organisim centralizát cul assum di 
racuei e ridistribuí i bens necessaris ae comunitát; il scambi invezit 
al pues esisti dome in presince di un sisteme di marcjât creadôr di 
presits. Cence la presince di chestis istituzions i modei relatîfs no ri- 
varessin a jessi efetifs. E compuartaments personái che a assumin 
modei di integrazion cence lis relativis funzions a puedin jessi dome 
margjinái e estemporanis. 

“Un semplic compuartament di reciprocitát a nivel personál” — al scrif 
Polanyi — “nol rivares a meti adun un sisteme di parintàt: compagn 
par chel che al rivuarde la ridistribuzion (...). Stesse robe pal sisteme 
di marcját” (Commerce et marché dans les premiers empires, p. 315). 
“Chest al varès di sclarí parce che, tal cjamp economic, il compuar- 
tament interpersonál dispes, in assence di ciertis cundizions istitu- 
zionáls preliminárs, nol rive a produsi i efiets volúts.” (ibidem). 


Une jentradure sostantiviste 
cuintri de vision formaliste de economie 


O vin za viodút intal cjapitul precedent dedicát al passaç de economie 
al economicisim che la jentradure de economie, ven a stái la maniere 
di concepîle, si pues diferenziá. Cheste diferenziazion si concretize 
in dôs metodichis e in dôs scuelis di pinsîr: ché dai /ormaliscj e ché 
dai sostantiviscj. 

I formaliscj a fondin la lór vision de economie sui teorics classics, 
a tacà di Adam Smith par rivà fintremai ai neo e ultraliberiscj di 
vué, e si fondin su la tesi di une economie di marcját tant che sielte 
razionál. A crodin, par altri, che la economie e sedi basade su di 
une uniche forme di marcját (un marcját libar e esclusivist fondát 
su la ufierte e la domande) e une economie che si riferìs ae raritàt 
e a sieltis razionáls. Scuele che, cun di plui, e calcole cheste forme 
eterne. 

I sostantiviscj, al contrari, a contindin che il marcjât al sedi dome 
une forme di organizazion economiche tra chés altris, e che al à di 
jessi calcolát tant che une modalitát di furniment dai bens materiái. 


La jentradure sostantiviste e je nassude e si fonde su di un studi 
comparatif dal pont di viste storic, antropologjic e juridic de econo- 
mie des etis passadis e di ché di altris popui che a vivin su la Tiere 
ancjem in dì di vué cun sistemis economics primitifs o arcaics. 
Sul plan storic o podin osservá tré fasis di svilup in chest sens. 

Un prin stadi li che il rapuart de societát cul marcját al e dal dut aci- 
dentál, un secont stadi li che o vin une “subsunzion formál”, ven a 
stài che, cundut de presince impuartante dal marcját, la societát e 
manten une só autonomie sul plan economic par mieç di procès di 
autosussistence e di jutori mutuál, par finî o vin un tierg stadi di 
“subsunzion reál” che al è caraterizát de presince des grandis indu- 
striis (Rivoluzion industriál) e li che dute la societát e dipent dal 
marcját par dut ce che al covente pe só esistence. 

Al è in chest tierç stadi che si à un mudament sostanziál in ducj i 
aspiets de societát. 

“La istituzion di une sisteme di marcját, cu la só autonomie e il so 
domini, al marche une diference radicál cun dutis lis societáts pre- 
cedentis: in chestis ultimis a podevin esisti i marcjáts, ma cun signi- 
ficâts, funzions, regulis e limitazions stabilidis di altris istituzions.” 
(Michel Cangiani e Jéróme Maucourant, Commerce et marché dans 
les premiers empires, p. 30). 

Ma pai storics de economie che a mantegnin une vision formaliste, 
tant che Fernand Braudel, i marcjáts si son svilupáts inte storie in 
maniere graduál fintremai de antichitát cu la stesse logjiche e il stes 
formalisim dal mont di vué. Braudel nol viót il mudament strutural 
che al ven für propit tal mont ocidentál a tacá dal XVIII secul e al 
conteste lis tesis di Polanyi. Tesis che par altri a son supuartadis di 
osservazions e studis che, di plui di cincuante agns incà, a traviersin 

cetancj setórs de ricercje. Par esempli Weber, a scrivin ancjemò 
Cangiani e Maucourant, “sul imprin de cuarte part de só Storie eco- 
nomiche, al osserve che al è dome inte prime metát dal XIX secul 
che si prodús la svolte storiche te direzion di un sisteme dal gjenar. 
Dome in ché epoche e in cierts país o regjons al devente evident che 
la vite sociál sul plan empiric, a tacá de sussistence materiál, e di- 
pendarà de produzion capitaliste. Weber al precise — come che al fa- 
sarà Marx prime di lui e Polanyi dopo di lui — cualis che a son lis ca- 
rateristichis essenziáls di cheste gnove forme di organizazion sociál: 
la imprese capitaliste e il sisteme di marcját, il marcját dal lavór (for- 
malmentri) libar prime di ogni altri.” (ibidem, p. 38). 


L'industrialisim 


“But industrial civilization is only possible when there's no 
self-denial. Self-indulgence up to the very limits imposed by 


hygiene and economics. Otherwise the wheels stop turning.” 


“Ma la civiltàt industrial e je pussibile dome cuant che no si 

rinunzie a nuie. Si à di volé dut, fin li che lu permetin la 

igjiene e lis legs economichis. Se no lis ruedis no rivaressin 
plui a zirà." 

Mustapha Mond in Brave New World 

di Aldous Huxley, 1932 


Al è cun Saint-Simon che al nas e che si svilupe il cult de industrie 
e dal progrès tecnologjic. Nassút a París tal 1760 e deventát om di 
afàrs, Claude-Henri de Rouvroy de Saint-Simon (1760-1825), al dedi- 
carà dute la só vite a studis di sociologjie e di economie rivant a in- 
fluengá ancje altris studiós dal so timp tant che John Stuart Mill, 
Charles Fourier o Robert Owen e fintremai Marx. 

Saint-Simon al viót intal svilup industriál e intune societát controla- 
de de imprenditorie e de sience (inzegnîrs e inteletuái) il mieç par 
un progrès di dute la umanitát. Par lui, di fat, il progres sientific su- 
mât cul svilup produtif al è l'element che dome chel al podarà puar- 
tà a di une umanitàt che e sedi in stàt di superà conflits e miserie e 
al fàs de sience une gnove religjon. 

Lindustrialisim — une peraule che e sarà dade fúr propit di Saint- 
Simon — al sarà par lui il credo e il model che, di li indenant, al varà 
di segnà une gnove vision dal mont. Une vision cheste che e in- 
fluengarà sedi i socialiscj di çoc materialist sedi setórs di ché borghe- 
sie imprenditoriál che tal Votcent (massime in France) e lote cuintri 
dal dispotisim bonapartist e aristocratic. Si cree cussì une beorcje 
che di une bande e puarte al industrialisim, fintremai al fordisim e 
al taylorisim, intant che di ché altre si invie sul troi di un socialisim 
li che “la euforie pal progres industrial e ven pandude di teorics tant 
che Étienne Cabet (1788-1856) un dai paris dal comunisim francés e 
mondial.” (Serge Audier, Záge productiviste, p. 109). 

Intant il socialist utopistic american John Adolphus Etzler (1791-1846) 
intune opare intitulade The Paradise within the Reach of All Men, 
without Labor, by Powers of Nature and Machinery, al pandarà la só 
fiducie intun svilup de umanitàt par mieg di une cressite economi- 
che cence limits. E ancjemò, Edward Bellamy (1850-1898) che, cul so 
romang fantasientific Looking Backward al proiete tal avignî une 
utopistiche societàt socialiste dal dut tecnofile (tecnosocialisim). 

“Ma Bellamy al fàs ancje la apologjie dal procès di concentrazion 
(capitalist) des industriis e dai capitái tant che fase necessarie par ri- 
và a di une seguitive fase socialiste.” (ibidem, p. 119). 

In particolár, a saran Marx e Engels a calcolà il svilup tecnologjic, 
cun dut ce che al ven daúr, tant che un dai aspiets fondamentái pe 
liberazion dal om des dibisugnis. Dome che pal marxisim cheste li- 
berazion, par che e sedi complete, e à di liberà i miegs di produzion 
de proprietàt privade. “Liebknecht [Wilhelm] al ricuarde la atrazion 

estreme che il progres tecnosientific al esercitave su Marx e che a 
chel Marx al tribuive une puartade dal dut rivoluzionarie, cuasi mi- 
racolose.” (ibidem, p. 175). 

Marx al mostrave un entusiasim cence limits pal progres tecnologjic 
parcè che, cundut che al jere il prodot de societàt capitaliste stesse, 
al calcolave che al varès rivoluzionát la societát. E simpri stant a 
Liebknecht, Marx al contindeve che “la classe reazionarie no viode- 
ve di jessi sentade sore di un vulcan che le varès ribaltade — e chest 
vulcan nol jere nuie altri che il gnúf portentòs svilup tecnic e sienti- 
fic in gjestazion.” (ibidem, p. 176). 

Pal marxisim il progres tecnic al è il motór dal svilup des fuarcis pro- 
dutivis e il svilup de produtivitàt al è il mieç pe liberazion dal om 
cuintri lis fuarcis reazionaris. Il risultàt e la prospetive al sarà un 
mont li che la cressite e duncje il progrès nol à di cognossi limits. 
Aspiet che al ven evidenziàt fintremai des pagjinis dal Manifest dal 
Partît Comunist: “(...) il proletariàt al deventarà cussì la maieutiche di 
une societàt ancjemò plui produtive, il so assum al è chel di cressi la 
cuantitàt des fuarcis di produzion plui ae svelte che si pues. * 

Sedi te vision dal mont liberist, sedi pal socialisim di çoc marxist, la 
peraule di ordin al è “progrès tecnologjic e industrialisim”. La lidrîs 
di cheste vision dal mont e di cheste prospetive politiche al è cence 
altri di individuà in Saint-Simon e tal seguitîf sansimonisim. Ma in- 
tant che il marxisim e lis tindincis politichis similàrs a viodevin e a 
viodin inte lote di classe (e duncje te vitorie de classe subalterne) la 
clâf di un svilup produtîf cence limits e, in chest, la liberazion dal 
om sul plan sociál e sul plan material, la borghesie e indrece la sò 
bataie cuintri dutis chés fuarcis che intune maniere o intune altre a 
fasin roste cuintri dal dogme produtivist, ven a stài cuintri dai risul- 
tums dal Vieri Regjim che, massime in France, a son restàts intes 
sfresis de societàt e che pe borghesie a son di soprimi. 

In chei timps, la borghesie “republicane” e indregave la sò bataie 
propit alì, cuintri chei regjims autoritaris (identificàts inte France dal 

Votcent cul dispotisim e cul bonapartisim) che no i permetevin di vé 
il domini politic par podé svilupá dutis lis sós potenzialitáts. Une 
borghesie che e veve il cult de sience e de tecniche in funzion dal 
progrès material. “(...) Il cult de sience e de tecniche che e anime une 
part dai ‘republicans’ [antibonapartiscj] — no ducj, il pôl spiritualist o 
‘kantian’ (...) al pant un altri orientament — al rimonte almancul a 
Descartes e ancjemd di plui, al XVIII secul e al progressisim di 
Condorcet (...) riabilitát (...) di Comte e dai positiviscj.” (Serge Audier, 
Láge productiviste, p. 122). 

Saint-Simon e i sansimoniscj a rapresentin duncje chel pont di par- 
tence di li che a saltaran fúr, in grues, dós tindincis, dós parts com- 
pagnis e contrariis. Compagnis sul plan de fiducie tal progres pro- 
dutîf e contraris sul plan des soluzions dai conflits e des contradi- 
zions dal sisteme. Ma chestis dós parts in realtát inte lór storie e in- 
te storie stesse dai lór protagoniscj, a mostrin un procès di fruçon- 
ament e mudaments teorics seguitîfs che par semplificazion si scu- 
gne presentà tant che unitari. Dentri de stesse opare di Saint-Simon 
O vin, vie pai agns, une evoluzion costante fintremai a di une criti- 
che dal liberalisim calcolàt antagonist al industrialisim: “La necessi- 
tàt di diferenzià liberalisim e industrialisim si poie su doi argoments 
principài. Prin di dut la borghesie e rapresente une classe interme- 
die, diferenziade di ché dai industriài. (...) [No son stàts i industriài a 
fà la rivoluzion ma i borghés] e le àn fate pal lór interés, e chest ur à 
permetút di cjatàsi cun chei che a guviernin e chest al sclaris cemút 
che cheste classe in dì di vué e pesi cui nobii sul rest de nazion. (...). 
Il spirt rivoluzionari che al sorevif li dai sorestants dal partît liberál 
“al è juste il contrari dal ben public'” (Michel Bourdeau e Béatrice 
Fink, De l'industrie à l'industrialisme, p. 73). 


Saint-Simon al è il pari dal industrialisim, di ché vision che e met al 
centri il sfrutament de nature e de tiere pal “progrès” de umanitát. 
Ma la figure di Saint-Simon no je semplice di delimità. Vulcanic e 

ecletic, fi di une ete di grandis inovazions e di rivoluzions perma- 
nentis sedi sul plan politic che su chel tecnologjic e sientific, pro- 
motór di une palestre di grancj dibatits teorics su la economie, Saint- 
Simon al fás cuintri sedi aes formis di dispotisim monarchic cui siei 
vanzums “feudái” (par lui la Rivoluzion francese e à si savoltàt l'im- 
plant sociál ma e à ereditát il Stàt dal Vieri regjim che e à adatát aes 
sós bisugnis), sedi al individualisim liberist (di chel liberisim teorizát 
di Say, di Condorcet o di Benjamin Constant). Par lór la economie e 
veve di jessi libare dai intervents publics e lassade tes mans des in- 
dividualitáts. Par Saint-Simon, invezit, e veve si di jessi libare dai in- 
tervents di un Stát che al jere rezút daúr di un model passatist, ma e 
veve di jessi direzude di une élite che vué o clamaressin tecnocrati- 
che. Une tindince autoritarie, ché dai sansimoniscj, che e sarà com- 
batude di un liberist tant che Benjamin Constant. Di fat “C..) par 
[Benjamin] Constant, individualist liberál coerent, la ativitát indu- 
striál e veve di jessi puartade indenant dai individuis stes in plene ‘li- 
bertàt' (..)." — al scrîf Serge Audier — “E cuant che Saint-Simon e i san- 
simoniscj (...) a rivendicaran la lôr adesion ae ‘industrie’, Constant al 
individuarà li di lór une tindince organizazionál e teocratiche autori- 
tarie incuietante che al combatarà in non de libertát in ducj i setórs.” 
(Láge productiviste, p. 98). 

Cheste diference sostanziál cul liberisim e jere vignude fúr intes pa- 
gjinis de riviste L'Organisateur fondade di Saint-Simon. Al è li che e 
ven publicade ancje une “parabule” sul stamp de flabe di Mandeville 
che e celebre il podé dai industriái. “Chest test al deventarà pal in- 
dustrialisim sansimonist ce ché e jere stade La flabe des áfs di 
Bernard de Mandeville par un ciert liberisim economic sul imprin 
dal XVIII secul. Al è cussì che il divorzi cui ‘liberài’ si fasarà simpri 
plui evident, parce che Saint-Simon nol crót dome ae industrie, ma 
ancje ae sô organizazion — une peraule essenziál dal sansimonisim 
e di une part dal socialisim e dal comunisim futàr.” (ibidem, p. 99). 
Di fat e je propite cheste concezion “direziste” de industrie ce che al 


84 È Indipendence / Fabian Ros 


svicine al socialisim une part dal sansimonisim seguitîf — un sociali- 
sim che si ricognès dal dut intal paradigme industrialist. Direzisim, 
ma che Saint-Simon nol met intes mans dal Stát tradizionál e tradi- 
zionalist e nancje in chés di un Stát formát di une burocrazie politi- 
che, si ben intun Stát gnúf inte forme e tai contignúts, fat di oms di 
sience e di veretát. Une sience che su di jê il filosof francés al fonde 
une gnove religjon, un gnúf cristianisim, la religjon industrialiste. 

Il Stát al à in cualchi maniere di jessi riformát, rifondàt, juste apont, 
su lis fondis di cheste “gnove religjon”. Ma la ambiguitát di dut l’im- 
plant sansimonist, logát come che al jere intune beorcje che di une 
bande e puarte al liberisim e di ché altre al socialisim, e aparis subi- 
te evidente. 

Pinsir comples, chel di Saint-Simon, cun dentri une morál, la morál 
dal lavór, cuintri de ricjece cumulade cu la rendite o cu la speculazion, 
e a pro di dutis lis categoriis produtivis (dome cussi la ricjece e pues 
jessi legjitimade) che al sedi par mieç de industrie o dal cumierc. Su 
chestis fondis e ven dissegnade la struture sociál. 

“(...) [Saint-Simon] nol pense che il domini al sedi leát al esercizi de 
fuarce ma ae autoritát dal podé spirituál, a un tant che la robe plui 
impuartante te societát no je la separazion tra guviernáts e 
governadórs, e ancjemó mancul inte separazion dai podés volút da 
Montesquieu cun ché di limitá il dispotisim. Si cjate ae lidris e te 
separazion dal podé spirituál di chel temporal”. 

Al e di li che il filosof francés al cirarà di meti adun une gnove reli- 
gjon ereditade dal cristianisim e adatade ae modernitát, une religjon 
indulà poià la struture de gnove societát: “(...) la sience e je destina- 
de a deventá il gnúf podé spirituál, e je je che cumò e à la funzion 
di stabilí la veretát, intant che il podé temporál al à dome di viodi la 
utilitàt des istituzions, tal sens che i guviers a àn dome di curâ e di 
preserva la industrie cuintri ogni sorte di disordins e di contra- 
rietàts.” (Jean-François Tétu, Pierre Musso, Saint-Simon, l’industria- 
lisme contre l'État, p. 3). 

Ma, a viodi ben, o sin denant de parodie de struture tradizionál, ché 
di une societát che e viodeve il podé spirituál in cime ae jerarchie 
sociâl, la nobiltát daúr, cul assum di viodi dal ordin aministraúf e ju- 
diziari e, insot, lordin dai produtórs. Une piramide jerarchiche, in 
part ribaltade, cundut che su la ponte di ché struture o vin une élite 
che vué o podaressin clamá “sientiste” e tecnocratiche, funzionál a 
di un sisteme fondát su la industrie, sul so progres e sul 
produtivisim. 

Lis robis si son svilupadis intune maniere diferente di cemút che l'i- 
dealisim sansimonist al podeve imagjiná, une evoluzion che e tacarà 
a concretizási cun chei partidants de dotrine — almancul di une part 
di lôr — che a saran tra i grancj protagoniscj dal svilup economic de 
France: Olinde Rodrigues (1795-1851) che al à vùt une part impuar- 
tante tal svilup des feroviis e des financis francesis, o Barthélemy 
Prosper Enfantin (1796-1864), sorestant dal moviment sansimonist, 
un dai fautórs de costruzion dal canál di Suez e ancje lui atîf te pro- 
gjetazion e tal svilup de rét feroviarie, in particolàr di ché trate che 
e puarte di Lion a Paris. 


Une utopie socialiste borghese 


Che Saint-Simon, il pari dal industrialisim, al sedi calcolát un dai 
precursórs dal socialisim ma ancje venerát dai positiviscj e di une 
part dal mont borghés, al mostre no dome la ecleticitàt di chest 
inteletuál fûr norme, ma ancje la versatilitát dal capitalisim iluminát 
denant des dificoltàts e des contradizions che a caraterizin chel si- 
steme economic. Al mostre ancje, se dal cás, il pont origjinari che al 
met in comun dós ideologjiis antagonistis, ven a stài, il progressisim 
materialist. 

Ma al è un moment li che il procès al mostre lis sfresis dal sisteme 
e che al disvee, almancul intune part de borghesie, la cussience dal 

fat che i conflits di classe a rapresentin un slaif pal svilup capitalist 
e pe só stesse esistence. 


Al è in chel contest di espansion industriál e di trasformazion sociál 
li che, dongje dal progres tecnologjic e sientific, dongje de cressite di 
une ricjece e di une bondance che e somee cence fin, a comparissin 
massis popolárs che a finissin intune situazion di miserie o daúr a 
paú un sfrutament come che salacor no si jere mai viodút prime in 
dute la storie de umanitát. 

Al e denant di cheste situazion che a nassin personalitáts dal mont 
culturál e politic, ideis e teoriis economichis e sociáls che a varan un 
grant inflùs su la realtàt. 

Il Votcent al è un secul di une straordenarie dinamicitàt, al è il pont 
di incuintri e di scuintri tra il razionalisim iluminist e il romanticisim 
volontarist, tra liberisim e un spirt critic des injustiziis di un model 
fondát dome sul profit. Al è li, tra idealisim e ribelisim, tra calcul e 
sintiment che a nassin e si svilupin lis ideis di riformiscj, socialiscj 
idealiscj, anarchics e comunitariscj di ogni sorte. 


Cuintri di une situazion di sfrutament e di miserie des classis po- 
polárs, massime in France (nol è dibant il sburt de Rivoluzion dal 
1789 a pene concludude) inteletuài e personalitàts sensibilis no po- 
devin restà indiferentis. 

A Gjinevre — citàt di Calvin e di Rousseau, che, intal 1794 sul inflùs 
di ché francese, e viòt sclopà une rivoluzion cuintri de aristocrazie — 
ai 9 di Mai dal 1773 al nas Jean-Charles-Léonard Simonde de 
Sismondi, un aristocratic, inteletuál, economist ma ancje storic, che 
al varà une part impuartante tal svilup de economie politiche. 
Dopo di vé aderît aes teoriis economichis di Adam Smith e di Ricardo, 
tor dal 1819 Sismondi al tache a cjapà lis distancis di un liberisim 
masse leát al dogme di un marcjât rezút de razionalitàt. Ché imposta- 
zion le calcole librescje, astrate, no aderente ai fats e duncje vuarbe 

su lis contradizions che il sisteme al prodús su la realtát, par esempli 
su lis crisis causadis de soreproduzion e il so influs negatîf su lis 
cundizions de classe operarie. 

La cussience di cheste realtát e sburte Sismondi a riviodi lis sós tesis 
intune opare intitulade Nouveaux principes d'économie politique 
[Gnúfs principis di economie politiche] li che fintremai de jentrade al 
declare: “Plui di cuindis agns dopo di vé scrit la Ricjece comerciál [De 
la richesse commerciale, titul dal libri publicát intal 1803] o vevi let 
une vore pócs libris di economie politiche; ma no vevi dismetút di 
studià i fats. Cualchidun di chescj mi è someát che si ribelás ai prin- 
cipis che o vevi adotàt.”. E i principis che al veve adotát a jerin chei 
di Adam Smith. 

Al scrif Jean-Jacques Gislain, citant tra virgulutis i passacs dal libri in 
cuistion: “Chescj fats a son ‘la crisi comerciál che la Europe e à paút 
in chescj ultins agns', ‘i patiments crudéi dai lavoradôrs des manifa- 
turis’ e ‘i sfuarçs cumbináts dai proprietaris, dai legjislatórs, dai scri- 
tórs, par mudì i sistemis aziendái che a fasevin la gjonde de campa- 
gne, e par distruzi cussi il benstá dai contadins cun ché di otigní un 
prodot net plui grant.” (La conversion de Sismondi, p. 113). 
Leconomist gjinevrin — dut il contrari di Saint-Simon, ma ancje di 
Fourier che, par esempli, a calcolavin il machinisim e la “sience” une 
grande oportunitát pai lavoradórs e pal benstá in gjenerál, là di là dal 
sisteme produtif li che lis machinis a vignivin insedadis — al calcole 
invezit che la cuistion tecnologjiche e je problematiche sul plan sociál. 
Cun di fat, nol e contrari al svilup tecnic in se, ma al traviót a colp la 
ambiguitát dal proces stant che, se di une bande al favoris la produ- 
tivitát, di ché altre al met in pericul la ocupazion. “In gjenar, ogni vol- 
te che e cres la domande pal consum in rapuart ae capacitát produti- 
ve, ogni scuvierte tecniche o ogni inovazion e risulte un ben pe so- 
cietàt parce che e fás cressi i mieçs par sodisfá lis dibisugnis. Ma, al 
contrari, ogni volte che la produzion e risulte dal dut suficiente, ogni 
gnove scuvierte di chel gjenar e devente une calamitát parce che, se 

di une bande e favoris il consumadór par vie che i presits a calin, di 
ché altre e finis par soprimi la vite stesse dai produtórs.” (Nouveaux 
principes d'économie politique, p. 317-318, ed. Delaunay, 1819). 

Inte version dai Nouveaux principes dal 1827 Sismondi al precise 
ancjemò miór il so pinsîr su la cuistion. “Mi àn rapresentàt” — al scrif 
— “tant che (...) un nemì dal progrès de societát (...) nol è cuintri des 
machinis, nol è cuintri de civiltát che o fâs obiezion, ma al è cuintri 
de organizazion moderne de societát, organizazion che, dispueant 
ľom che al lavore di ogni altri ben che no sedin i siei bracs, no i da 
nissune garanzie denant de concorence, cuintri di une vendite a la 
aste cence sens e che i fâs dan, che, di consecuence, lu fàs deventá 
une vitime.” (Nouveaux principes, edizion dal 1827, p. 531-532, citàt 
in Sismondi, précurseur ignoré par Marx di Umberto Mazzei, p. 87). 


La “conversion” di Sismondi, conversion che di un liberisim dogma- 
tic lu puartarà a di une riflession critiche de economie classiche, al 
somee che al sedi stát un procès che al jere tacát di cuant che il gji- 
nevrin, a Pescia in Toscane, al scriveve il Tableau de l'agriculture 
Toscane, duncje ancjemò prime di De la richesse commerciale che lu 
imparinte cun Adam Smith. 

“In sumis, fintremai dal 1801, Sismondi al à tal cjâf la idee che une 
economie fondade su la massimizazion dal prodot net e podeve jes- 
si incompatibile cu la plene ocupazion e cul nivel di produzion dal 
prodot sporc, cu la consecuence di creá disastris sociái consistents. 
Cheste concezion e je une di chés che e sará centrál intal cuadri 
analitic dai Nouveaux Principes! (La conversion de Sismondi, p. 
126). 

Sismondi al e di sigúr un analist critic dai procés economics capita- 
liscj ma, f di lui un “socialist” tant che Saint-Simon — che Marx al 
calcolave un dai sorecjáfs dal socialisim pigul borghés — al è discu- 
tibil. Jean Weiller intune introduzion ai Nouveaux principes lu de- 
finis “un liberál che al refude, in non dal liberalisim stes, il semplic 

lassá fà, e un teoric che i siei sclariments si tornin a cjatá in Marx, 
Wicksell o Keynes, e che la só impuartance e je stade ricognossude 
di Schumpeter, no dome pe só critiche ae leg di marcjât o de só te- 
orie des crisis, ma soredut pe só analisi di division in secuencis o in 
periodis daúr di un model dinamic.”. 


Marx al cite dispes Sismondi, ma, come che o vin dit o lu trate tant 
che un dai rapresentants di chel che, in maniere flutuante, al definis 
“socialisim piçul borghés”, altris voltis lu cite cun rispiet, altris voltis 
ancjemò lu cite cence nomenálu. 

Umberto Mazzei in Sismondi, précurseur ignoré par Marx, al met in 
evidence la influence che Sismondi al á esercitát su Marx e al de- 
nuncie i pas li che Marx, dongje di strassomeá il pinsir dal econo- 
mist gjinevrin, lu dopre. 

“Marx” — al scrîf Mazzei — “al veve une altre tindince curiose; criticá 
e refudá i autórs che lu vevin ispiràt e che su lis lór ideis al veve 
metút adun, in mút evident, lis sòs teoriis.” (op. cit., p. 20). 
“Sismondi al è stàt il prin a vandi e a analizà lis origjinis, lis conse- 
cuencis e lis contradizions dal sisteme di produzion capitalist” (ibi- 
dem, p. 12). 

In sintesi, Sismondi al individue cuatri aspiets critics dal sisteme ca- 
pitalist: la idee che i guviers no àn di intrometisi tai afârs finanziaris 
e te politiche des bancjis centràls; par secont, al critiche la struture 
finanziarie che si fonde su la speculazion e che e provoche une eco- 
nomie fondade sul debit; tierc, al critiche la pratiche dai prestits in- 
ternazionài che a finissin par rindi sotans i paîs debitòrs, e, par finî, 
al critiche la pratiche des esportazions sovenzionadis dai paîs indu- 
strializàts che a penalizin la economie dai país in vie di svilup. (viót 
ibidem, p. 15-16). 

Dutis considerazions che ancjemò vué a son di estreme atualitàt. 
Par Mazzei, Marx al à in cualchi maniere platàt il so debit intai con- 
fronts di Sismondi e al calcole chest ultin un precursór de critiche 

des tesis economichis di Smith e di Ricardo. Di fat “La maniere che 
Marx al percepis Smith e Ricardo e je semplice, a son i siei antago- 
niscj. La só relazion cun Sismondi e je impen une vore plui comples- 
se. Sismondi al è stát il prin a denunzià i mái dal sisteme capitalist 
(...). Al è stát il prin a contradî Smith fin a di un ciert pont e a fà cu- 
intri ae teorie economiche di Ricardo. Marx al viót in lui un rival.” 
(ibidem, p. 9 — 10). 

A son tancj i elements che Marx al à aurít dal economist gjinevrin: 
de teorie dal valór aes causis struturáls de miserie e al e stát il prin 
a integrá la analisi economiche intun contest sociologjic. Si à di mar- 
cà ancje i aspiets che a diferenziin i doi autórs su di un plan sostan- 
ziâl: “Sismondi al crót che la proprietàt privade e sedi une risultive 
di ricjece che e varès di jessi destinade in maniere plui ecue a ducj 
par mieg di une riforme dal sisteme capitalist, parcè che lis solu- 
zions violentis a son crudéls e svoladiis. Marx al pense [invezit] che 
la proprietàt privade e sedi une forme di violence che une minoran- 
ce e impon a une maiorance di tant timp inca (...).” (ibidem, p. 33). 


Là di là des definizions e je fúr di dubi la influence che a àn vút la 
azion, lis ideis e i scrits di personalitàts tant che Saint-Simon o 
Sismondi su la galassie dai prins socialiscj, sedi di chei di tindince, 
disìn cussì, idealiste, che di ché “sientifiche”, massime riferide al so- 
cialisim di Marx e di Engels. Ma e sarès ancje plui juste une division 
tra chei che a proponevin une colaborazion interclassiste, tant che 
Fourier, Owen, il za citàt Sismondi o Louis Blanc e chei che invezit 
a consideravin lis classis in zúc dal dut antagonistis e che a previo- 
devin la nassite di une gnove societàt cu la lote di classe. 

Di chescj ultins o vin di ricuardà Blanqui, Marx e i anarcorivoluzio- 
naris. Proudhon al pues jessi metút inte prime categorie, ma cence 
dismentei lis sós singolaritáts. 

Tra industrialisim e utopie 


La fantasie, une olme mistiche, il sentimentalisim a son ducj ele- 
ments che o cjatin intal imagjinari di chei socialiscj che une cierte 
storiografie e à definît utopiscj. 


Charles Fourier (1772-1837) al fonde la só teorie su la ricercje di chel 
che al clame la armonie universál. Armonie che par lá a bon e à di 
stá daúr a determinadis regulis. Par esempli, al calcole che a esista- 
ressin 810 categoriis di feminis e di oms cun caratars e passions di- 
ferentis, e di consecuence al propon che tai falansteris, comunitáts 
ideáls componudis di falangjis (1620 individuis), lis personis si orga- 
nizin dividint il lavór intai diviers setórs (li che la agriculture e rapre- 
sente la ativitát economiche primarie) daúr des lór prerogativis, pas- 
sions e caratars particolárs. La falangje ideál e armoniche e sará la 
fonde di une gnove societát. Par rivà a un tant, Fourier, contrari ai 
procès rivoluzionaris violents, si avode a di un percors educatif e no 
a azions di fuarce. Critic intai confronts de Rivoluzion francese dal 
1789, che al acuse di vé distrut i leams sociái cun ché di vualivá in 
maniere dal dut arbitrarie e cuintri nature lis diversitáts di ogni per- 
sone, Fourier al calcole — e cheste e je la part plui interessante dal ri- 
formist francés — che la armonie di une societát e à di fondási sul ri- 
spiet des diferencis. 

Al va dit che ducj i tentatîfs e i esperiments par meti adun dai falan- 
steris de bande dai partidants di Fourier a saran destináts a falî avon- 
de in curt, di norme par contrascj internis, fale cás particolárs metúts 
adun di imprenditórs, dissepui di Fourier, ma che a interpretaran 
l'insegnament dal lór mestri intune maniere plui “realistiche” e sala- 
cor ancje “interessade”. 


Laspiet masse idealist e je une des causis che al à fat in Mt che chei 
modei “utopistics”, tant che lis falangjis e i falansteris, la comunitàt 

Icariane di Étienne Cabet o la comunitát New Harmony di Robert 
Owen e altris ancjemò, a fossin esperiencis di curte durade. 

Chescj modei, cuant che a son metúts in pratiche, a nassin di un 
procés che al va de idee ae realtát. Ma lis ideis a nassin su di un im- 
plant filosofic dominant, a nassin di une ideologjie e di une pratiche 
sociál e economiche, intal ambient e inte atmosfere culturál di chel 
moment. E, in chel moment, societát, ambient e culture a son do- 
mináts de ideologjie borghese. Lis tematichis che a son svilupadis 
dentri des utopiis dai prins socialiscj, come ancje chés dal anarchi- 
sim, a tegnin dentri ingredients dosáts e coniugáts in manieris dife- 
rentis ma che no si slontanin gran dai principis e des prospetivis dal 
insium de classe dominante, prin di dut parce che, al contrari dal 
marxisim, il “socialisim utopistic” al è par une colaborazion inter- 
classiste e secont — ma chest secont aspiet al è presint ancje tai mo- 
viments e partîts che a esaltin la lote di classe — parce che i ideái di 
fonde a son chei stes dal mont borghés tant che: progres tecnologjic 
e sientific, svilup e cressite economiche, superament di dut ce che al 
ven calcolát “superstizion”, religjon, tradizion e v.i.. No mancje nan- 
cje, in cualchi pensadór, la esaltazion dal individualisim sot forme di 
spirt di iniziative o di competizion, obietîfs che la sfere “socialiste” e 
pretint di risolvi cul rispiet de ecuitàt. 

Émile Zola al sarà un di chei che a aderissin ae vision di une societàt 
produtive fondade su la colaborazion interclassiste. Cul so romanç 
Travail al descríf un mont dal lavór che il progrès tecnologjic e so- 
ciâl al à liberàt de fadie e de disumanitàt: “Ce biel lavór, facil e deli- 
ziós! Dome cualchi ore in dì, e dome par controlá, a un tant che lis 
gnovis machinis, potentis, inzegnosis a son rivadis a vé mans e pîts 
come i scláfs di une volte (...). In gracie di lôr, l'om al è rivàt fin insom 
inte concuiste de nature, al e rivát cussì a fà di jé la só dipendence e 
il so paradis.” 

Cul progrès tecnic e sientific lom al ven liberàt de fature. Si sint in 
chest romanç il rivoc des teoriis sansimonistis e fourieristis. Il mont 

dal lavór che Zola al descrîf in chés riis al è l'insium dai utopiscj, ma 
di une utopie che cualchi imprenditór — sensibil aes ideis che si svi- 
lupin massime tai agns seguitifs ae rivoluzion dal ‘48 — al pense (là 
di la di aplicazions tecnologjichis futuribilis) di meti in vore. 

Che no esisti di fat une soluzion di continuitát tra mont e ideologjie 
borghese di une bande e utopie socialiste di ché altre lu mostre e lu 
dimostrin la adesion al fourierisim di cualchi industriál iluminát che 
al decît di aplicá chés teoriis, in dut o in part, inte sò imprese. 

Se lis esperiencis comunitariis di stamp utopistic a àn di norme une 
vite curte, cualchi esperience imprenditoriál che si ispire al fourieri- 
sim, ancje cence une aplicazion radicál, e vará dut cás une durade 
plui lungje. Si trate di esperiencis riformistis e fintremai paternalistis 
che, cul dá miór cundizions di lavór e di esistence ai lavoradórs e 
formis di partecipazion ai utii, a finissin par rindi la imprese stesse 
plui produtive, ma simpri dentri di une logjiche che e reste dal dut 
industrialiste e di fat capitaliste. Il capitàl nol sparis, si trasferis, si 
plate, ma al agjis compagn di prime su di une societàt che e reste 
fondade su lis lecs dal marcjat. 


“Se o vin ché di esaminà cemût che i fourieriscj a àn tentàt in maniere 
concrete inovazions intal setór de organizazion dal lavór, si à alore 
di cjalà di (...) viodi cemút che a funzionavin chés impresis che 
cualchidun di lór al a direzút. Diviers dissepui di Fourier a son státs 
di fat a cjâf di stabiliments li che a lavoravin a voltis centenárs di 
operaris. In tancj cás o vin pocjis informazions sui lór sistemis di 
gjestion, su la organizazion de produzion e su la rimunerazion dai 
dipendents (...). Ma altris impresis a àn lassât une documentazion 
plui abondante (...)." (Bernard Desmars, Travailler chez les fouriéristes, 
p.1-2). 

E Demars al va indenant cul citá a chest proposit la societát di Jean 
Leclair, la cooperative Le Travail e lis fabrichis Godin. 

Jean-Baptiste André Godin (1817-1888) al e stát un imprenditór che 

tal 1859 al à metút adun, a Guise (Aisne) dongje de só fabriche di 
stufis, un familisteri (variante dal falansteri fourieris) li che a vive- 
vin i siei lavoradórs cu lis lór fameis. No si tratave dome di une stru- 
ture abitative convenzionál, ma di une vere citát operarie, cun dutis 
lis comoditàts, cun dut ce che al covente e no dome pe vite materiál 
(magazens, buteghis), ma ancje pe vite associative, ricreative e cul- 
turàl (scuelis, zardins, teatri, pissine)!?. 

Godin al ven calcolàt un fourierist ancje se al aplicarà dome in part 
i principis di Fourier. 

No si à dut cás di crodi che chestis realtáts no fossin fondadis e no 
funzionassin sul principi dal profit. Si rive pluitost, ancje par miec di 
un strent coinvolziment dai lavoradórs stes (ancje cuntun sisteme di 
premis e di promozions) a meti impins une sorte di sisteme che si 
réc sul mecanisim di “autosfrutament”. 


Une altre figure dal socialisim francés di chei agns al è stàt Louis 
Blanc (1811-1882). 

Louis Blanc al e stát il prin socialist che al e rivât a fà part di un gu- 
vier. Come Fourier, Blanc al calcolave il lavór tant che la ativitát cen- 
tràl pal svilup dal om, ma di un lavór che al veve di jessi atratîf, no 
alienant e no funzionál dome al profit dal capitalist. La idee rivolu- 
zionarie par Blanc no je ché di savoltà la societàt cuntun at violent, 
ma ché di creà lis fondis par un gnúf sisteme produtîf par miec de 
istituzion publiche. Il sisteme di produzion al varès vút di basási su 
“laboratoris sociái”, unitàts di produzion associativis di proprietàt dai 
lavoradórs stes. Al contrari di Proudhon che al calcolave il Stát tant 
che une istituzion contrarie ai interès popolàrs, Blanc al contindeve 
che il Stàt al podeve jessi mudát cuntune azion pacjifiche. Si tratave 
di trasformálu di un Stàt paron intun Stát servidór. Chestis ideis 
Blanc lis met adun intun opuscul intitulát Organisation du travail 
publicát tal 1839, un opuscul li che a vegnin segnáts i dirits dal indi- 
vidui: dirit de esistence, dirit al lavór e dirit ae assistence publiche in 

câs di disocupazion. Tal libri, che al varà un grant sucès intal am- 
bient operari, si pues lei: “Ogni om al à dirit di vivi cul so lavôr. La 
societát e à, cui miecs di produzion e cui miecs gjenerái a só dispo- 
sizion (...), di furnî lavór ai oms valits che no án la pussibilitát di pro- 
curàsint intune altre maniere.” 

“Louis Blanc” — al scrif Honoré de Raspail — “al auris lis sós ideis dal 
dirit ae esistence che a jerin di Robespierre e di Babeuf e al indi 
zonte i grancj principis dai paris fondadórs dal socialisim critic 
utopic: la organizazion dai produtórs e de produzion preseade di 
Saint-Simon, la idee di un /avûr atraent e ripaiát in maniere juste, 
preseade di Charles Fourier, e la logjiche dal Laboratori creade sui 
principis de cooperazion e de solidarietàt preseade di Buchez.” 
(1848 ou la deuxième défaite du proletariat: Louis Blanc et le droit 
au travail, p. 4). 

Ma Louis Blanc no si limite a proponi chestis ideis dome sul plan te- 
oric, di fat cu la rivoluzion dal 1848 si impegne in prime persone pal 
dirit al lavor e par che a vegnin aplicadis misuris tant che: la ridu- 
zion dal orari di lavór, la proibizion dal sfrutament dai lavoradórs cui 
subapalts, il dirit al lozament e la promozion di struturis tant che i 
falansteris di Fourier. Blanc si bat ancje pe creazion di un ministeri 
dal lavór (che nol esist ancjemò), ma ae fin al rivarà a otignî dome 
une comission pai lavoradórs (e in plui, cence un budgef), intun gu- 
vier che al jere dividùt su dut, nassùt di dòs fuarcis incompatibilis 
come che al disvelarà Armand Barbès ae Assemblee nazionál: “O 
vin dôs scuelis di pinsîr: la prime che e je pal /assà fâ e pal lassá 
passà; chê altre che e dîs che in dut ce che al tocje il lavòr, il Stát al 
à di intervignî par proscrivi il mál e par fà trionfà il ben. Louis Blanc 
si è impegnát a pro di cheste ultime soluzion.”. 

Escludút dal guvier al scugnarà esiliási in Ingletiere. 

Par fini, e sarà la borghesie liberiste a vinci cul guvier reazionari di 
un Cavaignac, il gjenerál, che dai 24 ai 26 di Jugn dal 1848 al fasarà 
un magalizi dal popul che si jere rivielát. 

Robert Owen (1771-1858), calcolát il pari dal socialisim britanic, al 
contrari di Fourier che al partive di un implant teoric, al tache de 
esperience pratiche che i permet di tocjá cun man la realtát dal mont 
dal lavór. Owen di fat al è un imprenditór, ma un imprenditór vignút 
dal pedalin. Za a dîs agns, al veve fat l’aprendist e un póc par volte 
al jere rivát fintremai a vicediretór di une fabriche di Manchester. Al 
e dulinvie di chest percors lavoratif che al cjape cussience des cun- 
dizions dai operaris e che al madres la cussience di riformadór. Ma 
al e dopo di vé rilevát la industrie tessile di proprietát di so missér, 
David Dale, a Lanark in Scozie, che al podará meti in pratiche lis sós 
ideis. Bisugne dí che David Dale al veve fondát za tor dal 1784 un 
vilag pai siei lavoradórs clamát New Lanark, e al è in cheste comu- 
nitát che Owen al introdusara lis riformis che al veve tal cjáf. aboli- 
zion dal lavôr minorîl, abitazions sanis, riduzion dal orari di lavór, 
polse pal gustá e vie indenant. Lis ideis di Owen — li che si dan don- 
gje i principis dal iluminisim cu la centralitát de reson e dal lavór e 
la impuartance dal procès educatîf cu la idee di progrès — di li inde- 
nant si radicalizaran simpri di plui. Convint come che al jere che i 
mái de societàt e dal om a son causáts dal ambient, al lara indenant 
a propagandá lis sós ideis di riforme trasformant New Lanark intu- 
ne citadine model, intune comunitát dut intun agricule e industriál. 
Ma la só impostazion e reste paternaliste e in sostance antirivoluzio- 
narie e antidemocratiche. Owen di fat al calcole il popul ancjemò 
impreparát par podé decidi e sielzi di bessól, a un tant che par lui 
democrazie (intindude intun sens radicál) e vûl dî ditature sot di 
une altre forme: ditature dal proletariát. Ché ditature dal proletariát 
sapontade dal marxisim. 

Il so dinamisim lu puarte a no fermási al esperiment di New Lanark, 
cussi, dongje di scrivi libris che a pandin lis sós ideis, tal 1825 al 
decît di lá tai Stàts Unîts, intal Indiana, par meti adun New Harmony, 
un gnúf esperiment comunitari. Un tentaúf e une esperience che a 
duraran dome tré agns par colpe di problemis finanziaris. 

Fourier, Saint-Simon, Owen, Proudhon e tancj altris, cussi come i lór 
partidants e dissepui, dutun cu lis lór teoriis, no puedin jessi licui- 
dáts dome cui tiermins di “utopiscj” e di “utopiis”. Tantis lór ideis, 
intuizions, calcoladis visionariis, a saran aplicadis cul timp. Riduzion 
dal orari di lavór, dirits sindacái, pensions, servizis sanitaris, dirit al 
studi e v.i., a son dutis concuistis che a cjatin lis lôr lidrîs, parentri 
des ideis visionariis che o vin citàt. Ma in chel cuadri a son doi 
aspiets di meti in evidence. Il prin al è che chés ideis no mudin e no 
podevin muda il paradigme complessîf, ven a stài il sisteme li che 
chestis riformis a son atuadis. Si trate in altris peraulis di intervents 
riformiscj che il capitàl al adote, cuant che al pues, intune maniere 
funzionàl ai siei mecanisims. 


Il cuadri complessîf che al è vignút fúr dopo doi secui di capitalisim 
cul so procès di sfrutament, al mostre trop che il sisteme no dome 
nol è mudát, ma al è rivàt a cjapà ancjemò plui fuarce e fintremai 
une dimension planetarie. 

Il secont aspiet de cuistion al è che lis teoriis di chei “utopiscj” che 
o vin viodút a án supuartàt ché ideologjie dal progrès cun tant di di- 
vinizazion de tecnologjie, di adulazion dal industrialisim tant che so- 
luzion dai problemis de umanitàt, principis che si son disvelàts tant 
che un vencul sociál e ambientál e, lontan di vé risolt (Sismondi lu 
veve intuît) lis problematichis dal lavòr, di problemis a 'nd àn zon- 
tàts altris ancjemò. 


Il socialisim idealist cussì come che si è presentàt inte storie si è svi- 
lupàt tal cuadri di une vision materialiste, no une “utopie” ma une 
proiezion distopiche de ideologjie borghese. No esist di fat soluzion 
di continuitát tra il borghés partidant dal plui dogmatic laissez-faire, 
al plui radical riformisim o al rivoluzionari plui sanguinari. Lobieúf 
al è simpri chel: il progrès material. A diverzin lis stradis, ma la dire- 
zion e reste simpri la stesse. 

Lanarchisim di Pierre-Joseph Proudhon (1809-1865) si fonde su doi 
pilastris principài: il federalisim e il mutualisim. 

George Woodcock in Lanarchisme lu definis “il paradossál” stant 
che “(...) Proudhon al è un mestri dal parados, un aficionado de an- 
tinomie. Tra dutis lis contradizions dal so pinsîr, ché che e fàs plui 
cás al è il contrast tra il so individualisim e la só funzion di grant sa- 
cerdot dal popul.” (op. cit., p. 107). 

Ma dongje di chest spirt individualist e dal so messag social, la só 
antinomie plui significative e tocje la cuistion de proprietàt, calcola- 
de, dut intun robarie e sinonim di libertàt. In realtàt Proudhon al je- 
re contrari sedi ae proprietàt di ordin capitalist sedi al comunisim, 
parcè che il prin al dinee la avualance intant che il secont al dinèe 
la indipendence. 

“Proudhon” — al scrif Woodcock — “al cjate une sintesi te ‘anarchie’ o 
te ‘libertàt’. Une sintesi che e elimine lis insuficiencis di chei doi siste- 
mis par rivà a di une societàt li che la avualance, la justizie, la indi- 
pendence e la ricognossince dai merits dal individui a puedin svi- 
lupàsi ad in plen, e li che i prodots a son scambiáts in virtàt di con- 
trats libars e juscj, cence nissun profit par nissun.” (op. cit. p. 115-116). 
In pratiche Proudhon cuant che al fevele di proprietàt in sens posi- 
tif, di proprietát tant che sinonim di libertàt al à tal cjáf la proprietàt 
dai contadins, dai piçui artesans, intant che i grancj miegs di produ- 
zion industriàl a rapresentin juste apont ché proprietàt che e puarte 
al profit e duncje al sfrutament dal om, ae robarie. 

Ma di Proudhon si varà la ocasion di fevelà ancjemò tal prossim cja- 
pitul e in maniere plui complete. 


In linie cu la tradizion dal comunisim utopistic, Étienne Cabet (1788- 
1856), al tache la só ativitát tant che opositór de restaurazion monar- 
chiche che e caraterizave la France dopo de cjadude di Napoleon 
Bonaparte. Cjarbonár e republican, Cabet al ven elet deputát intal 

1831 e tal 1833 al fonde il gjornál Ze Populaire li che al atache il gu- 
vier di Louis-Philippe. La ativitàt gjornalistiche e finis par procurài 
tal 1834 une condane a doi agns di preson par “delit di stampe”, pre- 
son che al rive a sghindá cul lá a parási in Ingletiere. Al e li che, an- 
cje scuvierzint la cundizion dal proletariát inglés, cundizion che za 
Engels al veve descrivút in Die Lage der arbeitenden Klasse in 
England (La situazion de classe operarie in Ingletiere), che al madres 
la sô cussience politiche. Lis sôs ideis lis definis e lis pant, no par 
mieg di un scrit teoric, ma sot forme di roman. Si clamarà Voyage et 
aventure de Lord W. Carisdall en Icarie [Viac e aventure di Lord W. 
Carisdall in Icarie], miór cognossút cul sempliç Voyage en Icarie. 
Editát intal 1840, il test al descrif une societát fondade su cuatri prin- 
cipis di base: vivi, lavorá, dá daúr des propris fuarcis, ricevi daúr des 
sôs dibisugnis. Principis, chescj doi ultins, che Louis-Auguste Blanqui 
e Marx a tornaran a proponi cuasi peraule par peraule. Inte “Critiche 
dal program di Gotha” Marx al fás deventá famós il slogan “Ognidun 
daúr des sós capacitáts, a ognidun daúr des sós dibisugnis”, (Jeder 
nach seinen Fähigkeiten, jedem nach seinen Bedürfnissen). 

La Icarie di Cabet e je une societât organizade intune maniere ra- 
zionâl fintremai te sô struture urbanistiche e li che i mieçs di produ- 
zion e di distribuzion, cjasis e infrastruturis, a restin intes mans dal 
Stàt. Ali no esist monede e ducj a son clamáts a contribuí in manie- 
re egalitarie ae economie de societát. Chel mont al è a un tant ega- 
litari che, par no permeti nissune diference o competitivitát, si sta- 
bilis che fintremai i mobii des cjasis e il vistiari a àn di jessi compa- 
gns par ducj. No esistin presons e punizions, ma il colpevul al sarà 
tignût a fâ une autocritiche denant di ducj. Al somee di viodi une an- 
ticipazion di ce che al sucedarà tai agns de “Rivoluzion culturál” ci- 
nese, ma ancje intes sezions dai vieris partîts comuniscj li che la pra- 
tiche de autocritiche e jere al ordin dal di. 

In sumis in Icarie dut al è fat pal interès de coletivitát. Di notà che 
chel di Cabet al e un comunisim tecnofil li che la machine e je vio- 

dude tant che imprest liberadór: e libere l'om de fature e dai pericui. 
Di plui, di ché strade la machine e abolis lis diferencis di classe so- 
cial, e contribuis in maniere indirete ae democrazie. Une societát 
duncje che e segne la epoche “no dome de democrazie e de avua- 
lance, ma ancje de industrie e de produzion.”. 

Cabet al descrif la societát icariane cuntune enfasi e cuntun otimi- 
sim che vué al sune stonát e fintremai fúr di misure: “Vierzét i voi, 
cjalait ator e di ogni bande” — al scrîf — “achi, inte nestre Icarie; cja- 
lait lis nestris industriis grandononis e il numar des nestris machi- 
nis; leiét lis statistichis dai nestris prodots badiài; contemplait la 
bondance material che o vin e la nestre felicitát!” (citàt in L'âge pro- 
ductiviste, p. 111). 


Al è alc che al ricuarde lis relazions dai plans cuincuenài di sovieti- 
che memorie. Ma, par chel che al inten la fiducie (spropositade) pai 
miracui de tecnologjie — li che la imagjinazion e lasse in bande lis 
consecuencis negativis sul plan ambientàl e uman — no si à di crodi 
che in dì di vué chest otimisim al sedi mancul pandút. Si plate do- 
me daúr di un altri imagjinari tecnologjic e di une altre forme stilisti- 
che e lessicál. 

Ce che invezit al impressione di plui inte rapresentazion di Icarie al 
è l’aspiet profetic di une societàt presentade achi in dute la só posi- 
tivitât, ma che o vin cognossút in dute la só dramaticitát distopiche 
in realtáts di polpotiane memorie. A dí che, a voltis, un biel insium 
al pues trasformási intun vencul. 

Voyage en Icarie al à vút in chei agns un sucès cussi grant, massime 
li de classe operarie, ma no dome, che i siei amiradórs a án vút pen- 
sât di meti in pratiche lis ideis pandudis in chel test e trasformá une 
utopie in realtát. Cussi ai 10 di Otubar dal 1847 a firmaran, li de re- 
dazion dal gjornál di Cabet, Ze Populaire, Vat di costituzion de Icarie. 
Tal 1848 i prins “icarians” a decidin di partí in Americhe, tal Stát dal 
Illinois, par fondà la prime comunitát icariane. A chel prin tentatif a 

indi vignaran daúr altris, ma ducj plui o mancul falimentárs massime 
par vie di dificoltàts obietivis, di incomprensions e di divisions. 

A jessi contestát al sara il stes Cabet par vie de só intransigjence di- 
tatoriál. Par finí chei che a volevin jessi i pionirs di une societát co- 
muniste a laran a finile par jessi dai rúts colons come tancj altris in- 
tal gnúf mont. 


Se Fourier, Cabet, Owen dongje altris a jerin dai visionaris che a tacá 
di un mont imagjinát e di un ideál a àn metút adun progjets di so- 
cietát, lu án fat no in forme antagoniste e violente al model esistent, 
ma tant che alternative coestensive al sisteme dominant. Magari cun 
ché di mostrá, cul esempli, che un altri mont al jere pussibil pal in- 
terès di dute la societát. In pratiche lis sperimentazions sociáls di 
Fourier o di Owen, plui che rivoluzionaris, a jerin interclassistis. 


No si pues dî la stesse robe di Louis-Auguste Blanqui (1805-1881). 
Blanqui, dut il contrari di un utopist e di un pacifist, al calcolave che 
dome une rivoluzion violente e varès podút savoltà di plante fùr il 
sisteme capitalist e la istituzion stataliste. Di fat, Blanqui al sará sore- 
dut un om di azion. Sorenomenát l'Enfermé par vie che a son plui i 
agns che al à vút passât in preson di chei che al à vivút in libertát, 
Blanqui al jere a un tant a pro de azion violente di scrivi fintremai 
un manuál di lote armade. Dopo di jessi stát iscrit ae Cjarbonarie, in- 
tal 1830 al fâs la cognossince di Buonarroti, di Raspail e di Barbes, 
incuintri che al radicalizarà ancjem di plui il so pinsîr e la só azion. 
Condanàt a muart tal 1840 par insurezion armade cuntune pene mu- 
dade in preson a vite, Blanqui al sarà graciàt di Louis-Philippe tal 
1847. Intal 1848 al podarà cussì partecipà ae rivoluzion che e fasarà 
nassi la seconde Republiche, ma tal 1849 al ven processàt une altre 
volte e ancjemò une volte condanát. Al scugnarà fà altris dîs agns di 
preson fintremai al 1859 cuant che al ven liberàt in gracie di une am- 
nistie. Ma, cundut che al reste sot dal control de polizie, al va 

indenant cu la só bataie cuintri di Napoleon III a un tant di vignf are- 
stát intal 1861 e sierát inte preson di Sainte-Pélagie di li che al scja- 
mpe tal 1865 par là a parási in Belgjiche. Al è dome tal 1869, in gra- 
cie di une gnove amnistie gjenerál, che al podarà torná in France. 

In chei agns al fonde il partit blanquist e cun chel, tal 1870, al met 
adun doi tentatîfs insurezionái falimentárs. Dut cás, ai 4 di Setembar 
dal 1870 e nas la cuarte Republiche ancje cul contribút dai blanquiscj. 
A son agns chei, li che la situazion politiche e mude cun rapiditát. 

Ai 17 di Marc dal 1871, pe só ativitát cuintri dal guvier, che al acuse 
di tradiment, al ven fat arestá di Adolphe Thiers, a un tant che nol 
podarà partecipá ae proclamazion e ai svilups seguitifs de Comune 
di París. Tal 1872 al e processát e condanát une altre volte ae perpe- 
tuitát. Personalitáts tant che Louis Blanc e Clemenceau a fasaran 
pression pe só liberazion fin tant che al sará graciát intal 1879 dal 
president Jules Grévy, ma al risultarà ancjemò ineleibil. Libar, al lara 
ator pe France par difondi lis sôs ideis e il so gnúf gjornál, Ni Dieu 
ni maître [Ni Diu ni paron], che fintremai dal titul al marche la radi- 
calitàt dal so pinsîr. Al múr un an dopo, al prin di Zenár dal 1881. 


Il blanquisim si diferenzie dal dut des variis formis di socialisim uto- 
pistic, dai esperiments fourieriscj e fintremai des posizions di 
Proudhon: che tra l’altri al atache cun viamence, ma ancje dal socia- 
lisim sientific di Marx. Di fat, Blanqui al calcole che dome une azion 
di fuarce fat di une minorance determinade e podarà invià un mu- 
dament social. Une minorance duncje di militants determináts, no 
une rivoluzion popolàr. Blanqui nol crót che la classe dai lavoradórs 
e vedi une funzion rivoluzionarie. Par vie di cheste posizion élitiste 
e estremiste, il blanquisim, che al restarà episodic sul plan storic, al 
rapresente in cualchi maniere une sintesi tra il spirt romantic di chel 
secul e lis ideologjiis rivoluzionariis che a segnaran il secul seguitíf. 


Come che o vin viodút ducj chei tentatifs di çoc idealist e utopist 

di creà un mont gnúf a risultaran falíts. Il fat al è che a vevin ché 
di fondá sul nuie une gnove societát dismenteant che par stá in 
pits une realtàt e scugne vé lidrîs profondis in stát di aurî la lin- 
fe di un passát sapienziál che al contemplave il jessi uman in du- 
tis lis sôs dimensions e no dome te sole dimension corporal. 


Il Votcent: dal ideál romantic al razionalisim sientific 


Il Votcent al è il secul dal Romanticisim e lis esperiencis di çoc 
fourierist o sansimonian a son un esempli di incuintri tra realisim 
imprenditoriál, sentimentalisim sociál e paternalisim. 


Ma dut chest sbroc, che o vin dit, di ideis, di moviments, di scuelis 
di pinsîr, di esperiments comunitaris, al è sierát dentri di une conce- 
zion economiciste dal mont. Il subiet centrál, il pont di riferiment in- 
te storie dal Votcent — ma che, tal Núfcent, no sará diferente — e je la 
Economie (cuntune E maiuscule) e cheste centralitát sedi li dai do- 
trinaris idealiscj che in chei di çoc marxist, al e il dogme che ju unis 
ducj al mont borghés. Ancje par un anarchic come Proudhon, la eco- 
nomie e je la uniche sience in stát di mudá la societát. Come Fourier, 
come Saint-Simon, la economie e à il primát su la politiche e chest 
primát al rivarà planc a planc al dogme formalist par la cuál ce che 
al conte, ce che al à di jessi metút in prin plan, a son i rapuarts se- 
gnáts dal marcját che a scuegnin tignî daúr a legs obietivis, legs, tant 
che chés de fisiche, che no si puedin contestá par vie che a son cal- 
coladis naturáls e sientifichis. E cuant che il marcjât al è metút in 
cause, e je la economie planificade che e cjape la volte, ma simpri 
intune logjiche produtiviste. Ancje pai socialiscj utopiscj, cundut che 
si movin su la onde dai sintiments, cheste si plee denant des legs 
economichis. 

Par Marx no. Par lui no si trate di sintiments, ma di une leg dialeti- 

che che e rêç sedi la storie che la nature. E ancje achi, centrál, o vin 
la economie cu la só funzion di progrès. Si trate dome di gjavá des 
mans dal capitál i mieçs di produzion e di metiju tes mans dai lavo- 
radórs, e plui in gjenerál dal proletariát, par liberáju... Ma di ce? 

Il popul al è chi Pobiet, obiet astrat, universalizát, cence une identi- 
tàt proprie. 

Fourier al met in cjamp la nature psicologjiche dai individuis, intune 
stratificazion vertical, une tipologjie junghiane ante litteram, che e 
tocje dute la umanitàt, che e je là di là de storie, la di là de singola- 
ritàt di ogni popul specific. Chel di Marx, ancjemò, che cun Engels 
al a in asse ogni specificitàt etniche calcolade tant che refudon dal 
passât, no popui, ma proletaris di dut il mont, unîts, ma cussì ano- 
nims, cussì disvuedáts di cualsisei identitàt di no vé nissune arme 
cultural, politiche e ideál che ur permeti di refudá, par esempli, la 
partecipazion ai magalizis, no di une, ma di dós vueris mondiáls. 
La vision marxiane classiche, classiche e uficialmentri acetade, e je 
(jere) dute fondade sul materialisim storic, sul concet che la storie e 
procét cun passags progressîfs e progressiscj di une societàt a di une 
altre par mieg di seguitivis lotis di classe. L'ultin scjalin di chest 
procès al viót protagonistis e antagonistis la classe e il sisteme di 
produzion capitalist e la fuarce lavór. 

Marx al calcolave che dome di chel scuintri dialetic, li che la classe 
operarie si fos imparonade dal so imprest di lavòr e podeve nassi 
une societàt socialiste. E duncje, la fondazion di une gnove societàt 
e sarès stade pussibile dome li che lis fuarcis produtivis a fossin ri- 
vadis a di un nivel di plen svilup dal capitalisim industrial. 

Su la fonde di chest scheme al è evident che il prin Marx nol provàs 
une grande simpatie pes teoriis dai populiscj rus che a calcolavin la 
comugne agricule (la ob$Cina) — propit par vie de só gjestion comu- 
nitariste — la fonde ideál par une gnove societàt. In chel moment la 
riforme agrarie metude adun dal zar Alessandri II e abolive, dut in- 
tun, il servag e la obscina gjavant cussì ai contadins chés tieris 

comunitariis che a rapresentavin par lór il mieç di sostentament 
principâl pes lôr fameis. La riforme dal 1861 — abolizion dal servag — 
e vará une consecuence paradossál. Il contadin, cundut de só “eman- 
cipazion juridiche” al colará te dipendence economiche dal so pre- 
cedent sorestant. Il latifondist al podarà cussi ingrumá ancje lis tie- 
ris comunitariis che i contadins, deventáts piçui proprietaris, no riva- 
vin adore a gjestî e duncje a mantignî. Il Stât, propit par vie di une 
consecuente proletarizazion massive di ex contadins, al varà a só di- 
sposizion int disperade pronte a fási reclutá dal esercit zarist. 


Daúr di une interpretazion e dai calcui de ortodossie e dal dogme 
dal materialisim storic, ché riforme e varès vút di lá inte direzion dal 
“progres” parce che e vares vút di rapresentà il passag obleát viers 
il svilup dal capitalisim, scjalin indispensabil pal pas ulteriór viers il 
socialisim. Ma pai populiscj ché riforme, e il Stàt autocratic che le 
imponeve, a vevin di jessi combatúts e denunziáts. Chés tieris comu- 
nitaris e la lór gjestion contadine a rapresentavin di fat un model pe 
future societát socialiste. 


Un ripensament dal ultin Marx? 


Al scrîf in proposit Ettore Cinella “(...) intai articui dal Narodnoe de- 
lo [La cause dal popul”, sfuei rus stampát a Gjinevre] Pacent al ba- 
teve sul teme che al plaseve di plui al program populist, ven a stái 
la funzion de obscina (la comugne contadine) pe rigjenerazion po- 
litiche e social de Russie. (...) la convinzion che la obscina e podes 
davuelzi un rúl essenziál pe trasformazion dal país e che duncje si 
veve di difindile cuintri dai atacs che a vignivin di fúr (...)” (L'altro 
Marx, p. 29-30). 

Marx, in ché volte, o sin tal 1870, al de dal “asinus” al autór dal ar- 
ticul. Ma, za tal 1871, al cjalave la obscina cuntun altri spirt. 

Pal studiós gjaponés Haruki Wada, un prin segnál di chest ripensa- 
ment si lu viót inte edizion francese dal “Capitál” (1872-1875), li che 
si fevele de espropriazion e de acumulazion dal capitál tant che fon- 
dament dal seguitîf procès di industrializazion. A proposit di chest 
procés di acumulazion primarie, Marx, inte gnove version, se di une 
bande al amet che, in gjenerál, cheste acumulazion si è fate par miec 
de espropriazion dal produtór agricul (acumulazion primarie tant 
che risultát de espropriazion radicál e violente dai mieçs di produ- 
zion dai contadins), al calcole che in altris país e in altris situazions 
il percors al pues vé vút storiis e svilups diferents. 

Intun prin moment al veve calcolát che chel percors struturát cun 
chés tapis al veve di jessi stát compagn in dut il mont. Al è l’incuin- 
tri e i rapuarts seguitifs cui rapresentants plui significatifs dal populi- 
sim rus, cul studi e cu la documentazion atente de realtát russe che 
Marx al inviarà un procès di revision de só tesi, 

Za tal 1859, inte introduzion di Zur Kritik der politischen Okonomie 
[Pe critiche de economie politiche], a proposit des formis di pro- 
prietát comunitariis asiatichis al scriveve che “La forme de proprietát 
comune spontanie no je specifichementri russe. E je la forme origji- 
narie che o cjatin li dai romans, li dai gjermanics, li dai celtics e che 
di ché o cjatin ancjemo vué un campionari in Indie, ancje se in cun- 
dizions di ruvine. Un studi plui particolár des formis di proprietát 
comune asiatiche e dimostrarès che a tacá di diviersis formis di pro- 
prietât comune a son vignudis fúr dal lór dissolviment cetantis altris 
formis diferentis di comunitát.. 

In Indie, di fat, prime de colonizazion inglese, il contadin al veve di- 
viersis valvulis di sbroc. Prin di dut nol jere proprietari de tiere “nol 
podeve duncje jessi pegnorát” e “dal moment che la tiere no mancja- 
ve al podeve movisi su terens di bonifiche. La tassazion, cun di plui, 
e jere proporzionál, e duncje e calave in cás di une brute racuelte. I 
inglés [invezit] a imponerin une tassazion fisse e a cubiarin il siste- 
me cui principis europeans de proprietát privade e de economie dal 

libar marcjât. Dal moment che il contadin, intal câs di une brute ra- 
cuelte al jere leát ae tiere tant che proprietari e al veve di fà i conts, 
no cul dirit indù che al jere conciliant cui debitórs, ma cul dirit oci- 
dentál che al jere a pro dai creditórs, la consecuence e sará un in- 
debitament massif, la miserie, la espropriazion e la nassite di une 
classe di lavoradórs agraris cence tiere, massime cuant che cu la cri- 
si economiche mondiál dal 1929 i presits agraris a subirin un crac.” 
(Wolfgang Reinhard, Storia del colonialismo, p. 199). 

Denant di chestis realtáts disveladis sedi dai studis etnografics sedi 
vignudis ae lús cul colonialisim, une part des fuarcis anticapitalistis 
a tacavin a valutá cuntune gnove cláf di leture la comunitát agrarie 
primitive. 

Il capitalisim varessial vút di passá il so rodul splanadôr su chés for- 
mis primitivis? Saressie stade ché une fatalitát storiche? Che al fos 
inevitabil, il prin Marx nol veve dubis. La realtât russe, l’incuintri e i 
rapuarts cui “populiscj” — stant a Cinella — a son events che a sbur- 
taran Marx a mudá la idee su aspiets impuartants dal implant com- 
plessif de só teorie. Di une difidence cuasi raziste tai confronts dal 
popul rus e dai popui sláfs in gjenerál che al caraterizave sedi Engels 
che il filosof di Treviri, Marx al rivará a planc a planc a mudá il so 
sintiment negatif. Stant a ce che o vin dit, al pues someá paradossál, 
ma tra i amiradórs plui incondizionáts di Marx, o cjatin propit rapre- 
sentants dal “populisim” rus a un tant che il Capitál, test che al jere 
alore cognossút dome inte só version todescje, al vignì tradusût par 
rus za tal 1872 e propit dai populiscj. E sarà ché la prime traduzion 
intune lenghe foreste. 

“Il gno studi” — al scrîf Cinella inte introduzion dal so libri — “al à ché 
di mostrà cemût che intai siei ultins dîs agns di vite, Marx al vedi vút 
une profonde metamorfosi inteletuál che lu puartà a meti in cuistion 
diviersis “legs gjeneràls’ su la formazion dal mont capitalist che al ve- 
ve individuát e descrivút intes oparis de maturitàt.” (Laltro Marx, p. 
XD. 

In pratiche la analisi de situazion dal mont contadin rus e mostrave 
che li stradis par rivá al socialisim no vevin par fuarce di passá par 
une fase capitaliste. | 

L'ultin Marx al cjalave cun simpri plui interes i modei comunitariscj, 
ma ancje formis economichis des societáts primitivis che in chei 
agns a vignivin scuviertis e stazadis dai prins studis antropologjics. 
Si scuarzeve cussi la pussibilitát di procès alternatifs a chei schema- 
tizâts intal cuadri dal materialisim storic. “C...) dopo dal naufragji ne- 
reôs de Prime Internazionál, al tacà a dubitá su la iminence e su la 
pussibilitát stesse di un mudament in sens socialist intal mont oci- 
dentál. Di li, al tacà a cressi il so interès pes lotis dai zovins rivolu- 
zionaris populiscj, populiscj che, cualchidun di lór, al veve za vút la 
pussibilitàt di cognossi e di frecuentá a lunc.” (ibidem, p. XID. 


Lis formis di produzion precapitalistis: 
une storie dute di scuvierzi 


Se lis interpretazions des societáts contadinis precapitalistis a restin 
viertis, al e un fat che un sisteme agrari comunitarist cun tieris co- 
letivis al fos stát, intun ciert moment de storie de umanitát, un fat 
avonde gjenerál. Za Marx (in “Formis economichis precapitalistis”) 
al veve traviodút e ilustrât sistemis origjinái che no rispuindevin ai 
criteris de produzion tradizionál. Un di chescj lu definis cul tiermin 
di “modalitát di produzion asiatiche”, li che no vin proprietát indivi- - 
dual, li che il lavór al e coletîf e aministrât di un podé dispotic. 


“La modalitát di produzion asiatiche si sarès costituide su la fonde de 
‘comune agricule’, calcolade di Marx tant che la forme ‘ultime’, la 
plui resinte de formazion 'primarie' de societát umane.” (Maurice 
Godelier in Le mode de production asiatique: un concept stimulant, 
mais qui reste d'une portée analytique limitée, p. 190). 

Ma ce vuelial dí, si domande plui indenant Godelier, che il destin sto- 
ric de comune agricule al vedi par fuarce di passá par cheste fase di 
transizion? La rispueste e je negative. “Il so dualisim inát al amet une 
alternative: il so element di proprietát al prevanzarà l'element coletîf 
o l'element coletif al sarà in stàt di prevanzà chel di proprietát. Dut al 
dipent dal contest storic.” (ibidem, p. 190-191). 

No jentrin achi tal merit dal concet di “modalitát di produzion asia- 
tiche” e su lis discussions che si son fatis in ambit marxian — de 
obscina o vin za fevelát. Ce che al aparis interessant e je la presince 
costante e universál inte societàt contadine, e no dome in ché primi- 
tive, (dal dut o in maniere miscliçade) di tieris comunitariis di coltu- 
re, di bosc o di pascul, in dutis lis societát, dutun cu la indurance 
des politichis di çoc liberist a volé dislidrisà, improibî, fiscà i conta- 
dins di cheste modalitát produtive e dai lór dirits. O vin za viodút la 
politiche des enclosures intal Ream Unit, la riforme agrarie in Russie 
e Indie, i procès di privatizazion des tieris publichis in Americhe la- 
tine e, come che o viodarin, in Afriche. In ogni bande dal mont la 
societàt contadine e jere furnide di bens comunitaris e in ogni ban- 
de dal mont la economie e la vite stesse des comunitáts si fondave 
su formis produtivis e economichis condividudis. In diviersis so- 
cietáts dal mont tierç nol esisteve nancje il concet di proprietát pri- 
vade de tiere: in Afriche “une materie li che no si rivave a capîsi [cu 
lis autoritàts coloniáls] al rivuardave lis formis di proprietát de tiere 
e de gjestion fondiarie par vie che lis formis locàls di conduzion a 
jerin dispès di tip comunitari e i europeans a tindevin a resonà in 
tiermins di proprietàt privade.” (G.P. Calchi Novati e P. Valsecchi, 
Africa: la storia ritrovata, p. 180). 

Ancje il colonialisim talian si scuintrarà cun modei tradizionài comu- 
nitariscj. In Etiopie “La abrogazion dal dirit agrari consuetudinari 
cun ché di favori l’insediament dai colons e sarà une des misuris plui 
odeosis pes tradizions e pe sensibilitàt des popolazions dal puest. 
Lis espropriazions a rapresentaran une des resons di malcontent e di 

riviel.” In Eritree “(...) e sarà la politiche agrarie a creà lis crisis plui 
pesantis. I criteris juridics di gjenar privatistic e individual (...) si ada- 
tavin mál cui sistemis li che, dongje des formis di proprietàt familiár 
e ereditarie, a esistevin, in maniere slargjade, principis coletîfs o co- 
munitariscj.” (ibidem, p. 262). 


Ma chestis formis tradizionáls a esistevin intal passàt ancje tal mont 
prin. In Friùl, par esempli, la vicinie e la comugne a son restadis vi- 
vis fintremai a vué, e no dome tant che concet, e nancje cence fatu- 
ris e lotis par mantignîlis. 

Al serîf in proposit Luca Nazzi: “Par mieg de vicinie, lis vilis a ami- 
nistravin prin di dut il patrimoni fondiari coletîf che, in maniere pri- 
marie, al jere dát dongje di boscs e di pascui, e che al jere indispen- 
sabil pe sorevivence des popolazions ruràls.” (...). “*Comunist al vôl 
dî ‘che al parten a di une comunitàt’ e cun chest tiermin, intai docu- 
ments furlans dal passàt, a vignivin definîts i abitants dai paîs che, 
par altri, a gjoldevin des proprietáts comunis, lis cussì clamadis co- 
mugnis.”. Realtàts che i furlans a àn scugnút difindi vie pai secui, di 
fat “Inte opare plui innomenade di Nievo, Le confessioni di un italia- 
no” — al va indenant Luca Nazzi — “si fevele ancje des rivoltis conta- 
dinis che si son vudis vie pal XIX secul cuintri des apropriazions de 
bande dai bacans e cuintri dal podé asburgjic, prime, e cuintri dal 
Ream de Italie, dopo, compligs di chestis prepotencis insopuartabi- 
lis.” (in Tiere Furlane/Terra Friulana, n. 11, Dic. 2011). 


Tieris comunitariis, comugnis, viciniis il plui des voltis a vignivin de- 
scrivudis refudums dal passát, modalitàts economichis indaúr e dun- 
cje di eliminá. La modalitát di intervent dal Stát su cheste materie e 
jere dispès violente, repressive e opressive. Azions che la “libera- 
zion” capitaliste e à praticát in dut il mont stant che il liberisim nol 
rive a concepí une economie che no sedi dome tes mans dai priváts. 
Vué o sin daúr a sperimentá il valór e il pés di cheste “liberazion” e 


PART I / Il domini economicist 111 


dulà che al e daúr a puartá il strapodé di une economie fondade sul 
dogme de privatizazion globál e sul dominiarogantdes multinazionáls. 


Tornant al industrialisim 


Il Votcent al jere caraterizát di une straordenarie fiducie pal progrès 
e pe industrie, ma, sedi in Europe che tai Státs Units, al è ancje il 
secul li che, propit par vie de industrializazion, al e daúr a svilupási 
un riviel tai confronts di un mont che al piert il contat cu la nature. 
Se un Rouget de Lisle, ae domande dal stes Saint-Simon al metarà in 
notis il Chant des industriels e tal 1846, Hector Berlioz Le chant des 
Chemins de fer, une cjantade par tenór, corál e orchestre, tra l’altri 
avonde brute, componude tal 1846, di ché altre bande o varin scri- 
tórs come Stendhal che al scrivarà un pampblet ironic cuintri dal in- 
dustrialisim e des pretesis de borghesie imprenditoriál, intitulàt D'un 
nouveau complot contre les industriels (1825). L'industrialisim sansi- 
monist al varà di fà i conts cu la evidence che il progrès materialist 
nol rispuint ae realtát e aes esigjencis dal om. 

Cheste adesion pes invenzions tecnologjichis che e caraterize dut il 
XIX secul si le cjate ancje li di une part dai trassendentaliscj ameri- 
cans ma no in ducj. Henry David Thoreau (1817-1862), par esempli, 
al criticarà chei riformadórs sociái e “si disarà displasút dal fat che 
chei utopiscj presocialiscj americans, di ce che si capive, a jerin a pro 
des mutazions organizativis o tecnichis coletivis invezit di rifleti su 
lis trasformazions intimis dai individuis, come che al faseve lui spe- 
rimentant il contat diret cu la nature.” (Serge Audier, L'âge producti- 
viste, p. 115). 

Denant dai prins dams procuràts dal svilup industriàl e cres simpri 
di plui li dai inteletuài une cussience critiche e une gnove sensibi- 
litàt a pro de nature, massime a tacà dal Núfcent. Cussì intune leta- 
re circolàr vignude fúr in ocasion dal prin congrès internazionál pe 

protezion de nature che si jere davuelte a París tal 1923 si podeve lei: 
“La Nature, parentri dai siei tré reams, e je menacade di ogni ban- 
de dal progres de industrie. La ativitát dal om e à ocupát spazis che 
fin a cumo lis sôs impresis no rivavin a ocupa; la só ustinazion o il 
so utilitarisim miop a metin in pericul la esistence di un grant nu- 
mar di speciis animáls e vegjetáls.” (cit. in L'âge productiviste, p. 229). 
Dongje di ocupási e di preocupási dal mont animál e vegjetál, ce 
che si met in cause al è l'impat negatîf che il mont industriál e istitu- 
zionál al tache a vé su la stesse dimension umane. 

Cussì tai Stàts Units o vin l’'esempli di une personalitát tant che 
Henry David Thoreau (1817-1862) che al fâs une sielte radicál, ché di 
vivi a contat de nature — une sielte che al descrîf in Walden (1854). 
Thoreau, che al veve vút tant che mestri il fondadór dal trassenden- 
talisim Ralph Waldo Emerson (1803-1882), al deventarà un pont di 
riferiment par chei che vué si clamin ecologjiscj, intant che cul so 
refút di paiá lis tassis par un guvier belicist e razist al sará un pre- 
cursór dal pacifisim e un partidant di chei che a lotavin cuintri de 
sclavitút. La só bataie e je prin di dut une sielte di cussience per- 
sonál fate cu lis armis de peraule, cul esempli e cu la disubidience 
civil a un tant di jessi ancje il precursór di ché “no violence” prese- 
ade di Ghandi e di Martin Luther King. Di fat, un dai siei tescj plui 
impuartants, Civil Disobedience [Disubidience civil], al ispirarà i doi 
leaders sore menzonáts. La vuere che al contestave cul so refút di 
paia lis tassis e jere ché che i Státs Units a vevin declarát al Messic 
(1846-1848). 

“Se chest an mil oms a decidessin di no paiá lis tassis” — al scrivarà 
— “no fasaressin une azion violente e sanganose. A fasaressin inve- 
zit une azion violente e sanganose se a paiassin lis tassis, parce che 
cussi no fasin altri che permeti al Stát la só violence e che si span- 
di sanc inocent.”. Par cheste só azion al sarà metút in preson. “Cuant 
che un guvier al met in preson un jessi uman in mût injust, il puest 
di un om pardabon onest al è la preson.”. Ma in preson al restarà 

dome une gnot, par vie che une só agne, lant cuintri de só volontát 
e des sôs protestis rabiosis, e paiarà lis tassis al so puest. 

Se di une bande Thoreau al lote cuintri de vuere, di ché altre si bat 
ancje cuintri de sclavitàt rivant fintremai a judá i scláfs a scjampà in 
Canada e, cun A Plea for Captain John Brown [Apel in difese dal cja- 
pitani John Brown], scrit tal 1859, al poiarà chest militant abolizionist 
condanát a muart par vé organizát une rivolte armade. 


Rivoluzion, fughe o trasformazion pacifiche de societát 


Intal secul li che si verifiche ché che Polanyi al à vút clamát “la 
Grande Trasformazion” che e met in crisi Pom e la comunitàt ociden- 
tàl a ducj i nivei, a son cuatri lis formis di reazion che a saltin fúr a 
nivel sociàl: la fughe de civiltàt, la rivoluzion violente, il mudament 
pacjific e la creazion di formis comunitariis alternativis. 

La sielte di fuî la societàt moderne e cjape forme e fuarce massime 
a tacà dal secul XIX e e larà indenant cun moviments che a sumin 
naturalisim, contestazion politiche e mistiche pagane (sieltis che a 
produsaran comunitàts utopichis e teosofichis che a nassin e si svi- 
lupin sul imprin dal Nùfcent, come chè di Monte Verità tal Cjanton 
dal Tiessin inte Confederazion Elvetiche) par rivà fintremai tai agns 
Sessante dal Núfcent cun fenomens alternatifs tant che chel dai bip- 
pies. In chei agns e tache a fási sintî simpri plui alte la sensibilitàt pal 
ambient cul moviment dai Verts. 

La rivoluzion violente tant che uniche arme pussibile par un mu- 
dament sostanziál de societát e ven invezit teorizade e praticade di 
setórs anarchics di varie tindince, di personalitàts tant che Louis- 
Auguste Blanqui o dai marxiscj. 

La idee di un mudament pacjific si articole in variis formis. 

O vin fevelát de figure di Proudhon e di une part dai sansimoniscj li 
che la idee di mudament e je pensade dentri di un procès seguitîf e 

in sostance pacjific, e in fin lis figuris di Fourier, Owen o Cabet, tra 
chei altris, tant che espression di chel socialisim o di chel riformisim 
utopistic che al operave te realtát cul meti adun formis comunitariis 
e economichis alternativis. 

Intal mont britanic si svilupe tal XIX secul un altri moviment di çoc 
socialist, ma di un socialisim che pe prime volte al conteste il mate- 
rialisim e l’industrialisim e al cjale ancje aes civiltâts dal passât. I doi 
rapresentants plui innomenáts di cheste gnove tindince a son William 
Morris e John Ruskin. 

William Morris (1834-1896) artist, scritór e politic socialist, al è un 
dai prins e un dai pócs, cun John Ruskin (1819-1900) a imagjiná e te- 
orizá une societát socialiste fúr dai schemis industrialiscj. Par cheste 
scuele i elements che a án di fondá la gnove societát a son doi: il 
“biel” e il “passât”, massime chel fat di seduzions medieváls. 
William Morris al scrivarà un romang di fantasie li che, inte miór tra- 
dizion dal gjenar utopistic, al imagjine un socialisim perfet: un mont 
educát al biel, li che il lavór, fat in laboratoris artesanái, al è fondât 
su la creativitât manuál e no su la serialitát des machinis. News from 
Nowhere (1891) al e il titul dal romanç [Gnovis di nissune bandel, 
“salacor il libri che miór di ogni altri — teoric o romanzát — al rive a 
esprimi il progjet ideál, politic e umanitari dal socialisim utopistic in- 
glês.” (William Grandi, Educazione, società e arte nella visione del 
socialismo utopistico britannico, p. 16). 

Ali, in cheste societát imagjinarie, no esist proprietát privade e nan- 
cje un ambient fat di fabrichis e di smog, ma, al lór puest, o vin práts, 
parcs e boscs e la int e vif in cjasis bielis e luminosis. Ancje chi tant 
che in Ruskin, il lavór al è une ativitàt creative e estetiche tal “spirt 
des antighis buteghis medieváls (...). La otiche e jere ché di recuperà 
un sisteme di produzion artesanál autentic di furniments e di oparis 
di art che no vevin di jessi dome bielis, ma ancje utilis, cuintri dai 
obiets bruts, inutii e che a deperissin in curt, obiets che a vegnin fúr 
de produzion industriál massive.” (ibidem, p. 17). 

Ancje cun John Ruskin la utopie socialiste pe prime volte e cjale al 
passát, ae tradizion medievál, contestant il dogme dal progrès e dal 
industrialisim. Lui al proponarà une organizazion dal lavór fate sul 
stamp des corporazions di mistir, un lavór finalizát ae creazion este- 
tiche li che la bielece e veve di jessi ae fonde de societát. 


Il teme dal lavór insedát e organizát in corporazions di mistîr al è un 
teme minoritari tal contest des utopiis socialistis, ma propit par chest 
ancjemò plui interessant. 

La corporazion e torne di mode tal XIX secul intal ambient artistic 
dai prerafaelîts critics dal lavór industrializàt e capitalist. 

Teorics dal socialisim utopistic di tradizion inglese, William Morris e 
John Ruskin a viodevin intal model corporativist di çoc medieval 
une rispueste a une vision produtiviste, mecanizade e seriàl che il 
mont industriál al ufrive cun dut ce che chest al compuarte pes cun- 
dizions di vite e lavorativis, di incuinament ambientàl e di brutece 
estetiche intun mont fat di fabrichis cui lór fums e refudons. 

La cuistion des corporazions intun sens antiborghés e je stade inter- 
pretade in manieris diferentis e fintremai in ambients ideologjics e 
politics opuescj. 


“Ruskin” — al scrîf William Grandi — “al è stát par tant timp atacát di 
tancj circui politics e finanziaris: lis sós ideis intal cjamp economic e 
sociál — che a previodevin un tornà a metodis di produzion medie- 
vài idealizàts — a saran di fat acusadis, in maniere esplicite, di com- 
prometi Pimplant sociál dal capitalisim inglés par vie che lis sôs ri- 
flessions a jerin in tancj a sinúlis come une sorte di ilusion veleitarie 
e pericolose.” (Educazione, società e arte nella visione del socialismo 
utopistico britannico, p. 7). 

In Ruskin “(...) religjositàt, necessitàt di riformis sociáls fuartis e amôr 
pal passât, (...) si miscliçavin intune maniere origjinàl e inspietade e 
a finivin cul meti adun une teorie economiche cuntune base estetiche 

fuarte che e tacave de tesi che si veve di recuperá i múts di produzion 
dal passát medievál — par miec di une rivitalizazion des antighis 
ghildis o corporazions artesanis — par torná a dá dignitát al lavór 
uman, valór aes capacitáts artistichis individuáls, bielece ai prodots.” 
(ibidem, p. 8). 

Cun chest tentatîf di ricostituî lis corporazions medieváls, Ruskin, 
dongje di dá dignitát al lavór e ai lavoradórs, al veve ché di creà une 
economie che no ves tant che obietîf il profit e il consum, ma opa- 
ris di art che, dongje di jessi utilis, a fossin bielis sul plan estetic e 
cuntune cjarie moràl. Une produzion che il sisteme industrialist nol 
podeve dá. Il discors corporatîf cun di plui si leave ae cuistion edu- 
cative e scolastiche par vie che lis corporazions, inte vision ruskiane, 
a saressin stadis ancje lùcs di aprendiment e di vite e no dome di 
mistîr. Cussì lis corporazions “a deventavin il puest indulà imparà un 
mistîr, ma ancje il spazi pe formazion culturál, artistiche, religjose e 
etiche de persone, intune otiche di solidarietàt e di tutele economi- 
che dai lavoradórs.” (ibidem, p. 9). 


Al model alienant de industrie li che si puartave indenant un lavór 
framentari e impersonál, intun clime di sfrutament, Ruskin al con- 
traponeve un model corporatif li che la produzion si armonizave cu 
la creativitát stant che l’obiet che si produseve al veve di vé un valór 
estetic. Cun di plui, intune vision totál, l'at di produsi si armonizave 
cu la art, cul om e cu la só spiritualitát. 

Ancje chi, come in tantis altris formis di socialisim utopic, il passaç 
de teorie ae pratiche al sarà simpri problematic. Cussì une comunitàt 
fondade sui principis proponúts di Ruskin, la “Ghilde di Sant Zorg”, 
sovenzionade dal stes Ruskin tal 1874, no varà il sucès che si podeve 
sperá. Ma, al contrari di altris moviments socialiscj utopiscj, lis ideis 
di Ruskin e di Morris, propit par vie di chel riclam a di une tradizion 
dal passát e a formis no dome estetichis ma ancje sociologjichis, 
tant che lis ghildis e lis corporazion di mistîr, si puedin cjatà, ancje 

se intune forme e cun proposits dal dut contraris, fûr dal cercin so- 
cialist. Di fat, elements di chel discors lu cjatarin inte dotrine sociál 
catoliche (fintremai te encicliche Rerum Novarum dal 1891 scrite dal 
pape Leon XIII). 

La idee di corporazion e sarà adotade, strassomeade, ancje li di re- 
altàts de diestre estreme, in particolár dal fassisim talian, dal franchi- 
sim spagnúl e in altris ditaturis ancjemò o in esperiencis militár-pop- 
ulistis de Americhe latine tant che il peronisim. 

In chei cás il concet corporatif al sarà doprát tant che imprest di con- 
trol des classis lavoradoris intun sisteme economic di marcjàt cun 
ché di ricomponi i antagonisims di classe. In chel contest fuarce la- 
vór e imprenditór a vevin di cjatá un just compromes in funzion di 
un obietîf sociál “superiór e patriotic”. Ven a stài che l’obietîf al jere 
(e al è) une politiche interclassiste e chés corporazions no án nuie a 
ce fá cu la corporazion tradizionál. 


Un altri aspiet al sarà chel formatif stant che “intune societát che e 
ves ché di superá la alienazion dal progres tecnologjic cul torná al 
passát, come ché pensade di Ruskin, e devente centrál la trasmis- 
sion de tradizion intai procès educatîfs; ma in ché prospetive, une 
ipotetiche scuele ruskiniane, cundut che e volès trasmeti chei temis 
etics e estetics che a jerin ae fonde dal so pinsîr, no varès vút tant 
che risultàt principál chel di svilupà la creativitàt e la origjinalitàt dai 
arlêfs, ma chel di conformá lis zovinis ments dai scuelárs ai rúi che 
il lór ambient e i valórs consolidáts de tradizion culturál ur vevin za 
assegnât.” (ibidem, p. 11-12). 


Cheste osservazion e met in evidence diviersis cuistions che a tocjin 
lis diferencis tra societát moderne e societát tradizionál: la sielte de 
funzion sociál di ognidun, la confusion dai rúi inte nestre societát, 
la funzion dal lavór, la cuistion des formis lavorativis e dut ce che a 
chest al e leát. 


118 Indipendence / Fabian Ros 


I limits dal svilup 


I agns che a van de fin dal Sietcent fintremai ae prime metàt dal 
Núfcent a son caraterizáts di une grande euforie tecnologjiche e pro- 
meteiche cu la idee che un progrès materiál e une cressite economi- 
che cence limits a varessin risolt i problemis de umanitát. 

Cheste vision dal mont e larà indenant fintremai ai agns Sessante dal 
Núfcent cuant che la classe inteletuál e tache a meti in cause il mo- 
del di svilup e la ideologjie sientiste dongje di contestá la idee di un 
progrès e di un svilup industriál cence limits, evidenziant lis cata- 
strofis ambientáls che il sisteme al jere daúr a provocá. 

Al e tal 1972 che un grup di ricercjadôrs dal Massachusetts Institute 
of Technology (MIT) di Boston al met adun pal “Club di Rome” un 
rapuart sui “limits dal svilup” (The Limits to Growth), rapuart che al 
sarà publicát in chei agns in sedis lenghis. 

Il test, che al segnarà une tape impuartante pal moviment ecolo- 
gjist, al fasarà ancje polemiche par vie dal so implant malthusian: lis 
causis de crisi ambientál no vignivin imputadis ae logjiche produti- 
viste. Il rapuart di fat al meteve in lús altris fatórs, massime la cressi- 
te de popolazion mondiál. In pratiche e intune cierte maniere si ci- 
rive di salvá il sisteme politic e produtîf. 

Il complès produtivist — no si à di dismenteá che il “Club di Rome” 
al è stàt fondát, tra chei altris, dal imprenditór e manager de Fiat 
Aurelio Peccei — si domandave cemút che al varès podút risolvi chei 
problemis che in realtàt al jere juste la cause. 

Se lis robis vuè a son un pòc mudadis sul plan de cussience am- 
bientaliste, intal sens che la problematiche e je deventade di domini 
dal grant public, pi di mancul la situazion intal zîr di mieg secul no 
dome si è ingriviade, ma lis istituzions responsabilis a nivel mondial 
no son ancjemò rivadis, se mai a rivaran adore, a meti adun un plan 
di intervent par une politiche che e sedi ae altece des circostancis. 
Soredut ce che no si intint ancjemò di meti in lûs e je la cause prime 

dal probleme, ven a stâi il concet stes di cressite (dut al è fondát sul 
dogme dal prodot interni sporc), la concezion industrialiste de eco- 
nomie e il sisteme di produzion. 


Cuistions che no vegnin mai frontadis dal moviment vert che al ten 
dentri di se dutis lis ambiguitáts che a caraterizavin organizazions 
tant che il “Club di Rome” o altris associazion ambientalistis par 
vie de lór vision parziál e disleade dal contest economic e politic. 
Vué chel moviment, massime in Gjermanie, al € deventát a un tant 
reazionari di sposá fintremai lis causis imperialistis. 


De pierdite dal uman al transumanisim e al postuman 


Cheste concezion e nas propit cul sansimonisim, cun ché fiducie co- 
stante pal svilup tecnologjic. La idee che la tecniche e varès di risolvi 
ducj i problemis al è il /eitmotiv di ogni teoric dal progrès cence limi- 
ts, che al sedi di campe o de diestre liberiste. Il risultàt al è chel di une 
umanitàt che si slontane simpri di plui de só nature proprie. Ricuardant 
la frase di Engels “ce isal di impussibil pe sience?” che si cjate in Par 
une critiche de economie politiche, Serge Audier al note: “Linsium 
tecnologjic di une sostituzion de nature umane cul artifici nol è cussì 
tant lontan e denant di se al varà un grant avignî sedi pe campe cul 
socialisim sedi pe diestre cul liberisim.” (L'âge productiviste, p. 158). 
E a tacà di chei agns, ancje cun pagjinis di leterature e di divulga- 
zion sientifiche e di romangs di anticipazion (Jules Verne) si rive a 
gustà il savór di chés ideis che vué, cun dut che margjináls si fasin 
simpri plui ossessivis intal previodi e fintremai a preseà il supera- 
ment de dimension umane e di proietà la umanitàt intune sorte di 
paradîs cibernetic e artificiàl. Ven a stài, denant de catastrofe, il ra- 
zionalisim capitalist nol puarte a di un ripensament des sieltis produ- 
tivistis (a proposit dai limits che si diseve), ma al pense di proietàsi 

plui indenant ancjemò, avodantsi une altre volte ae capacitàt cence 
limits dal homo faber. Un superom in stát, no dome di risolvi, ma di 
creà un mont gnúf e di plante für, là di la de Nature stesse. 

Di fat, la ideologjie capitaliste no ten dentri di se la logjiche di inri- 
cjisi par gjoldi de ricjece cumulade ma, intun sfuarg prometeic in- 
sensát, la logjiche di inricjîsi par inricjísi ancjemò di plui. Reinvestî il 
plusvalór par incressi la produzion di li che chest plusvalór al è vi- 
gnút fúr. Bisugne alimentá il Moloch produtivist cul sanc e cu la cjar 
de fuarce lavór. Par finí, se o nin a stazá i ricès de cussience dal ho- 
mo oeconomicus borghés o podaressin scuvierzi che ce che lu sbur- 
te a cumulá ricjecis e je, paradossalmentri, la ricercje de imortalitàt 
terene. Achi il progrès al à aromai tant che finalitát la vitorie su la 
muart. Al e il pont di incuintri finál e fatál de ideologjie progressiste 
cu la logjiche autonomizade dal sisteme produtivist. 

Il parados al e che cheste ricercje ossessive di eternizazion de vite 
individuál e consume une cussi grande cuantitát di risorsis naturáls, 
energjetichis e finanziaris che e met, no dome in cundizion di mi- 
serie interiis popolazion dal planet, ma la pussibilitát stesse de vi- 
te su la Tiere. 

La idee e nas a tacá dal umanisim secolár cun ché di superá, par 
mieç dai svilups de sience e cul jutori de tecnologjie, i limits di une 
umanitát calcolade dome te só dimension materiál. 

Al sarà l’avent dal transumanisim che al viôt in Julian Huxley, fonda- 
dór de British Eugenic Society, il so precursór e che al dopre chest 
tiermin za tal 1957. Lobietif o l'assum pai trasumaniscj al è chel di 
doprá, in maniere libare e cussiente, ducj i mieg che la sience e met 
a disposizion, biotecnologjie, gjenetiche, nanotecnologjie e roboti- 
che, par liberási tant che pussibil dai limits fisics e psicologjics dal 
cuarp uman. 

Ma il postumanisim al va ancje plui in là. “Postuman al fâs riferiment 
al ús des gnovis tecnologjiis par rivà a di-un superament dai limits 
dal om, fintremai a configurá une evoluzion viers di une specie 


ore Gn 


PART | / II domini economicist 121 


umane cussi potenziade di no vé plui lis carateristichis che la tradi- 
zion e tribuis al om. Doprant la tecnologjie, il subiet al deventarès 
postuman e al calcolarès Pumanisim une ereditát sierade.” (Vittorio 
Possenti, La rivoluzione biopolitica, p. 41). 

Achi la sience e la tecniche no son plui dome un jutori par potenzià 
un cuarp ma, dongje di “aumentà la durade de vite umane in plene 
salút, di incrementá lis nestris capacitáts fisichis e inteletuáls e di 
controlá il nestri stát mentál e il nestri umór” si trate fintremai di tra- 
sferí la ment intun cuarp tecnologjic. Un dát sintomatic di un savol- 
tament antropologjic che nol à rimpins sul plan razionál, ma che nol 
ferme par chel i gurus de Silicon Valley tal progjet de vitorie su la 
muart cun ché di vivi in eterni, magari cu la crioniche o cu la ciber- 
netiche. 

Cul postumanisim si segne il passag che al divît un jessi uman cun- 
tune cussience a di une machine cuntune cussience insedade in cir- 
cuits integráts. Un cuarp uman cence chel leam cuntun “jo” che do- 
me chel al pues jonzi un “se” extrasensibil, ma li che lis componen- 
tis fisiobiologjichis di un jessi a vegnin sostituidis cun elements arti- 
ficiài. La finalitàt? “Fuî il cuarp, trassendi il mont”. 

Sam Altaman, president de societát Y Combinator, un “aceleradór di 
startup” californian, al varès viersát un acont par un “program di te- 
lecjariament cerebrál cun ché di estrai il so spirt di chest mont”. Nuie 
mancul. O il filosof postumanist svedés Nick Bostrom che al asse- 
gne ae sience il compit di creà une postumanitàt, in cunvigne cu la 
“crodince” — di sucès inte Silicon Valley — che “l'assum plui grant dai 
operadórs de tecnologjie nol è chel di lavorà pe prosperitàt e pal 
benstà de umanitàt, ma chel di meti adun une sorte di portàl che di 
li o podaressin jentrà intune altre esistence, une esistence potenzial- 
mentri eterne.” (David Wallace-Wells, La Terre inbabitable, p. 246). 
Une tecnologjie dute al servizi esclusîf di une élite, une sorte di gno- 
ve oligarchie mondial. 

Ce che al è di notà no je tant la astrazion utopistiche, la fantasmagorie 

setarie che e ven proponude de bande di ricercjadôrs dal gjenar, ma 
la puartade ideologjiche dal discors che al evidenzie la impostazion 
e la imposizion di un mont li che al è daúr a pierdisi il rapuart dal 
om cu la nature, di ché nature che dome jé e pues metinus in contat 
cul sensibil e fintremai cul extrasensibil. 

Cul postumanisim si è daúr a creá chel gnúf Golem, chel Frankenstein 
che fin a îr al jere dome imagjinari e imagjinát de leterature fantasti- 
che. Se mai dal cás la tecnologjie e rivarà a un tant, chel jessi, deven- 
tàt postuman, privât di un cuarp so cuntun altri artificial magari cun 
capacitáts di “comedási di bessól”, ma privát di autocussience, chel 
jessi nol pues clamási om par vie che no si parten plui, al parten aro- 
mai a ché company che lu à creát. Deventát postuman, ché pseudo- 
cussience che lu informe, no parten plui a chel jo che si fâs se (cus- 
sience dal jo tal percors di cognossince dal vêr se che lu à forma! 
ma machine di proprietát de societát che lu 4 produsút in perfete co- 
erence cui rapuarts di marcjât dal mont li che o vivin. Cun di fat chel 
om che al jere e che si trasformave, tant che une crisalide che si tra- 
sforme intune pavee, nol è plui, al è muart cun ché di vivi in eterni. 


Dal economicisim al antiutilitarisim. Critiche de economie 


Che a esistin societàts dal passàt e dal presint che a vivin su la 
fonde di altris rapuarts economics lu dimostrin in particolàr i studis 
etnologjics e la revision des tesis classichis de economie stesse. Di 
li la critiche al economicisim e al formalisim a pro di une vision so- 
stantiviste che e met in cause no dome lis tesis liberistis ma ancje la 
tesi di une economie planificade de bande di un Stát centralizadór. 
Tal 1981 al nas un moviment che al larà ancje plui inlà de critiche al 
economicisim e des tesis sostantivistis di Polanyi e che, poiantsi su 
la scuele dal antropolic Marcel Mauss e al so Essai sur le don (1924), 
al puarte indenant la critiche al cúr stes dal principi economicist 

e utilitarist. II moviment, che al ten dentri autôrs tant che Gérard 
Berthoud, Alain Caillé e Serge Latouche, al € une vore eterogjeni 
cun cetancj intîfs e tematichis diferentis e frontadis cun sensibilitáts 
diferentis. Ma, cundut che il moviment al restarà su di un plan une 
vore teoric, al disvele, in cualchi mût, une urgjence sociàl e politiche 
e la necessitát di un gnúf paradigme in stàt di salvà une umanitàt 
daúr a lá ae derive. 

Al è stàt Marcel Mauss che plui di ogni altri al è rivàt adore a viodi 
tal concet di don, ae fonde dai rapuarts li des societàts primitivis, un 
alc che al supere la dimension economiche, il mont des robis, lant a 
tocjà la persone in dute la sò complessitàt. 

In Essai sur le don, Marcel Mauss al met in evidence cemút che intes 
societàts “primitivis” — tant che chés che ancjemò si podevin cjatà 
a Samoa o in Gnove Zelande — i rapuarts economics si fondavin 
sul don e su la circolazion des ricjecis in dute la comunitàt. Alì che 
“regalà alc a un, al voleve dî regalà alc di se. (...) in chel sisteme si 
capis il parce che si scugne tornà indaúr ce che nus àn regalát parce 
che chel alc al è part de nature e de sostance dal donadôr; di fat, 
acetà alc di cualchidun altri al è come acetà alc de sò essence spiri- 
tuàl, de só anime; tigní par se chest alc al sarès pericolós e mortàl 
no dome parce che al è ilecit ma ancje parce che (...) [chestis robis] 
a provochin une reazion magjiche e religjose su la persone.” (Essai 
sur le don, p. 81-82). 


La concezion “economiche” di chestis civiltàts e je duncje al opuest 
de nestre concezion economiciste che e je dute fondade su la acu- 
mulazion dai bens materiài e sul dogme de cressite cence limits. 
Serge Latouche al à individuát intal mît de cressite cence limits l'a- 
spiet plui paradossál dal sisteme capitalist. In Ze pari de la décrois- 
sance al scrîf: “Cheste ditature dal tas di cressite e sfuarce lis so- 
cietàts svilupadis a vivi intun regjim di ‘sorecressite’ ven a stài a pro- 
dusi e a consumà là di là di ogni necessitát ‘resonevule’. 

Lis contradizions sociáls che a produsin la cressite e i limits dal pla- 
net a fasin in sorte che la nestre modalitát di vite no je sostignibile 
sedi sul plan ecologjic che su chel sociál.” (op. cit., p. 40-41). 
Ditature de cressite de bande di un sisteme che di chest mecanisim 
nol pues fà di mancul par no jessi, massime intune economie aromai 
globalizade, fiscade de concorence internazionál. 


La economie di marcjât si fonde sul paradigme produtivist e di con- 
secuence consumist a un tant di stabilî un rapuart tra felicitàt e cuan- 
titât dal consum. Si trate di un condizionament mental che la ditatu- 
re economiciste e je rivade adore a imponi a nivel massif no dome 
cun ducj i struments massmediatics che e à a disposizion, ma prin 
di dut par mieç de stesse marcjanzie cun dute la cjarie simboliche 
che cheste e à dentri di se. Se di une bande il sisteme produtif al sta 
impins par mieç dal ricat de fam e il sisteme finanziari si fonde sul 
ricat di un efiet domino in stát di strissiná ducj inte só cjadude, o sin, 
di ché altre, vitimis di une manipolazion invisibile, ma juste par chel 
plui mastine, che e condizione l'om intai recès plui scuindúts de psi- 
che par imponi modei di vite compatibii cul sisteme dominant. Ven 
a stái, a son lis stessis marcjanziis che cu la lór cjarie feticiste a sta- 
bilissin forme e contignúts dal imagjinari e dai rapuarts sociài. 


Dai imnis al progrès, ai peana pes maraveis de industrie si è a planc 
a planc passáts, za tor de fin dai agns Sessante, cuant che si tacavin 
a valutá lis primis consecuencis dal industrialisim e dal impat sul 
ambient, a fevelá di ecologjie e dai limits dal svilup. Si + scomencát 
ancje a cirí une alternative a di une societát che, presonere dal dog- 
me de economie tant che struture, no rivave a superá une vision fis- 
sade su lis bisugnis materiáls. La critiche, in ché volte, cundut des 
implicazions tierçmondistis™, e restave etnocentrade e ancjemò fidu- 
ciose di soluzions tecnosientistis plui o mancul miracolosis e simpri 
proietadis intal avigní. 


te. 

Al è tal 1981 che a París al nas il moviment M.A.U.S.S., Mouvement 
Anti-Utilitariste en Sciences Sociales [Moviment AntiUtilitarist intes 
Siencis Sociáls], acronim che no par câs al ricuarde il non dal socio- 
lic e antropolic Marcel Mauss. E se i siei partidants a contin tra i au- 
tórs di riferiment nons tant che Malinowski, Illich o Polanyi, si fâs lús 
une critiche radicál che dongje de economie formaliste e tache a cri- 
ticá ancje i aspiets contraditoris dal sostantivisim e de economie tout 
court. 

Clément Homs, par esempli, in Critique du substantivisme économi- 
que de Karl Polanyi, al calcole che la sielte di Polanyi a pro di une 
economie “incjastrade”, “incorporade” (embedded) cul social, cuintri 
di une economie “disincjastrade” dal sociàl (disembedded o unem- 
bedded), ven a stài autonome, e sedi une formule criticabile parcè 
che, di fat, no libere dai dogmis che a viodin la economie al puest di 
comant. 

“I tiermins “incjastrát o ‘disincjastrà che al dopre Karl Polanyi” — al 
scrif Homs — “(...) no fasin altri che presuponi l'economic tant che 
universàl.” (op. cit., p. 146). 

Ce che une part dal moviment antiutilitarist dal M.A.U.S.S. al conte- 
ste a Polanyi al è il fat di considerà Peconomic tant che universal e 
transstoric e di criticà dome la interpretazion formaliste. E Homs al 
va indenant: “Al è cuntune altre forme di sintesi sociál, li che no si 
vedi plui di relazionási par miec dal lavór, di relazionási cui bégs e 
cu la movimentazion automatiche dal capitàl che o podarìn costituî 
e superà la societàt capitaliste marcjadante.”. 

“O vin di cirî di capî lis fondis des societàts che no cognossevin la 
forme di vite sociál di vué dal pont di viste storic. Vignude fúr a tacà 
dal XV secul, la societát capitaliste marcjadante e à tacât a pensási in 
chei tiermins tra il 1671 e il 1871 par concludi il so svilup cui miegs 
tecnologjics che a son vignúts fúr tal XIX secul (...).” (ibidem, p. 147). 
E al è soredut su la fonde dal concet di “rapuart sociál feticist” che 
Homs al struture la só critiche e la sò analisi e che al met in lùs i 

mecanisims li che “i rapuarts sociái tra lis personis (...) a cjapin la 
forme di un rapuart tra lis robis sociáls che a chés al ven atribuît in 
mút real il podé di configurá l’ordin de comunitàt. Chescj rapuarts si 
son cjossificáts in obiets sociái che a son státs personificáts (tant che 
un fetig) intun principi extra social di organizazion dal ordin sociàl.” 
(ibidem, p. 148). 

In altris peraulis, si contint che a son lis nestris azions a creá “robis 
sociáls” che a agjissin tant che fetiçs. A son lis nestris azions e lis ne- 
stris creazions a vé su di nó un podé reál. Intun contest economic li 
che a dominá e je la produzion di marcjanziis, biel che chestis a son 
metudis adun e valorizadis par mieç dal scambi, al vál a dí, produ- 
sudis pal profit, chest proces al determine tal obiet stes une cjarie 
simboliche in stát di condizioná i nestris rapuarts. 

“Il feticisim al diven cussi la forme di esistence dai rapuarts sociái ca- 
pitaliscj, la forme de lór realtát. O vin duncje di fevelá di rapuarts so- 
ciái feticiscj e di societát feticiste par descrivi la societàt capitaliste. 
Tra lis diviersis formis di feticisim sociàl che lis civiltàts umanis a àn 
cognossút, [e achì Homs al cite Anselm Jappe in Les aventures de la 
marchandise] ‘la economie fondade sul valór e je la forme moderne 
di feticisim'.” (ibidem, p. 152). 


La necessitát di jessi critics rispiet ae economie di marcjât e je moti- 
vade des consecuencis causadis di chest sisteme sul plan ambientál, 
social e politic, ven a stài in tiermins di disastris ecologjics, scuilibris 
sociâi e tensions internazionáls. 

Ma, individuát il mál, no si pues vé soluzion se no si individue il su- 
biet protagonist dal procès e dai siei mudaments. 

La tesi marxiste, almancul ché interpretade in forme ordenarie dai 
siei epigons, e individuave la soluzion inte lote di classe che, daúr di 
un scheme storicist, e varès di puartá a di une gnove societát. Une 
tesi che e risultarà falade, propit par vie che ché classe social clama- 
de a jessi antagoniste e protagoniste di une gnove struture sociál e 

je juste il prodot dal sisteme economic dominant e no podeve, ché 
classe, fá nuie altri che jentrá te logjiche dal sisteme stes o daúr di 
une logjiche contratuál e sindacál (par miorá lis sós cundizions eco- 
nomichis e lavorativis) o, li e cuant che al fos stát pussibil, fuí de só 
cundizion doprant il cussì clamát “assensôr social”. 

Une classe che no vúl jessi ché, no je e no pues jessi il subiet prota- 
gonist di un mudament di un sisteme e ancjemò mancul un subiet 
rivoluzionari. Di fat, la supueste “rivoluzion proletarie”, li che si è re- 
alizade, al è stàt un moviment lescját di une part de borghesie (ché 
plui avanzade) su principis, tipichementri borghés, dal produtivisim 
e dal industrialisim e simpri te prospetive di une cressite material. Il 
“socialisim” (chel socialisim particolár) al finis cussi par deventá la 
altre face dal “ream de cuantitát”. 

Par dile cun Latouche, se “la lote di classe e je finide e il capitál al e 
vignút fúr vincidór” al e parce che 1) la lote di classe, cuant che e je 
stade puartade indenant, e je stade puartade indenant no par fá sal- 
tà un sisteme ma par rigjavá, in chel sisteme, spazis par une vite plui 
dignitose; 2) la lote di classe, li che e je fate intune prospetive rivo- 
luzionarie, e je fate in non e par une ideologjie che e reste, di fat, 
borghese. 

A nivel lavoratif, e cul obietif dal superament dal industrialisim, il 
mudament al pues verificási dome par mieç di un recupar di valórs 
e di savés, coniugáts al timp presint, che si presentin in forme di mi- 
stîrs. 

Ma no dome. Il sisteme di marcját al vîf e al prospere par miec dal 
statalisim e chest ultin al sorevîf dome dentri dal sisteme economi- 
cist de ideologjie materialiste, a un tant che cualsisei tentatîf di mu- 
dament di paradigme sociàl al cjate in cheste diade une roste insu- 
perabile. Un mont fat a misure di om al pues esisti dome fúr de di- 
tature de economie e fùr di une societàt statualizade: cuintri de di- 
tature des lobbies e de finzion democratiche cuant che no si tradús 
intune ditature poliziàl cence mascare. 

Di ce popul che o sin daúr a fevelá 


Ma par torná al subiet dai proces sociái, al covente prin di dut sfantá 
chel vél di fum terminologjic che al tapone e al stravie il sens des 
peraulis. La peraule “popul” e à tal nestri lessic di ogni dí almancul 
tré acezions diferentis: popul intindút sul plan classist, popul intal 
sens retoric e (pseudo)nazionalist di popul statualizát (talian, francés, 
todesc, spagnúl e v.i.) e popul intal sens etnic. Se il prin al è pluitost 
svoladi tai siei contors, il secont al è un artifici, une invenzion 
politiche e ideologjiche dai nazionalisims dal Votcent, nazionalisims 
che, cul creà i Stâts, a àn metút in bande i popui storics, fruçâts, 
fruconáts e adatáts a fuarce intal stamp statuál. 

Vué, lis consecuencis storichis di un procés dal gjenar si viodin sul 
plan globàl e, a man a man che il sisteme al mostre i siei fai, la sò 
inadeguatece e fintremai la só pericolositát, si fàs sintî simpri di plui 
la necessitàt di cirî une altre struture sociàl e une altre dimension 
umane leade al teritori e ae sò identitàt. Une dimension che e pues 
jessi cjatade dome a chel nivel che definîlu “local” al è masse 
imprecîs. 


Un dai prins a individuà la impuartance de dimension “locál” — e tal 
“local”, il popul che achì al ven calcolàt categorie etniche e no clas- 
siste e nancje statuál — al è Serge Latouche cuant che, dopo di vé 
denunziát la imposture de cressite cence limits, al contint: “C.) la 
democratizazion si fasarà probabilmentri intal ‘localisim’. La rivitali- 
zazion de democrazie locál al è une vore plui sigúr che e rapresenti 
une dimension di decressite felice che no la utopie di une decressite 
universál. Jo o difidi di ogni progjet universalist (...). O ai tindince a 
sintî parentri di chescj progjets un odór di etnocentrisim ocidentál.”. 
E ancjemo: “(...) La diversitàt des culturis e je cence dubi la cundizion 
di un cumierg pacjific. In efiets ogni culture e je caraterizade de spe- 
cificitàt dai siei valórs. (...) (Le pari de la décroissance, p. 274). 

E plui indenant: li che si trate di garanú autonomiis e dirits, si à di 
fâlu “Intune vision ‘pluriversaliste’ C..) no si trate di un guvier mon- 
diâl, ma di une istance di arbitraç minime tra polities sovranis cun 
statúts une vore diferents.” (ibidem, p. 275). 

E a chest proposit al cite il catalan Raimon Panikkar che al scríf: 
“Cuant che o dis di jessi cuintri a di un guvier mondial, no ai ché di 
fà cuintri a une armonie universál o a une forme di comunicazion 
tra i oms. (..). La alternative che o cîr di ufrî e je la bioregjon, ven a 
stài lis regjons naturáls li che armenis, plantis, animài, oms a formin 
un dut unic e armoniós [...] si varès di rivà a un mît che al permeti la 
republiche universál cence implica ni guvier, ni control, ni polizie 
mondial.” (cit. ibidem, p. 275-276). 


Bioregjons? O popui (nazions) storics (storichis)? I popui, chei stori- 
cs e no chei inventàts par fà cjar di canon e fuarce lavôr a bon mar- 
cjàt a son li che a spietin di tornà protagoniscj e parons dal lór de- 
stin. Il splanadòr statocapitalist cun dute la só indurance e la sò in- 
clemence dopradis vie pai secui, in forme pseudodemocratiche o di- 
tatoriál, nol è ancjemò rivát a scancelá la realtàt dai popui storics. Lis 
sòs invenzions retorichis cun tant di fanfaris, di adunancis, di imnis, 
di propagande, di vueris, di pàs armade e di teròr, no son rivadis a 
parà vie lis olmis dai popui. Plui di cualchidun si presente ancjemò 
vué intat cu la só lenghe e cui siei valórs e la sò storie, ma ancje di 
chei altris si sint chel rivoc che al sune tant che une rivolte. 


Intune conference che si è tignude a Catanie ai 23 di Otubar dal 
2013, Latouche al à vút declaràt: “In mút paradossál, torná a creá li- 
mits e frontieris al covente, no dome par sconzurà il disastri, ma an- 
eje par torná a vé un mont comun. I oms a fasin pardabon comuni- 
tàt dome inte prossimitàt e cuant che a son cussients des lór diferen- 
cis cun chei altris. Sul imprin, il progjet de decressite si proponeve, 
intune maniere plui modeste, di fà front a di une economie fùr di 

misure, ma vué si viót un póc par volte cemút che cheste mancjan- 
ce di misure e je il veicul di dutis chés altris mancjancis e duncje si 
viót cemút che la decressite e assum par fuarce une dimension plui 
ambiziose. La autolimitazion, il torná a cjatà il sens dal limit e je une 
cuistion che si impon al individui e ancjemo di plui ae coletivitát, ae 
umanitát o ae societát.”. 


Notis sui gnúf proces produtifs inte fase de globalizazion. 
Dal popul ae “sdrume” 


O tornarin ancje tal cjapitul seguitifs su lis tesis critichis di Michael 
Hardt e Antonio Negri a proposit des cuistions leadis ai concets di 
Stât-nazion, di imperialisim e dal so supuest superament sot forme 
di une gnove categorie che i doi autôrs a definissin cul tiermin di 
“Imperi”. 

Cheste analisi si svilupe a tacà de constatazion di un procès sco- 
mengát intai agns '60 e '70 dal secul stàt che al à trasformát il capi- 
talisim fintremai a sburtálu in ché forme globalizade che o cognos- 
sin cumò. Cheste analisi e ven frontade doprant categoriis che a van 
dal poststruturalisim francés al post operaisim talian, dongje di cate- 
goriis tipichementri marxianis riscuviertis e metudis al ordin dal dì, 
in particolar lis cuistions che Marx al à svilupàt intal cjapitul VI ine- 
dit di Das Kapital e tal cussì clamát “Frament su lis machinis” dai 
Grundrisse. 

Hardt e Negri a calcolin che cheste trasformazion interne al capitali- 
Sim e sedi une rispueste strategjiche a pet des lotis operaris dai agns 
Sessante e Setante. Trasformazion che pai doi teorics e cuiste une do- 
ple valence: negative/positive. La positivitàt si evidenzie te pussibili- 
tàt di ativà gnúfs spazis di autonomie intune situazion di superament 
de teorie marxiane dal valór. Un pont di svolte che al sarès ancje il 
risultàt dal passag di une produzion materiàl a une produzion imate- 

rial fondade su la rivoluzion cognitive de produzion e su ché de in- 

formazion e de comunicazion. Cuant che, ancjemò in epoche fordi- 
| ste, la produzion e jere in prevalence materiâl “la borghesie e rivave 
a mantignî il so podê par vie che no veve nissune dificoltât a confi- 
scà i mieçs di produzion. Ma cuant che la produzion e tache a de- 
ventà imateriál — intal passac dal fordisim al postfordisim — a mudin 
dòs robis e in maniere radical: di une bande la produzion e invistìs 
il cerviel dai produtórs par vie che l'intelet, la imagjinazion, la capa- 
citàt di inventà e di creà a vegnin metúts in vore in maniere massive. 
Di ché altre bande, dal moment che il mieg di produzion principàl 
nol è plui la machine, ma il cerviel, la confische capitaliste dai stru- 
ments di produzion e devente impussibile.” (Negri, // ritorno, p. 117). 
In Impero si marche il fat che chestis trasformazions “radicáls de 
fuarce lavór e la incorporazion de sience, de comunicazion e dal len- 
gac dentri des fuarcis produtivis a án ristruturát di plante fúr la feno- 
menologjie dal lavor e dut l'orizont de produzion.” (Hardt e Negri, 
op. cit., p. 339). 
In pratiche o saressin aromai intune “economie fondade su la co- 
gnossince” li che il capitàl al stice une “gjenesi dal capitalisim cogni- 
tif C.) risultàt di une procès di ristruturazion che par chel miec il ca- 
pitàl al cîr di assorbî e di someti in maniere parassitarie lis cundi- 
zions coletivis de produzion di cognossince, scjafoiant cussì il poten- 
ziâl di emancipazion inscrit inte societát dal general intellect” (Il 
rapporto capitale/lavoro nel capitalismo cognitivo, Antonio Negri, 
Carlo Vercellone, p. 2). 
Par “capitalisim cognitif” si intint achì un sisteme di acumulazion in- 
tune realtàt li che il lavór inteletuál e imateriál al risulte dominant e 
li che il capitál al cir di trasforma la cognossince in marcjanzie. Il ca- 
pitalisim cognitif, inte tesi di Negri, al e il risultát dal procès di tra- 
sformazion che il capitalisim postfordian al à subît o che al à metàt 
in vore tant che reazion cuintri des pressions de classe operarie. 
In cheste gnove situazion, li che la cognossince tal mont dal lavór e 

devente prioritarie, il capitál al met in at dutis lis strategjiis pussibilis 
par imparonási de produzion cognitive. 

Chest scheme teoric al ven contestát no dome de bande di un mar- 
xisim che al calcole ancjemo valide la teorie dal valór (par Marx di 
fat al è “produtif dome l’operari che al prodús plusvalór pal capita- 
list, al vâl a dí che al servis ae autovalorizazion dal capitál”), ma an- 
cje ae lús di evidencis economichis e sociáls che a mostrin cemút 
che in di di vué e ven gjestide la funzion di une emigrazion che e 
met a disposizion “grandis cuantitáts di fuarce lavór disorganizade 
sul plan politic, cence garanziis e cence dirits, usade a cundizions di 
vite e di lavór une vore plui duris di chés che lis massis di lavoradórs 
ocidentái a vevin intal passát, e duncje si cjatin in concurince cun lór 
(..)." (Alberto Burgio, “Impero” e “lavoro immateriale”. Su alcune de- 
rive teoriche sul movimento di classe, p. 6). Cence dismenteá la fun- 
zion de delocalizazion che lis grandis aziendis a doprin par contra- 
stá la cjadude tendenziál dal tas di profit e par jessi plui competitivis 
sul marcjât. Procès carateristics dai ultins decenis e che ancjemò une 
volte a confermin la teorie dal valór dal filosof di Treviri. 

Ma par Hardt e Negri cheste trasformazion dal capitál e sarès daúr a 
produsi “un gnúf proletariát sociál, imateriál e produtif” che a clama- 
ran, tiermin deventát aromai un must semantic, la sdrume (la multi- 
tudo spinoziane). Saltade la teorie dal valór e la centralitát de fabri- 
che, la classe operarie si sarès slargjade, spandude a nivel sociál. 

Il concet spinozian di multitudo al ven achì doprát di Hardt e Negri 
intal gnúf contest politic, ribatint che si trate di “un concet di classe 
parce che al è inclusîf di ducj chei che vué a son sot de rét dal capi- 
tâl e che a produsin valór pal capitàl. La produzion, e duncje il sfru- 
tament, si son slargjáts cjapant dentri dute la societát.” C...) “Moltitudine 
al e duncje un concet di classe che al romp cul marxisim ‘classic’ ma 
al reste in linie cu la teorizazion precedente di Negri.” (Pierpaolo 
Mudu, Dove la Moltitudine di Hardt e Negri? Reti Reali in Spazi 
Aperti, p. 193). 

Il gnúf subiet rivoluzionari par Negri, neomarxist e ex operaist, no 
je plui la classe dai lavoradórs di fabriche ma chel che lui, e no do- 
me lui, al clame la sdrume (multitude/moltitudine). Tiermin svoladi, 
fintremai fumós, ma che al è il risultàt di un percors teoric tacát fin- 
tremai dai agns Sessante. Risultàt di une evoluzion interne al pinsîr 
marxist ma che al à finît par incrosàsi cun seduzions e soluzions tec- 
nologjichis di coc neoliberist. Cheste “sdrume” e je calcolade tant 
che il risultàt di un mudament dal sisteme produtîf che de fabriche 
si è trasferît e sparnicát in dute la societàt trasformant il lavór di ma- 
teriàl in lavór social, cognitif e imateriál. Za intal 1979, cul so solit stîl 
ridondant, verbòs e divagant, Negri al teorizave: “Par me, duncje, o 
sin, juste apont in chest moment, dal ‘73 al ‘77, intune situazion une 
vore felice sul plan teoric, felice a un tant che o rivin a determiná in 
maniere concrete un teren di sintesi tra la molteplicitàt dai compuar- 
taments sociài che a son daúr a esprimisi (e des posizions sociáls 
che, a man a man, si sogjetivizin) e ché che e je, di ché altre bande, 
la ipotesi teoriche dal operari social, fale che, juste apont, la stesse 
cualitàt de sintesi e impliche une modificazion. No sai, ma probabil- 
mentri — e je une robe che o scuen dî ancje in riferiment ai miei scri- 
ts — o sin une vore indaúr rispiet a chest salt cualitatîf, a cheste situa- 
zion teoriche.” (Antonio Negri, Dall'operaio massa all'operaio socia- 
le. Intervista sull'operaismo, citàt di Irene Viparelli in Antonio Negri. 
La necessità della svolta ontologica, p. 8). 


Par finî, tra tesis su un gnúf subiet protagonist potenzialmentri rivo- 
luzionari, ma in realtàt indefinibil sul plan politic, e un subiet domi- 
nant deteritorializát, intun sisteme economic che al sarès daúr a de- 
cretàsi superàt par autocombustion, si à la impression, dongje di un 
déjà vu, che lis tesis proponudis di Hardt e di Negri a ledin, plui che 
intune direzion inedite, juste in ché stesse che o stazìn inte creativi- 
tàt sbrenade e tecnocratichementri colorade dal ultraliberisim di 
marche californiane. 

E, come che o viodarin intal cjapitul seguitíf, e va juste inte direzion 
contrarie rispiet aes rivendicazions nazionalitaris e ae lote pe auto- 
determinazion dai popui tibiáts. 


Par finile cul economicisim 


La concezion borghese de societát si caraterize pal fat di calcolá 
la produzion dome in funzion dal profit e di separá il prodot de 
fuarce lavór che lu à produsút. Chel che al jere l'artesan paron de só 
creazion al è deventát, cul capitalisim, l’operari salariât di un sisteme 
di produzion che lu rint scláf dal rindiment, dal machinisim e di une 
produzion seriál che no i parten. Separá il produtór dal so prodot 
e calcoláju indipendents al sune no dome tant che une eresie ma 
tant che une aberazion logjiche e patologjiche sul plan dai ecuilibris 
psicologjics dal lavoradór e su chei di dute une societát. Ma, intun 
mont che si fonde sul produtivisim materialist, la prioritát dal profit 
e risulte naturál. 

Vué, ancje se il sisteme industrial — in crisi ancje par vie dal soresvi- 
lup tecnologjic — al scugne meti in vore inovazions seguitivis cu la 
crodince utopiche che chestis a rivin a superá lis contradizions dal 
sisteme, la aplicazion di teoriis e tecnologjiis futuristis, come che par 
altri al e dimostrát de storie dal capitál, no rivin a mudá la nature dal 
sisteme ma dome, se dal cás, a adatá il procès aes esigjencis dal mo- 
ment par frontá une competitivitát simpri plui agressive. 
Leconomicisim, dutun cul produtivisim industrialist declinát in siste- 
me di marcját o in forme diriziste, e je une ideologjie che, daúr de 
ilusion dal progrès material seguitîf e ilimitàt e de utopie di une sor- 
te di Eden recuperát, al è daúr a puartánus sul 6r di une catastrofe 
planetarie. Chest sisteme che, cundut dai dams che al mande fúr, 
cundut des crisis che a ogni cicli a lambichin la nestre esistence, cri- 
sis simpri plui grandis, simpri plui dramatichis, ma mai definitivis, al 

rive a sorevivi e a ripiá la só ativitát distrutive in gracie di une stru- 
ture statuál o di une governance globál metude adun cun chel as- 
sum. No si trate achi di formulá un “model economic” alternatif, di 
pensá che un model alternatif — e che nol è dome alternatif sul plan 
economic ma tant che progjet sociál — al puedi jessi pensát su la tau- 
le. Chest assum al tocje ai popui storics par torná parons dal lôr de- 
stin, ven a stài par mudá ce che tal economic al puarte ae hubris di- 
strutive dal materialisim industrialist — la idee che no àn di jessi se- 
gnâts limits al “ûs de Nature” — e integrà l'economic al sociál o, an- 
cjemò, superà Peconomic stes e torná a cjatà pal om e pe societát 
une dimension imanente e cosmiche (la Cosmovision dai popui an- 
dins), ognidun daúr de só tradizion e ognidun daúr de só personali- 
tàt e de sò nature. Ma, par chest al è fondamentál il superament dal 
statalisim, imprest e istituzion de ditature materialiste e produtiviste, 
par conferí a ogni popul la só indipendence e di torná indaúr la só 
identitàt. 

Chest al è il pont che al vúl svilupá chest scrit: evidenzia la funzion 
dai popui storics (chei che il pinsîr dominant al cataloghe tal cjapitul 
des minorancis) inte lór dimension etniche tal procès di superament 
di cheste fase storiche che si réc sui pilastris stato-economiciscj e al 
à ché di contindi che il mudament di paradigme politic al scugne 
vè tant che protagoniscj i popui ducj, calcolàts tant che rapresentan- 
ts de diversitàt e dut intun di une gnove universalitàt. Popui che a 
puedin esprimisi ad in plen dome se libars de scjaipule statualizade. 
La cuistion dal Stát al è ce che o viodarin tal cjapitul seguitif. 

Notis: 


[1] Di norme l'aspiet de degjenerazion de societát tradizionál nol ven mai cja- 


pâtin considerazion. Si calcole il passag de Ete di Mier ae ete moderne in- 
tal tiermin progressif dal superament di un model vieri, di un mancul a un 
plui, ma no si calcole mai (fale i storics medievaliscj) la presince di un 
procès di degjenerazion interne ae stesse civiltàt medieval che e à favorit 
la incressite di un model altri. Lis rivoltis contadinis no jerin mai rivendica- 
tivis di un “gnúf” ma a domandavin il ristabilîsi di chei “vieris" dirits che la 
degjenerazion de struture tradizionál e leve indenant a gjavà vie. Al è in 
mancjance di une difese di chel ordin che si e stabilît un gnúf ordin di ideis 
e un gnúf subiet dominant: ven a stái un ordin classist 


[2] Al sarà un cás, ma Gjenue e condivît cu la Ingletiere, dongje di cheste ca- 


rateristiche, ancje Sant Zorç e la bandiere. 


[3] Invenzions che no son mai la creazion neutral dal "gjeni" isolát, ma il risul- 


tât di un paradigme su di un stamp che al è detàt di une struture socioe- 
conomiche specifiche, di une forma mentis stabilide. Il progjet, inte só for- 
me e intal so contignút, al è za preordenát su ché struture sociál li che al 
è destinat. Il progjetist al à dome di iludisi di jessi l'autòr libar di un tant. 


[4] Simonde e no Sismonde come che al scrîf cualchidun. A chest cognon, 


l'autôr al veve pensát di zontá un pseudonim di divignince taliane, 
Sismondi juste apont, un non, lui passionát de Toscane li che al leve a vi- 
Vi, tirat für cun ogni probabilitát dal /nfier di Dante, cjant XXXIII. 
“I Gualandi, i Sismondi e i Lanfranchi / erano in prima fila, scortati / da ca- 
gne magre, affamate e addestrate”. Inte version furlane: “Gualandi intune 
e Sismondi devant / e Lanfranchi cun cjicis al logá / sclagnis, scueladis e 
sveltis cetant." (tradusút di Pierluigi Visintin, curât di Alessandro Carrozzo, 
pe edizion KappaVu). 


[5] La industrie Godin a Guise (dipartiment de Aisne) e larà indenant fin al 


1968. Tal 1970 il sit al ven cuistát de societát Le Creuset intant che la 
struture abitative e lis parts publichis a vegnin cedudis al comun intal 
1988 e par fini la part industrial e je vendude al grup Cheminées Philippe. 
Il familisteri e lis parts dongje a son deventadis monument storic intal 
1991. Il palac al è ancjemò doprát tant che struture abitative e tal sit o vin 
un museu e spazis li che si davuelzin ativitáts culturáls. 


[6] Se Marx al veve capît in ce consecuencis negativis che la riforme agrarie 


di Alessandri Il e veve puartát i contadins rus, a un tant nol jere rivát 
Proudhon. In Du principe fédératif (1863) al scrîf: “Tal 1860 il zar 
Alessandri ll di Russie, dopo di vé liberát plui di 25 milions di contadins dal 


i Státs e di véur conferit i dirits civics e politics daúr di ce che al previo- 
il guvier dal so imperi, ur à dat a ducj la tiere in proprietàt che di ché 


dút, i nobii pe tiere espropriade.”. Ma no si dîs che dongje di liberáju dal 
ac, la riforme ur gjavave ancje chés tieris comunis che a nudrivin inte- 


court intes mans dai latifondiscj e i contadins, di proprietaris che a je- 
finivin proletaris cence lavór. 


2 


remondisim che, come che o viodarin, intai agns Sessante in particolár, 
cun dut des sôs buinis intenzions e salacor propit par vie di chestis, al 

s, a cjalálu vué cui voi mondáts dai principis universaliscj, par chel 
e alè deventát - almancul par une buine part - ven a stài, un procés cul- 
âl e politic strassomeát dai preconcets ocidentalocentrics e cuntune 
e di stamp napoleonic. Un colonialisim “progressist”, cun dutis lis apa- 
| rencis liberadoriis ma che al à vút tant che consecuence, la distruzion si- 
tiche di valórs, economiis, culturis, lenghis e tradizions di chel mont, 
rât, par dentri, massime tal continent african, di une minorance di in- 
tuái formáts in Ocident daúr dai dogmis, dai paradigmis e soredut dai 
dizis de nestre culture (i rivoluzionaris di çampe si formavin intes 
Iniversitáts, i ditatôrs di diestre tes scuelis militárs, ma simpri in Ocident) 
par fúr, sostignút des animis bielis e democratichis dal nestri mont. | 
ns, par fini, a án gjestît chei Státs metúts adun sul stamp dal mont prin 
obietif de prosecuzion de rapine neocolonialiste; cualchidun dai se- 
ts magari al à fat cariere tes istituzions liberaldemocratichis dal mont 

n... Salacor su programs di svilup. 

IL STATALISIM 


Il Stàt al è ché istituzion che e à il monopoli de fuarce intun deter- 
mint teritori e su une comunitàt determinade in maniere sovrane. 
Di consecuence, cheste istituzion, intun contest di dirit, in presince 
di moviments che a rivendichin une lór alteritàt e che a lotin pe lór 
autodeterminazion, e reagjis cun miegs che a van des misuris di im- 
pediment al scuintri politic, dal staronzament informatif ae disinfor- 
mazion calcolade, de censure fintremai ae repression poliziál. Par 
passà diretementri a miecs repressifs intal contest di Státs autoritaris 
e ditatoriái. 

Il Stât al nas sul plan juridic e pratic intal continent european e si svi- 
lupe a tacá de fin de Ete di Miec fintremai a cjatá une forme defini- 
tive e stabile cu la pás di Westfalie dal 1648. 

Censure e repression poliziál a son miecs significatifs par staronzá 
veleitâts di autodeterminazion, ma no sclarissin dal dut la dificoltàt 
di cressite e di visibilitàt che i moviments di liberazion nazionalitaris 
a scuegnin paidí massime tal mont ocidentál. A chestis causis bisu- 
gne zontá causis plui complessis, sedi autodiretis che eterodiretis. 
Dificoltâts che no vegnin dome dal podé stabilít, ma ancje di circo- 
stancis internis aes realtáts minoritariis che a vivin intun contest sta- 
tualizát, tant che, par esempli, fenomens di autocensure ideologjiche 
che la stesse comunitát minorizade in cuistion e esercite su se stes- 
se. Magari cul sens di colpe o cul comples di inferioritât propit par 


ai 

jessi minorance, une minorance che e interiorize cheste colpe e che, 
par difindisi, e cîr in ducj i múts di integrási, di jessi part di une ma- 
iorance (etniche, linguistiche, partitiche). Al sucét ancje che par su- 
perá chest handicap, si dedi sot par figurá tant che part plui fidade 
e plui fedél, insedade e messedade te maiorance!!. 


La retoriche patriotarde si integre vué cul globalisim e cul cosmopo- 
litisim, ma in maniere alternade, daúr des esigjencis storichis. 1 rim- 
pins par stiçà il patriotardisim a son tancj: une vuere economiche, 
une crisi sociál, une emergjence ambientál o pandemiche, il pericul 
di une vuere, dut ce che al covente par sticà lis piés xenofobiis e la 
plui stomeose des retorichis magari saborade di spirts che si palesin 
“libars”. 

Fintremai li di moviments che a rivendichin batais pai dirits dal om 
si insedin elements che di fat a finissin par mantignî il status quo e 
lis logjichis dal podé dominant. Fenomenologjiis complessis e simpri 
sul fil de manipolazion. Parcè che la manipolazion des cussiencis 
vué no si fonde plui su di une propagande frontál, si ben su tecnichis 
sofisticadis cuntun percors dominát di antifrasis e di cuintri intuizions. 
Dongje di chescj aspiets ideologjics o vin chel pratic. 


Pal om ordenari il discors indipendentist al conturbe, al preocupe. 
Prin di dut parce che nol ufris une alternative a pet des garanziis che 
la istituzion Stát, in dutis lis sós articolazions e cun dute la propagan- 
de che e ten daúr, e dîs di ufrí. E, ancjemò dongje, lassà un Stát par 
formánt un altri, e cun di plui plui piçul, pai atórs economics (stant 
al paradigme dal sisteme) e je une prospetive che no da sigurece e, 
pal citadin ordenari (e che si sint ancjemo citadin), la idee e palese 
plui di une domande sul plan pratic. I condizionaments psicologjics, 
sumáts cui apaiaments di une sotculture edoniste, a fasin il rest. 

Lis fuarcis indipendentistis — fale che no si presenti une crisi mon- 
dial cun consecuencis apocalitichis — a puedin basâsi dome su di un 


PART Il / Il statalisim 143 


riclam ideologjic, sul sintiment di partignince, sul riviel pal dinea- 
ment di cualchidun o di ducj i dirits civîi, politics o linguistics, pal 
procès di une minorizazion che si è daùr a paidî. Chescj sintiments 
a movin soredut e dome la part di une comunitàt che e à, e che e 
manifeste, une fuarte cussience identitarie. O vin realtàts (Catalogne, 
Scozie) li che dut chest al è sintút magari di une maiorance, ma al 
sucét ancje che chè maiorance, metude denant di une sielte obietive 
se optà pe indipendence o no, si sraris di colp denant dal ricat eco- 
nomicist e denant de inciertece pal avignî. 

Par la cuál, il discors identitari, se lassát di bessól, al devente debil 
par vie che al ven calcolàt di pócs e stracapît di tancj. 

Al covente duncje che e vegni fate une riflession plui largje e plui 
curade. La motivazion, il sburt, il parce al á di jessi un altri e di une 
nature fondamentál, une necessitát cuntune fonde universaliste. 

Inte fase storiche dal globalisim, ma un globalisim che aromai al so- 
mee daúr a distudási o dut câs a complicási, il dogme al jere chel di 
une libare circolazion dai bens cence plui bariduris doganáls e, sul 
plan politic, une lote totál cuintri ducj chei “nazionalisims” nassúts 
intal Votcent. Une economie dal gjenar, cun dutis lis consecuencis a 
voltis dramatichis che a son vignudis daúr, no podeve no stigá une 
reazion de bande des fuarcis di diestre dai vieris schematisims 
sovraniscj. 


Al è di dí che, denant di chest senari di contraposizion tra dôs con- 
cezions sociáls e politichis, lis fuarcis e i moviments nazionalitaris 
no án elaborát struments di riflession politiche in stát di proponi une 
altre vision dal mont. Si pues capî alore trop anacronistiche e trop 
debile, par no dí improponibile, che e devente une bataie indipen- 
dentiste dai popui autoctons cence une alternative al statalisim. 


Intun mont sclapát in dós visions contrariis in lote une cuintri di ché 
altre, ce àno duncje di fà i popui cence Stát par jessi libars? 

Ma prin di dut ancjemò, ce sono e cui sono i popui cence Stàt? 

Al è di cheste seconde cuistion che si à di tacá, parce che si à di rom- 
pi Pisolament e il sintiment che cheste bataie e interessi dome une, 
juste apont, “minorance”. 

Dut il contrari, ché de indipendence e je une bataie che e interesse 
ducj i popui tant che popui (di chei tibiáts e minorizáts a chei priváts 
de lór storie e de lór cussience, dislidrisáts e trasformáts in citadins). 
Parcè che la bataie e à di jessi une bataie pal superament dal Stát 
tant che ideologjie e istituzion opressive tai confronts dai popui che, 
in mancjance di un tiermin plui aderent o podaressin clamá “popui 
reái” superant la idee che la nozion di popul e sedi sierade intune 
struture istituzionalmentri dominante. 

Dite intune altre maniere: se intal dibatit relatif al mont prin, fin a 
cumo, la cuistion de autodeterminazion e vignive calcolade une cu- 
istion che e tocje in maniere esclusive i popui “cence Stât”, si à di 
mostrá che cence Stát a son ducj i popui, ma che di “chei” nus án dat 
une rapresentazion falsade che e corispuint a di un artifici. 

La cussience dai popui statualizáts e je une cussience conformade 
par mieg di une retoriche funzionál ai interès di une classe dominan- 
te e di une élite di podé al so servizi. 


La cuistion etniche e à di jessi stazade par ché che e je: une cuistion 
che e rivuarde ducj i popui, popui che se îr a viodevin dome intal 
statalisim il subiet antagonist, vué a scuegnin fà i conts cuntune 
smuarse che ju strenç tra il sovranisim statalist e il globalisim univer- 
salist. 

La riflession, in altris peraulis, e va puartade su la cuistion dal Stát 
tant che forme opressive tai confronts di ducj, un Stát che nol rico- 
gnos i popui reâi, ma al calcole popul ché masse conformade cul 
stamp e su la retoriche statuál, individuis trasformáts in numars, den- 
tri di un sisteme economic e finanziari crematistic che si poie su la 
fuarce de istituzion statál. 


O A 

La liberazion dai popui e passe duncje e di consecuence traviers dal 
superament dal Stát tant che strument di domini e di minorizazion e 
par mieç de formazion di un gnúf paradigme politic, culturál e 
sociàl. 

Chest procès al viót lis nazions tibiadis, propit par vie che a son na- 
zions cence Stàt par antonomasie, tant che subiets di avanvuardie di 
un procès anticoloniál a nivel globál. 


Largoment “Stàt”, come che o viodarin plui indenant, al à caratars e 
funzions dal dut diferents intal mont prin rispiet al mont tierç e cuart 
li che il Stát al pues jessi o istituzion “infeudade” al imperi (che lu 
domine in maniere direte o indirete) o strument di lote pe libera- 
zion, juste apont, dai popui cuintri dal imperialisim. Státs (o regjons 
dal Stát, come tal cás dal Chiapas messican) che, dentri di un con- 
test antineoliberál e antineocolonialist, a son daúr a meti in vore 
procès di sperimentazion e di riflession politiche e teoriche fun- 
zionál a une transizion di un sisteme a un altri. 

Nol è l'unic esempli, come che o viodarin, stant che intal contest la- 
tin american si e daúr a fevelá di “costituzionalisim trasformadór” 
(constitucionalismo transformador) inte prospetive di une trasfor- 
mazion dal Stát. “Si trate di un costituzionalisim un vore diferent dal 
costituzionalisim moderni che al jere stát concepît de bande des 
élites politichis par meti adun un Stàt e une nazion. [Chel costituzio- 
nalisim al jere caraterizát di]: un spazi gjeopolitic omogjeni, li che lis 
diferencis etnichis, culturáls, religjosis o regjonàls no contin; orga- 
nizàt par mieg di un comples integràt di istituzions centráls che a cu- 
vierzin dut il teritori; regolàt cuntun unic sisteme di legs; cuntune 
fuarce coercitive che i garantis la sovranitàt interne e esterne.” 
(Boaventura de Sousa Santos, La refundación del Estado en América 
Latina, p. 285). 

Un altri probleme al è invezit Pús strumentál che lis fuarcis imperia- 
listis a fasin di moviments indipendentiscj reái o inventàts (e 

infiltrâts) in país che no son in linie cu la dotrine e cui interés impe- 
riái. Chei pseudomoviments, dongje di funzioná tant che trupis di 
ascars sul plan pratic (par jessi bandonáts al lór destin dopo di jessi 
státs dopráts), a risultin ancje un straordenari potenziál di vuere e di 
imprest di propagande te suaze des politichis di “regime change”. 
Se invezit un popul al à ché di otigní une vere indipendence al scu- 
gnara frontá lis fuarcis imperialistis e neoliberistis. 


Il significát des peraulis. 
Autodeterminazion e indipendence 


Il probleme, a mont, al è chel de interpretazion juridiche e lessicál 
dai vocabui che a vegnin dopráts cuant che si fevele di dirit dai po- 
pui pe autodeterminazion. 

Di fat i tiermins di indipendence, autodeterminazion, dirit di seces- 
sion, secession e daúr di ce che a scrivin e di ce che a decretin nor- 
mis, i diviers tratáts e principis internazionái stabilîts a tacá dal secul 
stát, si imberdein un cun chel altri a un tant che une interpretazion 
clare e definitive e reste problematiche. Cussi la polisemie dai tier- 
mins di nazion, nazionalisim, popui, etniis dongje des diatribis tra 
“primordialiscj” e “moderniscj”, “costrutiviscj” e “volontariscj” e reste 
juste funzionál aes politichis di domini. 


Ce si intindie alore par autodeterminazion? Isal un sinonim di indi- 
pendence e la indipendence e previodie la secession di un Stàt? Lis 
rispuestis no son cussi palesis e univochis e dispès ce che al vál in- 
tune situazion determinade no je plui valide intune altre. 

Se la terminologjie e puarte a confusion, al e parce che la cuistion 
metude in chei tiermins e je irisolvibile par vie che il dirit ae auto- 
determinazion dai popui, decretát dai organisims internazionái, al e 
interpretabil daúr dal cás e dai interes contingjents. Interés, che ben 

si intint, des grandis potencis, dai ecuilibris mondiài fondáts sui ra- 
puarts di fuarce dal moment. 

Prin di dut, i organisims internazionái a son organisims interstatái e 
la lór funzion primarie e je ché di individuá e di risolvi i contenziós 
che i Stàts a àn un cun chel altri. Propit par chest, i Státs a contin su 
chei organisims par preservà e garanti in primis la lôr integritát teri- 
toriál e, se dal câs, la lôr stesse esistence. 

Al sarès impensabil e cuintri nature che a rivedin fintremai a metisi 
in discussion. 

Stant la situazion, cemút si puedial interpretà alore chest “dirit dai 
popui ae autodeterminazion”? Il concet al è leàt a chel di sovranitát, 
stabilît in chel contest storic li che si son formáts i Státs teritoriài e in 
chel seguitîf li che i Státs a àn scugnút meti adun formulis e princi- 
pis par risolvi ogni contenziós. No si à di dismenteá il contest storic 
li che chest principi al è stát formulát, ven a stái inte suaze dai 
procès di decolonizazion che a àn viodút la lús in mút particolár ae 
fin de seconde vuere mondiâl. Principi, dut câs, stabilît simpri a pro 
di un procès di formazion e di difese di un Stât, e no dal contrari. 
Dopo de fase colonialiste e di ché imperialiste dal Votcent, il mont 
tierç al è ancjemò daúr a paidí il sfrutament neocolonialist e di for- 
mis simpri plui dinamichis di imposizion no dome sul plan econo- 
mic ma ancje sul plan politic, sociál e culturál par mieç dal globali- 
sim in chei tré cuarts de Tiere trasformáts intun teritori di cjace pai 
marcjáts e pe finance mondial, cu la complicitát di guviers locái ser- 
vii e corots. 


In chel sens e in chel contest, il dirit ae autodeterminazion al e, tai 
fats, un argagn necessari par dá libar slas ae rapine dal capitalisim 
internazionál. Al e chel che si clame il “marcját libar”. 

In chest sens e cun cheste leture, pai tratáts internazionái il “dirit dai 
popui ae autodeterminazion” al è un principi studiát par jessi apli- 
cabil dome in situazions ben determinadis, ven a stái par fà cuintri 

a “situazions di dominazion coloniál, di apartheid, di ocupazion di 
une fuarce foreste” e in altris cás, par esempli, cuant che e li che si 
presentin violazions dai dirits dal om che a rapresentin un dan intai 
confronts di un grup identitari dentri di un Stát particolàr. Nol è un 
câs che chel “Stát particolàr”, li che si individue une “violazion dai 
dirits”, al corispuindi simpri a di un “Stàt canaie” o a di un Stàt che 
al presente une derive sul plan de politiche economiche e de politi- 
che internazionál. Mai di Státs “amis”. 

I tiermins a son duncje interpretabii e a interpretáju a son i Státs che 
a dominin la sene mondiál e che in chel senari a án, dut intun, la 
funzion di judig e di poliziot. Di marcà cemút che ogni element si in- 
sedi simpri tal contest statualist e, in cás contrari, cemût che la indi- 
viduazion dai “grups identitaris” di tutelá e vegni fate dispes sul fil 
de manipolazion e simpri su la fonde dai interés dal grant capitál 
internazionál. 

Ma dentri di un Stát sovran ocidentál trop puedial jessi individuabi- 
le une violazion dai dirits etnics? Intal mont prin, liberál e democra- 
tic, la cuistion des “minorancis” si risolf cu la formule di une autono- 
mie plui o mancul reál. Formis di autonomie che a son cuasi simpri 
plui formáls e relativis che altri e che a án ché di preservá, in ultime 
analisi, la unitàt dal Stát e di sghindá ogni tentazion “separatiste” 
(presentade tant che at di ribelion). 

Il dirit di autodeterminazion si ferme su la linie rosse de “secession” 
condanade des istituzions internazionáls intun cjapitul intitulát e 
presentát sot de inficje di “secession unilaterál”. Un pont sostanziàl 
di difese de integritát teritoriál dal Stát stes e pont centrál de ideolo- 
gjie stataliste. Dirit ae autodeterminazion e integritát teritoriál a son 
doi ponts che a somein in contrast, ma che a vegnin coniugáts daúr 
dal contest e dal moment. 

O viodarin plui indenant cemút che l'imperialisim dal mont prin al 
interprete, al sabore e al finanzie fuarcis e moviments separatiscj in 
particolár intal mont secont bypassant il principi di unilateralitát e di 

integritàt teritoriàl derubricát, una tantum, intal cjapitul dal dirit ae 
autodeterminazion. Chest truc di ilusionist nol à nuie a ce fá cui di- 
rits dai popui, si trate dome di une des tatichis de vuere ibride che 
vué l'imperi al e daúr a mená cuintri dutis lis realtáts no inlineadis. 
Ma o vin viodút cheste diferenziazion di tratament, di pesade dople, 
sul dirit dai popui ae autodeterminazion ancje in contescj dal mont 
prin: Catalogne di une bande, Balcans di ché altre. 


Par torná al discors gjenerál, la motivazion di cheste dificoltát inter- 
pretative e nas dal fat che i organisims internazionái no puedin 
esprimi un percors politic che nol sedi in sintonie cui principis stes 
dal dirit internazionál. Di sigúr no puedin meti in vore principis e 
mantiis juridichis che a podaressin meti in discussion la stesse inte- 
gritàt teritoriàl dai Stàts che a rapresentin. Dut si siere intun perfet 
cercli virtuós. 


Achi o doprarin i tiermins di indipendence e di autodeterminazion 
tant che sinonims, no dome rispiet a un Stát determinát, ma cuintri 
dal statalisim stes tant che model politic e ideologjic, e o intindarin 
il tiermin di separazion di un teritori di un Stát par formánt un altri 
cul tiermin di secession. 


Dut ce che o vin dit disore, denant de realtát dai fats e mostre dute 
la contradizion des regulis, regulis che a vegnin interpretadis intun 
sens o intun sens contrari, denant des conveniencis dal moment e 
pro domo dal subiet dominant. 


Intune fase storiche determinade si è doprát l’argagn dal dirit inter- 
nazionál pe autodeterminazion cun ché di trasformà i Státs colo- 
nizáts in Státs indipendents... par che a sedin sometúts al capitalisim 
mondial. Intune seconde fase, si è tacát a meti in discussion la so- 
vranitàt di chei Stàts che si mostrin critics intal confront dal capitali- 

sim mondial. Si doprin alore l'embargo, lis sanzions internazionáls, 
la criminalizazion di cui che nol e inlineát, il colp di Stát e fintremai 
l'intervent militár diret... magari par resons umanitaris. Lis crisis eco- 
nomichis e lis tensions politichis che a vegnin daúr (che lis causis a 
son propit dai procès di sfrutament des multinazionáls) a deventin 


An 


alore il rimpin par “espuartá” manu militari la democrazie. 


Se i principis di autodeterminazion dai popui a son stâts decretáts tal 
1941 (Cjarte Atlantiche) e tal 1945 (Cjarte des Nazions Unidis) pi di 
mancul lis lotis pe “indipendence nazionál” in Europe e tal mont 
gnúf a àn viodút la lûs e si son svilupadis massime intal XIX secul. 
In chel contest i moviments di liberazion a agjivin alore su principis 
e su sintiments che a jerin detáts dal svilup industriál su la fonde di 
une vision “nazionaliste” li che daúr des grandis potencis dal mo- 
ment a manovravin pal domini dai marcjáts e pal control des risor- 
sis a nivel mondiál. 

Al è cussì che, par esempli, i Státs Unîts a viodevin dal senari che al 
jere daúr a formási in Americhe latine in antagonisim cu lis potencis 
concorenziàls europeanis. Par jessi precîs cun cualchi resistence de 
bande di Adams, in ché volte segretari di Stàt, ma cu la poie dal pre- 
sident James Monroe, autòr di chè dotrine che, tal 1823, a proposit 
de Americhe latine e decretave: “Noaltris no podarin ameti nissun 
intervent cuintri dai guviers che a án declarát la lór indipendence e 
le àn sostignude, e che noaltris o vin ricognossút cuntune grande 
considerazion e su la fonde di principis juscj. Cualsisei intervent cu- 
intri di chei guviers de bande di cualsisei potence europeane cu la 
intenzion di oprimiju o, intun mt o intun altri, di controlánt il lôr 
destin, al sarà calcolàt tant che une manifestazion no amie tai con- 
fronts dai Stàts Unîts.”. 


Un discors cence meti sàl parsore. In pratiche i Stàts Unîts si presen- 
tavin tant che i protetórs di chel che a calcolavin il lór “ort di cjase”. 

Cun ogni evidence, chés motivazions no vevin di sigúr une nature 
idealiste e disinteressade, ma un clár interés politic e comerciál, par- 
cè che la nassite di Státs indipendents inte Americhe latine e vierze- 
ve pai Stàts Unîts (ma ancje pe Ingletiere che e veve poiát, cun in- 
tervents direts, la lote di liberazion) gnúfs spazis comerciài. 


Sovranitàt dai popui e sovranitàt dai Státs 


Ogni popul al à dirit di jessi “sovran”, ma une vere “sovranitàt” e 
pues jessi dome dai popui e no di un ent statuál che al tint a disco- 
gnossi i “popui reái” che a vivin dentri dai siei confins. 

I sovraniscj a fevelin simpri e par ogni bon cont di sovranitát dai 
Stàts e par popul a intindin popul omologát inte suaze statuál. Ma 
chei che a difindin la sovranitát di un Stát cuintri dal mondialisim no 
si domandin cemút che si € formát e di dulà che al ven chel popul 
insuazât intun Stát che a disin di difindi cuintri de globalizazion. 
Un popul statualizát al è il risultàt di un artifici, de canceladure de 
identitát di interiis comunitáts e di distruzion sul plan etnic dai lór 
teritoris. Chei popui a son státs tibiáts di ché “fuarce sovrane” che 
cumo, te fase globaliste, e scugne ancje jé pleási a di un gnúf prin- 
cipi extrastatuál. 


Fate cheste precisazion si à di contindi che ogni popul al à dirit a jes- 
si indipendent fùr di ogni inscjaipulament nazionálstatalist. 

Inte suaze istituzionál statualizade cheste indipendence no pues jes- 
si garantide stant che il Stát al e Pimprest di domini sore dai popui a 
pro di une classe egjemoniche e de ideologjie economiciste. 


Al è di cuant che i Státs si son formáts che i popui minorizáts a àn 
tacát — ancje se in maniere intermitente — a cjapá cussience de lôr 
identitát, de lór lenghe e dal dirit di esisti in se e par se. 

Ce che si intint par indipendence 


Ce si aial di intindi par indipendence e indipendence di ce e di cui? 
E cemút fá par concuistále? 


La prime considerazion e je che une vere emancipazion si rive a vé 
dome par mieç de indipendence sedi di un Stát che dal Stát tout 
court e de ideologjie che chest si tire dongje. 

Un popul che si emancipe dome dal Stát di riferiment — ametint che 
al rivi a fâlu — al cuiste si la indipendence di chel Stát particolár, ma 
vie che al forme un gnúf Stát e che si insede tant che gnúf Stát “in- 
tal contest des nazions”, al jentre in chel mecanisim complès, com- 
petitîf e interdipendent che al ordene ducj i Státs di un determinát 
inlineament a ubidî a regulis comunis che a condizionin politiche in- 
ternazionál, sisteme economic e sieltis internis. Sieltis internis e fore- 
stis che a tocjin e che a regolin la societát sul plan produtif, comer- 
cial e finanziari, politic, ideologjic e militár. Regulis positivis dadis 
dongje vie pe storie, part in maniere vierte, part sot vie e in manie- 
re cidine, di une ideologjie e di une vision dal mont che e à cjatàt la 
só fonde teoriche tal model hobbesian e tai teorics seguitifs dal si- 
steme Stát, ma che e cjate une vieste pratiche no par mieg dal con- 
sens e de condivision, ma par mieg de fuarce de lec, de fuarce ese- 
cutive e autoritarie, de violence militár e dal ricat economicist. 
Regulis che, in plui, a son detadis, di fúr, dai país dominants e des 
fuarcis che a dominin il mont. 


In sintesi: ogni popul — che al sedi un popul reál e no un artefat na- 
zionálstatalist — al à dirit ae autodeterminazion, ma une autodetermi- 
nazion che si realize sot forme e te suaze di un gnúf Stát e finis in 
curt par disvelási une autodeterminazion false e ilusorie. 

Par autodeterminazion si à di intindi il dirit di un popul di sielzi in 
plene autonomie il so destin sul plan politic, socioeconomic e 

culturál. Ma par jessi indipendents si à ancje di podé determina il 
mút di ripuartási cun chei altris popui cul dirit di difindisi di intro- 
missions esternis di nature neocoloniál. In chest cás il tiermin si im- 
pares tant che sinonim, apont, di indipendence. Ma cun indipenden- 
ce, di norme, si intint separazion di un Stát e creazion di un Stát 
gnûf. Separazion che, come che o vin motivát disore, nus fasarès 
colá in contradizion cu la finalitát ultime di jessi... indipendents ad 
in plen. 

Si trate alore di resoná sul mút che un popul che si è determinát vie 
pe storie al pues autoguviernási superant il model statualist. Di 
cemút saltá für di chel che al sarès un cercli viziós. 

La cuistion dal dirit ae autodeterminazion des nazions cence Stát, su 
la fonde dal “nazionalisim de liberazion” (che Diegu Corraine al do- 
pre in antagonisim al “nazionalisim di domini”) e cjape un dai svol- 
ts risolutîfs, par esempli, dentri de dialetiche e dal storicisim marxist, 
stant che pal marxisim la funzion finál de rivoluzion socialiste e je 
la estinzion dal Stát. 

Par ché tesi, la “formazion di un Stát indipendent” e sarès duncje do- 
me une fase transitorie e la lote pe liberazion “nazionál” e cjaparès 
dut un altri significát a pet de formazion dai Státs borghés. Intai agns 
Sessante e Setante, diviersis formazions nazionalitaris indipendenti- 
stis in Europe a àn dát une adesion al marxisim propit in cheste pro- 
spetive e daúr di cheste riflession teoriche. 

Une riflession teoriche cence dubi coerente, ma si trate juste apont 
di une teorie che in realtát e mancje di cualchi precisazion e di cual- 
chi aprofondiment in plui. Dutis lis esperiencis dal socialisim reál, 
sedi in Russie sedi in Cine, sedi in altris bandis dal mont, a án vio- 
dút un rinfuarciment dal Stát intun sens burocratic e, tal cás sovie- 
tic, la di là dai ricognossiments (formái) dal dirit ae autodetermina- 
zion des nazions, organizadis fintremai in Republichis, si è simpri 
tratát di un dirit sot tutele dal Soviet centrál. 

E no si trate ni di un tradiment, ni di une malintindiment, ma dal 

risultát consecuent de dutrine materialiste e in linie cul progressisim 
industrialist. Progrès materiàl che al è dificil e problematic di jessi 
pensát cence e fúr di une direzion centralizade. Ali, il centralisim 
butàt für pal barcon al è tornát a jentrá pe puarte di un socialisim in 
fase di costruzion che cence di chel no si pues vé liberazion de di- 
bisugne. Duncje, ancje viodút daúr di une prospetive marxiste, il 
probleme al reste viert. 


Dut cás, là di là di chestis considerazions storichis, ce che al reste di 
capî al e cemút che e podarès struturási e articolási une nazion “li- 
bare e liberade” sul plan interni e su chel inter nazionál. 


Dai timps seguitîfs ae pàs di Westfalie, li che a dominá par mieg des 
monarchiis a jerin potencis tant che France e Svezie, par rivà fintre- 
mai ae fin dal secul stát li che lis potencis si clamin Státs Units, Ream 
Unit o France e proietàt intune prospetive multipolár e dentri di for- 
mis gnovis di capitalisim, par esempli, cu la jentrade in zúc de Cine 
e de Russie postsovietiche*, la politiche si poie simpri e ancjemò sul 
paradigme statalist. Dome che vué chel paradigme, plui che in altris 
timps, al è imbombát dal dut di regulis detadis dal capitàl industrial 
e finanziari che al à bisugne di une realtát vualivade e funzionál ai 
siei interés, cence complicazions etnichis, diversitáts culturáls, ideo- 
logjichis e religjosis, diversitàts che a podaressin meti in pericul il si- 
steme di valórs e di podé dominants. 

Al € in cheste logjiche che popui, entitáts e identitáts storichis dal 
mont reál che a contrastin chest assum a son cidináts e se dal cás 
scjafoiáts. E chest par mieç di une finzion juridiche, tele di fonts di 
un spetacul li che ognidun al è clamát a recitá une part. 

La idee che si puedi cuistá la libertát dome cuntun at di indipenden- 
ce declarade e par miec de istituzion di un gnúf Stát nol è utopistic 
in se, ma al e ad in plen suicide. Parcè che la dipendence tai con- 
fronts di un Stát, butade fúr pal barcon, e tornarès a jentrá, ancje se 

intune vieste diferente, pe puarte principàl de Storie, e chest pes re- 
sons che o vin dit disore. 

Un popul al pues rivà a di une vere indipendence dome se dongje 
di un at di emancipazion dal Stàt parilastri, al invie une azion simul- 
tanie pal superament dal statalisim tant che ideologjie e dal Stàt tant 
che istituzion. E cun cheste afermazion no intindin eliminazion dal 
Stàt e sostituzion sic et sempliciter di une comunitàt intune forme 
anarchiche, parce che o ritignin che la anarchie e sedi une proiezion 
idealiste de realtàt. Par George Orwell!!, la “tindince totalitarie C...) e 
je esplicite te vision anarchiche o pacifiste de societát” par vie che e 
rimplace la imposizion par lec cuntune imposizion morâl che e tota- 
lize ancjemò di plui la societát. 

Cence rivà ae estremizazion di Orwell, al è evident che denant de 
complessitàt de societàt e ché di un individui, lis decisions politichis, 
li che a coventin, no puedin jessi afidadis ae spontaneitàt umane. La 
complessitàt dal esistent, ereditade di une lungje sedimentazion sto- 
riche, e à bisugne di soluzions complessis, di contribúts articolàts e 
di apuarts mediáts de bande di personalitáts autoriáls, ognidune cu 
lis lôr carateristichis e capacitáts specifichis. Tra l’altri si à di meti in 
cont che un vueit di podé al sarès jemplát di fuarcis cun interès par- 
ticolárs e cuntune violence salacor ancjemò plui insidiose. 


Nazion, Stát, Etnie 
Nazion 


Lis cetantis tesis, teoriis, ipotesis su la nature e su la origjin de na- 
zion — ergo dal nazionalisim che lu conforme, che lu sotint o che, 
par cualchidun, lu prodùs — e i dibatits che a son vignúts daúr su la 
cuistion, massime a tacá dal XIX secul (Max Weber, Émil Durkheim, 
Johann Gottfried Herder, Ernest Renan, dongje altris) su chel teren 

critic preparát fintremai dal XVIII secul (Montesquieu, Rousseau), 
a son di fat incuináts — e simpri di plui lant indenant cul timp — di 
elements subietífs, stant che la materie e tocje posizions ideologji- 
chis, ideis e sensibilitâts une vore diferentis. La ideologjie dominan- 
te e calcole la nazion tant che une comunitát di popul insuazát intun 
Stât di coc westfalian o che al tint a di un ricognossiment in ché for- 
me. La Rivoluzion francese dal 1789 e definive popul (francés) tant 
che espression di une nazion une e indivisibile. Popul, nazion, Stát e 
sarà di li indenant la trilogjie inseparabile dal republicanisim di çoc 
jacobin. Definizion che e nasseve intun contest statualizát za metút 
adun dal assolutisim monarchic e che la só formazion e sarà legji- 
timade cuntune salde costruzion teoriche (Bodin, Hobbes, par no- 
mená i plui impuartants) assumude (cun dutis lis variantis dal cás) 
tant che riferiment storic. 

La discussion teoriche (e semantiche) su nazion, nazionalisim, etnie 
e cun dut ce che chescj tiermins a compuartin, e sarà condizionade 
di chel model di riferiment che al viót la nazion tant che comunitát 
che, par realizàsi ad in plen, e à bisugne di un insuazament statàl. 
La nazion, pai studiós di ogni tindince, che a sedin di scuele moder- 
niste o di scuele primordialiste, e devente di fat impensabile fúr dal 
Stat. E je simpri, e dut câs, proietade e progjetade in ché suaze e cun 
ché finalitát. 

Cussi, se sul plan dai procès storics si pues discuti de antichitát de 
nozion nazion, contindint magari ancje la só presince in realtáts pre- 
statuáls, la só nature e reste dal dut fúr discussion tal Ocident e tal 
mont (aromai dut ocidentalizáv di vuê. Vué, lis nazions a son pen- 
sadis intune perfete corispondence cul stamp statál. 


Dut cás, lis scuelis di pinsîr su la “nassite des nazions” si puedin sin- 
tetizá in doi brancs: di une bande la scuele dai moderniscj che e cal- 
cole la nazion tant che un event che nol rimonte indaûr di plui di un 
pár di secui (Hobsbawm, Gellner, Anderson) e che a calcolin lis 

nazions tant che produzion di un at di volontàt. Di ché altre, o vin i 
primordialiscj che a contindin che la nazion e sedi une realtàt anti- 
ghe e naturàl. 

Lis dós corints a nassin inlidrisadis in dós culturis diferenziadis che 
a cjatin la lór tiere di elezion, la prime in France cun Ernest Renan 
(1823-1897); la seconde tai paîs di lenghe todescje cun Johann 
Gottlieb Fichte (1762-1814) e Johann Gottfried Herder (1744-1803). La 
prime e ven definide ancje eletiviste; la seconde naturaliste. 

Ernest Renan al esponara la só definizion di nazion intune conferen- 
ce che si davuelze li de Sorbone di París ai 11 di Marg dal 1882. In 
cheste conference — intitulade Qu'est-ce une nation? [Ce ise une na- 
zion?] - Renan al tache cul disglagná prin di dut ce che par lui no je 
e no pues jessi une nazion. E i caratars che par lui no cuadrin cu la 
só vision, a son chei che Herder al veve tirát fúr cent agns indaúr, e 
che a son, in struc: la lenghe, la tiere, il sanc. 

Herder, filosof todesc, critic dal razionalisim iluminist, al viodeve di 
fat inte lenghe, inte culture di un popul, intes sós modalitáts di vite 
i elements che a costituissin la nazion. Al contrari, Renan al contin- 
deve che, in cheste maniere, “si confont la raze cu la nazion, e si atri- 
buis a grups etnografics o pluitost linguistics une sovranitát analighe 
a ché dai popui reái.”. E al va indenant cul sostignî che ni la lenghe!!! 
ni la raze e nancje la tiere a fasin di une comunitát une nazion. La 
raze (o il sanc) e à pierdút di impuartance, “la storie umane” — al 
conclút — “e je diferente de zoologjie” e “o vin tal om alc che al è su- 
periór ae lenghe: la volontát.”. 

Pal scritór francés cualis sono duncje lis fondis de nazion? 

“Une nazion e je une anime, un principi spirituál.” — al scrif — “Dós 
robis, che pe veretát si sintetizin intune sole che a costituissin che- 
ste anime, chest principi spirituál. La prime e je il passát, ché altre il 
presint. Une e je il posses comun di une ereditát siore di memoriis; 
ché altre e je la volontát di vué, la voie di vivi insiemi, la volontát di 
fà valé ce che o vin ereditàt.” — O ancjemò: “La nazion e je duncje 

une grande solidarietát, li che o cjatin metúts adun il sintiment dai 
sacrificis fats e di chei che si è ancjemò pronts a fà. Al presupon un 
passát ma si sintetize tal presint par miec di un fat tangjibil: il con- 
sens, il desideri pandút in maniere clare di volé lá indenant a vivi in- 
siemi. La esistence di une nazion e je (perdonaitmi cheste metafore) 
un plebissît di ogni di (...)”. 


La nazion par Marcel Mauss 


Intun saç dal 1920 intitulát Za nation, l'antropolic Marcel Mauss 
(872-1950), al fronte la cuistion tacant cul prospetá une distinzion 
tra nazion e Stát cun chestis peraulis: “In efiets o confondin, sot di 
chest non, societáts che a son une vore diferentis une di ché altre 
par vie dal lór diviers nivel di integrazion: di une bande o vin chei 
che Aristotile al clamave popui, ethné, e di ché altre ce che al clama- 
ve citáts, poleis, e che noaltris o clamin Státs o nazions. Diferenziá 
lis secondis al è l'assum di chest lavór (...)” (op. cit. p. 11). 

Une premetidure che, intes pagjinis seguitivis si precise ancjemò 
miór intal insuazá Stàt e nazion intun stes concet. 

“O intindin cun nazion une societàt integrade sul plan material e 
morál” — al scrif Mauss — “cuntun podé centrál stabil, cun frontieris 
determinadis, cuntune relative unitát morál, mentál e culturál dai 
siei abitants che a aderissin in mút cussient al Stát e aes sós legs.” 
(ibidem, p. 13). 

Par Mauss, la nazion e je il risultát di une prese di cussience sociál 
di ce che al unis une determinade comunitát (unitát sul plan morál, 
mentál, culturál) a un tant... di aderí al Stát e aes sós lecs. 

Si à la impression che la nazion e nassi di cheste adesion cussiente 
e volontarie, adesion che e spiegle la tesi volontariste — “C..) la na- 
zion, a son i citadins animáts dal consens.” (ibidem, p. 19) — e con- 
tratualiste daúr di un model politic inaugurát di Rousseau, une 

concezion che si complete cul riclam, ancje chel di rivoc rousseau- 
ian, ae istruzion: “Il di li che e je stade fondade la istruzion publiche 
e obligatorie, li che il Stát e la nazion a legjiferavin in mút proficui e 
gjenerál su cheste cuistion, chel di li il caratar coletif de nazion, fin 
a chel pont incussient, al è deventát l'obiet di un sfuarg di progrès.” 
(ibidem, p. 27). 

Calcolant lis societáts premodernis, Marcel Mauss al contint che che- 
stis a jerin caraterizadis di une struture polisegmentade, societàts, 
ven a stái, dividudis in tancj nivei jerarchics indipendents e che dun- 
cje no puedin jessi calcoladis nazions. Achì il rapuart tra Stát e na- 
zion al ven fintremai ribaltát: “I Stâts no ancjemò integràts intune 
maniere perfete no meretin il non di nazion.” (ibidem, p. 13). 

Par Mauss, par jessi une nazion, la societát e à di vé un ciert nivel di 
integrazion e à di jessi struturade intune forme no segmentade, ven 
a stâi che e à di vé eliminát “clans, citàts, tribús, reams, dominis feu- 
dai” (p. 16). 

O sin tornàts ae concezion tipiche dal republicanisim jacobin. Nazion 
e Stàt si identifichin e si spieglin a un tant di rifleti, di une bande la 
idee di patrie e di ché altre la idee di citadinance. “La nozion di pa- 
trie e simbolize la sume dai dovés che a àn i citadins intai confron- 
ts de nazion e dal so teritori. La nozion di citadin e simbolize ducj i 
dirits che al à un membri di cheste nazion (...) in relazion cui dovés 
che al à di cumplî.” (ibidem, p. 19). 

Patrie e citadins a son duncje “une sole e stesse istituzion”. In altris 
peraulis, par Marcel Mauss, la nazion “e je une societàt a un tant in- 
tegrade cuntun podé centrál democratic (...) che e à, dut câs, la no- 
zion di sovranitát nazionál e che, in gjenerál, e à frontieris che a te- 
gnin dentri une raze, une civiltát, une lenghe, une morál, intune pe- 
raule un caratar nazionál.” (ibidem, p. 27). 


Cjatá une definizion dal tiermin nazion — ma chest al vál ancje par 
tiermins tant che etnie o regjonalitàt — che e sedi “obietive” e 

“univoche” al è impussibil no tant par resons terminologjichis in se, 
ma par vie che la definizion e tocje posizions e sensibilitáts politi- 
chis e ideologjichis che a puedin dome jessi subietivis e/o interessa- 
dis. Une dificoltát che e ven de funzion che al à vút e che al à il Stât 
no dome te vite politiche e te vite sociál di ogni dì, ma te stesse cus- 
sience e culture dal om ocidentàl e, in dì di vué, tal om di ogni al- 
tre bande di un mont par dut ocidentalizàt. 


Al è un fat, par esempli, che il dirit ae “autodeterminazion nazional” 
al pues jessi intindút in almancul dós manieris: o te maniere dai so- 
vraniscj che a identifichin nazion cun Stát o inte maniere che o in- 
tindin noaltris nazionalitaris li che la nazion e je la espression di une 
comunitát di popul cui siei caratars di lenghe e di teritori, di storie, 
di tradizions condividudis là di là di une forme e dai confins statu- 
lizâts. Ma cheste ambiguitát dal tiermin e restarà sul plan pratic fin- 
tant che al reste il Stát. 

Intun rapuart di fuarcis tra domandis e esigjencis di autonomie e fin- 
tremai di autodeterminazion, il Stàt, intal so slang democratic, al do- 
pre la tecniche di molá o di tirà la cjadene daúr dal moment o des 
conveniencis, zuiant il plui pussibil su lis finzions juridichis, su lis 
ambiguitáts e su lis sutilecis terminologjichis. 

In Spagne, par esempli, colát il franchisim, intun moment li che i 
partîts di oposizion e i partîts autonomiscj a vevin tornát a cjapà vi- 
varositàt, si è tornade a presentà la cuistion des nazions. Il centrali- 
sim spagnolist nol podeve di sigúr permeti la metude in discussion 
de unicitàt e de indivisibilitàt de “nazion” spagnole: cussi la costitu- 
zion dal 1978, se di une bande e ricognòs lis “nazionalitàts” (catala- 
ne, basche, galiziane) di ché altre /a “nazion” e reste ché spagnole, 
ven a stài castiliane, une e indivisibile". 


Il Ream Unît al amet di jessi une composizion di “nazions” diferen- 
tis ma li che ducj i britanics a son sudits di sò maestát. 

In pratiche ce che il Stát al mole di une bande al recupare subite do- 
po di ché altre. 


Ma il fatór “nazion”, nol è l'unic element di conflit e di ambiguitát. 
Denant di une domande di decentrament des realtàts locáls, il Stàt 
al pues struturàsi in forme “regjonaliste” o, in altris cás ancjemo, ri- 
cognossi realtàts etnichis cuant che a son une vore marcadis. 

La regjon e je di fat in rapuart cul Stàt ce che un dialet al è in rapuart 
cu la sò lenghe di riferiment. Sergio Salvi al scriveve a chest propo- 
sit: “Dal moment che noaltris o crodin inte esistence di comunitàts 
umanis, leadis sul plan storic a di un teritori, a di une lenghe (che tal 
câs de regjonalitàt o podaressin clamá dialet), a di une culture, a di 
une storie, a di une consuetudin economiche comune, o crodìn an- 
cje che sul rispiet di cheste carateristiche si vedi di struturà la orga- 
nizazion dal Stát.” (Patria e matria, p. 168). 

Al è il câs achì de organizazion di un Stàt. Ma, intune prospetive di 
superament dal Stàt stes, o podaressin domandási ce che a varan di 
deventà lis cussì clamadis “regjonalitáts”. Un Stàt par struturát o ri- 
struturàt che al sedi al restarà simpri une fuarce di un domini etero- 
diret sui popui. In ce rapuart restaressino, in prospetive, lis nazions 
autodeterminadis cui Stàts? E lis regjons deventaressino i ascars des 
fuarcis dominantis? Un Stàt par struturát o ristruturát che al sedi al 
sarà simpri Vimprest dal podé reál ven a stài dal podè economic, 
che, al servizi e pal interes di chel, al è nassút. 


Stât 


Il Stát al è une istituzion teritoriâl, centralizade e sovrane che e à il 
monopoli de fuarce legjitime (ma al sarès miór clamálu “monopoli de 
violence”) intun teritori determinát. Ma il teritori li che il Stát al e nas- 
sût, fale càs ecezionái, al viót la presince di nazions o di minorancis 


ni. 

nazionáls diferentis. Nazions inte maiorance dai cás no ricognossudis 
o, tal miór dai cás, federadis e ricognossudis tant che nazions ma in- 
tun contest normatif che al rint dificoltós un procès di autodetermi- 
nazion. In altris cás, il Stát al ricognòs, no la nazion, ma la autonomie 
di comunitáts che i siei caratars, massime chei linguistics, a doman- 
din un statút speciál e diferenziát. Intal comples, fale che contingjen- 
cis internazionáls particolárs e ecezionáls no lu permetin e magari lu 
favorissin, il Stât al doprarà la só fuarce (la só violence) e il dirit di 
mantignî la unitât teritoriál, par impedî ogni forme di autodetermina- 
zion reál. 


Tant che esemplis di contingjencis che a àn permetút, par no dî fa- 
vorít, i procés di autodeterminazion o vin i Balcans e la division de 
Cecoslovachie, intant che al jere daúr a sfantási il cussi clamát “bloc 
dai país comuniscj”. Ma se chestis contingjencis si presentin, come 
che si son presentadis ancje ae fin dal secul passát, nol è avonde par- 
ce che chel popul e ché comunitát a otegnin une vere emancipazion 
e une vere libertát. Parcé che, come che o vin za dit, par emancipási 
dal dut dí un Stát al covente emancipási dal dut dal model statalist, 
di un model che al nas des esigjencis particolárs di une classe, de 
ideologjie economiciste e di une societát dute struturade su principis 
cuantitatîfs. Une societát, ven a stài, struturade su di un sisteme che 
al calcole la economie tant che unic valór ricognossút e ricognossibil 
e li che altris valórs a son calcoláts dome in funzion dal cuadri 
dominant. 


Par liberási dal model statalist, si scugne prin di dut liberási di ce che 
lu ten adun. Ce che al ten adun il sisteme Stát e je une piramide je- 
rarchiche di valórs savoltáts. Une falsificazion, un savoltament ideo- 
logjic e semantic dai valôrs tradizionái e naturái. 

Cuant che une societát e fonde lis sós legs sul interés produtif, sul 
profit e sul domini economic intant che dut il rest al + calcolát 

secondari o derivát, i rapuarts sociái a scuegnin jessi falsáts parce 
che condizionáts e mediáts dai rapuarts di marcját. Liberási dal mo- 
del statalist nol vúl dî lassá la organizazion politiche intes mans de 
libare e naturál espression dai individuis (che al € plui o mancul o 
l'insium libertari o chel “libertarian”), parce che in chest câs al sarès 
lassà libare espression al profit (e ae robarie cundut ce che chest al 
compuarte), un model che al finis par sierási su riferiments di çoc in- 
| dividualist, su di une estremizazion dal individualisim. Liberâsi dal 
| model statalist al vúl dí prin di dut drecá la societát daúr dai valórs 
| primordiái (e no dome di chei primaris), li che su la cime de pirami- 
de e ven metude tant che fatôr di riferiment la cognossince e chei 
che a án cualifiche, autoritát e autorevolece par esprimile, intant che 
lis parts de politiche e de economie a án di jessi logáts ognidun in- 
tal nivel che ur spiete, ven a stái intune scjale di subordenazion e in 
| funzion dai interés di dute la comunitát e no di un profit materiál e 
| esclusivist. 


Intune societàt normal il mont produtif al rapresente la fonde de so- 
cietàt (no la cime). Intune societát che e tornàs a cjatà la só norma- 
litát, il mont produtif al varès une funzion positive dome se relazio- 
nade al interés e al benstá di dute la comunitát. 

La nestre societát e je cussi anomale e anormál che la part produti- 
ve no dome e cjape il puest diretîf, cence vé lis cualifichis che a co- 
ventin par direzile, ma dome par fà i propris interès. O sin vué intu- 
ne situazion paradossál li che une classe di produtórs e dopre la fun- 
zion produtive tant che un miec di podé. Chest al è il cuadri sintetic 
de struture politiche dal mont presint. 


Ce che al e vignút daûr al è un sdrumási seguitîf e consecuent di une 
comunitát che e va indenant a colassási su se stesse, strissinant il 
mont ae só pierdite sul plan de coletivitát, dal ambient, de etiche e 
de salút. 

La formazion dal Stát 


Il Stát si è formát sul goc di une monarchie assolutiste (cuintri de so- 
cietát e dai valórs medievái) in cunvigne cu lis esigjencis di une gno- 
ve classe emergjente e di un gnúf sisteme economic che al jere daúr 
a svilupási. Une aleance, cheste, che, pas daúr pas, e à savoltát cara- 
tars, Ús e principis dal dirit naturál vierzint cussì une gnove strade 
funzionál aes esigjencis di une societát classiste. 

Chest gnúf ordenament, dutun cu la instabilitát implicite tal contest 
di une struture sociâl dominade simpri di plui de classe produtive e 
finanziarie, e à puartát a un savoltament ideologjic e di valórs: vie pe 
storie l'aspiet materiál al à cjapát il puest di chel spirituál. 

Dilunc sù de storie, la borghesie dominante, denant des contradi- 
zions provocadis di une realtât savoltade, e à scugnút indotási di 
chei imprescj teorics che a coventavin par ricomponi lis sclapaduris 
sociáls, economichis e culturáls consecuentis a chel savoltament. 
Cundut che la filosofie dal dirit e je une materie che e cîr une sinte- 
si tra reson e nature, tra gjenar e individualitát, tra unicitát e molte- 
plicitàt, là di là di speculazions estetichis, cheste sintesi no rivarà mai 
a bon par vie che il Stát nol podarà mai jessi dut intun il lúc de fuar- 
ce e la incarnazion de reson, cun dut dal procés di deificazion di 
cheste ultime sul altár de Rivoluzion francese. 


Il Stât al mas duncje di un savoltament jerarchic dai valórs, un 
savoltament dramatic di chei valórs “naturái” che su di lór si fondave 
la comunitát “precedente” e li che la dimension economiche e jere 
subordenade a ché politiche e cheste a ché sapienziál. Comunitát 
“precedente” che si fondave su la idee che la fuarce e á di jessi 
subordenade ae cognossince, la potence rude ae veretát. 

Che chest al sedi dome un model e che chest model no si sedi mai 
atuát ad in plen sul plan storic, e che magari nol sedi nancje atuabil 
dal dut, nol cambie il so valór, la necessitát che chest al vedi di jessi 

l'obietif, la tindince e la tension di une comunitàt umane vere e fun- 
zionál. Un model di riferiment e di sburt morál, tant che segnál di- 
retif, al covente simpri e dut câs. 


La tradizion medievál e sticave il rispiet di formis associativis libaris 
e autonomis e, sul plan dal dirit, il rispiet dal ús e de consuetudin. 
Ae fin de Ete di Mieç chei valórs a án tacát a trasformási in formis di 
privilegs e di podé. Lavent dal Stát al elimine i privilegs e i particola- 
risims ma, dut intun, intal so ardór distrutîf, al fische ancje i dirits 
precedents e lis associazions tradizionáls par vie che a rapresentin un 
pericul pal podé centralizát e pal gnúf sisteme classist e competitif. 
Nassút di un savoltament dai valórs, il Stát, sacralizàt dopo de vuere 
dai Trente agns, nol pues acetá nuie altri fúr di se stes, a un tant che 
comunitàts oltranis a puedin esisti dome insuazadis intes normis 
statáls. 


Alé in Europe che al e nassút il Stát e il statalisim cussi come che a 
son nassúts il sisteme economic capitalist e il model di produzion in- 
dustriál, e al è par prin in Ocident che chei modei a son destináts a 
fini e a trasformási in alc altri, ma dome se l'Ocident al cjape cus- 
sience di vé imbusát une androne vuarbe, dome se al cjape in con- 
siderazion i apuarts che a vegnin di altris culturis, ven a stái se al ri- 
ve a superà i schemis mentài che lu rindin presonîr dai prejudizis 
economiciscj e moderniscj. 

Par ultin, si trate di viodi se cheste fin e sarà dramatiche cu lis con- 
secuencis che e previòt une societàt cence plui vuide o se un siste- 
me gnùf al sarà in càs di assorbî i contrascj e di proponi gnovis di- 
mensions di convivence. Come che o vin motivât plui insù, o pen- 
sin che une funzion primordiál su la cuistion dal superament dal bi- 
nomi Stàt-sisteme produtivist a varan di vé lis nazions — intindudis 
tant che espression dai popui autoctons, vué sotanáts — che a son ae 
fonde di ogni societàt, nazions tibiadis propite di chei Stàts che a àn 


ii 

imponút ai popui il lór podé e l’interès di une classe dominante. 
Ma par evitá la tragjedie che dal sigúr e ven daúr al sdrumási di une 
viere societát, al covente anticipá i timps, sedi sul plan teoric che su 
chel pragmatic. 

La funzion des nazions cence Stát, o miór, la funzion dai popui che 
a riscuvierzin la lór dimension nazionalitarie e che si liberin dal jóf 
statalist, al è un prin teme di riflession e di interazion propositive. 


Centralizazion, control teritoriál e espansion mondiál 


Un Stát, par Hobbes, Bodin e Weber e je une istituzion che si fonde 
— in plui dal monopoli de fuarce — sul control dal teritori e su la cen- 
tralizazion. Dongje di jessi organisim di limitazions, di regolazion, di 
staronzament di ogni forme di autonomie periferiche o verticál — 
cuntun zúc pervers di cession e dineament di prerogativis daúr de 
oportunitát — il Stát al à la funzion di garanti un ordin sociál parti- 
colár, chel fondát sul cens e sul miraç de cressite sociál, mecanisim 
ideologjic funzionál a di un sisteme fondát su la competitivitàt. 
Intal câs di un sisteme economic di marcját, il Stât al è garant dal li- 
berisim e des oligarchiis finanziariis. Intal cás dal capitalisim di Stàt 
O vin la sintesi paradossál di chel monopolisim che il Stàt liberist al 
ven clamát a proibî in non de libare iniziative e dal libar marcját. Vie 
pai secui lis formis capitalistis si son moltiplicadis adatantsi daúr des 
contingjencis storichis e sociàls, ma une sé specificitàt no je muda- 
de e nancje no pues mudá: il so caratar instabil, agressîf e distrutîf. 
Propit par vie de instabilitàt fisiologjiche di chel sisteme, il Stàt al è 
ancje incargát di guvierná crisis, contradizions e conflits sociài e in- 
ternazionài che chel sisteme al prodús. 


Il Stàt al nas intal XVII secul, ancje se lis sôs semencis a vegnin plan- 
tadis fintremai de Ete di Mieg, si svilupe e si infuarús vie pai secui 

seguitifs su la fonde di doi principis fondamentái: la teritorialitát, ven 
a stài la sovranitàt su di un teritori stabilît, e il monopoli de fuarce 
sui ocupants di chel teritori. 

Chescj principis a àn permetút ae gnove classe dominante di inlidri- 
sá, vie pai secui, il so podé sul plan istituzionál, ideologjic e culturál 
e di imponi il so sisteme produtîf. Un sisteme di produzion fondát su 
la competizion e su di une espansion cence limits, a un tant che par 
stà impins al varà bisugne di slargjàsi simpri di plui là di là dai siei 
confins e in dut il mont. 

La consecuence e sarà l’inviàsi di un procès colonialist, di une con- 
flitualitát permanente cun chés altris potencis e la esportazion e la 
imposizion de forme Stát e dai modei culturài, ideologjics e di vite 
dal mont ocidentàl. 


Rapuart tra Stat e sisteme economic 


rispuint aes necessitàts di chel altri. Il rapuart che si è instaurát sul 
plan storic tra avent dal Stàt e svilup di un sisteme di marcjàt, spe- 
culatif e produtîf, al è struturál, cul risultàt di une eliminazion cidi- 
ne di dut ce che al faseve roste al spanîsi di un capitalisim simpri 
plui brutàl e invasif. 

Eliminazion, prin di dut des sociis, corporazions e modei autodi- 
rezúts dai atórs sociài e, dongje, discognossiment des specificitàts 
comunitaristis e etnichis dentri di un teritori che, cu la Rivoluzion 
francese, si autoproclamave nazionál. Disparizions, abolizions, im- 
proibizions, sot di une cuvierte “democratiche” e cu la scuse stru- 
mentàl di eliminá i vanzums cussì clamáts “feudài”, a son stadis lis 
misuris de normalizazion borghese. Il teritori nazionál al devente 
alore funzionál al control e al domini di une borghesie par mieg di 
un Stàt che al à slargját la só presince e il so podé in dut il teritori. 


|] 

| Sul plan storic, Stát e marcjât a àn vút un svilup concomitant, un al 

La borghesie si proclame “nazionál”, fasint passá par nazion ce che 
in realtát al è un spazi artificial, une aree dulà insedá il so domini, 
base par futuris espansions. E su chest concet di nazion, la gnove 
classe dominante e formule lis regulis e i miegs par imponilis a du- 
tis lis comunitáts che in chel teritori a vivin. 

Si a duncje un rapuart strent e indissolubil tra Stát, tant che domini 
teritoriâl esclusîf, e podé di un sisteme economic determinát, di un 
“grop” di afariscj che si son stramudáts in classe dominante. 

In chel contest e cun chestis premessis, un popul dominát nol rivarà 
mai, no dome a autodeterminási, ma nancje a ricognossisi tant che 
popul. Par rivá a un tant, al scugne prin di dut liberási dut intun dal 
statalisim e dal model economicist e produtivist. 

Chest nol vúl dí abolizion de proprietát privade, ma prioritàt dai in- 
terès de comunitát a pet des sieltis produtivis. Al vúl ancje dí, trasfor- 
mazion dal model produtivist industriál (il mît dal industrialisim) in- 
tun sisteme di produzion che al sedi compatibil cul ambient e in 
conformitát cu lis carateristichis e lis esigjencis fisichis, fisiologjichis 
e psichichis di ogni persone. Al reste di viodi ce e cemút che cheste 
prioritàt e ven garantide e cui che al ven clamát par garantile. 


Státs e statalisim cuintri popui e nazions 


La bataie pe emancipazion des “nazions cence Stát” e cjape une al- 
tre dimension e un altri significát se e ven viodude no tant che une 
bataie autoreferenziál e indreçade dome a chés che, intal cuadri eu- 
ropean, a vegnin clamadis “minorancis”, ma e a di jessi insedade tal 
procès anticolonialist mondial. Di fat la cuistion nazionalitarie al è il 
pont sensibil di une cuistion di ordin gjeneràl, ven a stài chel di une 
lote pe liberazion di ducj i popui di un sisteme stato-economicist che 
al scjafoie la umanitát sul plan social, economic, politic, linguistic e 
ambiental. 

Si trate alore di calcolá i procès pratics e teorics par rivá a un tant. 
Su la false rie de Cjarte di Brest dal 1974, che e mostre par altri un 
ciert schematisim politic tipic di chei agns e une vision classiste dog- 
matiche, o su la fonde di documents similárs, o podaressin dí che: 


1°) la bataie pe autodeterminazion des nazions tibiadis e dai popui 
che di chés nazions a fasin part e je la fonde pe liberazion de ti- 
ranie economiciste che a nivel mondial e prodús scuilibris sociài 
e ambientài che a son deventàts aromai insostignibii; 


2) che lis nazions che a son la fonde dai popui no corispuindin ai 
Stàts; 


3) che ogni popul al fàs part di une nazion proprie, intant che i Stàts 
no rapresentin nissun di lór par vie che a son dome istituzions di 
domini funzionáls ae repression, ae vuere e tant che supuart ai 
interés primaris di une classe specifiche e ai lór miegs di sfruta- 
ment e di inricjiment; 


4) che lis nazions dutun cu lis etniis a puedin vivi e relazionási do- 
me par miec di modei politics che a ricognossin, che a favorissin 
e che a rispietin dutis lis lór particolaritáts tant che lenghe, cultu- 
re, formis religjosis, tradizions propris e une economie compati- 
bile cu la salút, la dignitát dal om e rispietose dal ambient. 


La impuartance de cuistion nazionalitarie e risulte evidente ancje par 
economiscj no inlineáts tant che Wolfgang Streeck che al scríf: “Inte 
Europe reál no sarès concepibile une costituzion unitarie e jacobine 
scrite par un Stát european democratic. Cence une sudivision federál 
e une largje autonomie che e tuteli i dirits des minorancis, cence di 
une regolamentazion che e difindi lis tantis e diferentis societàts, co- 
munitàts economichis o identitariis fondadis su la prossimitàt terito- 

rial che a formin la Europe, cuintri di une maiorance egjemoniche 
C.) [cence cheste regolamentazion] no pues nassi nissune democra- 
zie.” (Wolfgang Streeck, in Tempo guadagnato, p. 206-207). 

“Cui che al volès scrivi une costituzion pe Europe nol varès dome di 
cjatá il mút par integrá i interés dai tancj país europeans, par esem- 
pli chei de Bulgarie o dai País Bas, ma al varès ancje di frontá i pro- 
blemis restâts cence soluzion di Stâts no ancjemò finíts tant che 
Spagne o Italie. La lôr diversitát interne e varès di jessi rapresentade 
in dutis lis assembleis costituentis europeanis.” (ibidem, p. 207). 


Osservazions justis chés di Streeck, ancje se no si capis parce che 
chestis “diversitáts”, in rapuart cun identitát e interés, a varessin di 
caraterizà dome Státs tant che Italie e Spagne. Se si trate di carateri- 
stichis leadis aes diversitáts di caratar nazionalitari o podin dí che 
ducj i Stâts (fûr che cualchi rare ecezion) a son multinazionái, pal 
plui componúts di nazions no ricognossudis o ricognossudis dome 
in part. E no fasin ecezion Paîs Bas e Bulgarie. Cence contà realtàts 
tant che la France, il Ream Unît. Parfin la Gjermanie, dongje di vé 
minorancis etnichis (la diference tra nazion e etnie e je une cuistion 
dibatude), e risulte une realtàt complesse sul plan storic. A un tant 
complesse che l’autòr, intune note significative (note 12 a p. 251) al 
fâs cheste riflession: “A pene che si riunis, la Convenzion europeane 
e varès di frontá la cuistion di savé se i delegáts catalans a vedin, o 
a vedin il dirit, di sentàsi daùr de bandiere spagnole o daùr di ché 
catalane. Po dopo si varès di frontà il probleme dai bascs, dai cors, 
dai flamants, dai sudtirolés, dai sicilians, e salacor parfin dai ba- 
varés.” (op. cit.). 


“Une costruzion democratiche par une Europe unide e pues esisti 
dome se si ricognossin lis diferencis di chei che a àn di jessi garan- 
tits dai ordenaments di tutele des autonomiis. La negazion di chescj 
dirits e pues puartà dome al separatisim.” (ibidem, p. 208). 


t 

Nol è che tal discors di Streeck no sedin elements di ambiguitát, a 
un tant che leconomist al calcole il Stàt-nazion tant che une istitu- 
zion indispensabile tal procés democratic. 


La idee preconcete che la di là dal Stát 
e pues jessi dome la barbarie 


Cheste idee, che là di là dal Stát e pues jessi dome la barbarie, e 
puarte a considerá che ogni civiltát dal passát e jere insuazade, e che 
e podeve dome jessi insuazade intun telár statalist. 


Si trate di une falsificazion storiche che e ten dentri la tesi che cual- 
sisei organizazion sociál, economiche e politiche e à — e scugne vé 
- i caratars dal Stàt. Cheste idee e puarte a calcolà che une comuni- 
tàt cun rapuarts civîi e pues esisti dome tai tiermins di un “contrat” 
tra un podé centrál e une societàt che a chel podé e afide la só si- 
gurece e la justizie. Une rapresentazion fondade su di un implant di 
valórs nassút in Europe intant di chel ipersvilup economic sburtàt 
dal procès mercantilist di rapine e di colonizazion dal mont. Inte fa- 
se dal mercantilisim, marcját e Stát si devin la volte e si sostignivin 
un cun chel altri. Inte fase seguitive, cuant che la instabilitàt politi- 
che dal continent, che e puartarà a seguitivis vueris di religjon, e je- 
re deventade insostignibile, la formalizazion de istituzion politiche 
statuàl, normade e regolade ancje sul plan dai rapuarts internazionái 
si dimostrarà indispensabile. 


La gnove vision di un mont statualizát e classist e savoltarà dal dut 
la precedente jerarchie di valórs: il borghés insiorát al contave plui 
dal nobil e plui di ché caste sapienziál, pont di riferiment di une so- 
cietât dabon tradizionál ma che in Ocident e jere rivade a jessi do- 
me, e dome in part, fuarce e vuide inteletuál e spirituál, par dopo 

trasformási intun rivoc smavít di se stesse e fintremai intun organi- 
sim repressif simpri plui in cumbinele cuntun podé assolutist. 


In chel passaç epocál, si frontin e si sumin dós concezions, ché con- 
tratualiste e ché naturaliste. Ma, in chel passac, a trionfá al sara il 
contratualisim. Intant che la concezion contratualiste e previót un ra- 
puart (che al imite chel marcantîl) tra individuis o tra grups di indi- 
viduis e che e trasferis cualsisei ús de fuarce a di une istituzion su- 
periór in cambi de protezion e de soluzion dai conflits; la concezion 
naturaliste e calcole lom tant che une entitàt naturál simpri compa- 
gne in ogni timp e lúc, subiet aes legs de Nature, dut intun razionál 
e passionál, cun dentri ducj i vizis in stàt di savoltá lis pussibilitáts di 
une convivence civil. 

A cheste vision si rispuindarà cuntune gnove vision politiche li che i 
rapuarts sociâi si fondin sul rispiet e su la libertát dai popui di viodi 
di lór stes ognidun daúr dai lór ús e dai lór costums e che lis contro- 
versiis a vedin di jessi frontadis e risoltis no dal complès des poten- 
cis statualizadis (li che al risulte de facto che il dirit al ven lassát al 
plui fuart) ma di entitâts che a rapresentin l'interès di ducj. 

Si podarès obietá che la esperience di istituzions super partes cu la 
funzion di preservá la pás e je, dut intun, storiche e falimentár. La 
Societát des Nazions (SDN) prime, la ONU cumo no son stadis in cás 
di intivá ad in plen chest obietíf. Dut il contrari. Cun di plui, intai ul- 
tins timps si à la impression che cheste istituzion e vedi molát che- 
ste incarghe ae part imperiál e dominante dal mont (viôt i fats di 
Somalie, Balcans, Iraq). Cheste constatazion no pues dá di maravee 
stant che lis istituzions internazionál, dongje di no vé, par lór costi- 
tuzion, un podé reál, a son di fat organizazions di Státs, struments di 
domini e di conflit. I Stâts a son machinis di violence istituzionaliza- 
de, struments in difese di interés particolàrs e priváts, tra l'altri stru- 
ments instabii e duncje ancjemò plui pericolós. In chest cás otignî la 
pás al è dome l’efiet di un calcul di interés. 

Une altre robe e sarès une istituzion pardabon inter nazionál, ven a 
stài rapresentative dai popui finalmentri nazionalitaris, liberàts e li- 
bars dal domini e dal condizionament di une economie fondade sul 
profit di pòcs a discapit di ducj, libars dal domini di une fuarce sta- 
tuál ae dipendence des megasocietàts industriáls e finanziariis, fin- 
tremai di chel che il president Dwight Eisenhower intal 1961 al veve 
definît il “comples militár-industriál e politic” che al varès metàt in 
pericul la democrazie dai Stàts Unîts. 


Stát , statalisim 
e dirit ae autodeterminazion dai popui 
tal mont tierç 


La cuistion dal Stát e dal statalisim viodudis in relazion al dirit de au- 
todeterminazion dai popui e à di jessi articolade daúr de storie e dai 
cás particolárs. Il Stát al e di fat la istituzion centralizade di domini 
sui popui che si cjatin intun teritori determinát. Cheste e je la só ca- 
rateristiche e la só funzion in chel Ocident li che la istituzion Stát e 
je nassude e di li che chest sisteme di domini si è sparniçât in dut il 
mont par miec dal colonialisim. 

A tacà di cheste constatazion, no podin valutà cul stes metri di judi- 
zi i Státs dal mont prin cun chei dal mont secont e tierç. 

I popui che a vivin inte suaze dai Státs dal mont tierç, intune maniere 
o intune altre, si son cjatáts sul imprin denant di un dopli domini e 
di un dopli ricat. Di une bande a son subiets a di un Stát “locál” 
(nassút dopo de fase di un colonialisim diret) ma che al è un mies di 
trasmission di un podé economic forest cu la complicitát di une 
classe politiche servîl e di une borghesie compradora. Il popul al à 
scugnút e al scuen duncje lotá cuintri il podé locál e i diktats, politics 
e economics des potencis imperiáls. 

La lote pe indipendence di chei popui cuintri dal domini imperialist 

e á scugnút passá traviers di une liberazion “nazionál” di teritoris che 
l'Ocident al veve statualizàt cun ché di conservá dirits di sfrutament 
des lór risorsis. 

In sintesi, i Státs colonialiscj ocidentài a án espuartát il model stata- 
list o in maniere direte o mediade par domini teritoris e popui (dife- 
rents) che a vivin in formis sociáls diferentis. Vuè i Státs dal mont 
tierç che si cjatin in Afriche o in Americhe latine, ancje intun contest 
di liberazion parziál o totàl dal colonialisim, a subissin dut cás, par 
mieg dal sisteme economic e finanziari globàl, un domini dal mont 
prin e un condizionament ancje sul plan politic, istituzionál e dal di- 
rit. Chei popui vué a agjissin e a pensin la politiche intune forme sta- 
tualizade. Ma in chei ritais di teritori artificiài a vivin popui, lenghis 
e culturis une diferente di ché altre, diferencis li che i conflits di clas- 
se si complichin e si sumin cui conflits interetnics dispès manovràts 
in maniere eterodirete. In ché realtàt, il Stàt al pues esisti o inte for- 
me funzionál ai interés e al diktat imperialist o, al contrari, jessi stru- 
ment di contraposizion e di bataie cuintri dal egjemonisim neocolo- 
niâl e di difese dai interés popolárs. 

Intal mont tierç, duncje, la cuistion dai popui e dai principis che a re- 
zin il dirit ae autodeterminazion e scugne jessi articolade in maniere 
diferente di situazion in situazion, di paîs in paîs, e no pues jessi 
gjeneralizade. 

E ciertis esperiencis dal mont tierç, massime in chescj ultins agns, no 
puedin altri che insiorá il bagai critic cuintri dal statalisim e dal eco- 
nomicisim ancje a tacá di une prospetive diferente. 


O viodarin intal cjapitul dedicát ae fase mondialiste il cás particolár, 
no unic ma esemplár, de Americhe latine, che al mostre i tiermins de 
cuistion etniche in rapuart al comples nazion e Stát di une bande e 
in rapuart al domini imperialist di ché altre. 


| 

Etniis 


Pai etnosimboliscj, lis nazions si saressin formadis in timps resints 
ma su la fonde di contignúts figuratifs premodernis. Chescj modei et- 
nics, fats di mîts, di tradizions, di valórs e di memoriis si cjatin ae fon- 
de dai principis costitutîfs des nazions modernis. 

AI scrif Anthony D. Smith: “In etis precedentis, chescj elements si je- 
rin dáts dongje fintremai a meti adun lis ethnies persiane, ebraiche e 
greghe, sedi unidis sedi dividudis sul plan politic, sedi che a ocupas- 
sin une patrie o che si cjatassin sparnicadis. La memorie coletive di 
chestis antighis ethnies, trasmetude cun tescj, cun manufats e cun 
istituzions, e je ché che e furnissarà i modei specifics pes seguitivis 
rivendicazions di un status nazionál, soredut in moments di crisi.” 
(La nazione. Storia di un'idea, p. 100). 

Lis etniis, ancje se chi a son interpretadis dome a nivel e cuntune 
funzion simboliche, a saressin la espression di un status sociàl prece- 
dent ae formazion des nazions, e lis nazions une struturazion sociàl 
moderne di une determinade comunitàt. 

‘O definìs ethnie” — al scrîf ancjemò A.D. Smith — “une popolazion 
umane dotade di non, cun mîts di assendence comune, di memoriis 
storichis condividudis, cuntun o plui elements di culture comune, 
cuntun leam cu la patrie e cuntun ciert nivel di solidarietàt, alman- 
cul a nivel des élites.” (ibidem, p. 93). 


Rapuarts tra etnie, nazion, Stàt 


In plui dal rapuart e de confusion terminologjiche tra nazion e Stát, 
al reste indeterminát il rapuart de nazion cu la etnie. Par esempli, in 
ce rapuart si cjatino e ce diference vino tra un Stàt che si definìs plu- 
rinazionál cuntun altri Stàt che si definìs multietnic? 

Par A.D. Smith l’avent de nazion moderne al è il risultàt evolutîf a 

tacâ di “comunitâts etnichis preesistentis, di nuclis etnico-teritoriáls 
compats”. Stant a Alessandro Campi, par Smith “la comunitát na- 
zionál (...) si diferenzie de comunitát etniche, ancje se, dal pont di vi- 
ste gjenealogjic, si base su chel gjenar di comunitát par vie de só na- 
ture politiche e dai mecanisims di solidarietát civiche, di citadinance, 
di integrazion/esclusion sociál, di mobilitazion, dutis robis che a son 
tipichis de nazion moderne.” (Alessandro Campi, inte introduzion a 
La nazione di A.D. Smith, p. LD. 

Ma cheste definizion di nazion e mostre ancjemò une volte di jessi 
imberdeade cul concet di Stát intun leam che si mostre insolubil. 
Nazionalitàt — etnicitàt — Stàt a son une trilogjie che si articole dome 
in ché ete che o podìn definî postwestfaliane, ven a stài dome dopo 
de normazion dal Stàt teritoriàl e centralizàt. La nature politiche de 
nazion (cussì interpretade) e nas dal rapuart interatîf di cheste cul 
Stat e dal Stát cui procès di domini economic che lu àn parturît. 
Intune ete prestatál, il concet di nazion al cjape invezit un altri sens, 
un sens che si stabilis daúr dal rapuart cu lis fuarcis che si presentin 
intai diviers moments storics: inte ete arcaiche, in ché classiche o in 
ché medieval. Alì la articolazion tra etnie e nazion e cjate, intes isti- 
tuzions politichis dal moment, il tierg element che al pues jessi di na- 
ture teocratiche, simboliche o altri — istituzions che si son dadis la 
volte vie pal timp — cun risultàts diferents, no dome sul plan politic 
ma ancje sul plan de percezion de realtàt, de struturazion sociàl, de 
percezion identitarie. 

Tornant al presint, par Max Weber la etnie e je une nazion cence Stàt. 
Se la definizion e je cence altri juste sul plan teoric, sul plan termi- 
nologjic e rapresente un probleme, dal moment che, a un tant che a 
esistin Stàts plurinazionái, vué si fevele ancje di nazions multietni- 
chis. Se ducj i Stàts a colin te prime definizion, la seconde e compli- 
che il cuadri. Sul rapuart tra etnie e culture — li che “culture”, massi- 
me pal mont anglosasson, al è tiermin rapresentatîf di une etnie — 
Daniele Conversi al scrîf: “la etnie e pues jessi definide intune manie- 

re plui facile cui tiermins di une fede condividude e subietive intune 
presumude dissendence, intant che cun culture si à di identifica la 
esistence obietive di un grup omogjeni fintremai tal intim, cundut 
che complès, e intune serie di prodots tangjibii (come i manufats) che 
la lòr juste lavorazion e ven trasmetude di gjenerazion in gjenerazion 
(..) dentri di un sisteme di valórs e di codics.” Etnia”, “nazionali- 
tà”, “cultura”: usiamole in modo corretto, p. 3). 
Su la cuistion etniche o varìn mit di slungjási tal cjapitul seguitîf. 


| 
| Un zùc des parts 


In realtàt, se il capitál imperiàl al à cjapât la direzion dal mondiali- 
sim, la anime sovraniste e je ancjemò vive, e la aspirazion ultime, 
linsium de grande borghesie, al è un mont che si fonde su lis regu- 
lis di un marcját cence frontieris. Ma, par finî, chest insium al sarà de- 
stinát a restá une aspirazion e une utopie par vie che i atórs econo- 
| mics a restin intune situazion di conflit permanent. Propit par chest 
- par che l'insium nol deventi un vencul — il sisteme al à bisugne di 
un cjamp libar di ogni costrizion ma ancje di regulis, di rostis e di 
une fuarce militár e poliziesche che i permeti di sorevivi e di no colà 
intun senari autodistrutif. Sovranisim e mondialisim a son duncje dós 
facis de stesse medaie, une medaie che e viót un mont dominát des 
potencis industriáls e finanziaris privadis che a án ché di sparúsi il 
mont inte suaze de ditature dal marcját. 
Condanát a deventá globál, par stá impins il marcját al scugne poiási 
su di une fonde istituzionál-politiche-militár logade in cualchi bande 
di chel mont che al intint dominá. 
La cuistion dai dirits dai popui si cjate duncje tra l’incuin sovranist e 
il martiel globalist. 
Intant, une grande part de inteletualitàt ocidentál, formade intes aca- 
demiis, sierade intun scheme mentàl autoreferenziàl, e rispuint dome 

ai stimui de struture economiche e politiche esistente. Ancje la criti- 
che di personalitàts che a somein fúr dal “politichementri coret”, e ri- 
spuint ben o mál ai mecanisims dal model egjemonic. In cheste fase 
il sovranisim al torne su la sene in difese dai interes “nazionái”. No si 
fevele chi des fuarcis e dai moviments de diestre estreme, che cheste 
difese e je part dal lór bagai politic e culturál, ma ancje di personali- 
tàts e di fuarcis di divignince marxiane, hegeliane o weberiane ma 
che a calcolin la lote pai dirits dai “popui altris” tant che batais mar- 
gjinâls o fintremai in odór di eresie. Dispès, lis bataiis pai dirits des 
minorancis etnichis a vegnin calcoladis pericolosis pal savór passatist 
che al lasse in bocje. 


Il lessic inte storie moderne al à simpri vút une funzion di supuart pe 
vision dal mont e achi o sin daúr a frontá un bagai ideologjic che al 
pant un savoltament inevitabil dal sens des peraulis. 

Intal contest statualizàt e borghés tiermins tant che “patrie” dutun 
cun “nazion”, “tradizion”, “famee” dongje di vé pierdút il significát eti- 
mologjic e primari a án cuistát un sens e un rúl gnúf pe interioriza- 
zion dal domini statuál. Cussi, dongje dal sens reazionari che la reto- 
riche patriotarde ur à conferít (li che la triade si coniughe in militari- 
sim, tradizionalisim e patriarcalisim), il savoltament al risulte fun- 
zionál ai desiderata e aes contradizions borghesis. 


Se i vieris valórs a restin valórs borghés, chei, di nazionaliscj che a 
jerin, si son adatáts intune forme globaliste in cunvigne cui interés 
“sorenazionái” rapresentáts de finance mondial, des multinazionáls e 
dai proces di delocalizazion. 

Darest la carateristiche de ideologjie borghese no pues ameti nuie 
che e sedi fúr di une vision dal mont tant che spieli di se stesse. 

In cheste fase mondialiste, il liberisim rivát ae só espression estreme 
al à bisugne di une societát atomizade li che l'individui, isolât di ogni 
contest, al sedi dome une pedine di podé movi a plasé intun zúc che 

si conclút o cul profit o cul massacri. Par fini, il liberisim al volarès 
un Stát ma no plui centralizadór e nancje discret, ma privatizát, cul 
dogme dal marcját tant che riferiment e un control simpri plui tecno- 
logjic — algoritmic — des cussiencis. Ce che vué si € daúr a sperimen- 
tà nol è dal dut gnúf. Sul plan teoric e filosofic il mont borghés al à 
palesát lis sós utopichis tensions fintremai de só prime fricade. 


E in dut chest, il Stát ce devential? 

Si trasforme intun imprest aministraúf ma armât, intune burocrazie 
mandarine, ubidiente ai ordins dal lobbisim mondiál. Ma intindinsi. 
Cheste, in fonts, e je une brame, une aspirazion, une biade ilusion. 
Une brame destinade a sdrumási denant de complessitát dal reál, a 
sfracaiási sot dal pés des contradizions di un sisteme fondát su la 
competizion. Un sisteme fragjil, ma, propit par chest, ancjemò plui 
pericolós pes sós consecuencis parce che al è in stàt di strissiná ducj 
inte só cjadude. 


Il popul nazionalstatalizát 


“Fatta l'Italia, bisogna fare gli italiani” 
Massimo D'Azeglio, 1861 


“En Italie, il y a des populations de toute provenance, de tout 
caractère: au fond il n'y a pas de race italienne. La natio- 
nalité italienne est une fiction.” 


Pierre-Joseph Proudhon, 1865". 


Ogni popul, cundut che incrosát dai miscligs operáts de storie, al è 
part di une comunitát specifiche e uniche. E je la false cussience di 
partignî a di une comunitát statualizade in maniere artificiose, auto- 
referenziál e funzionál ai interes di une oligarchie dominante che e 

à produsút popui dislidrisâts par mieç di un inscuelament istituzio- 
nalizát e di une propagande retoriche. 

Un “popul” statualizát al e simpri un insiemi di popui che si son di- 
smenteáts de lór identitát proprie e, propit par chel, a puedin vignî 
dopráts par ogni bon cont in timp di pás tant che in vuere. 

Al è cussì che comunitáts insuazadis intai confins di un Stát, fiscadis 
di un sens di inferioritát, a finissin par imitá lenghe e mentalitát, ús 
e maniis di un popul “nazionalistizàt” (in realtát anazionál e vué 
simpri di plui apolit) daúr dai caratars pustiçs di une classe egjemo- 
niche e dominante. Al e il rifles dal servidór che al imite in dut e 
pardut il so paron, lu simiote, si identifiche cul so mont, cu la só cul- 
ture, cu la só lenghe, cu la ideologjie al podé, cu la realtát e lis isti- 
tuzions statuáls li che al víf, judát de retoriche patriotarde, de propa- 
gande e di agns di inscuelament obligatori. 

O vin achi une someance cun chel procès che Guy Debord al à de- 
scrivút in La société du spectacle li che ai sotans ur ven dade une 
part di interpretá daúr di une senegjature za scrite. E li che il sotan 
al ven ingussît dai procès di inculturazion, ricatát sul plan economic 
o comprát cun piculis o grandis profiertis. 

La diference e je che la analisi di Debord e calcole il funzionament 
socioeconomic dal sisteme capitalist, ma la metafore si podarès slar- 
gjá ancje sul plan de politiche etnocidarie operade dal sisteme. 


Superá une vision minoritarie de bataie identitarie 


In cheste suaze, al covente superade une concezion di minorance de 
bataie identitarie. Al covente prin di dut smarcjàsi dai cussì clamáts 
“identitariscj” che a stuarzin il concet di identitát par ridusilu e rindi- 
lu funzionál ae concezion stataliste. Al covente superá la cuistion et- 
niche insedade intune vision ridutive. Parcè che la cuistion etniche 
e à une puartade che e supere i liminárs minoritaris fintremai a 

meti in cause lis fondis stessis dal model politic dominant. Di fat, 
ducj i popui a fasin part di une etnie che lis lór carateristichis a son 
stadis strassomeadis, a un tant di scancelà de memorie la lór vere 
identitàt. AI va duncje ribatàt che la bataie pe autodeterminazion no 
je une bataie di “minorancis etnichis”, ma une bataie universál. 

Une riflession che si varès di inviá di li che al è nassút il model sta- 
tualist e di li che il model, no dome al è stàt inventàt, ma di li che al 
è stàt ancje imponút ator pal mont. Ven a stài in Europe e miór an- 
cjemò tal mont ocidentàl. 

Lapel classist che al clame i proletaris di dut il mont a unîsi cuintri 
dal capitalisim al piert di fuarce e di valór cence un progjet comun 
che al viodi la autodeterminazion dai popui (ducj) tant che fonde di 
une gnove civiltàt. Parcè che i popui a àn, prin di dut, ché di restà 
ce che a son e a án dut di pierdi a trasformási in alc altri e a slun- 
gjási intun dut informi e vualîf. 


Il discors identitari sovranist 


O vin za motivát cemút che al ven frontát il rapuart sovranisim/glo- 
balisim intal confront politic e ideologjic. 

Il sovranisim di campe, là di là de critiche tai confronts dal capitali- 
sim finanziari e dal mondialisim, vué al è daùr a sierási in difese dal 
statalisim cuntun discors ancjetant pericolós di chel puartàt indenant 
des fuarcis de diestre par vie che al instrade une vision di fat ultra- 
patriotarde (statalidentitarie e duncje di fat antiidentitarie) intai setórs 
popolàrs. In chest càs il sovranisim al calcole il Stàt tant che unic ba- 
stion pe difese dai dirits civics e civîi e uniche roste cuintri dai in- 
terès des multinazionáls produtivis e finanziariis. Si trate di une 
çampe idealiste (dut intun hegeliane e marxiste) che e calcole il Stàt 
tant che organisim di dirit assolút o tant che fase necessarie tal 
procés di liberazion des fuarcis dal lavór. Ma il Stàt nol è nassút in 

difese dai dirits (coletîfs o individuài) fale che in forme astrate o 
esemplár o funziona, sul plan teoric o pratic, al sisteme stes e ae só 
esistence. La imposizion di dirits al è il risultàt di batais e di fuarcis 
autonomis nassudis e cressudis dentri de societàt e dispès in conflit 
cu la istituzion statuál, fuarcis nassudis, se si vúl, di risultums di chel 
spirt organizatîf sociál e civic che il Moloch, fintremai de nassite dal 


Stât, al à vút ché di eliminá tant che refudons di une mentalitàt 
“feudal”!, 


Il scheme di diestre 


De bande di setórs de diestre estreme, ma no dome, si fás sintî sim- 
pri di plui la rivendicazion de sovranitàt “nazionál” che il mondia- 
lisim al à ché di staronzà sedi sul plan economic che sul plan poli- 
tic. In ché plateforme “rivendicative” si denunzie il tibiament di chés 
che lór a definissin “identitáts nazionáls” rivendicant une dimension 
identitarie a di un popul impastanát a fuarce di imposizions cul- 
turáls, linguistichis e aministrativis, prodot di une colonizazion sto- 
riche violente e manipoladore. Ven a stái, si fâs passá par “identitát 
nazionál” ce che al è invezit il prodot pustig di un Stát. 

Il parados al vúl che i sovraniscj dal mont ocidentál a acusin di et- 
nocidi i promotórs dal procès di colonizazion globaliste e no calco- 
lin che chei stes “Stàts sovrans”, vué vitimizáts e vitimiscj, a àn metût 
adun par secui no dome une politiche compagne cuintri i popui au- 
toctons sieráts dentri dai gnúfs confins, ma a án organizát e atuát i 
piés gjenocidis intal mont. Ce che i sovraniscj dal mont prin a di- 
findin no son lis identitáts nazionáls ma i Státs-nazion vignúts fûr di 
operazions distrutivis sistematichis des identitáts storichis. Il sovra- 
nisim di stamp ocidentalocentric al covente duncje combatút dutun 
e adun cu la lote cuintri i procès mondialiscj e iperindustrialiscj!8. 
La diestre sovraniste, massime ché francese, erede storiche dal 

jacobinisim plui radical o di ché coniugade in cuince petainiste, no 

dome e je cuintri di ogni ricognossiment di chés che, a nivel euro- 
pean, a vegnin definidis “minorancis etnichis”, ma e à inaugurát, di 

un pócs di agns incà, une gnove strategjie cuntune linie teoriche 

scalembre ma une vore eficace; une linie che e permet, dut intun, 
di dá cuintri aes rivendicazions des minorancis e di difindi il so- 
vranisim “nazionalist” plui reazionari. Chestis organizazions a acu- 
sin i moviments “nazionalitaris” di fà cumbinele o adiriture di jessi 

supuartáts des fuarcis globalistis e des istituzions comunitariis che a 

varessin (daúr di une impostazion complotiste) ché di distruzi i Stâts 

nazionái. Par lór, istituzions tant che la UE a varessin metút in vo- 
re, par mieç di declarazions universáls (Cjarte des lenghis regjonáls, 
Convenzion cuadri pe protezion des minorancis, e v.i.) une strategjie 

che, disveant i nazionalitarisims etnics (che lór a clamin comunita- 
risim), a puartaressin al indebiliment e ae distruzion dai Státs cussi 
clamáts nazionài. 

Une di chestis analisis e je puartade indenant di Pierre Hillard che 
le palese tal so libri (za cuatri edizions) Minorités et régionalismes 
dans l'Europe fédérale des régions (2001) cuntun sottitul che al sune 
(nuie mancul) Enquête sur le plan allemand qui va bouleverser l'Eu- 
rope [Investigazion sul plan todesc che al savoltarà la Europel, publi- 
cât de cjase di edizion de diestre estreme KontreKulture. In chest vo- 
lum l'autôr al met in cause, in mût diret e specific, la Gjermanie che, 
daúr dal so pensá, e varès manovrát, cun cheste intenzion e in ma- 
niere seguitive fintremai dal 1848! 


Posizions intermediis 
Su la cuistion, simpri tal cercin “sovranist”, o vin ancje une posizion 


che o podaressin clamà “intermedie”. Il jurist Paolo Becchi, tornant 
su teoriis althusianis, al stime che: “A di un Stàt unic globál o podin 

dome replicà cuntun Stát nazionál federál che al ricognossi lis auto- 
nomiis locáls su la fonde dal principi ‘stà cun cui che nus vil e stà 
cun cui che si vil. (...) un Stát nazionál al pues esisti ancje se dentri 
di lui a son popui diferents, ma simpri a pat che chescj a vedin ché 
di stà insiemi. Catalans, bascs, altoatesini (sic): la autodeterminazion 
e varès di jessi dade a ducj chei che le vuelin. Al e chest il principi 
di une sovranitât “debile”, no leviataniche. E dome jé e podarà con- 
ciliá ce che fin a vué al aparive dificil di conciliá: sovranitát nazionál 
e federalisim.” (Che cosè il sovranismo, p. 105). 

Il concet al dismole il pés di un Stát centralizadór e opressór ma il 
lessic al disvele la dificoltát di molá il paradigme dominant: la difi- 
coltât di diferenzià i tiermins di Stát, nazion, popul. 

Il sfuarg teoric al somee plui che altri indregát a salvà i interés di un 
popul, intindint achì par popul ché comunitàt creade in maniere plui 
o mancul artificiose cul avent dal Stàt (tal cás talian cul Risorgimento) 
cuintri dal vualivament operàt dal bulldozer mondialist. E duncje, 
propit in cheste funzion: “Al covente un program politic articolát, 
bon di dá dongje ancje fuarcis diferentis, cul obietîf de ricostruzion 
dal País [!] mandát in ruvine. Par torná grancj o vin di tornà a pensá 
(sul plan politic) in grant.” (ibidem, p. 106). 


Il procès al è duncje funzionál no ai popui (etniis) ma al Stát sovran 
e al so tornà a jessi sovran. Di une bande Becchi al conteste il sovra- 
nisim statàl (hobbessian, bodinian) a pro de sovranitát dal popul, 
ma, stant che par popul si riferis simpri a chel insuazát intal contest 
dal Stât, ve che cheste sovranitát popolár si disvele jessi funzionál ae 
sovranitát statál par tigní bot a di une colonizazion foreste. 

Se e je vere che i guviers rivoluzionaris dal mont tierç a sticin un pa- 
triotisim similar a chei domináts dal neocolonialisim, in realtât for- 
me, contignúts, obiet di riferiment e obietífs a son dal dut diferents 
e fintremai contraris. Une cuistion che o stazarin miór intal cjapitul 
seguitif. 

Il resonament di Becchi al jentre invezit intun cercli viziós e l’assum 
di partence — “..vuè salacor o vin bisugne C...) di une vere riforme in 
sens federál dal Stàt” (ibidem, p. 106) — si disvele strumentál. 

Par superà lis ambiguitàts de dialetiche sovranisim-globalisim, si à di 
vignî fúr de scjaipule stataliste li che a son impresonáts popui e re- 
sonaments, contindint prin di dut che popul no je une entitát che si 
pues inglobà intun Stat. 

Becchi ancjemò al scrif: “(...) un ciert concet di sovranitàt, la sovrani- 
tât ‘statàl’, tant che atribùt dal Stàt central, al è jentrât in crisi, no la 
idee sovraniste tant che idee sovraniste.”. 

Naturalmentri Becchi, là di là di ciertis viertiduris che o vin viodút 
(Catalans, Bascs, altoatesini (resic), alc altri no?) nol somee che al le- 
di plui inlà. Plui che altri la só preocupazion e je ché di un sovrani- 
sim antirazist e antixenofobi, un sovranisim di campe in sumis: “Il 
sovranisim al à di trasformási, al à di deventá no dome rivendicazion 
di identitàt culturál, nazionál, ma ancje strument pe sodisfazion des 
dibisugnis. Il sovranisim des identitàts, se no si unìs cul sovranisim 
des dibisugnis, al piert.” (ibidem). 

Achì al devente fondamental ribati il sens dai tiermins intune vision 
altre — tal câs specific, intune vision di une altre Europe — par ricon- 
dizionà i tiermins di un discors politic su fondis dal dut diferentis. 
Sovranitàt, popui, identitàt, nazion, indipendence a àn, tal nestri mùt 
di pensá, cjapàt un altri valór e altris significáts. 

Ma bisugne partî di cheste crisi dal model: il model statalist al è in 
crisi, ma ancje il model globalist al è daúr a falî. 


O vin viodút fin cumò i mecanisims storics e lis motivazions di fon- 
de che a àn puartàt POcident a creà e a svilupà la istituzion Stát. O 
viodarin achì lis teoriis e i teorics che a tacà da Votcent a án sco- 
mengàt a metile in cuistion: prin di dut il marxisim e l’anarchisim. 

Marxisim 


Cun ché di superá une impostazion idealiste e romantiche inte inter- 
pretazion dai procès storics, Marx chei procès ju à vúts insedáts in- 
tune vision deterministiche e “sientifiche” e ju à misuráts cui stes pa- 
rametris di un fenomen naturál e duncje stazáts e studiáts cui stes 
struments concetuái dal fisic o dal naturalist. La filosofie marxiste e 
je antagoniste a ché vichiane. Par Vico lom, inte só singolaritàt, al è 
il creadór de storie intant che par Marx l'om al somee determinát des 
fuarcis economichis... risultát dal procès dialetic de storie. 

Il senari marxist al previót la union dai proletaris di dut il mont cu- 
intri dal capitál e la concuiste dal podé dai prins pe costruzion dal 
socialisim. Inte vision di Marx il proletariát al jere pensát tant che 
masse, là di là di un contest etnic. Marx al veve in asse la etnicitát e 
in gjeneràl il mont contadin e dut ce che al aparive indaúr sul plan 
industriâl e duncje di calcolà reazionari e antiprogressîf. Al sarà l'in- 
cuintri cui populiscj rus a proposit de obscina, come che o vin vio- 
dút intal cjapitul su economie e economicisim a provocá un ripensa- 
ment. Viót a chest proposit Laltro Marx di Ettore Cinella. 

Ma tal sinú comun di une cierte çampe e reste vive une disposizion 
preconcete tai confronts de dimension “etniche”. Cussi, i “popui” che 
a vivin in situazions e país a fuart condizionament jacobin, dopo jes- 
si státs dislidrisâts dal lór contest storic, a scuegnin subi la discrimi- 
nazion de bande di chés stessis fuarcis (partitichis e sindacáls) di 
oposizion che a doprin organizazions e struments di propagande e 
di lote intune direzion anti identitarie e censorie. Popui che dentri di 
une struturazion socio-economiche classiste, cundut ce che chest al 
compuarte di subalternitàt ancje sul plan psicologjic e cultural”, a àn 
cjapât sù i modei socioculturái de classe dominante. Il procès di di- 
slidrisament e di alienazion al passe ancje di li, di une manipolazion 
che e à fat pierdi a chei popui la lór essence e ce che ur restave de 
lór tradizion. Il popul (in sens sociál) e i popui (in sens etnio), 

manipolâts dal podé ancje di scuinç, a son destináts par ché strade 
e cun chés sieltis a restá, la prime, classe subalterne e, lis secondis, 
comunitáts cence lidrís e cence lenghe. Un popul, in cheste manie- 
re, concjàt dal so coc, nol à plui fuarce di reazion, parce che i man- 
cjin lis fondis indulà poiási. 

Il marxisim al contint che l'operari al pues sfrancjàsi dome se si libe- 
re des cjadenis dal capitàl, ma di fat lu lasse presonîr dal model in- 
dustrialist, sisteme li che la alienazion dai procès produtifs e reste in- 
terie e paràt dentri di une gnove preson stataliste. Chel operari par 
sfrancjàsi al varès prin di dut di recuperá chés lidrîs e chel teren di 
li che la borghesie cu la só ideologjie lu a dislidrisát. 

Il lavoradôr di vué, o ce che aromai al reste di lui, al è un individui 
che, par dile cun Pasolini, al a pierdút la só autenticitát. I popui (in 
sens etnic) a án pierdút la lór cussience identitarie, la lór inocence 
primarie. 


Par Roger Garaudy “la umanitát dal capitalisim e la ditature sovieti- 
che a son il dret e il ledrós di une stesse medaie” (Pour un dialogue 
des civilisations, p. 194). 

Il marxisim in consecuence di ce che si e dit, al calcole dut ce che 
ale là di là dal dát economic tant che sorestruture, aspiet secondari 
o derivât, e dut ce che al frene il progres des fuarcis produtivis cal- 
colât tant che aspiet di combati. Il marxisim, intindút achì inte só 
aplicazion dogmatiche, al à di simpri ritignude la cuistion etniche 
tant che un element di disturp o, dut cás, tant che dimension di su- 
perá parce che “reazionariis o primitivistis” o leadis a culturis di 
stamp contadin, ven a stái passatist. 

Si à di precisá che achi si fevele de interpretazion categoriche dal 
marxisim ma bisugne ricuardá che Marx al à savút bandoná schema- 
tisims precedents denant di gnovis evidencis. Par esempli, la cui- 
stion irlandese, ancje se insuazade tal cuadri des lotis de classe ope- 
rarie inglese intune maniere che o podin definí strumentál. Marx e 

Engels, di fat, a metevin in risalt la funzionalitát dal moviment di li- 
berazion irlandés a pro de lote de classe operarie inglese cuintri dal 
capital. 

E, dongje di cheste cuistion specifiche, Marx, come che o vin moti- 
vât intal cjapitul precedent al à vút frontát la cuistion dal model eco- 
nomic primitif (lis comunis agrariis) e la pussibilitát dal passag a di 
une societát socialiste a tacá di chel model e di chés esperiencis, 
cence passá par fuarce traviers di une societát industriál avanzade. 


Anarchisim 


Il XVII secul al rapresente pal mont ocidentàl un pont di svolt epocál 
sedi sul plan filosofic che su plan sociál e politic: un tai net tra un 
om che al sintive lis sós lidrîs ben plantadis intal passát, un om che 
al aurive cognossince e sapience li dai siei “maiórs” o li di chei “zi- 
gants che dome sentáts su lis lór spalis si rive a viodi lontan”, e chel 
om gnúf che invezit al è dut proietát viers l’avignî. Al è chest om 
gnúf che a tacá di Descartes al fasarà tabula rasa di dut ce che lu 
puartave a dubitá par fondá su chest teren svegrát une gnove sien- 
ce, un metodi gnúf fondát su la reson, cence riferiments a di une 
“autoritàt”. Chest savoltament, che al tocjarà ducj i aspiets dal sinú 
uman, al auris elements ancje te Riforme protestante che tal secul 
precedent e veve metút in cause la autoritát eclesiál e esaltát la liber- 
tât di cussience. Une critiche de autoritát che e varà destins diferen- 
ts di un protestatisim a chel altri a un tant di rivá a interessantis ra- 
dicalizazions che a metaran in cause fintremai il Stát e la só intro- 
mission intes cuistions religjosis. Cussi, intal secul seguitif, esauridis 
lis vueris di religjon, la critiche e jere passade de teologjie al cjamp 
de politiche. Ma, in Ingletiere, za inte seconde metát dal Cinccent - 
al scríf Pietro Adamo — “si formin i prins grups separatiscj che si di- 
stachin dal front calvinist/presbiterian che al fâs cuintri ae Established 

Church [la glesie anglicane uficiàl] fondade di Henry VIII (...): par lôr 
[pai separatiscj] ogni Glesie di Stát e je ilegjitime, dome lis singulis 
congregazions a son lecitis ai voi dal Signòr.” (Diritto e potere nel 
pensiero anarchico, par cure di Paola Chiarella, p. 22-23). 

Al è te Ingletiere di Hobbes (1588-1679) e di Cromwell (1599-1658), 
inte Ingletiere anglicane che a tachin a aparî gnovis setis protestan- 
tis, setis di çoc luteran e di çoc calvinist inte só variante presbiteria- 
ne e ché dai dissidents de Glesie anglicane (i dissenters) che su di lór 
si fondin i “principis de autonomie des congregazions”. 

Su chel teren, che al esalte la cussience individual e l’antiautoritari- 
sim, a cjataran pussibilitàt di svilup lis ideis iluministis vignudis de 
France ae fin dal Sietcent. E al è in cheste clime particolar che al nas- 
sarà un pensadór tant che William Godwin, calcolát il “precursór dal 
anarchisim”, par cualchidun fintremai il prin anarchic de storie. 
Autòr dal saç Enquiry Concerning Political Justice (1793), un saç che 
al svilupe un discors antagonist a chel dal conservadór Edmund 
Burke. Burke al è l’autor di Reflections on the Revolution in France 
(1790) che al contestave fats e ideis de Rivoluzion francese. William 
Godwin (1756-1836), contrari a ogni forme di violence, cuintri dal 
statalisim e dal terór jacobin, al pant un pinsîr che “al somet a di une 
dure critiche lis istituzions, lis politichis, i costums, lis tradizions, i Ús 
che a contrastin cul principi de benvolence universál o che a ofindin 
chei dal judizi privât.” (ibidem, p. 12). 

La sô e je une critiche radicâl che e tocje dutis lis istituzions tradi- 
zionâls e chês borghesis, e al condane dutis lis istituzions che, daûr 
dal so pensâ, a contrastin cun principis di libertât: matrimoni, ma 
ancje convivence, la religjon, la proprietát e par finî il Stát. “Godwin 
al propon di fat une sorte di comunisim morál, li che i possessórs di 
un surplus lu distribuissin intun mût ecui su la fonde di considera- 
zions utilitaristichis eudemonistichis che si cjatin intal principi di 
benvolence universál.” (ibidem, p. 13). 

Par rivà a un tant Godwin nol pense in tiermins rivoluzionaris, ma, 

convint sostignidór de reson, al crót che il progres si puedi otigní par 
miec de pedagogjie, la sole in stát di vierzi la cussience dal om. In 
chest sens la vision pedagogjiste e svicine Godwin a Rousseau e a 
Tolstoj. 

Un altri aspiet interessant che al: ven fúr de vision politiche di 
Godwin, e che, par altri, al anticipe Proudhon, al e chel federalist 
che al previót la “dissoluzion” dal guvier cuntun ritir graduál dal ús 
de fuarce a pro de sole reson e che al fás stát sul afidament di un sa- 
vi par risolvi lis controversiis. 

“Se il país al fos dividút in distrets” — al scrîf Godwin — “(...) e se a 
chescj distrets al fos permetút di regolá i lór afárs internis intune ma- 
niere conforme ae lór specifiche idee di justizie (...) chel che, sul im- 
prin, al jere un grant imperi unificát a nivel legjislatîf si trasformarès 
a colp intune confederazion di republichis plui piçulis, cuntun con- 
gres gjenerál o consei anfizionic, in stát di sodisfá la dibisugne, in 
câs straordenari, di cooperazion.” (citát ibidem, p. 51). 

Se l’antiautoritarisim al cjate lis sôs fondis inte rivoluzion confes- 
sionál protestante, la stesse robe si pues dí dal concet federalist, con- 
cet che al viót in Althusius (1563-1638) il so prin partidant. 

In buine sostance ancje Althusius al tache di premessis teologjichis, 
achi chés calvinistis, par dopo superális e concretizális intun contest 
politic. Al scrif in proposit Corrado Malandrino: “il calvinisim politic 
[al contrari dal luteranisim che “al devente l’orientament dai princips 
teritoriài”] si aferme tendenzialmentri tant che model di comunitáts 
citadinis e regjonáls critichis intai confronts dal imperi carolin e tai 
confronts des statualitáts teritoriáls assolutistichis, e conformadis, al 
contrari, su di un principi di republicanisim aristocratic, in particolár 
intai cás plui radicái (par esempli a Zuri, li des comunitáts puritanis 
e in cierts moments inte stesse Emden), li che e pues assumi a vol- 
tis un caratar teocratic.” (Johannes Althusius (1563-1638). Teoria e 
prassi di un ordine politico e civile riformato nella prima modernità, 
p. 42). 

O podin domandási se Proudhon al ves let Althusius e se, dal cás, al 
ves cjatât intes sós oparis elements di riflession par fondá il so pin- 
sir. O savin che al cognosseve Godwin ma, al scrîf George Woodcock, 
“lu cite dome une volte in Système des contradictions économiques 
ou Philosophie de la misère (1846) li che lu disdegne a un tant di 
cualificâlu di ‘comunist’ de stesse scuele di Robert Owen, tant a dî 
che nol à let la sò opare.” (in Lanarchisme: Une histoire des idées et 
mouvements libertaires, p. 61). 


Pierre-Joseph Proudhon (nassút a Besançon intal 1809) al è calcolát 
il fondadór dal anarchisim. Al e lui il prin a doprá il tiermin di anar- 
chie intun sens positif e propositif. 

Polemist e ativist, dotát di une grande culture, Proudhon al è contra- 
ria di une rivoluzion violente li che, come tal marxisim, une classe 
e pare vie une altre. Antihegelian, nol crót a une dialetiche li che i 
doi tiermins contraponúts a cjatin une sintesi intun tiermin tierç che 
ju supere. Proudhon al presupon la armonie dai contraris li che doi 
tiermins (par esempli “autoritát” e “libertät”) si adatin un cun chel al- 
tri par restá adun intun rapuart costant e ecuilibrât. 

“Intun spirt bon di morestási” — al scrif in Za Guerre et la paix. 
Recherches sur le principe et la constitution du droit des gens — “intu- 
ne societát ben ordenade, lis fuarcis a lotin dome un moment par 
dopo ricognossisi, controlási, confermási e classificási. (...) La oposi- 
zion des fuarcis e à duncje, tant che finalitát, la lór armonie.” (citát in 
Diritto e potere nel pensiero anarchico, p. 69). 

Cussi tal sociál, li che lis classis dai produtórs e dai lavoradórs a cja- 
tin inte mediazion un ecuilibri. 


Proudhon al à cognossút pe frase “la proprietát e je une robarie”. 
Une frase che e va però contestualizade par vie che par “proprietàt” 
Proudhon al intint ché otignude cul profit, no la proprietát in se che 
al calcole fintremai l'unic mieg par jessi libars: libertàt di imprese, a 

un tant di definí la anarchie l’ideàl “che al stice ae sopression al ul- 
tin grát di ogni decision dal guvier e a costituí la societât dome su 
lis basis de proprietàt.” (Du principe fédératif, p. 58). 

“La proprieté c'est le vol!, al deventarà un dai grancj slogans politics 
dal XIX secul e al svoletarà, tant che un albatros simbolic, sore de 
imagjin popolàr dal so autór. Ma chest ultin,” — al scrîf George 
Woodcock — “come che dal rest lui stes al precise, nol intint cheste 
formule intun sens leterál.” (Zanarchisme: Une histoire des idées et 
mouvements libertaires, p. 114). 

Cun di fat, il sproc “la proprietát e je une robarie” al à di jessi com- 
pagnát di un secont mot citát simpri in Qu'est-ce que la propriété? 
(1840): “La proprietát e je la libertát”. Un principi chest che al somee 
une copie di chel ultraliberist se nol fos che dongje a cheste profes- 
sion di fede o vin la condane dal sfrutament e une vision di un mont 
produtîf struturàt daúr di principis cooperatifs e federatifs di lavora- 
dórs libars. Ma, elements di ambiguitát su chest aspiet a restin. 
Proudhon, di fat, al calcole il “marcját” tant che “la uniche lec” e a 
chest proposit al zonte: “O capis, o amet, o reclami se al ocor, l'in- 
tervent dal Stát in dutis chestis grandis creazions di utilitát publiche 
[stradis, canài, tabacs, pueste, telegrafs, feroviis, e v.i]; no viót che al 
coventi lassális intes sôs mans une volte consegnadis al public (...). 
Ciert, no crót ae pussibilitát di organizá la istruzion dal popul cence 
un sfuarç de autoritát centrál, ma o resti dut cás partidant de libertát 
dal insegnament, come di ogni altre libertát. O vuei che la scuele e 
sedi dal dut separade dal Stát, tant che il Stát al à di jessi separát de 
Glesie.” (Du principe fédératif, p. 81). 

Ae fonde di dute la riflession proudhoniane si jeve perà il principi 
federalist: al è li che o vin “la soluzion dal ordin politic-sociál parce 
che [la federazion] e rapresente la massime subordenazion de auto- 
ritàt ae libertàt (...) ven a stài [o vin] la aprossimazion plui alte ae for- 
me anarchiche.” (Daniela Andreatta, Diritto e potere nel pensiero 
anarchico, p. 67). 

Proudhon al definis il federalisim une convenzion sinalagmatiche e 
comutative, ven a stái fondade su di un scambi mutuál ma li che i 
contratadórs — al contrari di ce che al sucét cul contrat pensát di 
Rousseau — a mantegnin une indipendence totál un di chel altri. 

“Il contrat politic al è ce che jo o clami federazion (...). La essence dal 
pat federatîf [e previót che] i contratadórs, paris di famee, comuns, 
ejantons, provinciis o Státs, no dome, si oblein in mút sinalagmatic e 
comutatîf un cun chel altri, ma al previót che a mantegnin (in mút in- 
dividuál intant che a formin il pat plui dirits di libertát, di autoritát, 
di proprietàt, di chei che a cedin.” (Du principe fédératif; p. 75). 

Ché anarchiche, societát cence une autoritát statál, fondade su la li- 
bertàt di ognidun daúr di un ordin social e morâl che si stabilis par 
mieç de armonizazion dai contraris e je par Proudhon il risultât di un 
procés lunc, ma inevitabil parce che convenient par ducj, un sisteme 
che al viôt tant che motór dal procès la educazion, l'insegnament e, 
tant che risultát, la liberazion dal centralisim autoritari dal Stát, la ju- 
stizie e la avualance sociál. Par Proudhon la fonde di dut chest im- 
plant al è apont il federalisim. 

Ma chest federalisim al á elements di ambiguitát. E je vere che 
Proudhon al combat lis concezions jacobinis, il concet di nazion e di 
nazionalitát che al assimile a Stát e a citadinance, che al met in cau- 
se la gjeografie istituzionál de assemblee costituente, a un tant di scri- 
vi che cheste assemblee “e à dát il segnál de reazion cuintri dal fede- 
ralisim (...) lis provinciis a vignivin ritaiadis e strassomeadis, ce che al 
restave di indipendence provinciál al vignive distruzút cuntune gno- 
ve division gjeografiche: i dipartiments. Sieyès (...) al è stât il vêr au- 
tór de union di cumo (...)." (ibidem, p. 109-110). Ma la struturazion fe- 
derál che al propon, in particolár pe France, e presente un aspiet ete- 
roclit: dongje dai comuns e des provinciis (mai specificadis, ma si 
capis la só contrarietát pal “comunitarisim”, pes divisions di caratar 
linguistic e v.i.), o cjatin, cence soluzion di continuitát, i ateliers, che 
a marchin la centralitát de economie e dal mont dal lavór intal pinsir 

proudhonian. Un mont li che si decrete: “Vonde intromissions dal po- 
dé tal lavór e tai afárs, vonde sburts al cumierg e ae industrie, vonde 
prestits e mutuis, vonde mandulis, vonde cuotis di azions ordenariis 
o industriáls, vonde agjotags: in ce sisteme pensaiso che si puedin 
otignî riformis dal gjenar, für che intun sisteme federatîf?” (ibidem, p. 
245). 

L'antistatalisim di Proudhon al previót un “socialisim intal bon e vêr 
sens de peraule”, come che al declare, ven a stái un socialisim che al 
contemple “libertât di cumierç e di industrie, mutualitát des assicura- 
zions, reciprocitàt dal credit, perecuazion des tassis, ecuilibri te distri- 
buzion des ricjecis e protezion dai bens, partecipazion dal operari ai 
profits de imprese, inviolabilitât de famee in fat di trasmission eredi- 
tarie.” (ibidem, p. 122). 

In ultime analisi la funzion federative dal mont dal lavór (federazion 
agricule-industriál) e à la funzion di sotrai il citadin dal Stàt e tal stes 
timp dal sfrutament capitalist e des sgrifis de “bancocrazie” sedi in- 
terne che foreste. Mancul clár invezit e al risulte jessi il destin e la 
funzion di chés “nazions cence Stát” che l’assolutisim monarchie al 
veve metút inte dismentie consegnant ae machine statàl jacobine l'as- 
sum di parális a fruçons intune maniere definitive. 

Il federalisim di Proudhon al jentre dal dut intune logjiche di gjeogra- 
fie e di inzegnarie istituzionál intant che al lasse in bande lis diversi- 
táts identitariis. Lis coletivitáts auto-organizadis dal mont libertari 
proudhonian no son mancul artificiâls, intal lôr costituísi, di chés sta- 
tuáls cu la diference che lis primis si costituissin cuntun procés auto- 
diret li che lis secondis a àn bisugne dal autoritarisim e dal control 
statuál. Ma in ducj i doi câs e domine la astrazion e la lote cuintri chei 
che a vegnin clamáts “particolarisims”. 


Par chel che al inten la prassi politiche, Proudhon al contint che il 
passag a di une societàt cence Stát al à di jessi graduál e pacjific. Nol 
e compagn par Bakunin. 

Michail Alexandrovié Bakunin (1814-1876), nassût intune famee di 
giernazie nobile, al è calcolàt il fondadór dal anarchisim “classic”. 
Influençât de tradizion cjarbonare e romantiche, Bakunin si svicinarà 
al anarchisim passant pal idealisim todesc. Ma e sarà soredut la in- 
fluence cjarbonare che e fasarà di lui un cospirazionist. Bakunin, di 
fat, plui che un om di pinsir al risulte jessi un om di azion, une azion 
che e ven fùr di une personalitàt vulcaniche e magnetiche. Dut il 
contrari di Marx, Bakunin al insist sul fat che la rivoluzion e pues vi- 
gnî dome dal bas, dal popul, ma di un popul libar, no organizát e 
vuidát di une struture partitiche jerarchizade. Par lui la azion e à di 
jessi stigade di une piçule élite cul assum di puartà lis massis ae rivol- 
te par dopo lassà ae spontaneitàt e ae creativitàt popolàr l'assum di 
puartà la rivoluzion intune juste direzion. In pratiche la tecniche e je 
jentriste (une élite segrete che e jentre tes grandis organizazions cun 
ché di controlális) e complotiste. Par lui “La rivoluzion e à di jessi co- 
letiviste e anarchiche, ven a stài e à di vê tant che finalitàt la riapro- 
priazion de tiere de bande di chei che le lavorin e la distruzion totàl 
dal Stàt che al à di jessi sostituît di ‘une federazion libare di artels [co- 
operativis] agricui € industriái gjestits dai lavoradòrs.” (George 
Woodcock in Lanarchisme, p. 417). 

Se intun prin moment Bakunin al viót la ditature rivoluzionarie tant 
che une necessitát — une vision che al bandonarà — al reste invezit a 
pro de abolizion dal Stàt e par “organiza la societàt in maniere che 
ogni individui, om o femine, fintremai di cuant che al e nassút, al cja- 
ti miegs plui o mancul compagns pal svilup des sós diviersis facoltáts 
che al doprarà tal so lavór. Organizá une societát in mút di rindi im- 
pussibil il sfrutament dal lavór di un altri e che e permeti di gjoldi des 
ricjecis sociáls, che a son produsudis dal lavór e di nuie altri, dome a 
chei che a vedin contribuît in maniere direte ae lór produzion.” (citàt 
ibidem, p. 164). 

Bakunin al aderis ae massime coletiviste: “di ognidun daúr dai siei 
miecs, a ognidun daûr dal so lavór” e al contint che une societát e à 

di jessi fondade sul contrat libar, su la eliminazion dal Stát e pe pro- 
prietàt coletive de tiere, intant che i miecs di produzion a àn di jessi 
aministráts dai lavoradórs associáts. 


Se Bakunin al è pe azion violente, pal coletivisim, pe distruzion dal 
Stàt “ancje cul risi di provocà un caos momentani, che al calcole man- 
cul nefast dai mái provocáts di ogni forme di guvier.” (ibidem, p. 17D, 
un altri anarchic rus ancje lui e di çoc nobil, Pëtr Alekseevié Kropotkin 
(1842-1921), al calcole invezit la rivoluzion un procès naturál e inevi- 
tabil. 

Di formazion sientifiche, Kropotkin al è soredut un teoric che al met 
in prin plan la impuartance di une societát li che il Stát al è rimplagàt 
des coletivitàts locáls (i comuns) che si imparonin de tiere e dai miegs 
di produzion. Al contrari dal coletivisim bakuninian e dal mutualisim 
proudhonian, Kropotkin al propon il comunisim libertari che si fon- 
de sul lavór daúr des pussibilitâts di ognidun e la libare distribuzion 
dai bens a dute la comunitát. Duncje la vision kropotkiniane si fon- 
de sul jutori mutuál e su la cooperazion volontarie cence nissune sor- 
te di costrizion... fale la pression morál de publiche opinion. Chest ul- 
tin aspiet al rapresente il pont critic de vision no dome dal anarchi- 
sim kropotkinian ma di dute la tradizion libertarie. Un aspiet che al 
tocje une dimension che o podaressin clamá puritane: se no si pues 
obleà nissun cuntune fuarce istituzionalizade si scugne fâlu par mies 
di un sens di colpe morál che al à di pesá su ogni individui. 

In ogni môt, inte grande varietàt dai modei libertaris, chel di Kropotkin 
al risulte il plui radicál, li che, dongje de abolizion dal Stát, o vin une 
libare distribuzion dai bens, la abolizion dal salari e duncje dai bêçs, 
la abolizion de proprietát privade e une libare associazion dai 
comuns. 


Lindividualisim al è cence altri un dai caratars dal anarchisim, un in- 
dividualisim che dut cás al reste simpri intun rapuart dialetic cul 

social. In Max Stirner invezit Pindividualisim al cjate une espression 
assolude. 

Pseudonim di Johann Caspar Schmidt, Max Stirner (1806-1856) al svi- 
lupe il so pinsîr in Der Einzige und sein Eigentum [Lunic e la só pro- 
prietád li che al contint che il jo al è la uniche leg che e à valór. 
Lindividui par Stirner al è unic e al difint la só unicitát cu la fuarce, 
ma une volte che al è rivát al so obietîf egotic nol cir di possedi ce 
che no i covente. Lom cussient de impuartance de só unicitát, une 
volte otignút il necessari par realizá il so ego, si ferme sul liminár des 
bisugnis. Nol cir di possedi altri o altris par vie che chest al larès a ni- 
chili la só indipendence. 

“Ogni persone, al contint [Stirner], al à di vé e di cjoli dut ce che i co- 
vente, che al vúl dî ‘vuere di ducj cuintri ducj', parce che ‘i puars a 
saran libars e proprietaris dome cuant che si ribelaran, si jevaran sú, 
si dregaran. E achi Stirner al fàs une distinzion, par lui fondamentál, 
tra rivoluzion e insurezion.” (ibidem, p. 105). 

Dut l'implant stirnerian si fonde su la volontát e sui istints, cuintri di 
dutis lis costrizions sociáls e psicologjichis che al calcole artificis dal 
pinsir uman (costruzions mitologjichis e filosofichis). La uniche real- 
tât vere al e l’individui, la uniche realtát che o cognossin al è l’indivi- 
dui che o sin e ogni individui al è unic. E duncje dutis lis realtàts so- 
ciâls, dutis lis struturis che a dinein la centralitàt dal individui a son 
di combati. 

“Il Stàt e jo o sin nemis” — al scrîf — “No ai a cúr cheste ‘societàt uma- 
ne’, jo legoist; no mi dedichi a jê, le dopri e vonde; ma par podè do- 
prále ad in plen, le volti in proprietát, a ‘nt fàs la mé creature, ven a 
stài le nichilis e al so puest o met adun la associazion dai Egoiscj.” (ci- 
tàt ibidem, p. 102). 

Nissun altri autor al è mai rivàt a une estremizazion dal individuali- 
sim compagne, une estremizazion che tal “Unic e la só proprietàt” al 
è evidenziát cun passags tant che: “Jo no soi un jo dongje di chei al- 
tris, si ben o soi il jo esclusíf: jo o soi unic. Par tant ancje lis més 

dibisugnis a son unichis e ancje lis més azions, insume dut di me al 
è unic. E jo mi imparoni di dut dome par vie che o soi chest jo unic, 
cussi come che o agjis e che mi svilupi dome parce che o soi unic: jo 
no mi svilupi tant che om e no svilupi l'om, ma, par un tant che o soi 
jo, o svilupi me stes. Al è chest il sens dal unic.” (Max Stirner). 

Di consecuence Stirner nol pues fá altri che refudá, no dome il socia- 
lisim ma ancje e, paradossalmentri, cualsisei savoltament rivoluziona- 
ri par vie che la rivoluzion no fás nuie altri che mudá une forme di 
subordenazion intune altre. Dut ce che la só filosofie e pues ameti e 
je une libare associazion di egoiscj, une socie cence obligazions di 
sorte, valide dome il timp che al covente par realizá lis sós dibisugnis 
e dome in funzion dal interés di ogni membri e li che ogni membri 
al è libar di bandonà la associazion une volte che al à otignút ce che 
al coventave al so egoisim. 

La filosofie stirneriane no fasarà scuele, no varà ni proselits ni svilup, 
ma di fat e reste tant che testemoneance, tant che rumór di fonts di 
une concezion e di une mentalitát che e je tipiche dal mont borghés. 
Une ideologjie e une filosofie che a nassin cul cartesianisim e che a 
rapresentin la forme dal nestri mont. 

Se Stirner nol à vút une influence di vif inte azion e te storie dal mo- 
viment anarchic, il so individualisim al à vút, par diviers studiós, une 
cualchi influence sul plan filosofic, massime su di un autór tant che 
Nietzsche. “Ancje se no disponin di une prove assolude e cierte che 
Nietzsche al vedi let e eventualmentri ‘citàt’ Stirner (...), lis afinitâts di 
pinsir e di judizi tra l’autôr dal ‘Unic e la só proprietát e Nietzsche — 
massime tal secont periodi — a son tantis che al è legjitim di sostignî 
la tesi de someance dai doi sistemis” — al scrîf Arno Münster — “Cheste 
someance si manifeste in maniere clare a nivel de afermazion dal in- 
dividualisim (...), de libertát, de negazion de morâl, dal dirit e dal Stàt. 
Ma” — al va indenant citant Albert Lévy — “intant che Stirner al dinee 
ogni tradizion in non de libertát, Nietzsche si sfuarce di conciliá la 
stabilitât necessarie par ogni organisim e la disposizion al progrès; 

intant che Stirner al stice ogni individui a refudá lis cjadenis dal pas- 
sat, Nietzsche al pense che la libertát e à di jessi risiervade a di une 
élite di spirts superiórs (...). Intant che Stirner al aferme la perfezion 
dal Jo sovran, a Nietzsche i plás di constatá la iresponsabilitât de ino- 
cence des creaturis; intant che Stirner (...) al declare che la vite indi- 
viduál no à altre finalitát fale ché di spindisi biel che si palese, 
Nietzsche al à ché di vivi in chel timp li che si € daúr a passá di une 
morál a une altre e al cir cun passion un gnúf cuadri di valórs.” (Le 
moi, l'unique et le néant: Nietzsche et Stirner. Enquête sur les motifs li- 
bertaires dans la pensée nietzschéenne, p. 12). 


Stirner al estremize un aspiet de cundizion umane, il so jessi un indi- 
vidui in contraposizion al so jessi ancje un animál politic ven a stái 
un jessi che al “scugne” vivi in societát. 

Chest antagonisim al e sintút di ducj i oms, in aparence ancje di chei 
che a vivin in societáts arcaichis. In chés societáts a risolvi la contra- 
dizion al sarà il mît che al jeve Pom intune dimension extrasensibile. 
Ma si trate ancjemò di une soluzion parziàl o dome virtuál. Lom mo- 
derni nol cognòs nancje cheste dimension che al confont cul imagji- 
nari e cu la rude produzion de fantasie. 

Il superament definitif dal antagonisim societàt-individui si lu varà te 
realizazion dal se (e dal superament dal Jo) un superament che dome 
intune societát che e vif ad in plen la dimension tradizionál e deven- 
te pussibile. 

Cence plui i riferiments de spiritualitàt, lom moderni si cjate duncje 
a jessi slambrát di une contradizion cence soluzion tra un fuart desi- 
deri di autonomie (massime in personalitàts egotichis) e un riclam, 
ancjetant fuart, a di une socialitát che e cjate la só massime espres- 
sion intai totalitarisims. 

Lantropolic Pierre Clastre cui siei lavórs sul popul Guayaki (popul di 
cjaçadôrs-racueidôrs de Amazonie) al veve individuát ancje li la pre- 
since di une lote psicologjiche tra individui e societàt e tal lengag sot 

forme di cjant il mieç di superá il conflit, di fat, plui che superá, tras- 
sendi la cundizion umane stesse. Al è dome cul lengac che si rive a 
meti adun “intai fats, une dople mission: ché di meti dongje i oms e 
ché di rompi i leams che ju unissin.” (La Société contre l'État, p. 109). 
Il lengaç duncje, che pai popui primitifs al à un valór che al supere 
la dimension umane par jonzi ché sacrál intant che “Il lengac dal om 
civilizàt al è deventàt dal dut esteriór, parce che par lui, aromai, al è 
dome un mieç di comunicazion e di informazion.” (ibidem, p. 109). 


Lis tré esperiencis storichis dal anarchisim 


Il passag de teorie a une dimension pratiche dal anarchisim si pues 
valutà a tacá di tré impuartantis esperiencis storichis: La Rivoluzion 
Messicane, La Rivoluzion Russe e la Vuere di Spagne. 


La Rivoluzion messicane e je ché che e à metàt plui in evidence une 
sclapadure te concezion dal mont, sclapadure che e ven evidenziade 
no tant di dós realtàts antagonistis sul plan sociologjic — il mont con- 
tadin dai peones di une bande e il mont urban e operari o artesanál 
di ché altre — aspiets che cence altri a an vat il lôr pés, ma che a chés 
si à di zontá une componente etniche cuntun aspiet une vore parti- 
colàr. Chest aspiet al è chel dai popui autoctons, vitimis sul plan eco- 
nomic e su chel politic e che vué si rive a viodi intune maniere plui 
clare par vie che la cuistion indigjene e je daúr a resurí in dute la 
Americhe latin. La cuistion dai popui autoctons di fat e torne a meti 
in discussion la impostazion politiche intai confronts des classis su- 
balternis che no pues plui jessi stazade e frontade dome in tiermins 
di “lote di classe” e dome daúr di un coc filosofic ocidentalocentric. 
La cuistion e scugne jessi contemplade e valutade (ancje) cul tignî 
cont dai aspiets identitaris, daúr de diversitát culturál dai popui che 
di ché realtát e di chés batais a son i protagoniscj e i agoniscj. 

La prime rivoluzion dal Núfcent li che chescj aspiets si frontin e sará 
la Rivoluzion messicane (1910-1920). Ma plui che di une rivoluzion al 
singolár si vares di fevelá di rivoluzions al plurál stant la molteplici- 
tàt dai rapuarts e dai conflits internis ai moviments che a àn carate- 
rizàt la só storie: rapuart conflituál tra mont industrial (urban) e il 
mont contadin, tra Zapatisim e Anarchisim cuintri liberisim, tra con- 
cezion de proprietàt individual e comunitarie. 


La Rivoluzion Messicane dal 1910 e je calcolade la prime grande ri- 
voluzion popolàr moderne, une rivoluzion che e à precedút di pócs 
agns la Rivoluzion russe. Ma al contrari de Rivoluzion di Otubar, ché 
messicane e sarà caraterizade pe só framentarietàt e pe conflitualitàt 
politiche e ideàl permanente tra i siei protagoniscj cun, di une ban- 
de, - dome par cità un dai tancj aspiets — la masse dal mont conta- 
din fat in grande part di indigjens e di peones cence tiere e di ché al- 
tre une borghesie urbanizade e europeizade di creoi. Se i seconts a 
vevin ché di riformá e modernizà chel Stàt che fin a chel moment al 
jere dominàt dal podé ditatoriál di Porfirio Diaz, no vevin però ché 
di meti adun lis riformis agrariis che al domandave il mont contadin 
e lis comunitàts di vilac li che i indigjens a jerin fiscáts des lór tieris 
e sprivâts dal lôr sisteme economic tradizionál. 


In realtàt lis rivoltis indigjenis a jerin scomencadis ancjemò prime 

che e sclopàs la rivoluzion. Di fat, za tal 1875 intal Stàt di Sonora o 

| varin la rivolte dai indis Yaqui e Mayo vuidade di José María Leyba 
(clamát Cajemé) che, cundut che lu vevin nomenát alcalde di Sonora, 
al motivà dut un colp che nol veve ché di ricognossi il guvier messi- 
can fin tant che al so popul no i vignissin ricognossúts i siei dirits. 


In pratiche ce che si domandave al jere Pautoguvier, la proprietát co- 
mune des tieris e il sisteme politic tradizionál indigjen che si fonda- 
ve su lis assembleis di vilaç. Cajemé al sarà fermát e copát dal eser- 

cit messican tal 1887. Dopo di lui, al cjaparà il so pues Tetabiate che 
al puartarà indenant la lote fintremai al 1900 doprant la tatiche de 
vuerilie. 


La Rivoluzion messicane dal 1910 e nassarà invezit intai ambients de 
borghesie liberál seneose di un Messic democratic ma sul stamp oci- 
dentál e, dut câs, contrari a riformis masse radicáls soredut intal 
setór agrari. Ché borghesie, intun prin moment, e viót in Francisco 
Indalencio Madero l’om just par puartà indenant il mudament politic 
e istituzionál intune forme moderade. Ma il maderisim al durará póc. 
Fat president tal 1911, Madero al sarà destituít tal 1913 cuntun colp 
di Stat fat gracie al tradiment di un so gjenerál, Victoriano Huerta, cu 
la complicitát e probabilmentri par ordin dai Státs Units che in Messic 
a vevin interés economics e strategjics. Ma la lescje di une rivoluzion 
plui grande, essenzialmentri contadine e li che la partecipazion ope- 
rarie e sarà dal dut margjinál, e jere aromai impiade. I protagoniscj 
di chei events a saran tancj e diferents par divignince, par classe so- 
cial, ideologjie, caratars, coerence e finalitáts. Di une bande i rapre- 
sentants borghés maderiscj, huertiscj, carranziscj o ex porfiriscj pas- 
sâts di ché altre bande de spaltade par oportunisim e par sêt di po- 
dé, protagoniscj che si daran la volte par finî cuasi ducj sassináts. Di 
ché altre i rapresentants des classis popolárs e contadinis, indigjens 
e peones, che a domandavin “Tiere e libertát”. Di ducj chei protago- 
niscj dome doi si puedin ricuardá par coerence e par vé puartát in- 
denant fin insom la lór bataie e lis lôr ideis: Ricardo Flores Magón, 
dutun cun so fradi Enrique e Emiliano Zapata. Il prin — cundut che 
di divignince indie al veve une preparazion culturál europeane - al 
inviarà il Partido Liberal Mexicano (PLM) su posizions libertariis che 
si disvelaran dal dut cu la publicazion, ai 23 di Setembar dal 1911, 
dal Manifiesto, un document che al modificave di plante fûr il pro- 
gram dal PLM. I gnúfs obietîfs di chel partît a saran, di li indenant, 
la “distruzion dal capitalisim, dal guvier e de Glesie” e duncje aboli- 

zion de proprietát privade e la istituzion di une societát fondade su 
principis anarchics. In chel document si lei: “Cence la proprietát pri- 
vade no si à nissune reson di vè un guvier parcè che un guvier al co- 
vente dome par sotanà i diseredáts cuant che a lotin e cuant che si 
ribelin cuintri dai usurpadórs des ricjecis sociáls (...).” (citàt di Pier 
Francesco Zarcone in La libertà e la terra. Gli anarchici nella 
Rivoluzione messicana, p. 153). 

*Ll’anarchisim magonist” — al scrîf Zarcone — “al jere influençit, in 
maniere clare, dal spontaneisim di Kropotkin a un tant di contindi 
che dopo de rivoluzion vitoriose cuintri dal capitalisim ducj i proble- 
mis si saressin risolvúts su la fonde de spontaneitàt creative des mas- 
sis” (ibidem, p. 161-162). 

Ma la ideologjie dai fradis Magón no jere influengade dome des teo- 
riis anarchichis di coc european. Dongje dal liberalisim messican i 
doi si jerin nudrîts — lór che a vevin tes venis ancje sanc indio — an- 
cje dai principis dal “comunalisim indigjen”. In oposizion cun chel 
individualisim tipic dal om ocidentál, il comunalisim al contindeve 
che “(..) la comunitàt indigjene e favoris il sens di partignince dal 
singul cul insiemi e cul contest naturàl li che cheste comunitàt e je 
insedade. [Lindividui tant che part de coletivitát] al sa che la comu- 
nitàt e parteciparà a ducj i moments de só vite. La solitudin esisten- 
ziäl dal om moderni e je cognossude dome dal indio che al vif disli- 
drisàt de só comunitàt, ma no a chel che al fàs ancjemò part di che- 
ste comunitàt.” (ibidem, p. 164). 

I elements che a fasin part dal panorame culturàl indigjen a son la 
tiere, la reciprocitàt e la partecipazion ae vite comunitarie e al è li 
che si svilupin principis tant che la Cosmovision!"!, il sens dal sacri, 
la lenghe, i savés e lis tecnichis tribàls. 

Ma il mont indigjen e la lór maniere di intindi la vite, i rapuarts so- 
ciài e economics no jerin condividúts dai moviments anarchics di 
goc ocidentàl condizionáts come che a jerin di chei stes “schemis eu- 
rocentrics, ‘progressiscj’, positiviscj di ché stesse borghesie capitaliste 

che a disevin di combati, ma che cun jé a condividevin un salde sua- 
ze culturál.” (ibidem, p. 177). 


Se i fradis Magón a jerin in part urbanizáts, chel altri protagonist de 
Rivoluzion messicane, Emiliano Zapata (1879-1919), al vignive invezit 
di une famee contadine, ancje lui di divignince indigjene, dal Stát 
dal Morelos, un teritori dal sud dal Messic e in chel contest al jere 
ben plantát. A diference di Magón e dal magonisim chel di Zapata 
nol pues jessi calcolât un moviment anarchic ancje se si puedin notá 
des similitudins a nivel pratic. Di fat Zapata e i zapatiscj no si riferi- 
vin a tescj teorics o a di une ideologjie specifiche, ma la idee rivolu- 
zionarie e nasseve de tiere e e jere dute inlidrisade tal mont agrari e 
te tradizion indie. “I zapatiscj” — al scrîf Zarcone — “a pontavin a di 
un sisteme politic struturàt in mút che i vilags a podessin organiza il 
lôr destin cence l'intervent dal guvier statàl.” (ibidem, p. 248). E tai 
teritoris liberàts dal moviment zapatist, la tiere e vignive consegnade 
ae comunitàt dal vilaç su la fonde des antighis tradizions indigjenis 
intant che il Stàt al vignive calcolát une istituzion foreste. “Intes zo- 
nis sot dal control zapatist, dongje di un antagonisim mastin cuintri 
dal capitalisim e cuintri de proprietàt privade, si veve al centri de or- 
ganizazion locál il consei dal vilaç intant che a jerin stàts abolîts ma- 
gjistràts, esatòrs, poliziots e v.i.” (ibidem, 242-243). 

Dute la politiche zapatiste e jere fondade su doi documents fonda- 
mentái: Il Plan di Ayala (dai 25 di Novembar dal 1911, document che 
al prospetave une riforme agrarie radicál e che al ven definît ancje 
“document ideologjic” dal moviment zapatist) e la Lei general sobre 
las libertades municipales dal 1916 li che si declarave, tra l’altri, 
abolít il control dal Stát sui conseis di vilag metúts adun daúr de tra- 
dizion indigjene. Se chel di Zapata nol è un moviment anarchic, al 
pues pero jessi definít cul tiermin di “municipalisim libertari”. Chescj 
aspiets, che si cjatin sedi tal magonisim che tal zapatisim, a jerin vio- 
dúts dal moviment anarchic european intune maniere une vore 

critiche e fintremai cuntune ponte di razisim par vie che a calcola- 
vin lis comunitàts indigjenis tant che espression di une societàt re- 
trograde, primitive e dispotiche. Lunic anarchic che al cjaparà lis di- 
fesis di ché realtát al sarà Kropotkin che al veve ben clár i caratars 
di une rivolte contadine. 

Un altri aspiet che al diferenziave la vision e lis ideologjiis rivoluzio- 
naris ocidentalocentradis cuntune part significative de rivoluzion 
contadine messicane al jere il spazi che a devin lis massis dai cam- 
pesinos e dai indigjens ae spiritualitàt. Se e je vere che il magonisim 
- come darest dute la borghesie messicane, conservadórs e rivolu- 
zionaris urbans — al sostignive l’ateisim e une politiche anticlericál, il 
zapatisim e plui in gjeneràl il moviment campesino, al jere crodint o 
dut cás al nudrive sintiments religjós. Si rive cussì a capî il parce che 
la jentrade des “trupis” dai peones zapatiscj a Ciudad de México “cun 
chel che pai indios al rapresentave ancje un vessil rivoluzionari — il 
standart di nestre Siore di Guadalupe — e vedi produsút ridadis e co- 
miserazion.” (ibidem, p. 310-311). 

Pai creoi urbanizáts e europeizáts, conservadórs o rivoluzionaris che 
a fossin, Zapata al jere calcolàt tant che un sorecjáf di une orde di 
indios e di peones che di lór nol podeve vignî fúr nuie di bon. Ma, 
intant che il magonisim nol rivarà a passà ae storie, il zapatisim al re- 
starà in Messic un pont di riferiment rivoluzionari primari a un tant 
che la figure di Zapata e la sò idee, rinovade des circostancis, e sarà 
riproponude sessantecuatri agns dopo de só muart intal Stàt dal 
Chiapas, il teritori plui puar dal Messic, li che tal 1983 al nas l'Ejérci- 
to Zapatista de Liberación Nacional (EZLN) dal subcomandante 
Marcos. 


La esperience anarchiche, te suaze de Rivoluzion russe, e passarà ae 
storie cul non di machnovisim. 

Dispès si dismentee il fat che la rivoluzion di Otubar e la seguitive 
vuere civil che e à insanganát chés tieris e je stade il risultát di 

fuarcis eterogjeniis che si son aleadis e che si son contraponudis in- 
tun percors che al larà indenant fintremai al 1921. Di chescj protago- 
niscj i plui dismenteáts a son cence altri lis fuarcis anarchichis tant 
che la Confederazion Anarchiche dal Nabat e massime i machnovi- 
scj cundut che a àn vút une part fondamentál, in particolár in 
Ucraine, massime sul plan militàr. 

Il machnovisim al cjape il non di Nestor Machno, un personag fúr 
dal ordenari. Contadin di Giuljai-Polje, Nestor Machno, nassút tal 
1889, al jere un spirt libar e ribel a un tant di jessi arestàt par terori- 
sim cuant che al veve ancjemò disesiet agns. Autodidate, al è in pre- 
son che si fasarà une formazion politiche e che al imbragarà lis ideis 
libertariis che nol bandonarà fin ae fin de sé vite. In preson al impa- 
rarà lis primis nozions des teoriis anarchichis di Kropotkin e di 
Bakunin. Ma lis dotis di Machno a jerin soredut di caratar organiza- 
úf e militàr, dotis che si viodaran intant des tantis batais che lu vio- 
din protagonist: prime cuintri dal esercit austriac, che dopo de pàs 
di Brest-Litovsk al ocupave ancjemò i teritoris de Ucraine, e dopo 
cuintri dai nazionaliscj ucrains e, aleàt cui bolsevics, cuintri dai blan- 
cs dai gjenerài zariscj. Ma i rapuarts cui ros a saran chei plui tormen- 
tâts. I bolsevics a vevin bisugne des fuarcis machnovistis, ma no po- 
devin ameti la lór indipendence e lis lór ideis anticentralistis e an- 
tiautoritaris. Machno al rivarà cussì a jessi tratàt tant che un bandît, 
a un tant che za tal més di Mai dal 1919 i agjents de Ceka a tentavin 
di sassinálu. Pócs més dopo, cuant che il front des fuarcis rivoluzio- 
naris al sará metút in pericul de ofensive dal gjenerál Denekin che 
al manovrave par riconcuistá Mosche, chei episodis a saran lassáts 
in bande. 

Il cuintriatac des fuarcis di Machno ai 26 di Setembar dal 1919 al sarà 
fondamentál par fermá la avanzade dai blancs e par permeti aes tru- 
pis bolsevichis di obleá l'esercit dal gjenerál Denekin a di une 
ritirade. 

La diatribe dai bolsevics cui machnoviscj e tornarà a fási sinú ae fin 


sd 

dal 1919. Preocupáts de influence che il machnovisim al jere daúr a 
esercitá su di un teritori simpri plui grant e che al cjapave aromai 
dentri no dome la campagne ma ancje citáts de Ucraine li che a je- 
rin industriis impuartantis, il comant de armade rosse al ordena a 
Machno di trasferísi cul so esercit sul front polac. La intenzion e je- 
re evidente: ché di slontaná il plui pussibil un aleát fastidiós par in- 
staurá in Ucraine il podé bolsevic. Al refút di Machno, Trotsky lu de- 
clarà fûrleç a un tant di inviá cuintri di lui lis sôs trupis cuntune se- 
rie di scuintris che a laran indenant fintremai al més di Otubar dal 
1920, cuant che il baron Wrangel al inmaneà une gnove ofensive a 
tacà de penisule di Crimee. Ancjemò une volte i bolsevics no pode- 
vin fà di mancul des trupis machnovistis e chest alternási di polse e 
conflit cu lis trupis anarchichis e evidenziave la nature strumentàl 
des aleancis e la volontàt ultime de armade rosse di fále finide in 
maniere definitive e violente cui neris che a calcolavin pòc plui che 
bandits. 

Tal Avost dal 1921 cuant che aromai lis sós trupis no jerin plui in 
cundizion di lá indenant intune lote sbelancade, Machno al decît che 
ejere vignude la ore di bandoná la Ucraine par lá a parási prime in 
Romanie e po dopo, tal 1923, in Polonie li che cun altris siei compa- 
gns al sarà fermât, processát ma, in curt, lassât libar. Par fini, al va a 
parási in France, li che al restarà pal rest de só vite. Al mûr tal 1924. 


Lis ideis anarchichis di Machno si puedin sintetizá in cheste só fra- 
se: “Jo o imagjini un sisteme di Soviets libars e che in dut il país a 
vegnin metudis adun zonis indipendentis e autogjestidis dai lavora- 
dôrs.” (citât in Nestor Machno: bandiera nera sull'Ucraina, p. 69). 

Cheste impostazion sociopolitiche lu meteve in cuintriposizion cu la 
ideologjie bolseviche che e calcolave indispensabile une direzion 
centralizade e controlade de produzion e de distribuzion de bande 
dal Stát, ancje se calcolát — daúr de teorie leniniste — Stát di transi- 
zion. Ma Machno al veve une vision diferente. Cussi tal Novembar 

dal 1919 su Poustace al scriveve che se intun prin moment lis perau- 
lis di ordin dai bolsevics a coincidevin cu lis spietis des massis “(.) 
si è capît une vore adore che chel partit e chel guvier, come ogni 
partit e come ogni guvier, no jerin par nuie in stát di meti adun i 
grancj obietifs de rivoluzion sociál, anzit a án paralizát la libare cre- 
ativitàt des massis lavoradoris.” (in Povstace dal 8/11/1919, citát ibi- 
dem, p. 121. 

Machno al jere invezit par une societát cence Stát ancje se al previo- 
deve une fase intermedie cuntune “eliminazion graduál dai orghins 
statái dal sisteme produtif”. Cheste formulazion che e “presuponeve 
la abolizion dal Stát in ogni forme e il passaç al socialisim, e jere co- 
erente cu la realtát li che si cjatave il moviment: une enclave anar- 
chiche dentri di un Stát autoritari.” (Alexander V. Shubin, ibidem, p. 
166). 

In ché dificile e complicade situazion li che si incrosave rivoluzion 
cun vuere civíl, Machno al cirive in dutis lis manieris di meti adun 
une organizazion sociál che e puartàs ae realizazion concrete di un 
mont anarchic, ma al jere ancje cussient che bisugnave fá i conts cu 
la situazion contingjente, une situazion di conflit e di caos, li che si 
scugnive doprà ancje intervents di nature autoritarie, cence par chel 
mai dismenteà l’obietîf finál. Lis autoritàts a vevin, dut cás, di jessi 
sielzudis dai lavoradórs che a restavin i vérs protagoniscj cul intindi- 
ment che “inte societàt future, il Stàt al varà di disparî une volte par 
dutis. [Il Stát] al varà di jessi sdrumát dai lavoradórs la dì stesse de 
lôr vitorie e nol vara di tornà fúr in nissune forme. Al vara di jessi 
rimplagát cuntun sisteme di organizazions, produtivis e di consum, 
autogjestidis e federadis une cun ché altre.” (in Delo truda n. 15, p. 
9, citát ibidem, p. 189). 

Autogjestion e federalisim a son i doi principis clâf dal model anar- 
chic di Machno. Ma in chest sisteme, proponút intune plateforme or- 
ganizative scrite tal 1923, si segnalave ancje la necessitát di une pla- 
nificazion: “In ogni singule oficine al varà di jessi un unic plan di 

produzion definît de bande des organizazions produtivis dai opera- 
ris e dai contadins su la fonde des esigjencis di dute la societát in- 
tant che i prodots di cheste oficine a saran di proprietàt di dute la 
societàt.” (in Delo truda n. 28, p. 11, citàt ibidem, p. 189). 

Chest concet di planificazion nol jere condividút di dut il moviment 
libertari (al sarà contestàt par esempli di Volin) che lu calcolave in 
contradizion cui principis stes de anarchie (decentralizazion e fede- 
ralisim) e une concession ai principis planificadórs e centralizadórs 
di stamp bolsevic. 


Chés libertariis, come dutis lis teoriis e lis ideologjiis nassudis intai 
secui XIX e XX, cu lis lôr diferencis formáls, a àn un principi clàf: 
dutis si fondin su di une filosofie materialiste. Centrál dal dibatit e je 
la struture e la organizazion economiche, intant che chés altris bran- 
chis a risultin secondariis o derivadis. Se e je vere che l’aspiet mate- 
rial al è fondamentál pe vite di une societát e je ancje vere che dut il 
rest nol à di jessi calcolàt relatîf a chel assum se no si à ché di colà tal 
economicisim cun ducj i siei derivàts (produtivisim, industrialisim, e 
vi). Lis consecuencis di une jerarchizazion in forme savoltade e con- 
trarie dai caratars umans e sociài a son evidentis e contributivis dai 
faliments di buine part des esperiencis socialistis dal secul stát. 


La Spagne e sarà la tierce esperience storiche li che il moviment 
anarchic si è misuràt in maniere concrete cu la realtàt. Anzit, si pues 
dî che propite la Spagne al è stát il teren di elezion e di sperimenta- 
zion dal moviment libertari. 


La rivoluzion spagnole e la seguitive vuere civîl che e à strissinàt i 
popui di dut un paîs intune lote sanganose par plui di vot agns, a 
son stadis dut intun moment di scuintri ideologjic e pratic tra lis di- 
viersis animis che a volevin meti adun un “mont gnûf”. Un scuintri 
che al à viodút protagoniscj ducj i atórs di chel moment a nivel in- 

ternazionál: dai riformiscj ai staliniscj, dai trotzkiscj ai republicans e 
li che no podevin mancjá i anarchics. Une cerce di ché vuere che di 
lia póc e viodarà i stes protagoniscj ma intun scuintri mondial: i país 
dal as nazifassist di une bande, la Union Sovietiche di ché altre. Ma 
soredut chel moment al e stát il pont plui alt e plui articolát dal mo- 
viment anarchic e che daspo no si ripresentarà plui te storie. Achi l'a- 
narchisim al mostre dut intun dutis lis sós potenzialitáts e i siei limi- 
ts, i siei svilups ideái e la impussibilitát di metiju in pratiche. Ma i 
contrascj tra assertórs dal anarchisim e i siei contestadórs, e, dentri 
dal anarchisim, tra “intransigjents” e “circostanzialiscj” (ven a stái tra 
chei che a sostignivin la necessitát di aplicá subit e fin insom i prin- 
cipis libertaris e chei che a sostignivin e che a sostegnin la necessi- 
tât di calcolá lis circostancis storichis) a risultaran cence pussibilitát 
di soluzion. Ma ché spagnole e reste une rivoluzion li che i anarchi- 
cs a án vút une funzion cláf sul plan numeric e di ideis e li che, pe 
prime volte, il libertarisim al à podút meti adun esperiencis pratichis, 
ancje se limitadis tal timp e tal spazi, a nivel politic e sociál. Di fat il 
magonisim in Messic nol jere rivát a sperimentá nissune soluzion 
pratiche e la machnov$SËina in Ucraine e à vút une funzion cuasi 
esclusivementri militár. 


Dopo de ditature di Primo de Rivera (1923-1930) ai 14 di Avril dal 
1931 in Spagne e ven proclamade la seconde republiche, sostignude, 
sul imprin, ancje se in maniere passive de Confederación Nacional 
del Trabajo (CNT) di ispirazion anarchiche. Pe CNT si tratave di so- 
stigní la gnove costituzion, uniche strade par parási des fuarcis rea- 
zionaris e di inviá la rivoluzion cuintri dal capitál e cuintri dal Stát. 
Ma la idee che la republiche e varès viert spazis par un mudament 
sostanziâl a nivel sociál si disvelarà subit une ilusion. 


Intun país che al jere in prevalence agricul e li che grandis areis a 
jerin intes mans dai terratenientes, la riforme prontade dal guvier 

republican e risultarà masse timide par risolvi la cuistion dai cence 
tiere e dai zornadirs. 

Intant, colade la monarchie, la diestre reazionarie si organizave ator 
de istituzion eclesiastiche che e pierdeve i siei privilegs economics e 
civics e il so domini culturál e ideologjic intune Spagne che e jere 
daúr a laicizási cuntune classe politiche anticlericàl al podé e li che 
ancje i setórs borghés plui avanzáts a tindevin a di une politiche di 
modernizazion de societát e dal Stát. E dongje e jere la cuistion des 
autonomiis “regjonáls” ma che la gnove costituzion no risolveve an- 
cjemò intune maniere idonie: la Spagne e jere definide un “Stát inte- 
gràl” e lis autonomiis locáls a jerin rimandadis a nivel di “pussibili- 
ât o cun statúts (come chel otignút de Catalogne) li che la autono- 
mie e jere concedude ma dome a nivel aministraúf e no in ducj i 
setórs. Dut cás, il divari tra lis dós Spagnis — ché filorepublicane e 
proletarie di une bande e ché des oligarchiis, dai militárs e de 
Glesie di ché altre — al jere masse grant par che al podes sestási in- 
tune maniere pacjifiche. Il fat al è che lis fuarcis “progressistis” a je- 
rin framentadis cussi a fuart che, cul timp, si saressin frontadis in- 
tune vuere fratricide. 


Tal 31 il partit plui fuart al jere il PSOE (Partido Socialista Obrero 
Español) ma li che dentri a convivevin dós animis: une riformiste 
leade al sindacát UGT (Unión General de Trabajadores), ché altre, 
plui radical, che e finirà par aleási cul partit comunist spagnúl PCE 
(Partido Comunista de España) di tindince staliniste. Ma, là di là des 
fuarcis organizadis, la origjinalitàt de Spagne in chel moment storic 
e jere la presince di un fuart moviment anarchic che si moveve 
dentri e ator de CNT/FAI (Confederación Nacional del Trabajo/ 
Federación Anarquista Ibérica). 


Intant, la timidece tal meti adun lis riformis che lis classis contadinis 
e operaris si spietavin de Republiche e il consecuent malcontent no 

podevin fá altri che cressi la reazion popolár cun siopars e manife- 
stazions, massime in Catalogne, che e jere la regjon plui industriali- 
zade dal Stàt spagnúl, intant che tes campagnis de Estremadura e in 
Andalusie si rivave a scuintris armáts cu la Guardia Civil. 


Il 1933, dopo dal dissolviment des Cortes, al viôt la vitorie eletorál 
de diestre che si presente cu la sigle CEDA (Confederación Española 
de Derechas Autónomas) e che e tache a inmaneá une politiche re- 
pressive prin di dut cuintri de insurezion in Asturie li che si è forma- 
de une aleance operarie di socialiscj e anarchics. Di fat, intune situa- 
zion di confusion e di instabilitát, lis fuarcis reazionariis a inviin in- 
te regjon asturiane reparts militárs sot dal comant dai gjenerái 
Manuel Goded e Francisco Franco. La repression e fasará tré mil 
muarts intant che cuarante mil operaris a saran arestáts e impre- 
sonáts. Une repression che e sburtarà la çampe a meti adun un front 
unic des fuarcis popolárs. 

E al e cussi che lis fuarcis di çampe si presentaran aes elezions dal 
1936 e che a rivaran a vincilis e a otignî la maiorance parlamentár. 
Ai 13 di Fevrár dal 1936 al nas il prin guvier dal Front Popolár cun a 
cjàf Manuel Azaña. Ma dal 1936 al 1939, an dal colp di Stát franchist, 
al sarà un dási la volte seguitive di guviers: cuatri a saran i guviers 
dal Front Popolár (doi di Azaña, un di Augusto Garcia e un di Casares 
Quiroga); vie pe vuere civíl a vignaran fats, un daúr di chel altri, sís 
guviers (dai 19 di Lui ai 6 di Marc dal 1939). E al sará propit intal 
cuart di chescj guviers — president dal consei Largo Caballero — che 
i anarchics a acetaran la incarghe di cuatri ministeris, cun: Federica 
Montseny Mañe (ministre de salút e de assistence sociàl), Juan Lopez 
Sanchez (ministri dal cumierç), Juan Peiró Belis (ministri de indu- 
strie) e Juan Garcia Oliver (ministri de justizie). 

Une decision che e fasarà discuti: si e fevelât di contradizions evi- 
dentis dal anarchisim spagnúl, altris a àn evidenziát la inevitabilitàt 
di sieltis che a jerin in chei moments oportunis calcolant lis fuarcis 

in cjamp. Dut cás la cuistion e merete ancje une analisi a tacá no tant 
des circostancis storichis, ma ancje des fondis ideologjichis e teori- 
chis stessis dal anarchisim. 


Ai 17 di Lui dal 1936, Francisco Franco, a cjâf des trupis spagnolis in- 
sedadis intal Maroc, al tache un colp di Stát cuintri de Republiche in- 
tant che il guvier legjitim, aromai cence plui un esercit, al ven difin- 
dût dai operaris organizáts in forme di comitáts rivoluzionaris po- 
polárs. Il guvier si organize intun Consei Nazionál di Difese (dai 6 ai 
26 di Marg dal 1939) sot de vuide di José Maja Menant. 


Intal més di Setembar dal 1936 lis fuarcis golpistis a costituissin a 
Burgos une zonte militár (Junta de Defensa nacional) che e procla- 
me il gjenerál Francisco Franco sorecjáf dal Stát spagnúl. Une deci- 
sion che e fasarà sclopá une vuere civil sanganose cun, di une ban- 
de, nazionaliscj e falangjiscj poiáts de Gjermanie naziste e de Italie 
fassiste e, di ché altre, lis fuarcis di campe dividudis daúr di sieltis 
strategjichis e ideologjichis che dispès a vegnin di fùr. I comuniscj 
dal PCE poiáts de Union Sovietiche staliniste, di une bande, i trotzki- 
scj dal POUM, di ché altre, i anarchics de CNT/FAI di ché altre an- 
cjemò. In cheste situazion complesse, lis brigadis internazionáls vi- 
gnudis in jutori de Republiche a podaran fà póc e nuie intant che i 
paîs europeans a staran a cjalà. La vuere civîl e larà indenant fin al 
1939 e si concludarà cu la vitorie dal franchisim e une ditature che e 
larà indenant fin ae metàt dai agns Setante. 


Ce che al caraterize la rivoluzion spagnole e la sucessive vuere civîl 
e je la presince massive dal moviment anarchic che lis sôs carateri- 
stichis programatichis e vegnin fúr des mozions dal IV congrès de 
CNT che si jere davuelt ai 1 di Mai dal 1936 a Saragosse intant che 
al guvier si jerin insedáts i partîts dal Front Popolàr (tierg guvier di 
Augusto Barcia Trelles). 

In chest congrès “Il dibatit ideologjic si fonde su la riafermazion dal 
“comunisim libertari’ (...) che al varès di gjestísi sedi par mieç des 
struturis sindacáls sedi par mieg di libars comuns teritoriái.”. La rivo- 
luzion libertarie “e passe par mieç de lote cuintri des istituzions dal 
capitalisim (...). Si cjape at dal faliment di dutis lis pussibilis espres- 
sions dal Stát, e ancje dal comunisim autoritari calcolát tant che 'ca- 
pitalisim di Stàt.” (Claudio Venza, Anarchia e potere nella guerra ci- 
vile spagnola, p. 39 de edizion in rév. 

La CNT e stabilis tant che principi irinunziabil Vegalitarisim li che 
ognidun al à di vé daúr des sós necessitáts e si calcole cun di plui 
inevitabile une fase violente pe abolizion de proprietát privade, dal 
Stat e de autoritát. Sul plan de organizazion sociál si previót une 
struturazion fate di libars comuns che a varan l’assum di viodi e di 
proviodi pes bisugnis di ducj e li che “ducj i oms a varan di fa, in 
maniere volontariste, il lór dové.”. 

Intal comples la societàt e je viodude cuntune struturazion su tré 
plans: i individuis, la Comune e la federazion des Comunis. Chest 
tierç subiet, la federazion, al varà di vé Passum di coordená e di re- 
alizà i obietîfs di caratar gjenerál. 

“Cun di plui si previót fintremai la costituzion di Comunis autonomis 
che a refudin la industrializazion parcè che chestis Comunis si basin 
su principis naturiscj e nudiscj. E al risulte pluitost origjinál che, den- 
tri di une mozion congressuál finál di caratar programatic, si speci- 
fichi il cás dal naturalisim e dal nudisim: segn dal rilêf di chestis pra- 
tichis tal moviment libertari.” (ibidem, p. 40). 

Esemplis di comunitàts che a praticavin il naturalisim e che a conte- 
stavin la societàt moderne lis vin viodudis intal cjapitul dedicát al 
economicisim e che, in chei agns, a jerin une vore plui difondudis di 
ce che si podarès pensà (viòt la esperience di Monte Verità, dongje 
di altris comunitáts analighis ator pal mont). 


Dut câs i principis anarchics che a jerin ribatàts tal congrès di Sara- 

gosse, si scuintravin cuntune situazion di vuere e une realtàt proble- 
matiche che par jessi frontade e domandave struturis organizativis 
jerarchichis e autoritaris. 


Il concet di libertàt 


Ma là di là des contingjentis storichis che cun chés il moviment li- 
bertari alà scugnút fà i conts, la cuistion di une aplicazion pratiche 
dai principis anarchics ancje in cundizions “normàls” al reste dut câs 
problematic. Ancje intun mont “liberât” des struturis visibilis dal si- 
steme capitalist e des istituzions statáls, e reste la complessitát stru- 
turàl che a án determinát psicologjie e forma mentis de umanitàt. 
Cun di plui a ché complessitát reál si indi è zontade, massime tai ul- 
tins agns une gnove complessitát di ordin virtuál e che duncje e à 
ingredeát simpri di plui il rapuart sociàl. Il rapuart tra om e om, nol 
è nancje plui chel tra om e machine, ma tra om e un sisteme infor- 
matic (algoritmic) svoladi. Ce che si evidenzie te storie des fuarcis al- 
ternativis al mont borghés nassudis intal XIX e svilupadis intal secul 
seguitif, e je la continuitàt dal model fondamentál e dai siei mecani- 
sims valoriái che a son chei stes dal mont borghés. Ven a stái che se- 
di il marxisim che Panarchisim di fat si fondin su lis maseriis sdru- 
madis di dutis lis acuisizions filosofichis de tradizion calcoladis, a 
priori, faladis. Il risultàt al e stát il dispueament di un armamentari 
culturál dal passât, la acuisizion in maniere acritiche di une vision 
dal mont fondade sul progrès lineàr e sul sientisim e la acetazion 
passive de interpretazion dal passát ereditade dal iluminisim e dai 
siei epigons. 

Ancje il moviment anarchic si svilupe in continuitàt cun aspiets de 
vision borghese. Di fat, l’ideàl anarchic si fonde sul stes concet di li- 
bertàt (des istituzions impositivis, de coletivitàt) che si cjate ae fonde 
dal liberalisim borghés. Tra chestis dós polaritáts si puedin osservá 


216 Indipendence / Fabian Ros 


elements di continuitát dongje di elements di roture. Elements di 
continuitât si ju cjate, par esempli, tal rapuart tra individualisim stir- 
nerian e individualisim borghés, almancul inte so espression plui ra- 
dicál, ancje se e je vere che l’anarchisim no si scuintre dome cul Stát 
tant che istituzion repressive, ma ancje cu la complessitát dal siste- 
me di produzion e di sfrutament capitalist. 


Dal dut opuest aes concezions libertaris, o varin i moviments che si 
riferissin a Hegel che par lui la libertàt si cjate juste intal Stàt. 

Inte filosofie dal dirit, Hegel al fronte la cuistion su la fonde de con- 
cezion dialetiche li che, tant che inte “Fenomelogjie dal Spirt”, la Idee 
(Spird), cun ché di trassendi la vite individual e di jonzi la vite cole- 
tive, e cjate la só sintesi tal Stât. Par Hegel, di fat, al è propit intal Stát 
che l'om al cjate la massime espression de libertát. Intal procedi dia- 
letic, dal dirit astrat (tesi) ae moralitát (antitesi), la Idee (o Spirt) e/al 
cjate la só sintesi tal Stát li che la realtát etiche e pues realizási ad in 
plen. Dit in altris peraulis, il Spirt par realizá se stes inte storie al 
procét intun percors li che de famee (prin nucli sociál) si passe ae 
societát civil (coletivitàt di interès individuái) par rivá ae sintesi sta- 
tuál li che il dirit e je la massime espression de libertát. Dome tal Stàt 
ľom al pues jonzi la vere libertát. 

Par Franz Grégoire, cheste dialetiche si pues ancje disglagná par 
mieg dai concet di tré formis di Stàt: Stát antic — Stát moderni liberál 
— Stàt moderni hegelian che “e je compagne, semplificant, a une al- 
tre, plui dongje de letare dal test e che e sarès: il Stát antic 1) li che 
i dirits dal om no son ricognossúts e 2) li che l’individui al viót tal 
Stát une fin in se (...); il Stát moderni liberál, 1) li che i dirits dal om 
a son ricognossúts, ma 2) li che l’individui nol viôt tal Stát une fin in 
se; il Stat moderni hegelian, 1) li che i dirits dal om a son ricognos- 
súts e 2) li che l'individui si intive al Stát (...) intune maniere motiva- 
de sul plan razionál e intune maniere dal dut spontanie.” (Franz 
Grégoire, L'État hégélien est-il totalitaire?, p. 248). 

Il test di Grégoire, che al conteste lis tesis su Hegel di Maritain, al è 
un esempli tra lis tantis interpretazions dal Stàt hegelian. Modei in- 
terpretatîfs che a van dal Stàt autoritari e fintremai ditatoriál (divini- 
zazion dal Stát e li che la volontàt individual no conte nuie) al mo- 
del dal Stàt che al rispiete i dirits civîi “Gl Stàt che al à di ricognossi 
e che in efiets al ricognòs, che al rispiete e al protég lis libertàts su- 
bietivis dal citadin, tant che om, e che di ché altre bande, al ricognòs 
e al protéc la vite religjose e la vite filosofiche dal individui.)” Gibi- 
dem, p. 252). 


Dut câs achì ce che nus interesse al è il rapuart tra Stát e libertát. 
Hegel — filosof dal dut origjinari, (dongje che ermetic e interpretabil 
cun dificoltàv, rispiet a ducj chei altris filosofs su la cuistion dal Stát, 
stant aes sòs posizions cuintri dal contratualisim, cuintri dal jusnatu- 
ralisim ma ancje cuintri dal liberisim classic di Adam Smith — al ope- 
re une sintesi dal dut origjinàl, ma ancje dal dut teoriche e arbitrarie 
come che si pues capi dai svilups moltepliçs che la só vision e à pro- 
dusût, tra Stát e libertàt. Cun Hegel o sin duncje a antipots dal indi- 
vidualisim stirnerian, dal libertarisim in gjenerál ma ancje di une vi- 
sion critiche tai confronts dal Stàt. 


Liberási dal Stát superant lis aporiis dal anarchisim 


La dificoltàt di pensà une societàt che e sedi supuartade cun miegs 
diferents di chei rapresentàts in forme statualizade, al dipent de 
fuarce ideologjiche che il dirit positîf incjarnát dal statalisim al à cja- 
pàt vie pai secui e di un sisteme che al met la economie ae vuide 
de societàt condizionant dute une comunitàt intal so Mat di vivi, di 
pensá e di pensási. 

Une robe al covente meti subite in clár: la economie in di di vué, 
intun mont capitalist globalizát, e à cjapât la muse e il domini de 

finance. La politiche, par tant, e je dominade dal podé finanziari, 
une finance che e á póc o nuie a ce viodi cu la economie reál. 

Il Stât intal mont capitalist al è il Stât al servizi dal capitál e il Stàt 
intun mont globalizát al e un Stát dal Imperi al servizi dal neocolo- 
nialisim e dal ultraliberisim dominant, un Stát eterodiret des fuarcis 
economichis dal mont prin. 

Al è in cheste suaze e par chestis resons che il tiermin indipenden- 
ce al mude di sens par vie che al è condizionát di une vision dal 
mont determinade dal capitál. Il tiermin indipendence al è duncje 
acetât de semiologjie politiche dominante dome e fin tant che si 
complete e si conforme cul tiermin Stát e li che no si pues pensá il 
prin cence chel altri 


Cuant che l'anarchisim al incuintre il nazionalitarisim 


Al serîf Gianni Sartori intun articul intitulât /ndipendentismo e anar- 
chismo: relazione impossibile? (www.rivistaetnie.com): “Intune fase 
precedente, cjapât in mût evident dal ecumenisim, o jeri rivât fintre- 
mai a scrivi che “la lote pal superament de forme Stát a pro de auto- 
organizazion totál des classis sotanis e ven fúr di une concezion dal 
mont che no je diferente di ché che e teorize il superament dal Stát- 
nazion pe autoorganizazion de comunitát popolàr. E mi salvavi la 
anime zontant un indispensabil 'Salacor. Darest lis nazions cence 
Stât che a àn savút sorevivi, conservá tradizions e lengacs, combati 
la opression e il sfrutament e a voltis ancje difindi la lór tiere dal de- 
grát, no dimostrino, magari cence volé, che l’aparàt statàl nol è cus- 
sì indispensabil?”. 

Gianni Sartori nol è il sól che tal mont anarchic al vierg une puarte 
in sfrese su la cuistion identitarie. 

Intal sît “Fatelargo”, un altri autór che si firme Josto, a tacá di ce che 
al veve vút palesát Sartori, al scrîf: “Se la pratiche de monoculture 

intal setór agrari e impuaris i terens rindintju sterps cul lá dal timp, 
la stesse robe e capite a noaltris, vitimis de pratiche de monocultu- 
re. La nestre culture individuál e coletive si impuaris. Une sole len- 
ghe e un sól model par ducj al vúl dí control de bande dal Stát e ga- 
ranzie dai afárs pal Capitál. Vué no dome o pierdin e o riscjin di 
pierdi par simpri speciis animáls e vegjetáls, ma ancje lenghis e co- 
gnossincis tradizionáls. L'individui che al fâs part de cussì clamade 
‘nazion cence Stàt' (un tiermin che no condivît par vie che al afer- 
me in mút esplicit la necessitát di istituzions statáls, ma che al ven di 
norme acetát) no dome al subis la opression dal Stát e dal Capitâl co- 
me ogni altre persone ma al ven privât de só ‘identitât coletive’ che 
o podin defini ‘origjinäl a pro di une identitàt ‘artificial’ che a ché, 
volé o no, al scugne omologási.” Undipendentismo e anarchismo, 
publicát in rét ai 10 di Mai 2012). 

O podin condividi ad in plen cheste analisi, se nol fos che là di là de 
diagnosi, la terapie anarchiche si limite a lassá la soluzion tes mans 
di un procès spontani li che la comunitát stesse e sarès in câs di au- 
toaministrási dal bas cence il concors di une “autoritát”. Ven a stái, 
la idee che une volte gjavát il Capitàl e il sisteme di un guvier auto- 
ritari, la comunitát e sares in stát di autoregolási intune maniere na- 
turál. La societát viodude dal anarchisim e je une societát orizontál, 
spontanie e progressive. 


Anarchisim e marxisim — là di là dal fat che il prin si fonde su la 
spontaneitát intant che il secont si base su di une struture organiza- 
de e piramidál — a nassin des stessis lidrîs valoriáls de borghesie: la 
idee di un mont che si svilupe intune maniere e intune direzion pro- 
gressive sul plan etic, sientific e material. Ma intant che pal anarchic 
e pal marxist chescj valórs (progressisim materialisd a son fondatîfs 
di un mont cence classis, cence proprietàt privade dai miegs di pro- 
duzion e, pal plui, cence division di cens, pal borghés chei elemen- 
ts a son miegs funzionái a di un progres materiàl e economic che a 

cjatin la lór finalitát in se, ven a stâi sul profit cun in code il contin- 
di che chel profit si riflet in positif sul rest de umanitát. 


La posizion contrastive intai confronts dal Stát de bande des fuarcis 
alternativis si articole, tra l’altri, intune serie indefinide di formis: o 
vin viodút cemút che la contestazion dal concet di Stát e pues pro- 
dusi posizions ideologjichis ultraliberistis e ultraindividualistis sul 
plan politic e su chel economic. Al è chel che al è stát definît ancje 
cul tiermin di anarchisim di diestre. 

Intai Stàts Unîts, li che la funzion centralizadore e centrál dal Stát e 
je di simpri element di contestazion a voltis ancje rude, si son svi- 
lupàts, fintremai dentri dai partîts tradizionài, (massime in chel 
Republican), moviments di pinsîr, tant che chel “libertarian”, dut fon- 
dat su la libare iniziative e suntun intervent minimal dal Stàt. Une 
idee che i libertaris a pretindin di rivà a combati. Ma intun mont fon- 
dat su di un autoguvier dal bas, lis fuarcis ultraliberistis a varessin 
cjamp libar par esprimisi fint insom cu lis consecuencis di une “liba- 
re” conflitualitàt che o podin a pene imagjiná. 


Limplant e la ideologjie statualiste 


Limplant statualist si fonde e al cjape in considerazion no l’om inte 
só diversitât e complessitât ma la norme che a ché i oms a àn di ada- 
tàsi. Limplant di une societát statualizade si fonde duncje su normis 
astratis, calcoladis universàls e che duncje a valin e a An di valé par 
ducj cence distinzion. Chest universalisim al ven fat passà tant che 
necessari, garanzie dai dirits di ducj, li che in realtàt si trate di une 
finzion juridiche cul assum di imponi la indistinzion e il vualivament 
dai valórs, une tabula rasa li che si pues indetá la vision dal mont e 
i interès de classe dominante o di une “caste” inteletuál di çoc bor- 
ghés. La finalitàt ultime e je ché di meti in vore un strument di 

pression e di condizionament di dute la societát, li che l'unic valór al 
e chel che si misure in aur. 

La societát che la ideologjie stataliste e á creát e je une societát ase- 
tizade, mecaniciste sul plan juridic, li che i oms a son calcoláts tant 
che nons anagrafics e numars statistics e li che la comunitát e tint 
simpri di plui ae atomizazion individualiste. 

Ducj i tentatîfs di soluzion des contradizions di chest sisteme sociál, 
che al à lis sôs fondis su la economie in mút esclusîf, a son destináts 
al faliment propit par vie dal so caratar riduzionist: lom calcolát tant 
che cuarp si cjate dispueát de só carateristiche complessitát, concját 
de só dimension psicologjiche e spiritual, dimensions calcoladis aro- 
mai tant che elements “superstiziós” tal sens etimologjic de peraule. 
Plui la complessitàt sociàl e tecnologjiche e cres, plui la complessitàt 
dal om e ven metude in bande e ridusude a di un rút mecanisim fi- 
siologjic. I doi procès a son daúr a là indenant intune forme propor- 
zionàl invierse. Lom, a un tant e juste tal moment che si cjate dal dut 
apaiát sul plan material, si scuvierç dut intun disvuedát de só com- 
plessitàt, complessitàt che lom aromai unidimensionát nol e nancje 
plui in stát di ricuardá. Il psicodrame moderni al à tant che senari 
chest vueit esistenziál, tipic de nestre ete, vueit che l’om al cîr di jem- 
plá cun materiál eterogjeni dât für ad hoc di une societát consumi- 
ste, intes formis plui variadis. 


Dut ce che l'om “tradizionàl” — l'om inte só dimension primigjenie — 
al veve pes mans, che al creave, che al produseve; l'om moderni lu 
interprete e lu trasforme in marcjanzie, cence rivá a ricognossi in 
chel procès il rifles o la pierdite di une só essence. Cussi la dimen- 
sion psichiche e ven recuperade sot di une forme psicanalitiche, ché 
spiritualitát strassomeade sot forme di une religjositát parodistiche, 
di une ritualitát abitudinarie e spetacolár, sul stamp des modis dal 
di, tant che la New Age, o li che la tradizion si sbasse a tradizionali- 
sim. Vué, pal plui, ché che une volte si clamave religion popolár, 

pierdude dal dut la só autenticitát, e reste dome rude espression sen- 
timentál compagn di un prodot di consum. 


Dute la ideologjie che si svilupe cu la svolte filosofiche dal XVII se- 
cul e che si inlidrisarà simpri di plui cui secui a vigní, e je domina- 
de dal interés pal cuarp tant che centri di dutis lis atenzions: il cuarp 
tant che font di dolór o di felicitát, di gjonde o di patiment, il cuarp 
esclusivementri materiál. E il Stát, cuarp sociál teoric in difese e pro- 
tezion dai cuarps individuái, al devente spieli de gnove morál bor- 
ghese intun mont che al met al centri la marcjanzie, la produzion, 
la economie, la ricjece tant che risultive di felicitát, la felicitát tant 
che espression di libertât dal cuarp materiál, mieç esclusif pe reali- 
zazion dal individui. “Felicitât” peraule cláf e obietíf di ogni muda- 
ment sociál e politic — mudament che al fasarà dí a Saint-Just: “La fe- 
licitàt e je une idee gnove in Europe” — peraule deventade cussì in- 
vasive a un tant di vigní inseride fintremai te declarazion di indipen- 
dence dai Státs Units. 


Un procés che al ven di lontan 


Al è interessant di notà cemút che, massime a tacá dai agns Sessante 
dal secul stàt, dongje dai moviments anticolonialiscj dai país dal 
mont tierç, si sedi svilupade e infuartide la cussience identitarie e la 
militance a pro de indipendence dai popui tibiàts ancje tal cùr de 
stesse Europe. 

Al è denant di cheste realtàt che diviers politolics a àn tacát a inte- 
ressâsi ae cuistion e palesát la necessitàt di un superament de vision 
statualiste di goc hobbesian. Si tratave di cjapà cussience dai limi- 
ts di chel implant e di cjapà at che si veve di ricognossi la plui gran- 
de forme di autonomie aes realtàts nazionáls (“regjonàls” pe scuele 
francese) par dá une rispueste a un dat di fat, ven a stài che ducj i 

Stàts che si son costituîts storichementri a son intai fats plurinazionái 
e che di consecuence cheste realtàt e va ricognossude intune forme 
politiche. E je cheste la conclusion li che al rivave Alain Dieckhoff 
intal so libri La nation dans tous ses états (2002). Dite di un francés 
cheste constatazion e sune tant che une rivelazion. Ma in realtàt che- 
ste analisi, plui che ricognossi un dirit, e palese une “legjitime preo- 
cupazion”. Traviodi daúr dal frugonament dai Státs-nazion, fat inevi- 
tabil calcolant la pression simpri plui fuarte dai moviments indipen- 
dentiscj presints in cuasi dut il continent european, la aparizion di 
Stàts su fondis identitariis al puarte Alain Dieckhoff a proponi une 
riformulazion dal concet di Stàt su la fonde di doi principis: “chel 
de autodeterminazion e di une strente associazion tra une culture e 
un Stát” — e al va indenant — “Si trate di vierzi la strade, in manie- 
re determinade, ae plurinazionalitàt, une prospetive li che il rinfuar- 
cisi dai nivei sorenazionái, in particolàr in Europe, e ven fúr aromai 
intune forme che e je, dut intun, evidente e necessarie.” (La nation 
dans tous ses états, p. 279). 


Par Dieckhoff si trate duncje di “salvá il Stât” tant che istituzion, ma 
di riformálu intune direzion federaliste par no cori il pericul di une 
conflagrazion interne che e podarès vé consecuencis dramatichis. 

Chest consei di rindi protagoniscj i popui e no un sisteme centrali- 
zadór, nol somee che al vedi cjatát un consens de bande dal mont 
politic dominant fale intai país li che cheste struturazion e je ative di 
simpri (tant che te Confederazion Elvetiche o sot cierts aspiets intal 
Ream Unît) ma che, dut câs, — e chest al è chel altri aspiet determi- 
nant — al reste dentri struturis economicistis e sot di un domini “im- 
periál”. In di di vué, fale situazions ecezionáls che a confermin la re- 
gule, la tindince e je ché di une centralizazion simpri plui marcade 
massime par chel che al inten lis decisions strategjichis. Il podè reál 
al à di fat bisugne di une centralizazion simpri plui fuarte dai aparáts 
di control e di direzion. Il procès di decentralizazion dal guvier 


224 Indipendence / Fabian Ros 


(l’autoguvier) al va juste inte direzion contrarie ai interès dal capitàl 
e de finance mondial. 

Il Stât centralizát al reste duncje il model primari, e in chel model si 
è inlidrisát il procès di mondializazion, procès che za vué, dopo 
pòcs decenis, al è daùr a jentrà in crisi parcè che subiet aes inevita- 
bilis tensions internazionáls. La acuse di populisim cuintri di ogni 
“resistence sovraniste” in sens statalist, al è un zúc funzionál al po- 
dè industriâl-finanziari, zúc che al covente par combati chel che, pal 
statalisim, al è il vêr pericul: il podé e la sovranitàt dai popui in sens 
etnic. No il podé dal popul dumiesteát inte scjaipule ideologjiche 
statualiste, sot tutele dai orghins e sot des fuarcis organichis dal Stàt, 
ma chel dai popui cussients de lór partignince e dai lór dirits. 

Dut cás la analisi di Dieckhoff e reste, tal contest, une vore interes- 
sante. Lautór al diferenzie autonomie, autodeterminazion e indipen- 
dence: “Se, in gjeneràl, autodeterminazion e indipendence a son 
stàts ritignúts tant che sinonims” — al scrîf — “cheste ecuivalence si 
fonde su di une confusion preliminàr tra sovranitàt e indipendence. 
Si trate di diferenziális” (ibidem, p. 281). 

Achì al fâs lesempli de Svuizare li che i 26 cjantons a son dal dut 
sovrans fúr che in materie di politiche foreste e di difese. “La sovra- 
nitàt e rimande in ducj chescj càs a dés robis: autoritàt politiche 
conferide al popul e autonomie de entitàt federade.” (ibidem, p. 
282). 


Ancje a proposit di chei che a vegnin ritignúts Stats fuarts su la fon- 
de di une economie e di une struture politiche e aministrative con- 
solidadis, tant che Ream Unît o France, Dieckhoff si domande se 
chescj a puedin dut càs ritignîsi al sigàr a un tant di limitàsi a gjestî 
il gjestibil. La rispueste e je: “No di ciert. Chescj Stàts a àn in realtàt 
za metút adun riformis istituzionáls par tignî in cont ancjemò miór 
la pluralitàt nazionál, e si pues pensá che cheste tindince [di cjapà 
in cont la pluralitàt nazional] e cressarà ancjemò di plui. Pluitost che 

fai cuintri, a àn dut l’interès a compagnále par no lassási ae fin so- 
merzi. La pluralizazion in cressite des societàts al rint simpri di plui 
incontrolabil il postulát che al vàl che a di un Stát al corispuindi une 
nazion e une culture.” (ibidem, p. 287). 

Il procès viers di un ricognossiment de pluralitàt nazional dentri di 
un Stàt vué si pues calcolà dome in cualchi realtàt. Se tal Ream Unît 
chest procès al è un fat, un paîs tant che la France al va intune 
direzion juste contrarie se si pense che ancje par chel che al inten 
de cjarte europeane dai dirits linguistics nissun guvier dal Stàt 
francés le a fin cumò sotscrite. 

Par chel che al rivuarde la Union Europeane, se fintremai tai agns 
Novante dal secul stát si podeve ancjemò traviodi une sensibilitàt 
marcade pes cuistions identitariis, massime sul plan des lenghis, a 
tacá dai agns li che a jerin in discussion lis fondis di une pussibile 
costituzion europeane si e viodút simpri di plui metudis intun se- 
cont plan la cuistion dai dirits (fale chei funzionái al sisteme). 


Federalisim 


Il concet di federalisim, se al tache di Althusius, al ven interpretát di 
Proudhon tant che mieç e moment di passac viers di une autonomie 
de societàt e di un superament dal Stát. Ma cheste vision si presen- 
te vué tant che une des formis otimáls dal Stát e alternativis al cen- 
tralisim jacobin. Cuasi ducj i país colonizáts une volte deventáts in- 
dipendents a finissin par sielzi, propit pal caratar eteroclit, interetnic 
e miscliçât di chestis realtáts, la forme federaliste. Sielte obleade, di 
une bande, ma critiche, di ché altre, par vie des tentazions separati- 
stis e di interés economics de bande di grups e di oligarchiis locáls, 
tentazions separatistis par fuí la esosetát e la burocrazie di un Stát e 
di une classe politiche centrál che e à ereditát condizionaments e vi- 
zis dal mont ocidentäl. 

Cussi, se par realtáts tant che i Státs Units la opzion federaliste e jen- 
trarà di prin intro te costituzion cence mudaments sostanziài, intai 
país de Americhe latine il procès al sará vie pai agns, dopo de indi- 
pendence, une vore plui balarin. La stesse robe si viodarà tai Státs 
postcoloniái de Afriche subsahariane. 

“Il Messic al veve cognossút un regjim monarchic costituzionál e po 
dopo l'imperi, e cu la só crisi al sperimentarà — vie pal XIX secul - 
altris modei politics: prime la republiche federál po dopo ché cen- 
traliste e par finí la ditature.” (Daniele Pompejano, Storia dell Ameri- 
ca Latina, p. 108). 


Cussi te Colombie te metát dal Votcent li che “Cu la costituzion dal 
1853, ma ancjemò di plui cun ché dal 1858, il Stàt colombian al tor- 
ne a jessi batiát e organizát tant che Confederazion Neogranadina, 
cu la consecuente limitazion dal intervent federál intes provinciis.”. 
Ma “(...) la costituzion aprovade tal 1886 e de un gnúf vivôr al prin- 
cipi centralist incjarnàt de aleance, intal neocostituît Partido 
Nacional, di conservadórs e liberái moderáts (...). I Státs confederáts 
a deventarin dipartiments, cun governadórs designâts dal centri” 
(ibidem, p. 120-121). 


La Afriche e scugnarà fà i conts cu la ereditàt coloniál li che la divi- 
sion in teritoris eterogjenis in fat di composizion etniche e religjose 
e rapresentave une complicazion in plui. Ae gnove classe dirigjente 
africane, la soluzion federaliste e somearà sul imprin ché plui ra- 
zionál. Ma par finî, tra procés di decentralizazion e di ricentraliza- 
zion, come che o viodarin intai cjapitui dedicáts ae situazion inter- 
nazionál, i Státs che si struturaran in forme federaliste, in maniere 
seguitive e relativementri stabile, a saran dome cuatri o cinc: la 
Etiopie, la Republiche sudafricane, la Nigjerie, il Sudan, il Sudan dal 
Sud (dal 2011) e la Somalie (ancje se il Stàt somali si cjate cumò in- 
tune situazion di instabilitàt permanente). 

La soluzion federaliste, inte logjiche statualiste, e 4 come finalitát ché 
di mantignî o fintremai di rinfuarcí la unitàt di un Stàt, ma e pues 
presentási in formis e cun caratars diferents. 

Il dividi un teritori in zonis autonomis — e chest al è il càs massime 
dai país nassúts di un proces colonialist — al pues jessi motivát par 
vie des cundizions economichis e sociáls une vore diferentis di un 
teritori a chel altri, teritoris che duncje a domandin une autonomie 
di gjestion par resons contingjetis e par funzionalitát. In chest cás il 
federalisim nol rispuint a considerazions di caratar etnic, nol spiegle 
une division in nazions li che i popui (lôr element costitutîf) si auto- 
determinin in funzion de lór culture e tradizion cun ducj i dirits re- 
latifs; si trate dome di une sudivision formál e funzionál ai interés de 
oligarchie dominante. Oligarchie dominante che, dispès e parados- 
salmentri, e corispuint, massime in Afriche, a une comunitát etniche 
specifiche che e prevanze su chés altris. Ma in chest cás no si pues 
nancje fevelá di une etnie par vie che dome une part di cheste e 
possét parts di podé, si trate pluitost di une oligarchie stravistide 
cuntune monture etniche. 


Li che si € in presince di une struture federál, cheste e je in grande 
part dome formál e leade a interés regjonái cence grandis relazions 
cuntune identitát. 

Dongje di chest, diviers Státs africans a scuegnin frontá il probleme 
di realtáts religjosis che a vivin intal teritori. 1 doi cás plui significa- 
tifs ju vin in Nigjerie e in Sudan li che tal Nord e vif la comunitàt mu- 
sulmane e tal Sud la comunitàt cristiane dongje di altris religjons au- 
toctonis. Chescj doi paîs, ducj i doi ex coloniis britanichis, za inte fa- 
se di indirect rule, ven a stài cuant che lis autoritáts coloniàls a ve- 
vin tacát a trasferí parts di podé ai natîfs (native authorities), lis dôs 
comunitáts, par vie de lór tradizion e de lór struturazion sociál, a da- 
ran rispuestis diferentis a proposit dal model politic che si voleve 
meti adun. Di fat intal Nord de Nigjerie e dal Sudan si veve une 

societát jerarchizade daúr di un model musulman li che la autoritát 
e jere rapresentade di figuris tant che il seic e Pemír, intant che tal 
Sud, cundut che i britanics a cirissin di individuá autoritáts li dai so- 
recjáfs di vilaç (o di inventáju li che no esistevin), la situazion si pre- 
sentave une vore plui ingredeade. 

Chestis problematichis, ven a stái la fuarte eterogjeneitát etniche, re- 
ligjose e culturál (cundut de discussion su lis interpretazions dal 
obiet “etnic” — se artefat o se naturál — che e divít i antropolics in “co- 
strutiviscj” e “primordialiscj”), a son ae fonde de situazion politiche 
de Afriche subsahariane. Ma se lis esperiencis federalistis in Afriche 
a risultaran, intune maniere o intune altre, falimentàrs, al è par vie 
che chei Státs a son il risultâts di un procès colonial, une invenzion 
che lis oligarchiis africanis a án ereditát intune maniere plui o man- 
cul acritiche e passive. La Afriche liberade ma no libare de imposta- 
zion e des imposizions eurocentrichis, nol somee che e sedi rivade 
a di une só autentiche vision e elaborazion indipendente par vie di 
une classe dirigjente ancjemò leade ai paradigmis e ai dogmis cul- 
turái e politics dal mont ocidentál. In cheste situazion al + evident 
che il federalisim, di principi di autonomie che al varès di jessi, si ri- 
balte tal so contrari: in Nigjerie, par esempli, al è il Stàt centrál che 
al controle lis jentradis tributariis e lis torne a distribuî aes coletivi- 
tàts locáls a un tant che chestis si cjatin par fini ancjemò plui dipen- 
dentis dal podé centrál, intant che tal Sudan (prime ancjemò de ro- 
ture cul Sudan dal Sud) al jere il guvier di Khartum che al sielzeve i 
governadórs dai Státs federáts. 


La manipolazion de cuistion etniche 
de bande dal neocolonialisim 


Cuant che la complessitát etniche si scuintre cuntun domini coloniál 
o neocoloniál dal mont statualizát, la etnicitát e cole dispès intal 

tramai de manipolazion de bande des fuarcis dominantis. Une des 
formis plui sutilis di domini e je ché di doprà in maniere savoltade 
e duncje diaboliche lis bataiis pes concuistis dai dirits pierdùts dai 
popui. Lu vin viodút intant de vuere dal Vietnam, plui di resint intal 
cás dai Curdis o ancjemò in diviersis situazions de Americhe latine. 


Li che il sisteme di domini internazionál al à vút póre di pierdi il 
control di un teritori particolár, l'imperi si presente alore tant che di- 
fensór dai dirits etnics des popolazions autoctonis che a vivin in chel 
contest par doprális pai siei interes e cuintri fuarcis e guviers che a 
presentin une politiche di indipendence antiimperiál. Si trate de stra- 
tegjie dal divide et impera e dal ús di conflits internis a un teritori 
cul obietîf di doprà comunitáts etnichis tant che ascars dal moment, 
par dopo bandonális al lór destin. 


Teorics e teoriis cuintri dal Moloch statuál 


O vin viodút in chest cjapitul teoriis e teorics che a án fat la storie 
dai moviments antistataliscj e antiautoritaris. Par concludi chest cja- 
pitul sul statalisim e sul superament dal Stát, no si pues fà di mancul 
di ricuardá lis tesis esprimudis di Antonio Negri e Michael Hardt, 
massime in Empire/Impero, un libri scrit tal 2000 e che al e deventát 
un pont di riferimen dai moviments alternatifs intal mont ocidentál. 
Un libri che al rapresente il risultát finál di une svolte che Negri al 
veve tacát za tor de metát dai agns Setante. 


In Empire/Impero i doi filosofs a calcolin di fat che in cheste fase il 
concet stes di Stát (westfalian) al è superát de sovranitát imperiál, dal 
Imperi, concet che nol à di jessi confondút cul imperialisim (che par 
Antonio Negri al parten ae fase precedente dal proces di acumula- 
zion dal capitál). 

Tesis di Negri e Hardt: 
la sovranitàt imperial e la “sdrume” 


“Il Stàt-nazion al à rapresentát la grande realtàt politiche produsu- 
de dal XIX secul (...) ma la transizion de economie internazionál ae 
economie globalizade li che il capitál al e in cás di funzioná a di un 
nivel planetari e che al ridús i Státs-nazion a une funzion di sem- 
plicis articolazions dal podé mondiál, al e un svolt che al à di jessi 
calcolát feliç (...).” (Antonio Negri, A proposito del concetto di Stato- 
nazione, p. 5). 

In cheste frase si note dute la ambiguitát dal pinsir negrian. 

Ma anin par ordin. 

Negri al intint achi, par “economie internazionál”, une economie an- 
cjemò centrade sul Stát-nazion ancje se fondade su interazions cun 
chei altris Státs, intant che vué a son lis struturis stessis di une eco- 
nomie globalizade a detá la agjende e lis sieltis legjislativis a Státs 
simpri mancul sovrans. 

Cheste decjadence dal Stát nazionál al à puartát a di une transizion 
dal dát politic, ven a stái che si e passáts o si e daúr a passá, simpri 
di plui, di guviers statualizáts e sovrans a di une governance extra 
teritoriâl, governance li che si pues traviodi une sorte di ibridazion 
dal model istituzionál classic cul strapodé dal capitál multinazionál. 
In cheste trasformazion epocál dal capitalisim, Negri e Hardt a viodin 
profilâsi dôs realtàts che a son dal dut gnovis sul plan internazionál: 
chel che lôr a clamin l/mperi e la sdrume (multitude/moltitudine). 
L’Imperi al supere e al sostituìs l'/mperialisim, intant che la sdrume 
si presentarès tant che il (potenziál) gnúf subiet alternatif al puest di 
chés classis subalternis (in primis la classe operarie) che a jerin pro- 
tagonistis dai procès rivoluzionaris fintremai ai agns Sessante cuant 
che la fabriche e jere ancjemò centrál. Duncje, nol sarès plui il cás di 
fevelá di proletariát, di classe dai lavoradórs, par vie che al lór puest 
si sarès formade une gnove entitát sociál fate di un miscliç indiferen- 

ziât di subiets intune seguitive fase di trasformazion e simpri in mo- 
viment spaziál, temporál e funzionál. 


Ma se tai classics dal marxisim, la definizion di Imperialisim e jere 
clare inte só funzion, la definizion dal /mperí negrian e hardtian e 
reste svoladie, imprecise, in moviment, come che a risultin dutis (o 
cuasi) lis definzions e teorizazions dai doi filosofs “alternatifs”. 
L'Imperi si sa soredut ce che nol è, e su ce che al è e reste la prospe- 
tive, simpri pai autórs, di un “miôr di ce che al jere prime”. Si sa di 
ce che al podarès jessi “in negatif” ('/mperi al è ancjemò in fieri) ma 
cu la potenzialitát di chei spazis vierts, di chés réts di pussibilitâts li 
che i moviments sociái a podaressin cjatà lis sfresis di dulà fà nassi 
une gnove umanitat. 

“Il parados dal moment atuál (e la sô dramaticitât)” — al dîs l'ideolic 
padoan — “al è tal fat che l'Imperi al podarà formå lis sôs struturis 
dome rispuindint aes lotis de sdrume [moltitudine]: ma chest, ae 
maniere di Machiavelli, al è un procès che al vignarà fúr dal conflit 
tra i podés. O sin dome al scomençament di une ‘vuere dai Trente 
agns’, il Stàt moderni, par formalizà la só nassite, nol à metút man- 
cul timp...(...). Jo no dubiti che i Státs Units a sedin un global power, 
o insist dome su di un concet: il stes podé american al è sometút (o 
dut cás obleát a dialogá e/o a frontá la contestazion) a struturis eco- 
nomichis e politichis che a son altris.” (Antonio Negri intun dialic 
cun Danilo Zolo, L'Impero e la moltitudine, p. 2 - 3). 

E il gnúf subiet de contestazion, vignút fúr intal cuadri di un lavór 
che al è daúr a slargjási a nivel sociál e che si svilupe tal cjamp de 
cognossince, nol è plui l'operari massîf ma il lavoradôr sociál. Chest 
insiemi di lavoradórs sociài al è chel che Negri e Hardt a definissin 
la “sdrume”. Ve alore che par lôr “I moviments de sdrume [multitu- 
de) a designin gnúfs spazis e i siei itineraris a fissin simpri gnovis 
residencis. La autonomie di moviment e stabilis il lùc adat pe sdru- 
me. I passepuarts e i documents no podaran plui regolà i nestris 

moviments vie pai confins. La sdrume e definis une gnove gjeogra- 
fie, inte stesse maniere che i flus produtifs dai cuarps a crein gnúfs 
flums e gnúfs puarts. Lis citâts de tiere a deventaran in curt i grancj 
dipuesits de cooperazion umane e lis locomotivis de circolazion, lis 
residencis temporaniis e lis réts de distribuzion di masse dai viven- 
ts. Par mieg de circolazion, la sdrume e torne a imparonási dal spazi 
e si costituis tant che un subiet atíf.” (Hardt e Negri, Impero, p. 367). 


Il mont imagjinát achi al e chel di un passà seguitîf di oms, di femi- 
nis e di funzions. I tiermins che a tornin intai tescj a son: moviment, 
itineraris, flus, flums, circolazion e li che dut al è momentani e svo- 
ladi, li che lis “residencis” a son simpri gnovis par vie che la sdrume 
e je simpri daúr a cirí il “lúc adat”. 

In plui, Puniviers hardtnegrian al e un univiers di “cuarps deside- 
rants” (formule cjapade sú di Deleuze e Guattari) simpri in movi- 
ment daúr di une ideologjie seneose di gnovis scuviertis e di gnúfs 
incuintris, ma che póc o nuie a án a ce viodi cu la realtát dai popui 
concrets che a scuegnin si sburtási ae ricercje di une gnove vite, ma 
pocáts de fam e de violence, ven a stái des bisugnis fondamentáls e 
no di desideris esistenziái. 

Hardt e Negri a án in realtát orór di une realtát che e sedi fate di 
identitáts rivendicadis, di comunitáts tradizionáls, di diferencis veris 
e no creadis intai ambients inteletuái. Par lór, “Par Hardt e Negri e à 
di jessi ribaltade la opinion pandude che il capitalisim globál al pue- 
di jessi contrastát cul protezi culturis e grups locái dai efiets omolo- 
gants de globalizazion e de distruzion che e ven daúr. Par lór, il con- 
trast al a di vigní cuntune strategjie plui fine, une strategjie che e cja- 
pi dentri lis migrazions, i procès di esodi, la mobilitât dai flus dete- 
ritorializants. In cheste propueste si ricognòs une disconession dico- 
tomiche tra il timp dal capitalisim, pluitost omogjeni, vueit e muart, 
e chel de sdrume, eterogjeni, plen e vif” (Pierpaolo Mudu, Dove la 
Moltitudine di Hardt e Negri? Reti Reali in Spazi Aperti, p. 199-200). 

Cheste fuarce alternative e ven consegnade ae fuarce creative de 
sdrume che su di jê si poie l'Imperi ma che e sarès in stàt di meti 
adun un cuintri-Imperi. Si trate però di viodi — e chest al è il grant 
pont interogatif — la direzion che cheste sdrume di oms e di feminis 
a saran in stàt di cjapà, parcè che, dongje di une direzion “rivoluzio- 
narie” e podarès cjapà juste une direzion contrarie. 

In dut il discors negrian no cjate spazi la cuistion des minorancis et- 
nichis, il discors nazionalitari. I dirits dai popui ae lór autonomie e 
ae lór indipendence no jentrin intal univiers dai desideris. Lis mino- 
rancis a àn visibilitàt dome cuant che, e se, inneadis intal corpus de 
moltitudo, dongje di dut ce che al varès di componi une masse indi- 
stinte di individuis globalizáts e alterizáts rispiet o dutun cul Imperi. 
Ven a stái, “minorancis” si, ma tant che componente di un dut 
indiferenziát. 

La tesi negriane si svilupe e si incrose cu la scuele filosofiche fran- 
cese di Deleuze e Guattari che e veve tacát a svilupási su la fonde 
dai moviments dal Sessantevot. 


Une gnove otiche antropo/etnologjiche. 
Podé coercitif e podé no coercitif 


O vin viodút il contribút de etnologjie intal proces di demistificazion 
de forme politiche fondade sul primát de economie, cui studis di au- 
tórs dal passát tant che Bronistaw Malinowski, Marcel Mauss o Franz 
Boas, e plui di resint di autórs tant che l'american Marshall Sahlins o 
i francés Serge Latouche e Pierre Clastres. Ma la etnologjie e contri- 
buis ancje a rimeti in cuistion il statút dal podé e la division schema- 
tiche e eurocentriche che e ven stabilide tra popui che a saressin 
dentri te storie (civilizâts parce che statualizáts) e popui cence storie 
(sotsvilupáts). 

In altris peraulis, fin achi e fin a cumo la cuistion dai rapuarts di 

podé e je simpri stade calcolade sot de formulazion ocidentál e mo- 
derne tant che un rapuart di comant e ubidience. Cheste formulazion 
e je calcolade tant che universál sedi tal cás di une societát statuali- 
zade sedi tai cás di societáts cence Stát ma in presince di formis di 
podé diferenziadis (cun sorecjáfs o altris figuris di comant). Daúr di 
cheste vision, il podé al sarès simpri e dut câs coercitif. 

I studis etnologjics a mostrin e a dimostrin dut il contrari stant che 
in societáts cussi clamadis arcaichis o vin relazions che no rispuin- 
din a cheste tesi, tesi che di fat e risulte une vore schematiche. 
Pierre Clastres (1934-1977) al conteste la ecuivalence tra podé politic 
e coercizion. Si trate par lui, daúr de evidence sientifiche de ricercje 
etnografiche, di mostrá il fat che “il podé al esist (...) dal dut separàt 
de violence e che al e esteriór a ogni jerarchie e che duncje dutis lis 
societáts, arcaichis o no, a son politichis ancje se la politiche si for- 
mule in tantis manieris diferentis, ancje se chestis manieris no son 
decifrabilis in mút imediát (...) e chest nus puarte a contindi che: (...) 
1) il podé politic al è universál, imanent al sociál (che il sociál al se- 
di determinát dai ‘leams di sanc' o des classis sociáls), ma che si re- 
alize in doi múts principái: podé coercitif e podé no coercitif, 2) Il 
podé politic tant che coercizion (o tant che relazion dal comant-ubi- 
dience) nol è il model dal vêr podé, ma dome un cás particolár, une 
realizazion concrete dal podé politic in ciertis culturis, come ché 
ocidentàl (ma no dome, naturalmentri) (...); 3) Ancje in societáts li 
che la istituzion politiche e je assente (par esempli li che no vin so- 
recjafs), ancje li o vin la presince dal politic, ancje li e ven fúr la cu- 
istion dal podé [no tant che podé politic mal(...) tant che une neces- 
sitát inerente ae vite sociál. (...) in altris tiermins, no esist societát 
cence podé.” (La societé contre l'État, p. 20-21). 

Une analisi de realtát che tra l’altri e permet di super lis aporiis dal 
anarchisim che, dopo di vé contestát e contrastát il podé statalist, al 
finis cul disvuedá la societát di ogni riferiment, di ogni vuide, las- 
sant che ognidun al scuegni viodi di se stes. 

Il procés di privatizazion dal Stát e dal dirit 


“Il Stàt democratic” — a scrivin Robert Kuttner e Katherine V. Stone 

in The Rise of Neo-Feudalism"" — “nol à plui nissun rûl, fúr che chel 

di benedí il cjamp privatizát dal dirit (The democratic state plays no 

role whatever, except to bless the privatized realms of law.” (p. 14). E 

a chest proposit i doi autórs a citin une serie di esemplis che a mo- 
strin fin a ce pont che al e rivát il savoltament dai rapuarts tra pu- 
blic e privát, tra politic e economic inte fase ultraliberiste e globaliste 

che o sin daúr a vivi. La classe politiche e opere intun Stát che nol 

à plui, o cuasi par nuie, la funzion che al veve ancjemò un trente o 

cuarante agns indaúr. Il procès di erosion de funzion politiche al e 

stât lent ma determinant, fintremai di rivá al pont li che, par esem- 
pli, i rapuarts societaris tra país tant che Stàts Unîts, di une bande, e 

Canada o Messic, di ché altre, no son plui rezúts di une legjislazion 
statàl e publiche, ma privade. Lis controversiis a nivel internazionál, 
intai esemplis dits parsore, no son plui tratáts dai tribunái federái. 
Di fat, i acuardis internazionái tant che il NAFTA (Worth American 
Free Trade Agreement) [Tratát di Libar Cumierg de Americhe dal 
Nord] a stabilissin che lis azions legáls a án di jessi tratadis di un co- 
mitát special dal NAFTA stes e duncje dentri di un cuadri legjisla- 
tif extrastatál. 

“La badiâl industrie tecnologjiche” — a scrivin ancjemò i doi autórs — 
“e je rivade a oponisi a ducj i sfuarçs par regolamentà Pús dai dâts 
personái. A un tant che aziendis sicu Google, Apple e Amazon a son 
rivadis a inventá une lór jurisprudence, platade daúr tiermins di ser- 
vizi incomprensibii, par dissipliná il consens dai utents pal ús co- 
merciál dai dâts personài.” (ibidem, p. 22). 

E di chest o sin vitimis (cence savé) ogni volte che o doprìn la rét. 
Produzion e distribuzion di servizis e marcjanziis che a tocjin intune 
maniere direte no dome dirits civics e economics, ma fintremai la 
salùt, l'ambient e la vite stesse dai citadins cence che chescj a puedin 

vé garanziis juridichis di un ciert nivel, si cjatin simpri di plui fûr dal 
control public. 

Compagn de Big Tech, ancje la Big Pharma e je deventade une po- 
tence economiche che e domine lis sieltis politichis e legjislativis tal 
cjamp farmaceutic, “cundut che la plui grande part des scuviertis 
farmacologjichis in ultime analisi tu lis vedis finanziadis tu, contri- 
buent american, cu lis sovenzions NIH (National Institutes of Health) 
[Intitúts Nazionái de Salút] o cun grancj premis pe assicurazion sani- 
tarie.” — a van indenant a scrivi Robert Kuttner e Katherine V. Stone 
— “Lis grandis compagniis farmaceutichis a son rivadis adore a ma- 
nipolà la leg sui brevets a lôr vantaç a un tant che i inovadórs indi- 
pendents che a án gnovis ideis che a sbassaressin i presits pal con- 
sumadór a son dispès fats tasé sot de menace di causis legáls o cun 
acuardis di riservatece.” (ibidem, p. 23). 

Chest procés no si limite cun ogni evidence al lobisim, ma a sieltis 
e a imposizions par mieç di struturis extra istituzionáls, scancarant 
cussi chel che si pensave che al fos un ordenament juridic e istitu- 
zionál garanút de costituzion. 

Chel di procedi par stradis lateráls e nancje masse segretis e je de- 
ventade une pratiche cussi consuetudinarie che nissun no si da plui 
di maravee di ce che al è daúr a sucedi. Cemút che aromai e funzio- 
ne la democrazie ocidentál (che e à ancje la muse di dá lezions al 
rest dal mont) lu dimostre il funzionament, tra chei altris, de Union 
Europeane li che lis decisions impuartantis e strategjichis a son las- 
sadis a di une comission che no je elete di nissun e che no rispuint 
nancje al parlament european ma dome ai grancj interés de finance 
e de economie locál e mondial (ven a stài ocidentàl). 

Pensà — daúr des tesis sovranistis di diestre o di campe — che al se- 
di il Stát, inte só dimension sovrane, a podé invertî cheste tindince 
al vúl dî no capi che il procès al è interni al sisteme statualist stes a 
un tant che statalisim e economicisim a son doi aspiets insolubii dal 
stes probleme. 

Acefalie, anarchisim o superament dal Stát 


La critiche dal Stát tant che istituzion di control politic e sociál e di 

centralizazion dal podé tes mans di une oligarchie economiche, e 

cjate i riferiments intune schirie di esemplis storics e antropologjics 

a tacà des comunitàts acefalis primitivis fintremai a esperiencis anar- 

chichis e anarcoidis de storie plui resinte. In chescj ultins cás, espe- 

riencis ocasionáls, limitadis tal timp e no cence contradizions. 

Une critiche teoriche e pratiche de concezion moderne e eurocen- 
trade dal Stàt e je daúr a viodi la lùs in chel laboratori politic che 
al è deventàt la Americhe latine, in particolàr a tacà de fin dai agns 
Novante. Ce che al à sticát cheste mutazion critiche al è stàt ancje il 

mont indigjen e la partecipazion ative dai popui autoctons che, don- 
gje dai aspiets culturái, economics e filosofics, a án savút meti in vo- 
re chel che Boaventura de Sousa Santos al definis “Costituzionalisim 
trasformadór”. Al contrari dal costituzionalisim di goc ocidentál che 
al calcole il Stát tant che une entitát omogjenie li che lis diferencis 
etnichis, culturáls, religjosis o regjonáls a son margjináls e fintremai 
di contrastà, — Stát che “al è organizát par mieg di un insiemi integrât 
di istituzions centráls che a cuvierzin dut il teritori; regolát di un si- 
steme di legs unic e che al à un dispositif di fuarcis coercitivis par si- 
gurà la sovranitát interne e esterne” — il costituzionalisim trasforma- 
dór si fonde invezit su di une volontát plurime e dal bas cul “obietif 
di slargjà il cjamp politic là di là dal orizont liberál par mieç di gno- 
vis istituzions (plurinazionáls), di une gnove teritorialitàt (autonomiis 
asimetrichis), di un gnúf regjim politic (democrazie interculturál) e di 
une gnove subietivitàt individual e coletive (individuis, comunitáts, 
nazions, popui, nazionalitàts). Chescj mudaments, intal complès, a 
podaran garantî la realizazion di politichis anticapitalistis e antico- 
loniâls.” (La refundación del Estado en América Latina, p. 285-286). 
No si trate di mudaments su di un plan dome tecnic e juridic ma di 
un mudament di paradigme parce che, propit par vie dai contribúts 

multiculturái, i principis (Cosmovision andine, Pachamama, sumak 
kawsay) che a intervegnin intai rapuarts sociài, politics e juridics de 
rivoluzion indianiste no son integrabii cun chei di divignince euro- 
peane, ma a rapresentin une altre vision dal mont. Al € dome tai tier- 
mins concrets de autodeterminazion dai popui che cheste integra- 
zion e je pussibile, e la autodeterminazion dai popui no je pussibile 
intun contest statualist hobbesian. Come che al scríf simpri de Sousa 
Santos a proposit de Americhe latine, chel che lui al clame la “rifon- 
dazion dal Stát”, e passe pal ricognossiment de plurinazionalitát che 
“al puarte ae nozion di autoguvier e di autodeterminazion, ma no 
par fuarce ae idee di indipendence. Al è cussi che lu àn intindút i 
popui indigjens dal continent e i struments / tratáts internazionái 
metúts adun a proposit di chei stes, tant che, par esempli, la 
Convenzion 169 de OIL (Organizazion Internazionál dal Lavón) e, 
plui dongje, la Declarazion des Nazions Unidis sui dirits dai popui 
indigjens aprovade ai 7 di Setembar dal 2007. La idee di autoguvier, 
che e je ae fonde de plurinazionalitát, e à tantis consecuencis: un 
gnúf gjenar di istituzion statál, une gnove organizazion teritoriál, la 
democrazie interculturâl, il pluralisim juridic, la interculturalitàt, 
gnovis politichis publichis (sanitát, istruzion, sigurece sociál), gnúfs 
criteris di gjestion publiche, partecipazion dai citadins, servizis e di- 
pendents publics. Ognidun di chescj aspiets al rapresente une sfide 
pai fondaments stes dal Stát moderni.” (ibidem, p. 287-288). 


Elements di riflession sul cefà: 
une teorie unitarie pe autodeterminazion dai popui 


Fin tant che no varin une teorie unitarie che su la só fonde a puedin 
esercitási ad in plen i dirits dai popui e une organizazion che e ga- 
rantissi a ducj i popui la pussibilitát di podé esprimi liberementri 
chescj dirits, lis fuarcis sovranistis e mondialistis a varan zúc facil no 

dome tal reprimi ma ancje tal dividi e tal manipolá lis justis rivendi- 
cazions e la pussibilitàt di stravià lis istancis di libertàt di chei popui 
par doprális in funzion dai lór interes. 

Tra lis armis che vué il podé al dopre cuintri de resistence ae só 
espansion coloniál, o vin ancje lûs (no gnúf) di chés stessis fuarcis 
che a lotin pe indipendence dai popui. Fuarcis, in chest cás, a un 
tant deviadis dai obietifs prestabilits di deventá strument par confli- 
ts interetnics e funzionál par gjenerá confusion a pro dai interés dal 
capital. Il podé globál al pues cussì presentási tant che garant di un 
ordin mondiál necessari. Ordin mondiál ma dut aparent. Une tatiche 
par eliminá lis fuarcis che a contrastin il só domini cul meti i popui 
un cuintri di chel altri. Si trate di une tatiche vecje come la storie, ma 
cumò e je miór ancjemò afinade dai miecs tecnics e des fuarcis eco- 
nomichis metudis in cjamp. 


Cuant che o fevelin di superament dal Stát si trate simpri di no con- 
fondi public cun statál. Di fat la istituzion statuál e difint il citadin, 
se lu difint e cuant che lu difint, ma no la persone in dute la só in- 
tegritát e complessitát, e lu fàs dome in funzion e in relazion al siste- 
me dominant, ae só credibilitát juridiche e istituzionál, ai interès che 
a son in cjamp in chel moment. L'interès public al e superiór al in- 
terès statàl par vie che il prin al è autodiret e palés li che il secont 
nol è dome eterodiret ma simpri plui diret cun regulis e acuardis 
segrets. 

Notis: 


[1] O cognossin la reazion par esempli de minorance slovene in Italie, li che 
almancul une part e tint a mostrási no dome taliane, ma “/talianissima”. O 
cognossin la reazion di une buine part dal popul furlan che al à platát par 
agns il sé sintîsi ai “confins dal imperi" daúr de retoriche dal “furlan fuart, 
onest, lavoradór” o, in passat, chel di disponisi in difese “dal confin orien- 
tál de patrie". 


[2] Lis potencis che no acetin ad in plen di jentrá intes regulis dal capitál glo- 
balizát sot de vuide de superpotence dominante par antonomasie (Státs 
Units) e des regulis istituzionalizadis sot dai organisims economics inter- 
nazionài tant che FMI, Bancje mondiàl e di organisims di control privât, ma 
che a reclamin spazis paritaris o magari un mont declinát intune forme 
multilaterál, a son vué calcoláts o tant ché Státs canaie o tal miór dai cás 
potencis aversariis e duncje di combati, prin sul plan mediatic e dopo sul 
plan diplomatic e militár. 


[3] "Almancul in maniere intermitente, Swift al risulte une sorte di anarchic, e 
la cuarte part di Gulliver's Travels e da fúr une rapresentazion di une so- 
cietát anarchiche che no je guviernade de lec intun sens ordenari, ma dai 
detams de 'Reson', detams che a son acetáts di ducj in maniere volonta- 
rie. (...). Chest al ilustre une vore ben la tindince totalitarie che e je esplici- 
te te vision anarchiche o pacifiste de societát. Intune societát li che no vin 
nissune lec e li che in teorie no si à nissune imposizion, l'unic arbitri dal 
compuartament e je la publiche opinion. Ma la publiche opinion, par vie 
dal istint badiál che a án i animái sotanáts, e je mancul tolerante di cualsi- 
sei sisteme di legs. Cuant che il jessi uman al è guviernát dal “tu no tu ás 
di”, chest jessi uman cualchi volte al podará ancje compuartási in manie- 

. re für norme; ma se invezit al ves di jessi guviernát dal “amôr” o de *reson", 
al sarès dominát di une pression seguitive cussi grande di obleálu a re- 
soná come ducj chei altris.” (George Orwell, Politics vs. Literature: An 
Examination of Gulliver's Travels, 1946) 


[4] A proposit de lenghe, al è avonde comic di lei intal test di Renan une fra- 
se come cheste: "Un fat onorevul pe France, al è che no à mai cirût di oti- 
gnî la unitát de lenghe cun miegs coercitifs”. 


[5] La Costituzion spagnole dal 1978, cussì e declare tal só articul doi: 
Artículo 2. La Constitución se fundamenta en la indisoluble unidad de la 
Nación española, patria común e indivisible de todos los españoles, y re- 
conoce y garantiza el derecho a la autonomía de las nacionalidades y re- 
giones que la integran y la solidaridad entre todas ellas. [Articul 2. La 

Costituzion si fonde su la unitàt de Nazion spagnole, patrie comune e in- 
divisibile di ducj i spagnúi, e ricognòs, dongje di garanti, il dirit ae autono- 
mie des nazionalitàts e des regjons che le componin e la solidarietàt tra di 
lôr]. 


16] “In Italie, o vin popolazions che a vegnin di ogni bande, cun ogni sorte di 
caratars: di fat no esist une raze taliane. La nazionalitàt taliane e je une 
finzion." (Pierre-Joseph Proudhon in Nouvelles observations sur l'unité 
italienne, 1865). 


{A Che lis fuarcis di çampe a ledin indenant a doprà categoriis tant che “feu- 
dalisim” par designá dut ce che nol jentre tal scheme “progressist", al mo- 
stre ducj i limits storiografics di une part politiche che e resone cuntun 
schematisim che nol lasse spazi a di une revision critiche. 


[8] Vué i cussì clamáts “sovraniscj" a doprin la retoriche statál-nazionaliste 
cuintri dal globalisim, dismenteant (o fasint fente di dismenteá) ce che e je 
stade la opare di distruzion cultural, identitarie, linguistiche e sociopoliti- 
che dal nazionalisim statalist intai confronts dai popui storics (o plui di 
precîs des nazions tibiadis) insedadis a fuarce inte suaze teritoriál dal 
Stat-nazion. Insedadis cun ché stesse operazion di scancelazion identita- 
rie, di dislidrisament e di censure che cumò lis fuarcis globalistis a cirin di 
meti adun intai confronts dai Státs. La robe no varès di maraveá plui di un 
tant, e varès pluitost di fà rifleti i campions de retoriche dai Státs sovrans 
ocidentái. 


[9 La subalternitát di une classe a pet di une altre e je la carateristiche de 
forme moderne di societát che, contrarie a di une comunitát jerarchizade 
daúr dai principis tradizionái, e à promovút une struturazion sociál daúr 
dal principi de mobilitát, de competizion permanente e de meritocrazie. 
Lobietif al è chel di vé une classe di cuadris e di tecnocrats sometude e 
paiade par servi la classe che e domine a nivel economic. Il dut cuinçât cu 
la ilusion, pai sotans, dal cussì clamât “assensôr social”. Il risultát al è chel 
di une societát li che il parametri valoriál si misure dut in tiermins di cens 
li che il model di vite, cun dut che alienante, e je la corse e la gare par no 
restà cence lavòr o fini cuntune mansion subalterne. 


[10] La Cosmovision andine e je une vision dal mont che e calcole la Nature e 
il Cosmi fuarcis vivis e i rapuarts dai jessis umans cu la Mari Tiere 
(Pachamama) ju calcole tant che rapuarts sacris. La Cosmovision e je 
ancje une vision dal comunitarisim andin che si fonde su la reciprocitát 
(Ayni) e su la cure dai rapuarts umans e de vite comunitarie (Ay//u) intal 
rispiet di ducj i jessi umans, animái, vegjetài e di dut l'univiers. 


[11] ll tiermin “feudál” e il riclam ae “Ete di Mieç” che si lein tal titul e tal sotti- 
tul dal articul a pandin une interpretazion che e je antistoriche e dal dut 
falade. Di fat i autórs si riferissin a di un mont “feudál” li che il strument 

legjislatîf al sarès stát intes mans di "potentáts privats", di li la idee che i 
procés neoliberiscj in cors a tornaressin a puartánus intune situazion 
compagne e che a definissin, in maniere abusive, “neo feudál”. In realtát 
la societàt medieval sul plan de leg e jere dominade dal dirit natural e 
consuetudinari che nol dave spazi a "potentáts privAts" che a podessin 
vé une cualchi funzion legjislative. La part politiche e veve dome une fun- 
zion aministrative e militár. Il “dominus” nol podeve creá une jurisdizion 
daúr de só fantasie o dai siei interés. Al scrîf a chest proposit Paolo 
Grossi in L'ordine giuridico medievale (che o ai za vút citát in La invenzion 
dal Stát): “Il dirit al podeve fâ di mancul dal podé e dal Stát, stant che 
chest ultin al jere dome un dai mil ordenaments manifestáts vie pe storie 
umane (...). La societát medieval e je une societàt cence Stát, là che, par 
vie di chest vueit politic, il dirit al viót la só funzion incressude, si place al 
centri dal sociál, al rapresente la costituzion stabile sot de (a sotet de) 
episodicitát de politiche minude. Ancje se taponát cuntune grande fuee 
di figár dal jusnaturalisim dal Sís e dal Sietcent e cu la codificazion dal 
Votcent, al sarà il mont moderni a impuarî il dirit, a leálu e a condizionálu 
al podé, a fánt un instrumentum regni, a separálu duncje dal sociál.” (...). 
“II dirit al è ordin, ordin sociál, moviment spontani, ven a stài, che al ven 
fûr dal bas (...)." (op. cit., p. 30 - 31). Il costum al regole duncje i rapuarts 
sociái, ma al è di domandäsi di dulà che al ven chest costum, chest dirit 
naturál, e cemút che si impon a nivel sociál, calcolant ancje la assence di 
un Stát struturát e istituzionalizát. 

Al serîf ancjemò Paolo Grossi: "II dirit al è, sul imprin, il dirit di une stirpe, 
là che il costum al è la primitive lex non scripta e li che lis seguitivis leges 
scriptae si ponin in prevalence tant che individuazions, certificazions, si- 
stemazions di material de bande di un princip che al à plui l'aspiet di un 
custos e un lator legis che no di un produtòr indipendent di dirit; se pro- 
dutór al è, al è produtôr dome intun mút secondari, intant che e reste pri- 
marie la só funzion di interprete di un ius che lu precét e che al è disore 
di lui." (L'ordine giuridico medievale, p. 89). 

Lex e consuetudo a son duncje doi tiermins che tal mont medieval si cja- 
tin intun rapuart di interdipendence e li che il princip al è un sorestant che 
al à la funzion di fà rispietà l'ordin consuetudinari e, par mieg di chel, l'e- 
cuilibri social. Al val a dî che il plan juridic al è preesistent ae podestát dal 
princip. Al sarà dome intun secont moment, li che la crisi di rapresenta- 
zion dal podé si presentarà su la sene de storie, ven a stài sul finî de Ete 
di Miec, in chel slas clamát "ete di transizion", che chest rapuart al tache 
a savoltàsi. “La identificazion dal princip tant che Conditor Legum e la 
conession necessarie tra ativitát legjislative e podé politic a son fats che 
a saltin for dome cu la crisi de civiltât juridiche medieval (...). Fin cuant 
che il cuarp de societát al è víf (...) il detentór dal podé politic al va inde- 
nant a jessi relativementri indiferent ae produzion dal dirit.” (ibidem, p. 
132) e ancjemò “(...) bisugnarà spietá Filip IV il Biel par un mudament so- 
stanziál..." (ibidem, p. 133). 


PART II 

O vin viodút intai cjapitui precedents la urdidure economiche e po- 
litiche che e ten strente tant che intune smuarse popui e nazions. 
Une smuarse li che lis dós ganassis a son rapresentadis dal statali- 
sim e dal economicisim. 

Istituzions (repressivis e aministrativis), condizionaments ideologjics, 
un imagjinari coletif e fabulatori, un condizionament dai rifles e une 
normazion dai impuls intune sutile trame psicologjiche a fasin di co- 
rolari a chest sisteme mont. E intant che chest sisteme mont al e pa- 
ronát de economie che e dete leg e múts di pensá, la politiche si li- 
mite a di une ritualizazion retoriche che e pues rivá fintremai a for- 
mis e compuartaments psicopatologjics. 

In altris peraulis o vin cirút di ilustrá la realtát de organizazion mo- 
derne de societát, i procès storics e sociái che a án puartát a cheste 
situazion e lis fuarcis politichis che a án cirút e che a cirin di con- 
trastále o di infuartile. 

In cheste realtát complesse e traumatiche, la lote pe autodetermina- 
zion dai popui talpassáts no à di jessi presentade (come che e vo- 
larès la rapresentazion riduzioniste) tant che une cuistion che e tocje 
dome minorancis etnichis o teritoris di ex coloniis “in vie di svilup”, 
ma intune maniere simpri plui evidente, tant che une cuistion che 
e tocje ducj i popui dal mont stant che ducj i popui, in realtát, a vi- 
vin intune cundizion di “minorizazion etniche”, in coloniis di fat, e 
che a scuegnin recitá une part daúr di une trame za stabilide. Cheste 

lote e je duncje la strade mestre pe liberazion di ducj i popui cuintri 
di un sisteme irazionál, predadór e puartadór di catastrofis pal om e 
fintremai pe vite sul nestri planet. 


In cheste tierce part si à ché di stazá lis propuestis che i popui dal 
mont a son daúr a metin in vore pe lór autodeterminazion o pal ri- 
spiet de lór diversitát. Un tant par trai di ogni esperience specifiche 
lis ideis che a coventin par un altri sisteme. 

Il colonialisim prime, il neocolonialisim dopo, cu la code globali- 
ste di vué, a àn puartàt l'Ocident a dominá, a puartá e a imponi in 
dut il mont la só organizazion politiche, la só economie, la só cul- 
ture, fintremai la só lenghe (il globish tant che lenghe imperiál) e lis 
sós ideologjiis. 

I popui di dut il mont cu lis lór tradizions tibiadis, cu la lôr culture 
specifiche, cu la lór idee, esperience e sisteme economic particolár 
e tradizionál, a tachin cumò a domandi i conts. 

E i popui minorizáts dal mont prin a varessin dut l'interès di tignî 
cont di chestis esperiencis mondiáls. 


Achi, prin di dut, si à ché di fà une disanime de situazion dal mont 
tierç e cuart (v. a s. i país plui puars) in dî di vué, e des consecuen- 
cis che a àn paidît lis struturis organizativis, politichis e economichis 
di chei popui dentri dai procès storics di invasions e di domini colo- 
niâl e imperialist de bande dal mont prin dongje di une riflession su 
lis politichis e su la funzion dai país dal mont secont in chest cuadri. 


Il colonialisim 
Si pues segná la prime fase dal colonialisim ocidentál cul avent dal 


mercantilisim dal XVI secul. Une prime fase che e larà indenant 
fintremai sul prin tacá dal Sietcent e li che la aventure coloniál e 

ven metude adun sedi par mieç di un colonialisim di popolament 
(Americhe) sedi par miec di un colonialisim di sfrutament cu la co- 
stituzion di puarts di marcját colonial (comptoirs coloniaux, facto- 
ries) massime in Asie e in Afriche. 

Al è in ché fase che a nassin diviersis compagniis di cumierç pal 
control dai flus marcantîi internazionài (France, Olande, Ream Unít, 
Spagne e Portugal). 


La espansion teritoriàl intal continent american, al contrari di ce che 
al jere sucedút in altris continents, e à la carateristiche dal coloniali- 
sim di popolament. Achi, a tacá dal XVI secul, o varin insediamen- 
ts simpri plui massifs di popolazions europeanis. Inte Americhe dal 
Sud, in ché centrál e fintremai in buine part de Americhe dal Nord 
(Messic) e sarà la presince di spagnúi e di portughés a ocupà chés 
tieris, intant che francés e inglés si insediaran cuasi dome tal Nord 
dal continent. 

In chés altris bandis dal mont, il colonialisim al sará soredut di sfru- 
tament in funzion di une economie mercantiliste e cuntune ocupa- 
zion di teritoris che si fermavin di norme su lis cuestis li che a vigni- 
vin fondáts fuarts, puarts e placis di cumierc. 


La seconde fase e tache cu la Rivoluzion industriál che si svilupe in 
Ingletiere tal Sietcent par rivà a di un plen svilup intal Votcent. Al e 
il moment li che si à une ocupazion graduál di teritoris e duncje une 
spartizion dal mont de bande des grandis potencis europeanis e, in- 
te fase seguitive, dai Státs Units. 

Il continent african si viót invezit colonizát e spartît tra lis potencis 
europeanis a tacá de conference di Berlin dal 1884-1885. Spartizion 
che e viót tra i protagoniscj la Ingletiere e la France che si cjapin la 
grande part dai teritoris, intant che al Portugal i tocjarà la Guinee- 
Bissau, la Angola e il Mozambic. Il re de Belgjiche, Leopolt II, si 
puartarà vie (cuntun afidament personál) il Congo; ae Gjermanie 

i tocjarà il Tanganika, la Namibie, il Camerun e il Togo. La Italie e 
varà di “contentási” de Eritree (intun prin moment cu la ocupazion 
dome di Massaua tal 1885, la Eritree e deventarà colonie a tacá dal 
1990), dal protetorát de Somalie che e deventarà colonie taliane do- 
me tal 1905, de Cirenaiche e de Tripolitanie (Libie) dome a tacá dal 
1911. In cheste grande spanzade a restá indipendents a saran dome 
la Liberie (Stàt metút adun cu la intenzion di “rimpatrià” i sclâfs de 
Americhe) e la Etiopie. 


Fasis e tipologjiis dal colonialisim: 
colonialisim, imperialisim, neocolonialisim 


Une diference che o vin za motivát e je ché tra colonialisim di inse- 
diament o popolament e colonialisim di sfrutament. 

Il prin — il colonialisim di insediament — al tache cu la scuvierte de 
Americhe e al consist inte ocupazion permanente di un teritori de 
bande di une popolazion foreste (in chest cás, europeane) cu la for- 
mazion di gnovis coloniis. I teritoris dal mont colonizàt in cheste 
maniere a saran, dongje de Americhe, la Afriche dal Sud tal Sîscent 
e la Australie e la Gnove Zelande tal Sietcent. 

Lis popolazions autoctonis che a vivevin e che a vivin in chei terito- 
ris a saran pal plui o margjinalizadis o sometudis e in part integra- 
dis sul plan istituzionál, politic e culturál o, ancjemò, soprimudis dal 
dut (a Hispaniola o a Cuba nol è restàt nancje un indigjen) o in part 
e, duncje, ridusudis a minorancis in pericul di estinzion. 

La prime fase di cheste colonizazion di insediament si è davuelte sot 
dal control aministratîf e militàr des potencis maris che su chei teri- 
toris a mantignivin la lór potestàt (France, Ingletiere te Americhe dal 
Nord; Spagne e Portugal inte Americhe dal Sud e tal Messic e an- 
cjemò Ingletiere in Australie e in Gnove Zelande). 
Intune maniere paradossál, il procès di indipendence dal coloniali- 

sim di insediament al à vút tant che atórs, no i popui autoctons, si 
ben lis popolazions coloniáls, blancs creoi (duncje dut intun coloni- 
zadórs e colonizáts de lór stesse patrie di divignince). Al sarà chel 
procès che, dopo di une lungje dade storiche di assestament gjeopo- 
litic, al rivarà a creá gnúfs Státs. 

Par fini, la Australie, la Gnove Zelande e i Státs creáts inte Americhe 
dal Nord, a jentraran a fá part ad in plen di chel mont prin (intun tier- 
min l'Ocident) che al risulte ancjemò vué dominant. 

Il colonialisim di sfrutament al consist invezit inte ocupazion militár 
e aministrative de bande de metropoli su di un teritori e su di une 
popolazion autoctone che e restarà dut cás maioritarie. Carateristi- 
chis e funzions di cheste colonizazion a son essenzialmentri il sfru- 
tament des risorsis naturáls e umanis dal teritori, risorsis che a jerin 
e che a son fondamentáls pal svilup de economie e de industrie dal 
mont prin. 


Americhe Latine 


Intal 1985, il leader indi Cuna, Takir Mamani, al propone pal continent 
american une altre denominazion, ven a stái di clamálu Abya-Yala che 
al vúl dí “Tiere in plene maturitát”, e che chest non al vignis doprát, in 
forme orál e in forme scrite, di ducj i indigjens, fintremai tai lór docu- 
ments parce che, al diseve, “Clamá cuntun non forest lis nestris citáts, 
i nestris país e i nestris Continents al è un mút par someti la nestre 
identitát ae volontàt dai nestris invasórs e dai lôr eréts”. 


Il procès di decolonizazion in Americhe 


Il procès di decolonizazion si presente in fasis e cun modalitàts di- 
ferentis daúr dal continent in esam. Il prin continent a jessi decolo- 
nizát, ven a stài chel american, al jere stát ancje il prin a vignî colo- 
nizàt ma cun timps e mùts diferents rispiet ai siei teritoris. Intal Nord 

de Americhe, la fuarte presince di colons blancs, in massime part di 
çoc protestant, cuntun caratar individualist e cuntun fuart spirt com- 
petitif e imprenditoriál, al sarà un dai elements in stàt di favori la 
nassite e il svilup dal capitalisim a un tant di fà deventá i Státs Units 
il gnúf centri de economie mondiál. Chescj caratars a fasaran la di- 
ference cu la part latine dal continent li che o vin popolazions di çoc 
catolic e li che la presince di popui autoctons e restarà impuartante 
a nivel numeric, Ali, il proces di decolonizazion, dongje di vé vút un 
percors plui tardif, al sarà ancje complicát di rivendicazions indigje- 
nis e di divisions teritoriáls internis (i paris liberadórs no rivaran mai 
a uní sot di une stesse bandiere dut il subcontinent). In plui il domi- 
ni economic des potencis forestis, europeanis prime e nordamerica- 
ne dopo, al larà indenant ancje dopo de liberazion de Spagne e dal 
Portugal. 

Tal 1822 e ven screade la dotrine Monroe che cul slogan “la Americhe 
ai americans” (che si pues ancje lei “la Americhe latine ai Státs Units”) 
e veve ché di meti fúr zúc il domini e lis pretesis europeanis sul con- 
tinent. Cun ché dotrine i Stàts Uníts a calcolavin che dute la Americhe 
latine e fos il lór ort di cjase. 


I procès storics inte Americhe latine: 
de indipendence ai nestris dîs 


La storie de liberazion dal colonialisim iberic de bande des popo- 
lazions stanziáls blancjis de Americhe latine e va daúr di un procès 
storic avonde diferent rispiet a chel des popolazions de Americhe 
dal Nord, Stàts Unîts in particolár. Se la seconde e procét di un scu- 
intri diret e cuasi lineár cul domini inglés e di une simetriche con- 
cuiste teritoriàl cuintri dai natîfs, par dopo là indenant cun acuisi- 
zions teritoriàls seguitivis (Louisiane francese) o cun concuistis mili- 
társ (vuere cuintri dal Messic) e, fale la Vuere di Secession, cuntune 

coesion politiche seguitive; i país che a nassaran des lotis di libe- 
razion de Americhe latine a saran invezit il risultát di procès asi- 
metrics, complicáts di batais internis infrastatáls e esternis intersta- 
ls, di conflits di classe e di conflits interetnics. Conflits e compli- 
cazions che a fasaran falî sul nassi l’insium di Simon Bolivar di creá, 
par esempli, une confederazion di Stàts che e veve di cjapà dentri la 
Bolivie e la Grande Colombie. 

Il fat interessant pe Americhe latine al è juste apont la presince ati- 
ve dai natîfs, interessant propit parcè che cheste realtàt e sarà desti- 
nade a interagjî cu la vision dal mont e cu la vision sociàl e econo- 
miche dal om blanc. Interazions destinadis a cressi vie pe storie dal 
subcontinent. 


Par capî il rapuart tra autoctons, creoi e peninsulárs si scugne tacá 
fintremai dai secui XVI e XVII, li che si alternavin procès di sfruta- 
ment fintremai in forme sclaviste e di distruzion des popolazions au- 
toctonis de bande dai colons creoi e intervents a pro di chestis co- 
munitàts ancje de bande di istituzions eclesiastichis. A saran in par- 
ticolár i jesuitis cu la creazion di falansteris — ancje se cun principis 
discutibii par vie che a staronzavin la tradizion origjinarie di chei po- 
pui — a vé une funzion difensive dai indigjens cuintri de agression 
blancje. Si rivarà fintremai a proponi e a creà un Stàt-tampon cun- 
tune sò economie e fintremai une só autonomie militàr!, la inter- 
dizion dal sclavisim (almancul intai confronts dai indis) cu la leg di 
Burgos dal 1512, e la costituzion tal 1680 di une “republiche separa- 
de” pai indigjens che a passaran sot de tutele direte dal re di Spagne. 
Ma cu la indipendence e la formazion dai gnúfs Státs il discors al 
cjape une altre plee. 

Su la gjestion des tieris, par esempli, Simon Bolivar al decrete tal 
1825 la fin di chel coletivisim che al jere il model economic indigjen 
par ecelence, carateristiche socioeconomiche, par altri, tipiche des 
comunitàts “primitivis” e no dome dai popui amerindians. Il gnúf 

model al sarà la distribuzion des tieris in forme di proprietát indivi- 
dual. Il progjet al jere soredut chel di trasformá l'indigjen in citadin 
daúr di une logjiche tipiche dal colonialisim. 

“La indipendence si tradús pardut intune degradazion sensibile de 
cundizion dal indian (...)” — al scrîf Henri Favre — “al colonialisim 
esterni si zonte une forme brutál di colonialisim interni (..)” (Le 
mouvement indigéniste en Amérique latine, p. 29). 

Ma, se tai Stàts Unîts e in Canadà i popui autoctons, par mieg di 
une politiche di stermini e di une sistematiche esclusion, a deventa- 
ran une realtàt minoritarie, in cuasi dute la part latine dal continent 
la presince indigjene e restarà consistente, a un tant che e sarà une 
des cuistions che i guviers dai gnúfs Stàts a saran clamáts a frontà. 
E, a tacá dai agns Vincj dal Núfcent la cuistion e vignarà sì frontade, 
ma simpri sul troi di une ideologjie integrazioniste, ven a stài cu la 
idee che lis comunitàts indigjenis a vevin di jessi integradis al model 
sociál e culturál di stamp ocidentál. 

Al nas cussì l’indigjenisim, un moviment e un mút di viodi che a cja- 
taran la lór uficialitât sul plan politic tal 1940 cul prin congrès inte- 
ramerican di Patzcuaro, in Messic. Il program al jere, a viert, integra- 
zionist: la idee e jere ché di sburtá la comunitát indigjene viers di 
une “elevazion sociál” cun ché di trasformá chei popui in citadins a 
ducj i efiets. In altris peraulis Vindigjenisim al jere funzionál al pro- 
gjet di formazion di une “nazion” che e veve di vé ducj i crismis dai 
Stats ocidentài. 

Il program si pues sintetizá in sîs ponts: 1) Rispiet de personalitát e 
de culture indigjene; 2) Refút dai concets raziái e di concets che a 
vedin implicazions contraris ai grups indigjens; 3) Stes dirits e stes- 
sis pussibilitáts par ducj i grups de popolazion americane; 4) Rispiet 
dai valórs positifs de culture indigjene; 5) Incoragjament pe incres- 
site economiche e culturál dai grups natifs; 6) Coinvolziment de co- 
munitát indigjene in ducj i intervents sore nomenáts. 

Ce che al risulte e ce che al risalte in cheste declarazion, ancje ae lús 

di ce che al vignarà daûr inte storie, e je “la intenzion integrazioni- 

ste dal program che al dinee in buine sostance il rispiet de persona- 
litát e de culture indigjene cundut che a ché si riferis [ven a stái al ri- 
spiet dai “valórs positifs”] (...). “Cuant che l'indi al è calcolát, a ducj i 
efiets, un *fatór di sotsvilup' che al è di ostacul pal svilup dal país, si 
finis par rivá fintremai ae só eliminazion fisiche.” (Gerardo Bamonte, 
Indigeni, indigenismo e diritti umani, p. 134). 
Dut câs l'indigjenisim, che, a prin intro, al à une intenzion antirazia- 
liste, al ven interpretát in formis diferentis daúr de fase politiche e 
dal contest. Par esempli, in cierts setórs al ven declinát intune forme 
culturaliste (la idee che i individuis a son plasmáts de lór culture e 
che duncje la personalitát di un individui e je metude adun de cul- 

| ture dal puest li che al nas). 

| Une altre scuele e ponte sul miscliçament raziál, un orientament che 
i dissepui di Spencer a contestaran, ma che al sará sostignút di per- 
sonalitáts tant che Andrés Molina Enríquez (1866-1940) che, inte só 
opare Los grandes problemas nacionales (1909), al “vúl dimostrá la 
superioritàt dal miscliç sul indian ma ancje sul creol.” (Le mouve- 
ment indigéniste en Amérique latine, p. 34). 
Di ché altre bande o vin un sociolic tant che Francisco Pimentel che, 
dopo di vé notát la contradizion tra la tesi che e viót intal miscliç 
une necessitát e la volontát di creá une nazion dute di raze blancje, 
le risolf cuntune tesi gjenetiche singolár, ven a stái che “la raze mi- 
scligade e sarà une raze di transizion; dopo póc a deventaran ducj 
blancs.” (ibidem, p. 36)”. 
La politiche indigjeniste, di fat, e veve ché di controlá la popolazion 
autoctone, di assorbîle sul plan sociál e culturál e di fàlu intun mat 
paternalistic. In chel contest, il bilinguisim al e tolerát, ma cu la in- 
tenzion di facilità la lenghe “nazionál”, ven a stài il castilian. L'obietîf, 
in altris peraulis, al jere chel dal vualivament par mieç di une sorte 
di inzegnarie sociál che si evidenzie tes peraulis di Manuel Gamio a 

| proposit de politiche ministeriál messicane che tal 1917 e veve fondât 

à 

| 

il prin dipartiment di antropologjie. La intenzion e jere ché di “pre- 
pará il svicinament raziál, la fusion culturál, la unificazion linguisti- 
che e l’ecuilibri economic de popolazion in mat di formá une nazio- 
nalitát coerente e ben definide e une vere patrie.” (cit. ibidem, p. 93). 
Ma l'indigjenisim al cirive ancje un compromès tra lis dôs culturis: si 
tratave si di “modernizá” la popolazion indigjene, daúr di une vision 
che e denotave ducj i prejudizis ocidentalocentrics, ma cirint ancje 
di preservá la culture amerindiane in ce che e veve di positif e di 
rimplacà i aspiets che ur risultavin “negatîfs” cun elements de mo- 
dernitát ocidentál. 

Al è a tacá di chel moment che la Americhe latine si dispon intune 
maniere diferente a proposit di chel che al jere il passát precolom- 
bian e la só culture. In chel moment, si tratave di distacási de cultu- 
re europeane, di cjatà une “origjinalitát” proprie, une gnove centrali- 
tât e gnúfs ponts di riferiment. In chest al veve une part impuartante, 
juste apont, l'indigjenisim. Chel mont che al jere daúr a modernizási 
al sintive la mancjance di une identitát culturál che lu diferenziàs des 
ex coloniis e dai ex colonizadórs. Par infin rindisi cont che “C..) ae 
fonde de complessitát e insisteve ancjemò la cuistion etniche.” — co- 
me che al scrîf Daniele Pompejano — [cuistion che] “Cuntune eces- 
sive disinvolture, il positivisim al veve cirút di esorcizá e di insuazá 
tun scheme autoritari e neo organicist, scheme che al delegave ae 
élite la funzion pedagogjiche e di vuide de civiltàt. Ma ancje par chei 
che si oponevin ae Nordomania! de culture materialiste anglosas- 
sone (...) la ricercje des lidrîs ispanichis o amerindiis des gnovis na- 
zions e ignorave la specificitàt de cuistion indigjene, cun dut che e 
rielaborave aspiets impuartants de cuistion coloniál.” (Storia dell'A- 
merica Latina, p. 131). 

Al è cussì che elements de culture indie a saran ae fonde de elabo- 
razion di une gnove identitát. 

Leterature, musiche, bal, ma soredut la piture e lis arts plastichis a 
son lis palestris culturáls che par chel mieg l'indigjenisim al varà la 

funzion di esprimi une identitàt “nazionál” e a distacási dai schemis 
e dai súi europeans. Se chés altris arts no rivaran a superà i limits 
di un ciert regjonalisim, la stesse robe no si pues dî de piture, mas- 
sime di ché piture messicane che e cjate in un Diego Rivera, David 
Alfaro Siqueiros e José Clemente Orozco, la forme plui rapresentati- 
ve di une gnove estetiche. Cul lór carisme i tré pitòrs intal 1922 a ti- 
raran daúr un grup di artiscj che a firmaran la Declaración de prin- 
cipios sociales, politicos y estéticos. “Si trate di une declarazion cuin- 
tri de art che la borghesie e impuarte de Europe parcè che cheste no 
corispuint a une estetiche nazionál, estetiche che e refude la ereditàt 
de art classiche che il passât precolombian al à tramandát ae nazion.” 
(Henri Favre, Le mouvement indigéniste en Amérique latine, p. 61). 

Il periodi indigjenist che al jere tacát tal 1920 par rivà fintremai ai 
prins agns Setante, si conclùt cuant che si impon a nivel mondial la 
fase neoliberiste cun consecuencis simpri plui traumatichis e agres- 
sivis. La integrazion di popolazions indigjenis, mai rivade dal dut a 
bon e simpri cuintri de lór vere identitát, di li indenant si disvele 
impussibile. 

Al è in chel moment che o vin un mudament di prospetive: aromai 
i popui autoctons a pretindin di cjapà in man (in maniere direte e 
no plui mediade dai creoi) il lór destin. Al è sul prin tacá dai agns 
Setante dal secul stàt che gnovis organizazions “indigjenis” a cjapin 
in man in prime persone lis cuistions des lór comunitàts e a riven- 
dichin il lór passát precoloniál contestant la mediazion blancje e il 
paternalisim dai organisims indigjeniscj. Cussì Pindigjenisim al ven 
bandonát a pro dal indianisim che al reclame in maniere fuarte e 
su di un plan politic il ricognossiment des lenghis autoctonis, la me- 
tude adun di un sisteme educatîf bilengál e il dirit di vé un teritori li 
che ogni popul al puedi svilupá il so model sociál e economic daúr 
dai valórs tradizionái amerindians. Al e su chei progjets che si incal- 
maran vie pai agns altris valórs tant che chei ambientái e ecologji- 
cs che, tra l’altri, a son simpri státs part integrante de tradizion dai 

popui natîfs stant il rispiet e il rapuart particolár cu la nature che a 
caraterizin la lór culture e la lór economie. 

Il document che al segne la nassite dal moviment indianist al e il 
“Manifest di Tiwanaku” firmát a La Paz (Bolivie) ai 30 di Lui dal 1973. 
Di chest manifest o fevelarin ancjem a proposit de Bolivie. 


Autodeterminazion e discriminazion sistematiche. 
Indigjens, popui tribái, minorancis etnichis e nazionáls, 
nazions cence Stát 


A evidenziá la centralitát de cuistion etniche tal conflit cul mont oci- 
dentalizát e moderni, struturát dome daúr des esigjencis economi- 
chis e ideologjichis dal capitalisim neoliberist, e sarà propit la real- 
tàt de Americhe latine. Ali, lis lotis dai popui indigjens, fintremai dai 
timps coloniài, no dome no si son mai esauridis, ma, cul là dai secui, 
si son intensificadis doprant ancje formis gnovis e ineditis. Chei po- 
pui a àn incressút la lór cussience identitarie e, cundut che integra- 
de cun contribúts esteriórs, a àn savút preservá i fondaments de lór 
culture, lis lór lenghis, e lis lór specificitáts. Intal cjamp de teorie po- 
litiche a án savút dá, a tacá de lór tradizion culturál e spirituál, con- 
tribúts fondamentái a un tant di superá la vision materialiste, sierade 
e dogmatiche, tipiche dal “om blanc”. 

Ma cualis sono chestis etniis che a formin la popolazion native dal 
continent american? E cemút definîju sul plan antropologjic e siste- 
matic? Cuistions che a puedin someá oziosis e dome academichis, 
ma che, sul plan politic, a cuistin une impuartance fondamentál par- 
ce che a tocjin e a condizionin la bataie pai lór dirits. 


Se la division sistematiche in popui indigjens, popui tribái e mino- 
rancis etnichis (tra chés altris) e podeve vé un sens sul plan de ri- 
cercje antropologjiche e teoriche, tradusude sul plan politic e pratic 

cheste sistematizazion e finis par rapresentá un probleme. Di fat, “no 

si è ancjemò sclaride la diference tra popui indigjens e minorancis 

etnichis (...)” e par chel che al inten lis diferencis tra popui indigjens 

e popui tribài “a son calcolàts popui indigjens chei che a vegnin di 

popolazions che a jerin a stà tal paîs intant che chest al vignive con- 
cuistàt e colonizát e che, in mût indipendent de situazion juridiche 

atuál, a mantegnin, o dal dut o in part, lis lór istituzions sociáls, eco- 
nomichis culturáls e politichis.”. Impen par popui tribâi, si varès che- 
ste altre definizion: “popui che a án cundizions sociáls, culturáls e 

economichis che ju diferenziin di chei altris setórs de coletivitát na- 
zionál e che a vivin o dal dut o in part daúr dai lór costums e des 

lôr tradizions o che a son regolàts di une legjislazion special.” (cussì 

in Indigeni, indigenismo e Diritti Umani, p. 207). 

Daúr di chestis definizions si rive a calcolá tribài, par esempli, i po- 
pui amazonics o i bossimans che a vivin intal bush african, ma si tra- 
te simpri, dut cás, di popui autoctons. Par chel che al inten il con- 
cet di “minorance etniche”, l’indigjen Moises Shajian invidát li des 

Jornadas Internacionales Amazónicas di Quito, tal 1990, al declara- 
ve: “(..) No esistin minorancis etnichis (...). Cuant che o fevelais dai 
popui amazonics, o vés di mudá la vuestre terminologjie. A son po- 
pui amazonics parce, che, ancje cuant che si trate di comunitáts cun 
cuatricent o cun vincjedoi abitants no son par chel minorancis. A 
son popui che a án dut il dirit di vivi la lór vite, a án la lór struture 
culturál e il lór sisteme politic, economic e sociál che al à di jessi ri- 
spietàt.” (citát ibidem, p. 199). 

Di fat al è sul plan politic che si vierg la cuistion, par vie che i popui 
autoctons, cuale che e sedi la maniere che a vegnin definîts, a àn i 
stes caratars di cualsisei altre comunitàt etniche e, duncje, ce che a 
domandin al è il rispiet dai lór dirits, il dirit de lór lenghe, de lór tra- 
dizion e di jessi parons su la tiere li che a vivin. Intune peraule il di- 
rit ae autodeterminazion. 

Il dibatit su lis definizions a tocjin duncje aspiets juridics dal dirit in- 

ternazionál frontàts massime dopo de seconde vuere mondiál e te 
suaze dal procés di decolonizazion. 

Ma al è li dai indigjens de Americhe latine che la cuistion si è vier- 
te fintremai de fin dal XVIII secul e si è vierte in gracie di une bata- 
ie sul plan dai valórs e dai dirits. 


Intai secui passáts, intant des rivoltis cuintri dal imperi spagnúl, si je- 
re rivàts fintremai a aleancis dai creoi cui indigjens. Cussì al jere su- 
cedút cu la rivolte sclopade tal 1780 te regjon di Cuzco li che “I ribei 
a domandavin la destituzion des autoritàts peninsulärs, autoritàts che 
a risultavin corotis, la abolizion dal lavór sfuarcát, la abolizion dal tri- 
bút e dai oblics di compre, ma no metevin in cause la proprietàt de- 
maniál e nancje i grancj interès priváts.”, A vuidá chest riviel al je- 
re José Gabriel Condorcanqui, un mieç Inca, che al cjaparà il non di 
Tupac Amaru II in ricuart dal grant sovran Inca omonim. Al è dopo 
de cature e de só condane a muart che la ribelion si radicalize e che 
e cjape une altre plee. Di fat i indis “li de citàt di Orduro a finissin 
par massacrà i spagnúi ma ancje i creoi e i miscligs cundut che ju ve- 
vin ricevúts tant che liberadórs.” (Henri Favre, Le mouvement indige- 
niste en Amérique latine, p. 25). 

Chestis insurezions a jerin sì la espression di un malstà de borghe- 
sie creole tai confronts dal domini spagnùl, ma a mostrin ancje e dut 
intun il conflit tra dós realtàts antagonistis. Dongje de lote dai creoi 
cuintri dal domini spagnúl o varin ché dai creoi — ven a stài i colons 
di divignince europeane — cuintri dai popui autoctons che par fini a 
subissin une dople colonizazion. Al è par chel che chei prins tentatifs 
di indipendence tal Sietcent a falissin par vie des massis amerindia- 
nis che pe realtât creole, no ancjemò avonde organizade e no avonde 
fuarte par cjapà in man il so destin cence un contribút de Europe, a 
rapresentin un pericul. Achi si capis la diference sostanziál tra la re- 
altàt latinoamericane e ché dai Státs Units e dal Canada. 

Bisugnarà spietá il XIX secul par viodi lis gnovis republichis concu- 

istà la indipendence “C..) su la fonde di principis astrats cjapàts de 
France rivoluzionarie e dai Stàts Units jeffersonians. [Daúr di chei 
principis] Lis élites liberáls C...) a concepissin la nazion tant che une 
semplice associazion contratuàl di individuis libars e avuài che a vi- 
vin sot legs che si son dáts in maniere volontarie.” (ibidem, p. 26-27). 


A tacà dal 1808 lis coloniis de Americhe latine a inviin une lungje 

vuere pe indipendence che e larà indenant fin al 1830. Ma il mal- 
content dai creoi tai confronts de metropoli e clucive fintremai dal 

avent sul tron di Spagne dai Borbons e cuintri des lór riformis che 

a tornavin a meti al centri la corone ancje in materie colonial e che 

a stabilivin un control economic e politic des coloniis plui diret. Di 

fat a rimplacavin i corregidores cun intendents dal Real y Supremo 

Consejo des Indias, un Consei che tra l’altri al jere za stát modificát 

dai Borbons juste sul prin tacá dal XVIII secul. 

Se cui Asburcs i creoi a sintivin di vé in man il lôr destin, la riforme 

borboniche e une presince no dome di intendents spagnúi ma ancje 

di une milizie cun uficiái superiórs nomenáts di Madrid e li che i cre- 
oi a podevin ambí dome a nivei inferiórs, e decretarà une posizion 
di sotanance dai colons rispiet ae Spagne e ai direts rapresentants de 
corone. Si formará cussi une gnove jerarchie cun ae cime de pirami- 
de i peninsulares, cun sot di lôr i creoi e infin, dilunc jù de scjale so- 
ciàl, i miscligs, i popui autoctons e i neris. 


La prime scjassade di chest implant coloniál e vignarà dade cuant 
che in Europe lis trupis francesis, dopo jessi jentradis a Madrid intal 
1808, a metaran sul tron Joseph Bonaparte, fradi di Napoleon. Ma lis 
coloniis de Americhe no vevin ché di ricognossi il gnúf guvier bona- 
partist parce che lu calcolavin usurpadór. Di consecuence, la espul- 
sion dai Borbons, dutun cul refút di ricognossi il guvier di Joseph 
Bonaparte, a provocaran un vueit di podé che si scugnive jemplá. Tal 
1809, a Caracas, e vigni istituide une republiche, intant che un póc 

pardut si formavin assembleis e zontis locáls par meti adun amini- 
strazions autonomis. 

I creoi a tornavin a jessi protagoniscj intal procès di autonomie che 
al jere daúr a formási, ma ogni teritori al leve daúr a di un so mo- 
del particolár. 

‘Nueva Grenada, Perù, Bolivie, Cile, Paraguay a son esemplis di une 
lote tra teritoris che a corispuindevin aes antighis jurisdizions colo- 
niáls. La grande estension dal viceream di Nueva Grenada e la estre- 
me diversitát des sós regjons, dutun cu lis dificoltáts di comunica- 
zion, a fasevin in mt che a vignissin fúr sieltis politichis diferen- 
tis; cun di plui il Venezuela de cueste — fintremai aes regjons andi- 
nis, ae Colombie e al Ecuador — al jere il senari dal progjet politic e 
militár dal Zibertador Simón Bolívar. Inte Colombie di vué, la citàt 
di Cartagena e sielzarà la formule gaditiane! di une Junta vuidade 
dal governadór spagnúl che al varès vút di garanti un cumierg libar 
e viert. Santa Fe de Bogotà sul imprin e acolzè la formule gaditiane 
che e faseve dal vicerè il president de Junta di guvier. Ma, in curt, la 
Junta e cjapà in man ducj i podés finint cul esilià il vicerè.” (Daniele 
Pompejano, Storia dell'America Latina, p. 74-75). 

I sfuargs di Bolívar, di José de San Martín e di Antonio José de Sucre 
par fâ des coloniis spagnolis un unic Stàt federál a saran destináts 
a falî dal moment che il continent al reste dividùt in chei teritoris 
imbastîts de aministrazion coloniál che a deventaran ancjetantis re- 
publichis. Chei teritoris a corispuindevin ai vicereams, cjapitanariis, 
intendencias che la monarchie di Spagne e veve stabilît par vé un 
control diret sui siei possediments e che e veve produsút une caste 
burocratiche e une struture di podé che e condizionarà dute la sto- 
rie seguitive dal continent. In cheste maniere, i vicereams di Nueva 
Granada, Perù e Nueva España a finivin par deventà, tal ordin, la 
Colombie, il Perù e il Messic; il viceream dal Río de la Plata si di- 
vidarà intes dós republichis di Argjentine e dal Paraguay; lis cjapi- 
tanariis a daran fúr il Venezuela, il Cile, Santo Domingo e Cuba; la 

intendencia de la Plata e deventarà la Republiche di Bolivie e l'E- 
stado de Guayaquil al deventarà PEcuador. Une sorte diferente e 
varà la Americhe Central che, cun dut che e jere unide te cjapitana- 
rie dal Guatemala (Panama e faseve part de Colombie), si frugonarà 
in cinc pigui Stàts indipendents (Costa Rica, El Salvador, Guatemala, 
Honduras e Nicaragua). 

Il Brasîl al cognossarà une altre storie, ma ancje ché leade ai even- 
ts politics europeans che a tocjaran ancje il Portugal e i destins de 
monarchie portughese. 


Il Brasîl, une storie aspart 


Ancje il destin dal Brasîl, colonie portughese, al sarà segnát dai 
events europeans. Di fat, come tal cás de Spagne, ancje il Portugal 
al scugnarà subî la politiche napoleoniche, ma, cuant che tal 1807 
Napoleon al invàt la penisule iberiche, al contrari de monarchie spa- 
gnole ché portughese, judade e scortade de marine britaniche, e 
bandone il país par lá a parási in Brasîl e di li e seguitarà la só poli- 
tiche sovrane. 

“Il trasferiment de cort di Lisbone a Rio tal 1807” — al scrîf Daniele 
Pompejano — “al jere stát provocát di un event esteriór, la invasion 
napoleoniche, ma che si insuazave tal svilup de storie colonial por- 
tughese, cun dut di une discontinuitàt temporal” (Storia dell Ameri- 
ca Latina, p. 64). 

Une volte sierade la epopee napoleoniche, Joáo VI al pues torná in 
patrie ma lu fasarà dome tal 1826 e lassant in Brasil so fi Dom Pedro 
I tant che rezidór. Viodint ce che al jere sucedút intal rest de Americhe 
latine, par no cori il pericul di pierdi il control sul teritori brasilian al 
domandarà a so fi di declará il Brasil indipendent e di proclamási so- 
vran di chel país. In cheste maniere si varès vút dut intun un procès 
di indipendence e di continuitát dinastiche. Ma cheste monarchie, 


264 Indipendence / Fabian Ros 


cundut che parlamentár, e veve di fà i conts cuntune oligarchie cre- 
ole che, dongje di aspirà a di une republiche liberàl, e veve di fron- 
tà rivoltis seguitivis dai sclàfs neris. Cualchidun al pense che la uni- 
tàt dal Brasîl, cuintri des aspirazions secessionistis che a clucivin in 
tantis zonis di chel grant teritori, e fos favoride propit dal pericul di 
rivoltis. La monarchie e rapresentave duncje un bastion cuintri chei 
pericui e un altri element di unitàt. Tal 1831 Dom Pedro I al abdiche 
a pro di so fi Pedro II che al veve alore dome dîs agns. Si voleve in 
chest mút dá al Brasil un re nassút in ché tiere e duncje inmaneà un 
simbul fuart di inlidrisament che al des un sens fuart di partignince 
e di unitát cuintri ogni tentazion separatiste. 

Il gnúf re, dopo de fase di rezince, tal 1840 al met adun un pat fe- 
derál cu lis oligarchiis intant che cuintri i rivoltós al puarte indenant 
une politiche che e alterne repression e amnistie (1852). In cheste se- 
conde fase — definide secont imperi (1840-1889) — i oligarchis a fasa- 
ran bon acet al pat di une monarchie costituzionál e federál par vie 
di un ecuilibri sociâl e politic che si adatave ai lôr interés di classe. 
Ecuilibri che al viodeve in belance une oligarchie che e controlave la 
cjamare basse intant che il monarcje al controlave il senàt. 

Ma ai 15 di Novembar dal 1889 un putch militàr al destituìs l’impera- 
dór Pedro II che al veve alore sessantevot agns e al proclame la re- 
publiche. Influencàts dal positivisim di Auguste Comte, la borghesie 
e i militàrs brasilians a adotin tal 1891 une gnove costituzion li che - 
ispirâts dal esempli nordamerican — si fevele di Státs Unîts dal Brasil. 


Bataie politiche e bataie identitarie 
intune gnove prospetive 


Par Mario Turpo Choquehuanca, rapresentant in Europe dal movi- 
ment quechua “Pedro Vilca Apaza”, i amerindians “no án mai pensát, 
come i latinoamericans, che il probleme nazionál si sarès risolt cu 

la indipendence. I latinoamericans invezit, justificâts dal capitalisim 
e dal socialisim, a àn ‘garantît’ i Stàts-nazion latinoamericans, a un 
tant di determinà tal popul un sintiment di dispresit intai confron- 
| ts des tradizions e des culturis dai Maya, Inca, Mapuche, Guaymas. 
Di ché altre bande, i studiós ocidentài di siencis sociáls, ‘specialiscj’ 
dai indians, a àn fat la part di 'mediatórs profetics' e puartát une ve- 
retàt che e jere za stade invocade dai colonizadòrs. Pal plui a denun- 
ziaran cun rimuars lis injustiziis patidis dai indians. Al è cussì che i 
specialiscj a trasformin la realtàt concrete dal om indian in obiet di 
studi astrat. Vué lis organizazions indianis intai lór congrès a decla- 
rin: Là che il popul indian al è maioritari, la autodeterminazion e 
je la sô finalitàt imediade. E la che al è minoritari, la autonomie al è 
un so dirit.'” (citàt inte riviste Etnie dai 21 di Lui dal 1983). 
Achì Choquehuanca al invoche e al evoche doi aspiets: il dirit ae au- 
todeterminazion e la cuistion des definizions: minorance etniche e 
popul indigjen. 
La cuistion de sistematizazion no je dome di caratar sientific. La an- 
tropologjie achì e tocje la politiche che e sabore interès statuài, ma 
si trate di une cuistion che e covente ricuardade ancje par frontà si- 
tuazions che si presentin in formis diferentis. 
“Vué... si rindin cont de diference sostanziál tra lis definizions di mi- 
norance etniche e di popul indigjen.” — al scrif Gerado Bamonte — 
| “Chescj popui a àn problemis particolárs che no permetin une apli- 
cazion direte dai nestris struments interpretatîfs.” Undigeni, indige- 
nismo e diritti umani, p. 162-163). 
Cheste division sistematiche se e pues vè un sens intun contest aca- 
| demic e a nivel di studi e di ricercje, su di un plan concret e rapre- 
sente un probleme propit cuant che la division sistematiche e deven- 
te discriminazion politiche. Se lis realtáts etnichis no son rilevabilis 
sul stes plan par vie di diferenziazions di ogni sorte (di storie, di cul- 
ture, di struture sociál, di sparnicament teritoriál, di ambient, di cun- 
dizions specifichis in rapuart cul Stát di riferimeno, al è dut câs un 

element che lis unis dutis, ven a stái il fat di jessi dutis dominadis de 
istituzion statuál e di un sisteme economic, ma dutis a án il dirit ae 
autodeterminazion. 

Cheste sistematizazion discriminante no je casuál, e spiegle la preo- 
cupazion dai Státs ocidentái tai confronts di convenzions che a pue- 
din menagà la lôr integritát teritoriál, intant che, inte fase di supera- 
ment dal colonialisim, chei stes Státs ocidentái (une part di lôr) a je- 
rin interessáts e a pro dal procès di autodeterminazion dai popui des 
ex coloniis. Ma il procès al jere funzionál ai gnúfs ecuilibris gjeopo- 
litics e aes gnovis dinamichis di control e di domini mondiàl. 

La cuistion fondamentál — fondamentál e par altri no risolte par ducj 
— e reste une interpretazion univoche dal dirit ae autodeterminazion. 
Lis declarazions dai dirits dal om, e duncje la cuistion de autodeter- 
minazion, a son documents, dirits, principis, mandáts fúr dai orga- 
nisims internazionái che a son rapresentazions dai Státs e li che i po- 
pui cence Stát no àn vós in cjapitul o, in cualchi cás, une vós cuntu- 
ne funzion interlocutorie e dal dut margjinál. 


Si à dut cás di precisà che il “dirit ae autodeterminazion dai popui” 
al e ancje relativizát di un altri fatór determinant. Al ven a stái che 
la sovranitát politiche di un Stát e je condizionade ae só adesion al 
sisteme economic mondializát, ae logjiche dal marcjàt o almancul 
che e sedi compatibile cu la logjiche economiciste e industrialiste. 
Dite in altris peraulis la só “indipendence” e à di jessi compensade 
cuntune totál sotanance economiche e di consecuence politiche. 

Il probleme de autodeterminazion dai popui e je une cuistion che e 
je stade frontade in efiets inte suaze des organizazions interna- 
zionáls (in particolár ae ONU) massime dopo de seconde vuere 
mondial, intune fase storiche di decolonizazion — fase che no segna- 
ve un svolt rivoluzionari, ma dome un adatament aes gnovis esigjen- 
cis capitalistis dal mont prin. In nissune di chestis declarazions — a 
proposit dai “dirits dai popui ae autodeterminazion” — al risulte che 

il “popul” al vegni presentàt tant che un subiet cuntune personalitát 
juridiche internazionál. L'imprest juridic al esist, ma al reste ben 
strent intes mans dai Státs sovrans e dominants. 

Di fat, di une bande, la Declarazion Universál dai Dirits dai Popui 
(Cjarte di Alzér) 1976 cul articul 5 e ricognòs che “Ogni popul al à 
il dirit ineludibil e inalienabil ae autodeterminazion. Ogni popul al 
decît il propri statút politic in plene libertát e cence nissune intro- 
mission esterne” e cul articul 6 e decrete che “Ogni popul al a il di- 
rit di liberási di cualsisei dominazion coloniál o foreste direte o in- 
direte e di cualsisei regjim razist”, ma di ché altre, i dirits des “mino- 
rancis” a son insuazáts intun statút di pupil. Di fat, Particul 19 al de- 
clare: “Cuant che un popul al rapresente une minorance dentri di un 
Stàt, chest popul al à dirit al rispiet de só identitát, des sôs tradi- 
zions, de só lenghe, dal so patrimoni culturál.” Articul 20: “I mem- 
bris de minorance a án di gjoldi cence discriminazion dai stes diri- 
ts che a tocjin a chei altris citadins e a àn il dirit di partecipà in cun- 
dizions di paritàt ae vite publiche.” E cul articul 21 si precise che: 
“Lesercizi di chei dirits al à di jessi metút in vore tal rispiet dai in- 
terès legjitims di dute la comunitát e no pues autorizà lesions de in- 
tegritàt teritoriál e de unitàt politiche dal Stát, cuant che chest [Stat] 
si compuarte in conformitát cun ducj i principis enunziáts in cheste 
Declarazion.. 


Dongje dal fat che dopo di jessi stàt decretát, un dirit, cuntun zîr di 
man, al sparis come par magjie sot dal cjapiel statál. Cui decidial se 
une comunitát e rapresente un popul o une minorance? Cuái sono i 
criteris di valutazion? E soredut, cui decidial se e cuant che un Stát 
nol rispiete “i principis enunziáts de Declarazion”? 

Achì a tornin intal cjáf lis peraulis di Moises Shajian che al veve 
vút pronunziadis li des Jornadas Internacionales Amazónicas che 
si jerin davueltis a Quito (Ecuador) dai 16 ai 20 di Lui dal 1991. Ali 
Shajian al contestave il tiermin di “minorance etniche” par ribati che 

si trate, in dut e pardut, di “popul”, par vie che la division dai popui 
in speciis e sotspeciis e je funzionál al domini statualist e imperialist. 


Dut cas, declarazions e formulazions di principis tant che la 
“Declarazion Universàl dai Dirits dai Popui” a restin cence dubi un 
scjalin fondamentàl intal procès di liberazion e di autodeterminazion. 
Inte taule taronde organizade a Rome tal 1998 li de Fondazion “Lelio 
Basso”, Melania Todisco e veve declaràt che “Il probleme di une de- 
finzion dai concets di popul indigjen e di minorance etniche, cun- 
dut che a àn une implicazion teoriche di caratar antropologjic, storic 
e sociologjic, al cuiste, te suaze des Nazions Unidis, une fuarte co- 
notazion di caratar politic e juridic. Il probleme che si è daúr a di- 
scuti fintremai dal 1982, nol à cjatàt une soluzion consensuál, ma i 
indigjens che a vevin cjapàt part a chestis primis discussions a rile- 
vavin che e coventave une cierte flessibilitàt intal formulà il concet 
e che ogni popul indigjen al veve il dirit di definî se stes. (...). I ra- 
presentants indigjens no dome a sostegnin la autoidentificazion tant 
che principi di fonde di ogni pussibile definizion dal concet di ‘in- 
digjen', ma a rivendichin ancje il dirit di jessi calcolàts e identificáts 
tant che ‘popui’ che a chei la Cjarte de Nazions Unidis e conferìs in 
maniere esplicite il dirit ae autodeterminazion.” (citàt in Indigeni, in- 
digenismo e diritti umani, p. 217). 


Nol è un cás che la cuistion de autodeterminazion dai popui e ve- 
di vút la riflession plui fuarte e une produzion teoriche significative 
propit in Americhe latine. 

Al è li che si è vude la prime e plui impuartante colonizazion di po- 
polament de bande dai europeans e al è li che si è vút chel incu- 
intri-scuintri che al à determinát i procès politics e ideologjics an- 
cjemò in cors. Culì i indigjens, dopo di une lungje parentesi di sota- 
nance sul plan sociál e cultural, (par no fevelá dal etnocidi cometút 
dai Conquistadores) a tornin vué a jessi protagoniscj. Puartadórs di 

une memorie e di formis di vite economiche e di tradizions dal dut 
diferentis dai modei ocidentái, i amerindians a son ancje daúr a con- 
tribuî in maniere determinante tal meti in discussion la stesse forme 
Stàt. O come che al à vút scrit Rodolfo Stavenhagen: “están cuestio- 
nando y desafiando las premisas mismas sobre las cuales ha sido eri- 
gido el Estado-nación en América Latina desde hace casi dos siglos.” 
(Revista de la CEPAL, n. 62, Avost 1997). A son ancje daúr a meti in 
discussion e a sfidá lis premetiduris stessis che su chés a án fat sù il 
Stàt-nazion in Americhe latine che a son a moments doi secui. 

Al è tai agns Setante e Otante, superade la stagjon indigjeniste, che 
e nas e che si svilupe sul plan teoric une gnove maniere di intindi 
la cuistion indie, maniere che si concretize cul moviment indianist 
puartadór in dut il continent di une bugade di novitát e di une gno- 
ve cussience identitarie. 

Plui indenant la teorie e la idee a finiran par organizási in ma- 
niere adatade aes contingjencis politichis dal moment e dal lúc. 
Cussì “Tor de metát dai agns Novante” — come che al scrif ancjemò 
Stavenhagen — “si formin centenárs [di organizazions indigjenis] di 
ogni sorte e cun cetancj obietifs (...). A un tant che o podin contin- 
di che te Americhe latine di vué, lis organizazions indigjenis, i lôr 
leaders, lis lór ativitáts e lis lór ideologjiis emergjentis a inventin un 
gnúf gjenar di moviment sociál e politic che la lór storie e la lór ana- 
lisi a àn ancjemò di vignî fatis.” (ibidem, p. 63). 

In chei agns e tai agns seguitîfs, a nassin e si svilupin organizazions 
tant che la UNI (União das Nações Indigenas) in Brasil; la ONIC 
(Organización Nacional Indigena de Colombia) in Colombie. Inaltrò 
si jerin formadis la CONFENIAE (Confederacion de Nacionalidades 
de la Amazonía); la AIDESEP (Asociación Interétnica de Desarollo 
de la Selva Peruana) in Perù; il CRIC (Consejo Regional Indigena del 
Cauca) in Colombie e la CIDOB (Confederación de Pueblos Indígena 
de Bolivia) in Bolivie, tant par citá dome cualchidune des tantis si- 
glis. Un discors aspart al merete fat pe CONAIE (Confederación de 

Nacionalidades Indigenas del Ecuador) une organizazion ecuado- 
riane che vué e vif une division interne par vie de ambiguitát di une 
part che, dutun cul partit Pachakutik (viót plui indenanb, e à cjapàt 
posizions li che si misclicin neoliberisim e “ecosocialisim” cuntun 
evident obietíf strumentál e provocatori. 


“Ce che a àn in comun lis organizazions indianistis” — al scríf Henri 
Favre — “e je la lór ostilitát intai confronts dal Stât-nazion che a cal- 
colin colpevul di etnocidi tai confronts dai indians. Blancs e miscliçs 
a son acusáts di doprá la istituzion statuál par distruzi lis nazionali- 
tàts dai popui indians e par sbassáju al ranc di une popolazion indi- 
ferenziade cun ché di fáju sparí. Tra la nazion come che e jere con- 
cepide dai indigjeniscj e chestis nazionalitàts indianis che i indiani- 
scj a esaltin tant che perenis, la incompatibilitát e je totál.” (Ze mou- 
vement indigéniste en Amérique latine, p. 106-107). 
Chescj moviments a varan une funzion determinante pai svilups po- 
litics seguitifs in diviersis realtâts latinoamericanis e a saran fonda- 
mentâi te percezion di une politiche e di une ideologjie alternative 
tai confronts dal domini imperialist e di chel neoliberist dopo che 
si jere sdrumát a nivel mondial chel paradigme che si fondave dut e 
dome su la lote di classe e sul progressisim tant che mecanisims di 
superament dal sisteme di marcját. 
Cu la fin dai agns Novante dal secul stát a nassin gnovis fuarcis so- 
ciâls e gnovis formis organizativis che a rivin a mobilizá setórs de 
societàt (e i popui indigjens a saran la part plui significative di che- 
ste gnove fase) a un tant di rivà a dislidrisá il podé neoliberist intune 
maniere (cuasi) pacjifiche in diviers Stàts de Americhe latine. Cussì 
al sucét in Venezuela, li che un mieg amerindian tant che Hugo 
Rafael Chavez Frias, tal 1999, al rive a fàsi elei e a invià une rivolu- 
zion di stamp socialist, ma cun particolaritàts dal dut ineditis. La ri- 
voluzion bolivariane di Hugo Chavez si invie sul imprin a nivel costi- 
tuzionál e par mieg di une serie di riformis che a àn tant che obietif 

primari la liberazion des risorsis petrolifaris e minerariis des sgrifis 

des multinazionáls, la improibizion de privatizazion dai setórs stra- 
tegjics (industrie petrolifare, servizis idrics, eletrics e de telecomuni- 
cazion); democrazie direte sul plan politic; riformis e misuris sociáls 

cuintri de miserie, a pro de sanitát e de istruzion (lote cuintri dal 

analfabetisim), inclusion sociál, riforme fiscal (cul aument des tas- 
sis aes compagniis forestis dal 1 al 16,66%), lote cuintri dal latifondi- 
sim e partecipazion popolàr direte par mieg dai “Circui Bolivarians”. 

Come di manuál, cuintri di chés riformis e cuintri di ché politiche il 

Venezuela, come ducj i país no in linie cui detams dal “libar marcjàt” 
e no in regule cui diktats imperiái, al varà di sopuartà la politiche 

dal embargo (el bloqueo) comerciál, economic e finanziari. 

Une altre esperience fondamentál si davuelzarà in Bolivie, la che 

tal 2006 pe prime volte te storie di chel país, al ven elet president 

un amerindian di etnie aymara, Juan Evo Morales Ayma. Esperience 

che a ciraran di sejafoiá cuntun colp di stát militár e di polizie cul 

contribùt di scuadriscj e de part plui reazionarie dai opositòrs poli- 
tics, ai 10 di Novembar dal 2019, ma che une cussience aromai in- 
sedade a fuart a nivel popolár e rivarà a contrastà. Di fat, li des ele- 
zions seguitivis che si davuelzaran un an dopo, ai 18 di Otubar dal 
2020, il candidát dal MAS (Movimiento al Socialismo), il partît di Evo 
Morales Ayma, Luis Alberto “Lucho” Arce Catacora al sarà elet cul 
55,11% dai vóts. 

Mudaments epocái sul plan de cuistion indie si varan ancje in altris 
paîs de Americhe latine. 

LEcuador di Rafael Correa al metarà adun tal 2008 une gnove costi- 
tuzion ma, cundut che une vore avanzade sul plan dal ricognossi- 
ment dai dirits dai popui autoctons, e sarà contravignude de realtàt. 
Di fat, la acuse di meti adun une politiche estrativiste e antiecologji- 
che e puartara il guvier di Correa a di un scuntri cu lis popolazions 
indigjenis, in particolár intai confronts dal popul Shuar, cul risultát 
di une division dal moviment indianist che al permetarà l’inseriment 

di elements e di fuarcis imperialistis e di consegná l'Ecuador une al- 
tre volte tes mans dai rapresentants de oligarchie neoliberiste, pri- 
me in chés de banderole Lenin Moreno e, cu lis elezions dal 2021, in 
chés dal banchîr Guillermo Lasso. 


Bolivie: Carateristichis di une rivoluzion politiche, 
economiche e culturál 


I procès che a puartaran a un mudament de politiche boliviane a ta- 
chin cu la prese di cussience dai popui indigjens e massime cu la 
nassite e la cressite dal moviment indianist. 

Come che o vin za dit inaltrà, il document che al segne, in cualchi 
maniere, la nassite dal moviment indianist — ancje se nol mancje il 
contribút di precursórs tant che José Carlos Mariátegui (1894-1930) 
— al è il “Manifest di Tiwanaku” elaborát tal 1973 e che il Centro De 
Coordinación Y Promoción Campesina Mink a, il Centro Campesino 
Tupaj Katari, la Asociación De Estudiantes Campesinos De Bolivia 
e la Asociación Nacional De Profesores Campesinos a firmaran a La 
Paz ai 30 di Lui dal 1973. 

Achi daurman cualchi pas dal document: 

* Un popul che al tibie un altri popul nol pues jessi libar’ al diseve l'In- 
ca Yupanqui ai spagnúi. Noaltris contadins quechuas e aymaras du- 
tun cun chés altris culturis autoctonis dal país, o disin la stesse ro- 
be. Si sintin sfrutáts sul plan economic e culturál e oprimúts sul plan 
politic. In Bolivie no vin vút une integrazion di culturis ma une sore- 
posizion e une dominazion dal moment che nus án lassáts intal strát 
plui bas e plui sfrutát de piramide sociál. La Bolivie e à vivút e e je 
daúr a vivi [o sin tal 1973] frustrazions tremendis. Une di chestis, sa- 
lacor la piés di dutis, e je la mancjance di partecipazion reál dai con- 
tadins quechuas e aymaras ae vite economiche, politiche e sociál dal 
país. O pensin che cence un cambiament radicál di chest aspiet al 

sarà dal dut impussibil meti adun la unitàt nazionál e un svilup eco- 
nomic e dinamic, armonic, propri e adeguàt pe nestre realtàt e pes 

nestris necessitàts.” (...) “Un vér mudament si fàs a tacá de culture. Al 

è chel il valor plui profont di un popul. La frustrazion nazionál e cja- 
te la sò fonde sul fat che lis culturis quechua e aymara a àn sufiert 

di simpri un procès sistematic di distruzion. I politics des minoran- 
cis dominantis a àn cirút di creà un svilup fondàt dome su la imita- 
zion servîl dal svilup di altris paîs, cuant che il nestri patrimoni cul- 
turàl al è dal dut diferent. Cu la sielte di un materialisim pragmatie a 

son rivàts a crodi che il progres al sedi fondát dome sui aspiets eco- 
nomics de vite.” (...) “Noaltris contadins o volin il svilup economic 
ma a tacà dai nestris valórs propris. No volin pierdi lis nestris nobi- 
lis virtúts ancestráls a pro di un pseudosvilup. (...). O sin forescj in- 
tal nestri stes país (...). E no crodin nancje te predicje di chei partîts 
che, cun dut che si disin di campe, no rivin a pensà che il contadin 
al pues gjestî il so destin. Une organizazion politiche par che e sedi 
un strument di liberazion dai contadins e à di jessi creade, direzude 
e sostignude di noaltris. Lis nestris organizazions politichis a varan 
di rispuindi ai nestris valórs e ai nestris propris interès.”. 


Il manifest al ponte ae costruzion di un gnúf pat sociál e la inclusion 
dai popui quechua e aymara dentri dal Stát. 

“Il manifest al pant la opinion dal moviment kataristl”, un moviment 
politic formát in grande part di Aymara che al cirarà di fà di puint tra 
la popolazion indigjene des campagnis e des citáts. Metint adun lis 
rivendicazions di classe cun chés etnichis i katariscj"- e scrîf Irene 
Romualdi — “a rivin a deventà la plui grande espression des rivendi- 
cazions campesinas ancje grazie al control de Confederación sindi- 
cal única de trabajadores campesinos de Bolivia (CSUTCB) che e do- 
mande a dute vôs la fondazion di un Stát finalmentri plurinazionál.” 
(Bolivia. Nuove frontiere del diritto e della politica, p. 94-95). 

Intai agns Otante dopo de ditature militár, la Bolivie e passe a gu- 
viers democratics che a adotin une politiche neoliberiste e di auste- 
ritât imponude dal FMI che e puartarà a une serie di crisis e di ma- 
nifestazions sociáls tant che la “marcje pal teritori e pe dignitât” dal 
1990 che “e segne pe prime volte no dome l’incuintri di ducj i popui 
bolivians, ma e puarte ancje a di une promulgazion di une file di 
decrets che a ricognossin grancj teritoris indigjens tal Beni.” (Irene 
Romualdi, Bolivia. Nuove frontiere del diritto e della politica, p. 97). 


Se e je vere che i procès di mudament de politiche boliviane a ta- 
chin cu la prese di cussience dai popui indigjens e che si struturin 
cul manifest di Tiwanaku dal 1973, sul plan concret al è soredut a 
tacà dai agns Novante che si viodin i prins risultàts di ché riflession 
politiche. 

Tal 1991, la Bolivie e ratifiche la convenzion 169 de OIL (Organizazion 
Internazionál dal Lavón. Tal 1994, e ven fate une riforme interna- 
zionál che e ricognòs il caratar multietnic e pluriculturàl dal Stát, 
ma no ancjemò la inalienabilitàt des tieris indigjenis e la riforme te- 
ritoriâl. Intal més di Novembar dal 1999, i membris de Federación 
de Regantes dutun cu la Federación de Trabajadores Fabriles de 
Cochabamba e dongje di contadins, operaris, comitáts di difese am- 
bientàl, dopo di vé metút adun la Coordinadora de Defensa del 
Agua y de la Vida (Coordenament pe Difese de Aghe e de Vite) a 
tachin une proteste te citát di Cochabamba cuintri de privatizazion 
de aghe. La proteste si slargjará a un tant di cjapà dentri dut il mont 
contadin fintremai a domandá une modifiche de lec INRA Unstituto 
Nacional de Reforma Agraria). La mobilitazion si trasformarà intune 
proteste gjenerál dai popui indigjens cuintri de discriminazion e in 
difese dai bens comuns. La mobilitazion cuintri de privatizazion de 
aghe (vuere de aghe), che e varà une influence a nivel internazionál, 
e larà indenant intal 2000. Par finî il guvier al scugnara ritirá la leg su 
la aghe, modifica ché sul sfrutament des risorsis forestàls, mantignî 

il dirit a coltivà la coca, meti adun la riforme de INRA e modifica lis 
normis su lis minieris. 

Ma tal 2003 e sclope une altre rivolte, cheste volte cuintri de privati- 
zazion dal gas. E sará une mobilitazion determinante cun tant di re- 
pression de bande dal esercit — si tratave di onorá contrats miliona- 
ris cui Státs Units — cul risultát di un macalizi cun otante muarts e 
centenárs di ferîts. Par finí il president Gonzalo Sánchez de Lozada 
(clamát El Gringo), che al veve ordenát la repression, al scugnara 
scjampà tai Stàts Units. 

Ché bataie che e segnara la fin di une ete si concludará cuntun re- 
ferendum popolár che al stabilive la nazionalizazion dal gas intant 
che lis elezions anticipadis dal 2005 a davin la vitorie al MAS di Evo 
Morales. 


Intal 2009 e ven aprovade une gnove costituzion che e stabilis che 
la Bolivie al un Stát plurinazionál “fondát sul pluralisim politic, eco- 
nomic, juridic, culturál e linguistic”, ma ancje un Stát che “al garan- 
tis la autodeterminazion des nazions e dai popui indigjens inte sua- 
ze de unitát nazionál.” (Articul 2). Chest aspiet al risultara fonda- 
mentál par vie che si trate di un ricognossiment clár e definitif dal 
caratar nazionalitari di dutis lis etniis. In cheste maniere la etnie no 
je plui viodude dome sot di un aspiet culturál e dome te só dimen- 
sion antropologjiche, ma tant che subiet politic cul so bagai di di- 
rits individuái e coletifs. Un subiet che al è clamát a partecipà in 
maniere direte aes sieltis politichis di dute la comunitát e dal Stát. 
Chest mudament di prospetive al vará consecuencis ancje sul plan 
de elaborazion des gnovis politichis de Bolivie, prin di dut intal re- 
fudá la rapine neocolonialiste des multinazionáls (tiere e aghe no 
son privatizabilis), intant che il rapuart cul ambient si fonde su di 
une tradizion che e sacralize la tiere (la Pachamama) e la nature 
in gjenerál cuntun consecuent inúf ecologjic. Il principi che al fon- 
de chest rapuart al è chel dal vivir bien “che al refude la logjiche 

competitive e cuantitative dominante tal mont capitalist, metint in- 
vezit l'acent su la cualitát de vite.” (Bolivia. Nuove frontiere del dirit- 
to e della politica, p.10). 

Dongje di chescj aspiets, la Costituzion boliviane e marche i valórs 
di pás e il refút de vuere. 

Larticul 10 “D La Bolivie al è un Stát pacifist che al promóf la cul- 
ture de pâs e il dirit ae pás, tant che la cooperazion tra i popui de 
regjon e dal mont par contribuí ae mutue cognossince, al svilup su 
di un plan di ecuitát e ae promozion de interculturalitát, intal ri- 
spiet de sovranitát dai Státs. (...). ID Si proibis la instalazion di ba- 
sis militárs forestis sul teritori bolivian.”. 

Al contrari di ce che al e vignút fúr cu la conference sul ambient 
di Cochabamba, lis conferencis internazionáls organizadis dai Státs 
che no metin mai in cause il sisteme economic e li che la societát 
civil no ven mai clamade a partecipá, a án cumulát faliments e in- 
coerencis. La costituzion boliviane, impen, e met in prin plan il ri- 
spiet de nature, fonde dal sintiment e de “cosmovision” dai popui 
andins. 

Di fat, la costituzion boliviane dal 2009 e consacre dut un cjapi- 
tul Gl cuart) ai “Dirits des nazions e dai popui indigjens autoctons 
agraris.”. 

In chest cjapitul, l’articul 30 al declare che “lis nazions e i popui in- 
digjens origjinaris contadins a án il dirit: 1) di esisti in mút libar; 2) 
di gjoldi de lór identitát culturál, dal lór credo religjós, de lór spi- 
ritualitât, des lór pratichis e costums e de lôr specifiche cosmovi- 
sion; (...); 6) ae intestazion coletive des tieris e dai teritoris; 7) ae 
protezion dai lôr lûcs sacris; (...); 9) a fà in mit che i lôr savés e lis 
lór cognossincis tradizionáls, la lór medisine tradizionál, lis lór len- 
ghis, i lór rituái, simbui e mudis a sedin valorizáts, rispietáts e pro- 
movúts; 10) di vivi intun ambient san, aministrát e doprát intune 
maniere rispietose dal ecosisteme; (...); 12) a di une educazion in- 
traculturál, interculturál e plurilengál in dut il sisteme scolastic; 13) 

al sisteme di salút universál e gratuit che al rispieti la lór cosmovi- 
sion e lis pratichis tradizionâls; 14) al esercizi dai lôr sistemis poli- 
tics, juridics e economics in acuardi cu la lôr cosmovision; (...). 

HD Il Stàt al garantis, al rispiete e al protég i dirits des nazions e 
dai popui indigjens autoctons rurái decretáts in cheste Costituzion 
e te leç.”. 

Larticul 31 al stabilis che: “I) Lis nazions e i popui indigjens autoc- 
tons in pericul di estinzion, in situazions di isolament volontari e 
mai jentráts in contat [cun altris societáts), a saran protezúts e ri- 
spietáts intes lôr formis di vite individuál e coletive; ID Lis nazions 
e i popui indigjens isoláts e mai jentrâts in contat a gjoldin dal di- 
rit di restá in ché cundizion dongje di vé il dirit di mantigní il teri- 
tori li che a son a stà, un teritori che al sedi stabilît e consolidát in 
tiermins di leç.”. 

Par fini, l'articul 32 al stabilis che “Il popul afrobolivian al gjolt, in 
dut e pardut, dai stes dirits economics, sociài, politics e culturài che 
a son ricognossúts de Costituzion aes nazions e ai popui indigjens 
autoctons rurái.”. 


Une des carateristichis de costituzion boliviane e de só novitát ri- 
spiet aes costituzions di coc ocidentàl e je ancje ché di vé recuperát 
e insedàt concets e múts di viodi de culture dai popui origjinaris e 
di véju ripuartàts, tal specific, in lenghe quechua. Alc di simil si lu 
cjate ancje te costituzion ecuadoriane dal 2008. Cussì tal articul 8 di 
ché costituzion si pues lei: “Il Stàt al fàs so e al promóf tant che prin- 
cipis etics e morài de societát plurál: ama qhilla, ama llulla, ama 
suwa (no jessi pegri, no jessi bausár, no jessi lari); suma qamaña (vi- 
vi ben); Randereko (vite armoniose); teko kavi (vite buine); ivi ma- 
raei (tiere cence mâl) [ven a stài, tiere fertile] e qhapaj ñan (percors 
nobil o vite nobile).”. 

La filosofie dal “buen vivir” (vivi ben) si fonde su di un gnúf rapuart 
tra om e nature ven a stái sul rispiet di une tiere che e je viodude 

tant che une mari (Pachamama) e che, dome se rispietade, e rapre- 
sente une font di benstá par dute la umanitàt. 

Un altri principi che al torne dispès in dute la costituzion al è il con- 
cet di cosmovision, principi che al è alc di plui de nestre “vision dal 
mont”. 

Cheste part de Costituzion no je singolàr dome sul plan terminolo- 
gjic, ma e stabilis une serie di normis che a àn tant che obietîf chel 
di no meti in pericul ce che al è ae fonde de societàt indigjene, ven 
a stài la reciprocitát (viót Polanyi). Di fat la norme ama suwa (il no 
jessi lari) no si riferis a infrazions cuintri de proprietàt, ma cuintri ce 
che al pues meti in pericul il jutori mutuàl tra i membris de comuni- 
tàt; cussì ama llulla al rivuarde la reciprocitàt intal scambi di infor- 
mazions e ama ghilla la reciprocitát intal lavór. 


La interculturalitàt al è un altri dai aspiets singolàrs che la costituzion 
boliviane e met in lûs. 


Propit par vie dal so caratar multiculturál, “pal incuintri tra une vi- 
sion di divignince europeane cu la cosmovision andine, de vision ju- 
ridiche positive cu lis legs consuetudinariis dal mont indigjen”,cheste 
costituzion e je in stàt di parturî une gnove societàt su fondis che a 
tegnin cont no dome di teoriis proietadis intal avignî ma ancje di 
esperiencis pratichis di un mont passát, ma mai pierdút dal dut. 

E scrif Marianna Sori citant un pas di La visione dell'acqua, un viag- 
gio dalla cosmogonia andina all'Italia dei beni comuni (par cure di 
Yaku): “C..) lis legs a son une vore dificilis di aplicà tal contest rurál 
bolivian. Cheste dificoltàt e je causade di une ereditàt culturál comu- 
nitarie che e je inlidrisade tes tradizions e te cosmologjie andine e 
che e fâs fature a identificási tes formalitàts e rigjiditàts de legjisla- 
zion e de burocrazie statál.” (citát in Bolivia. Nuove frontiere del di- 
ritto e della politica, p. 190). 

La costituzion ecuadoriane dal 2008 


La costituzion ecuadoriane che fintremai dal articul 1 e ricognos il 
caratar plurinazionál de Republiche, cul articul 57 e garantis une se- 
rie di dirits e di prerogativis “aes comunitáts, ai popui e aes naziona- 
litàts indigjenis”. Par esempli, e ricognòs i dirits coletifs a mantigní, 
a svilupà e a rinfuarcî la lór identitát, il lór sens di partignince, lis lór 
tradizions ancestráls e lis lór formis di organizazion sociál. Ancjemò 
dongje, si garantis la conservazion de proprietát esclusive de tieris 
comunitaris, che il colonialisim al calcolave, daúr di interpretazions 
juridichis europeanis, res nullius, e la lôr inalienabilitát e indivisibi- 
liât. Ai popui indigjens si ricognòs la funzion di conservazion dal 
ambient naturál e de biodiversitát e si marche la impuartance tal 
apuart di cognossincis tradizionáls in ogni setór. La costituzion e in- 
tint ancje “svilupà, infuarti e potenziá il sisteme di educazion inter- 
culturál bilengál”. Se di une bande il castilian al ven decretát tant che 
lenghe uficiál, si stabilis ancje che castilian, kichwa e shuar “a son 
lenghis uficiáls di relazion interculturál”, intant che “chés altris len- 
ghis ancestráls a son di ús uficiál pai popui indigjens intes zonis li 
che a vivin e tai tiermins stabilîts de lec.” (Art. 2). 


Par rivâ a di une gnove concezion politiche e de politiche, si scugne 
passá traviers dal superament dal Stát liberál-borghés par rivá fintre- 
mai a meti in cause il Stát tout court, tant che entitàt burocratiche, 
repressive, funzionál ae ditature dal marcját e concepît tant che un 
adun di individualitáts omogjeniis e astratis. 


La cuistion etniche si torne a presentá tant che fondamentál intun 
contest di lote cuintri lis fuarcis imperialistis e neoliberistis. Intal se- 
cul precedent lis lotis sociáls e politichis a jerin dominadis e deter- 
minadis in mit esclusîf di une ideologjie di çoc ocidentál e li che i 
protagoniscj a jerin blancs, fale cás ecezionái come lis rivoluzions 

indigjenis e campesinas in Messic intai agns dís dal secul stát. Vué, 
no dome sul plan dai atórs ma ancje sul plan de elaborazion teori- 
che, la presince e il contribút des comunitáts indigjenis a ocupin une 
gnove centralitát. Cheste centralitát si è fate sintî ancje dentri dal di- 
batit su la resistence neozapatiste dal EZLN (Ejército Zapatista de 
Liberacion Nacional) che al à savút integrà, intun model di divignin- 
ce marxiane e libertarie, la cuistion etniche, al contrari di ce che al 
jere sucedút intai cás des FARC in Colombie e dal moviment sandi- 
nist in Nicaragua, sandiniscj che, come che al à vút scrit Jeróme 
Baschet, “une volte al podé a án riprodusút il scheme de nazion 
omogjenie e si son lassáts cjapà inte spiràl di un conflit distrutîf cu 
la popolazion Miskito.” (La rébellion zapatiste, p. 248). 


Il Messic e la esperience zapatiste: 
di Emiliano Zapata al neozapatisim 


La rivoluzion messicane, scomençade tal 1910, e pues jessi calcolade 
la prime grande rivoluzion civil de storie moderne, une rivoluzion 
lungje e sanganose, ma ancje complesse stant la nature eterogjenie 
dai siei atórs, dut intun urbane e contadine, creole e indigjene, 
“nazionál” e “locál”. 

Di une bande o vin une gnove borghesie “norteña” cuntune forma- 
zion culturál di goc european, borghese, massoniche e anticlericál, 
iluministe e positiviste che e vúl fâle finide cui vincjesiet agns di pre- 
sidence autoritarie e conservadore di Porfirio Díaz e invià une rifor- 
me eletoràl, economiche e struturàl dal Messic. 

Di ché altre o vin une realtàt contadine fate in grande part di une po- 
polazion indigjene e li che mil proprietaris — che a sfrutin uns tré mi- 
lions di contadins cence tiere (peones) — a concentrin intes lôr mans 
il 65% des tieris arabilis. Lis tensions di un mont cussì discompagn a 
saran chés che a puartaran a une rivolte che si trasformarà intune 

rivoluzion permanente di almancul siet agns e cun codis seguitivis 

che a rivaran fin ai agns vinci. 

A vierzi chel vás di Pandore che al tignive sieradis dutis lis contradi- 
zions di chel país, al sarà Francisco Madero, un imprenditór, gjenerál 

e politic fondadór dal PCP (Partido Costitucionalista Progresista). 
Cun chel partit riformist e democratic, Madero al invie une gnove 

fase storiche li che, dopo de ditature porfiriane, si respire un aiar 

di libertát e la pussibilitát di esprimi ideis e progjets politics ino- 
vatifs. Perd si trate simpri di une libertát compagnade di moments 

di repression sedi cuintri i rivocs filoporfiriscj sedi, al contrari, cu- 
intri moviments calcoláts masse radicái. Ma a saran propit chescj 

gnúfs spazis di libertát che a permetaran a un rivoluzionari tant che 

Emiliano Zapata di fà cognossi lis sós ideis e di meti adun il so Plan 

di Ayala, un program in cuindis ponts che “al rapresente ancjemà 

vuê un document interessant par capî la evoluzion de propueste za- 
patiste e la incipiente contaminazion tra il cúr origjinari dal movi- 
ment e i inflùs esteriórs di agrariscj e anarcosocialiscj.” (Massimo De 
Giuseppe, La rivoluzione messicana, p. 84). 

La cuistion centràl pal moviment zapatist, cussì come par altris mo- 
viments de galassie politiche messicane, e sarà ché agrarie. “Il nu- 
di programatic dal Plan, si cjatave dal pont 6 al pont 8, li che si do- 
mandave la restituzion des tieris ai vilacs (art. 6), la espropriazion 
de tierce part dai monopolis (art. 7) e Pús eventuál di chei altris doi 
tierg par ‘indenizazions di vuere, pensions pes veduis e vuarfins e 
pes vitimis di chei che a muriran pe realizazion dal Plan” Gbidem, 
p. 84-85). 

Ma Madero nol jere masse intenzionát a lá fin insom cun riformis 
masse radicáls, par la cuál lis fuarcis rivoluzionaris, in particolár 
chés comandadis di Zapata e di Victoriano Orozco (che intun prin 
moment a vevin dát il sostegn a Madero), a laran indenant cu la lo- 
te armade. Cussì Madero al incargà l’esercit federál sot dal comant 
di Victoriano Huerta (un ex gjeneràl porfiris di meti in vore une 


murate. > 


282 Indipendence / Fabian Ros 


spedizion punitive. E al sará propit in cheste circostance che Huerta, 
cu la poie dal ambassadór american Henry Lane Wilson e dal gu- 
vier dai Státs Unîts al podarà meti in at un go/pe. I americans a ve- 
vin ché di difindi i lór interes economics in Messic e no si fidavin 
plui di Madero. 

Ai 9 di Fevrár dal 1913, un repart dal esercit federál si rivolte cuin- 
tri dal guvier, fasint sclopá ché che e sará clamade la decena tragi- 
ca [la desene tragjiche], un macalizi di sis mil oms. Huerta, incargát 
di reprimi la sedizion, al fasarà il dopli zúc. Dopo di vé firmát un 
acuardi par formá un guvier provisori simulant in prospetive gnovis 
elezions, cuntun colp di man al cjape il podé e, dopo di vé fat sas- 
siná Madero e il vicepresident Pino Suarez, al inmanee une ditatu- 
re dispietade. La ditature huertiste e veve però di fà i conts cuntune 
aleance rivoluzionarie che e viodeve protagoniscj, dongje Carranza, 
Emiliano Zapata e Francisco (Pancho) Villa. Par finî, tal 1914, Huerta 
al scugnarà da lis demissions e là a paràsi tai Stàts Unîts. 

Dopo di lui si vierç un gnúf cjapitul de rivoluzion che e tache cu la 
convezion di Aguascalientes, une aleance programatiche che e viót 
protagoniscj Eulalio Gutiérrez, Emiliano Zapata e Pancho Villa. Ma 
al sarà Venustiano Carranza, cundut che declaràt fúr leg par vé ten- 
tât di meti impins une zonte, a vinci la partide. E je une fase che- 
ste che e viót la lote tra convenzionaliscj (Villa, Zapata, Gutiérrez) e 
costituzionaliscj (Carranza, Obregon). Chescj ultins a rivaran a cja- 
pà il podé e Venustiano Carranza al sarà nomenát president ai 14 di 
Avost dal 1914, un podé che, cu la rielezion dal 1917, al rive a man- 
tigní fin al 1920. Al e sot de só presidence che e sarà scrite (tal 1917) 
la gnove costituzion, une costituzion presidenzialiste e anticlericál. 
Une costituzion che “(...) e vierzeve idealmentri une gnove fase de 
storie dal país, par vie che e sostignive di fat il procés di istituziona- 
lizazion rivoluzionarie. La rivoluzion e deventave di fat l'event che 
al legjitimave chest procès, erede dal passât liberàl ma viodude tant 
che moment di discontinuitàt e di rifondazion che e veve di trasfor- 

mási in chel che il segretari di Carranza, Gerzayn Ugarte, al veve de- 

finit ‘il gnúf orizont de anime de nazion'” (La rivoluzione messica- 
na, p. 197). 

In chest orizont e vignive riformulade ancje la cuistion indigjene cul 

obietîf de integrazion dai autoctons. Al è sot de gnove costituzion 

che Carranza al sará elet president pal mandát 1917-1920 cul 98% 

dai vóts. 

Ma Zapata al invidave il popul a no fási incjantá di programs che a 

jerin destináts a restá su la cjarte e al contindeve che dai principis 

rivoluzionaris nol restave plui nuie. Di fat “la tiere no je stade distri- 
buide ai contadins, i contadins no son státs emancipáts, i indigjens 

no son státs redents.” (cit. ibidem, p. 204). 

Carranza nol podeve lassà in vite un opositór di chel nivel. Zapata al 

sarà sassinát ai 10 di Avril dal 1919, ma Carranza nol durará a lune. 
AI sarà copàt ancje lui juste un an dopo, ai 21 di Marg dal 1920. In 

chel an, une part impuartante dal esercit e aderìs al Plan de Agua 

Prieta, un program di rifondazion de democrazie che al scualificave 

Carranza e la só politiche. Une cjadude che no je casuál e li che den- 
tri si pues traviodi ancje la longa manus di Washington in linie cun 
ce che e sarà di li indenant la politiche di ingjerence yankee tai afàrs 
dai país latinoamericans e simpri di plui a nivel mondial. 

“La intransigjence di Carranza” — al scrîf Massimo De Giuseppe — “e 
veve favorît un veloc mudament di interès sul front dai ‘sonorés’ [i 
anticarranziscj] de bande dai Stàts Units, sonorés che a jerin cal- 
coláts esponents di un nazionalisim pragmatic che cun chei al jere 
plui sempliç di tratà.” (ibidem, p. 215). 

Par fini cuasi ducj i atórs di ché rivoluzion a finissin par jessi copàts: 
Madero (tal 1913), Zapata (tal 1919), Carranza (tal 1920), Villa Gal 
1923), Obregon (tal 1928). 

Ma il rivoc di Zapata nol murirá cun ché rivoluzion, la só figure e re- 
starà ancjemò par tant timp il pont di riferiment dal popul messican, 

massime pai indigjens, une figure di riferiment che tai agns Novante 
dal secul stát si tornarà a proponi, ma intune forme dal dut gnove. 
Za tai agns Setante dal Núfcent, juste in corispondence de gnove 
linie strategjiche de economie politiche capitaliste, si verifiche in 
Messic un fuart moviment di rivendicazion contadine. Ma al e juste 
a tacá de insurezion armade dal esercit zapatist dal 1994 intal Stât 
dal Chiapas e cul prin congrès nazionál indigjen che si tignarà dai 8 
ai 12 di Otubar dal 1996 a Citát dal Messic che si concretize une al- 
tre maniere di “fâ la rivoluzion”. Ali, in ché ocasion, i rapresentants 
di diviers grups indigjens a contestin il fat che no jerin ancjemò sta- 
dis aplicadis lis legs pes concessions des tieris aes comunitáts conta- 
dinis come che al jere stabilît de riforme. 

La rivoluzion neozapatiste e tache ai prins di Zenàr dal 1994 cu la 
ocupazion pacjifiche de bande dal EZLN, (fuarce indianiste e liber- 
tarie) di diviersis citàts inte regjon dal Chiapas (regjon abitade di 
popolazions indigjenis e calcolade la plui puare dal país). La da- 
te no je casual par vie che e je concomitante cu la firme dai acuar- 
dis dal NAFTA (North American Free Trade Agreement) tra il Messic, 
Canada e Stàts Unîts, un acuardi che al varès facilitàt il cumierg 
dai país siórs (massime i Stàts Units) e penalizát ancjemò di plui 
lis popolazions indigjenis contadinis dal Messic. Il president Carlos 
Salinas tant che rispueste a ché ocupazion al mandara l’esercit fe- 
derál, ma si cjatarà denant la resistence armade dal esercit zapatist — 
il scuintri al fasarà centenàrs di muarts — une resistence cussì fuarte 
che par finî il guvier al scugnarà cedi cuntun acuardi. Tal 1996, ancje 
cu la mediazion de Glesie, al vignarà firmàt a San Andrès un com- 
promès: il Stàt al concedeve une fuarte autonomie ae regjon e i di- 
rits consuetudinaris ae popolazion indigjene. In realtàt il guvier nol 
dismetarà mai lis ostilitàts. Cundut achest, buine part dal Chiapas al 
larà indenant, a distance di agns, a resisti e a autoaministràsi cun 
formis che a rapresentin une esperience uniche tal panorame poli- 
tic internazionál di vué. 


= 

La rivolte dal Chiapas si fonde sul teme de resistence indigjene, ma 

il moviment zapatist al intint integrási te lote di dut il popul messi- 
can.. in funzion antiimperialiste, antiglobaliste e cuintri dal neolibe- 
risim. Procediment, chel di dâ ai popui indigjens un puest inte “sto- 
rie comune de nazion messicane”, che al pues ancje jessi mâl inter- 
pretât, ven a stâi insuazât inte retoriche stataliste o manipolât des 

fuarcis filoimperialistis. La strategjie imperiâl di vuê e je simpri man- 
cul chê di frontà in maniere direte moviments e guviers “ostîi”, ma 

simpri di plui ché di saborá la division interne, il fruçonament e la 

cuintriposizion di comunitáts etnichis daûr dal postulát divide et im- 
pera. I esemplis no mancjin. Di resint o vin viodút la ambiguitát di 

un partit “indigjen” tant che il Pachakutik di Yaku Pérez!” (che fin a 

póc timp indaúr si clamave Carlos Pérez Guarambel) in Ecuador, un 

partit-cjaval di Troie che si definis “ecosocialist”, ma che di fat al da 

la sò poie a candidáts di diestre e a colps di Stát tant che chel che si 

à vùt in Bolivie e aes politichis indetadis di Washington. Altri esem- 
pli si lu à in Nicaragua cul Movimiento Renovador Sandinista (MRS) 
un partit di oposizion che si autoproclame di campe, ma che, in re- 
altát, al puarte indenant une politiche di diestre fintremai a vé vút, 
cu la poie dai Státs Units, une funzion intal tentatîf di colp di Stât dal 
2018 cuintri dal guvier sandinist (dal Frente Sandinista de Liberación 
Nacional) elet democratichementri. Ma no mancjin esemplis intal 
passât cu la manipolazion di minorancis (P'ús di grups etnics de ban- 
de des fuarcis di ocupazion americane intant de vuere dal Vietnam, 
par esempli) e in tancj fenomens di mistificazion o di invenzion me- 
diatiche, di provocazion e di ascarizazion, consecuence pratiche di 
ogni gjenar di colonialisim ma che vué, intal contest de vuere ibri- 
de, a cjatin une gnove dimension. Inte storie resinte agjenziis ame- 
ricanis tant che il NED (National! Endowment for Democracy) e la 
USAID (US Agency for International Development), in strente cola- 
borazion cu la CIA e i siei programs di Regime Change, si son ati- 
vàts vie pai agns par sticà o sostignî protestis e lotis cuintri dai gu- 

viers di campe. O vin i cás dai Uigúrs in Cine, dai Tartars in Russie, 
dai Miskitos in Nicaragua o, plui di resint, di setórs afrocubans mar- 
gjinalizâts de crisi economiche causade di cuasi sessante agns di blo- 
queo cuintri Cuba par opare dai Státs Units. 

Probleme complès che al à di jessi analizát volte par volte par no 
colá tal tramai imperiál. Dut cás, in chel laboratori politic che e je 
daúr a deventá la Americhe latine, situazions dal gjenar e tachin a 
jessi frontadis intune maniere gnove rispiet al passât. 


Par torná ae cuistion “Stát”, al e clár che, in ducj i cás, e reste insana- 
bile la contradizion tra storie “statonazionál” e lote indigjene. Cheste 
relazion cul Stát e pues jessi intindude e capide dome intun contest 
di fase e mediade daúr des contingjencis, ven a stái no finalizade in 
se ma in rapuart cu la lote antiimperialiste. 

“Vué, cul cúr indigjen, vere lidris de nazion messicane, cui indigjens 
al covente e al è pussibil meti adun un país gnúf e plui biel. Cence 
di lór nol esist futúr tant che nazion.” (declarazion zapatiste dal 1998, 
citade in La rébellion zapatiste, p. 190-191). 

In chel contest, ven a stái tal contest dai país dal mont tierç o cuart 
e in cualchi cás ancje secont, il valór di nazion o di patrie riferide a 
di un Stát nol a il stes sens, il stes valór e la stesse funzion di nazion 
e di patrie che o vin intal mont prin. Ancje se lis fuarcis imperiáls a 
fasin e a fasaran simpri di dut par ridusi, pleá e insuazá chei monts 
intun universalisim statualist di coc westfalian o postwestfalian fon- 
dament indispensabil pal sisteme economic e di control dominant. 
Jéróme Baschet al note ben trop che chest dopli riferiment, di une 
bande ae “patrie nazionál” messicane e di ché altre aes rivendica- 
zions dai popui indigjens, al vedi maraveát i simpatizants ocidentái 
dal zapatisim che a calcolin chauviniste ogni forme di nazionalisim: 
“C. il patriotisim nol a il stes sens pes nazions dominantis o par chés 
che, usadis come che a son a patî invasions e amputazions terito- 
riáls, a àn subît cheste dominazion. In Messic, il nazionalisim al è in 

sostance difensîf, antiamerican; al è la espression di un Stàt che al à 
simpri vút dificoltáts a esisti sot de ombre invadente dal so grant vi- 
cin dal Nord.” (ibidem, p. 262-263). 

Il neozapatisim dal EZLN al rapresente vué, tal panorame de Americhe 
latine, une des realtáts plui interessantis e no dome sul plan politic, 
ma ancje sul plan des strategjiis politico-militàrs e sul plan gjenerál 
di elaborazion teoriche. Il neozapatisim, cul integrá culturis preco- 
lombianis cun chés dal mont ocidentál, al met in evidence lis apori- 
is di chest ultin cirint di risolvilis no intune forme definitive e dog- 
matiche, ma cuntune azion che e ten daúr a di une realtát in movi- 
ment. Ce che te nestre culture moderne al ven dát par un fat di ve- 
retàt — progrès, modernitàt, universalisim — il zapatisim al indi indivi- 
due i aspiets contraditoris: “C...) il progrès al è denunziát in maniere 
clare tant che une mascare par scuindi la spoliazion dai teritoris in- 
dians e, in gjenar, tant che travistiment ilusori de vuere che il capita- 
lisim al puarte indenant cuintri de umanitát. “Lis spoliazions stravisti- 
dis di progrès a fasin part de vuere dal capitalisim cuintri de umani- 
tàt; a chest procès di espropriazion chei di là sù a dan il non pompós 
di progrès, sinonim di modernitàt'” (La rébellion zapatiste, p. 234). 
Pal zapatisim la ossession de “modernitàt” e puarte a vivi intune pro- 
iezion costante viers di un futúr idealizát invezit di valorizá lis espe- 
riencis de tradizion. La alternative a cheste ossession e je ché di sta- 
bilî un puint tra passât e avignî e di creà une “gnove modalitàt di 
futúr”. 

Luniversalisim ereditát dai Lums e vignút fúr di une filosofie euro- 
centriche, si fonde di fat su la vision di un om astrat che e dinee 
ogni forme di diversitát. Tacant di une critiche che e ricuarde la te- 
si di Horkheimer e Adorno su la “dialetiche dal iluminisim”, si no- 
te achi cemút che propit su la fonde di chel universalisim e nasse- 
ve une societát che e garantive i dirits individuái ma che e dineave 
il dirit ae diversitát, il dirit a jessi ce che si e a nivel individuál e a 
nivel di ogni singule comunitát. Intune societát dute incentrade sul 

principi dal vualivament, la identitàt de persone e disparìs dutun cu 
lis identitàts dai popui. 

La rivoluzion zapatiste e tache duncje de cuistion etniche, aspiet che 
un ciert marxisim dogmatic al calcole insignificante o fintremai re- 
azionarie. Il zapatisim, al contrari, le calcole centràl inte prospetive 
dal dirit ae autodeterminazion dai popui autoctons. I acuardis di San 
Andrès a decretavin “une gnove relazion tra i popui indigjens [di dut 
il Messic] e il Stât” su la fonde di ce che al jere za previodút de con- 
venzion 169 de Organizazion Internazionál dal Lavór (OIL), conven- 
zion za ratificade dal Messic. I zapatiscj a calcolin però che cheste 
bataie e pues vè fuarce dome se slargjade fintremai a ducj i popui 
dal mont. Lassum al è chel di rivà a “un mundo donde quepan mu- 
chos mundos” [un mont li che si cjatin tancj monts]. Cun di plui, la 
identitàt e ven viodude achì tant che un obiet in moviment, un pont 
di riferiment di une comunitàt che e mude tal timp ma, cun dut che 
e mude, e reste cu la cussience di se e si identifiche par se. Si sta- 
bilìs cussì che lis diferencis a fasin la ricjece dal mont e a son ele- 
ment di unitàt, di une unitàt inte diversitàt: “o sin compagns parce 
che o sin diferents”. Al è propit in cheste “articolazion des diferen- 
cis e de unitát, des logjichis globáls e des realtáts particolárs, [che] si 
cjate, cun ogni probabilitàt, une des proposizions plui fuartis dal za- 
patisim.” (ibidem, p. 292). 


Afriche 


Se il prin continent a jessi colonizát al è stàt la Americhe, Pultin a 
subí la ocupazion e il domini de bande des potencis europeanis al 
sarà la Afriche. Ma, intant che la Americhe e à paidît un colonialisim 
di popolament, la Afriche e sperimentarà une forme di colonialisim 
di sfrutament in cuasi dut il so teritori. Cun di fat il continent al sarà 
ocupát di colons blancs dome in “pigule” part. Esemplis di cheste 
forme coloniál, che o vin za citàt, a saran la Afriche dal Sud cun po- 

polazions vignudis massime de Olande; la Alzerie cu la ocupazion 

francese (li che la popolazion vignude dal continent si creolizarà tai 

Pieds-noirs) e lis tré coloniis lusitanis (Angola, Mozambic e Guinee- 

Bissau) cun colons vignúts dal Portugal. Ma i Pieds-noirs a saran 

ducj rimpatriâts de Alzerie a tacá dal 1962, dopo de indipendence di 

chel país, intant che, tes ex coloniis lusitanis, dopo dal procés di de- 

colonizazion dai agns 1974-1975, i blancs restáts a rapresentin aromai 

dome il 0,5% in Angola, il 0,2% in Mozambic e il 0,06% in 

Guinee-Bissau. 

Intun prin moment, ven a stái a tacá dal XV e fintremai ae fin dal 

XIX secul, infúr dai teritoris a Nord dal Sahara, la presince colonial 

si fermave su la cueste atlantiche cu la creazion di puarts di cumierg 

e di fuarts metúts adun dai portughés, dai francés, dai inglés e dai 

olandés. Di li la Europe e drenave prodots, massime aur, avoli, le- 

gnam, cafe e une fuarce lavór incjadenade che e lará a insiorá la 

economie europeane cuntune triangolazion che e viodeve lis colo- 
niis americanis pont de rivade dai scláfs e la Europe di bens colo- 
niâi. Lis náfs a partivin dai puarts europeans cun marcjanziis che a 
vignivin baratadis cun scláfs su lis cuestis africanis, scláfs di puartá 
in Americhe par jessi scambiáts cui prodots coloniái che a jerin tra- 
sferîts e comerciáts in Europe. 

Ma il colonialisim moderni al tache cu la spartizion dal continent 
neri decidude cu la conference di Berlin dal 1884-1885 e metude in 
pratiche cu la ocupazion dai siei teritoris. Ché africane e “dave di fat 
lûs verde pe spartizion de Afriche (...). Si e dispes ripetút che in ché 
sede a vedin decidút la spartizion de Afriche e fintremai la distribu- 
zion dal continent aes potencis europeanis. In realtát il Congres si 
limitave a stabilí cualis che a vevin di jessi lis modalitáts par lá inde- 
nant cu la ocupazion e pal rest si dedicará soredut a stabilî il prin- 
cipi dal libar cumierç intai bacins dai flums Congo e Niger.” (Gian 
Paolo Calchi Novati e Pierluigi Valsecchi, Africa: la Storia ritrova- 
ta, p. 196). 

Chel limit al sarà contravignút in curt. Il risultát di ché conference al 
sarà chel di vé creàt intune maniere artificial confins e Státs che pri- 
me no esistevin e che a finiran — dongje di dividi grups etnics, cul- 
turis, lenghis e tradizions — par invià un procès di sclapadure stori- 
che cul passát precoloniál, di censure culturál, ideologjiche e lingui- 
stiche che e je ancjemò daúr a condizioná chel continent. Il drame 
african, che al jere tacát cu la trate sclavistiche, al deventarà ancjemò 
plui mastin cul colonialisim de fin dal Votcent par dopo lá indenant 
cul neocolonialisim di vué. 

Di prionte, chest percors al vignive presentát tant che necessari par 
une Afriche piturade tant primitive e salvadie e che duncje e veve 
bisugne di un contribút dal mont “civilizàt”. 

Ce che no si dís e ce che nol ven fúr avonde, al e il fat che la Afriche 
precoloniál e à vút une storie une vore siore e une vore complesse, 
Une complessitát li che al risulte ancjemò dificil di penetrá par vie 
che a ducj i nivei al ven doprát un scheme interpretatif eurocentrát, 
a voltis ancje de bande di storics che a contestin cheste schemati- 
zazion. E je vere che a tacà dai agns Sessante dal Núfcent al è stàt 
metút adun un lavór impuartant de bande di studiós africans che a 
vevin ché di “tornà a imparonási” de lór storie. Ma al reste di capî se 
une formazion academiche dute ocidentál e pues dà i struments in- 
terpretatîfs juscj di une altre civiltát. 

Par esempli, la terminologjie doprade pe descrizion de storie africa- 
ne e ripropon tiermins tant che ream, imperi, Stàt e fintremai Stàt- 
nazion, che a án un significát che nol pues corispuindi ad in plen 
ae realtàt dai teritoris subsaharians. Afermà che te Afriche precolo- 
niâl o varessin vút “Státs e dispès fintremai Státs-nazion, ancje se lis 
lór fondis e lis lór regulis a jerin diferentis di chés dai Státs euro- 
peans in formazion a tacá dal XV secul” come che e fás Catherine 
Coquery-Vidrovitch in Petite histoire de l'Afrique (p. 57) al torne a 
instradá la interpretazion in chel etnocentrisim culturál di li che, a 
ogni rie, si cîr di vignî fùr par torná dentri te rie seguitive. Il tiermin 

Stàt al designe un sisteme politic centralizát intun teritori determinát 

e cul monopoli de fuarce legjitime, sisteme che si è svilupát intal ne- 
stri continent par definisi in maniere formál dome a tacá dal XVII 

secul. Un model doprát e imponút ancje tant che metri di civiltát par 

misurá chei altris popui. Nissune des carateristichis di chel model e 

je presinte tai “Státs” precoloniái africans. Al limit si varès di fevelà 

di struturis politichis no statuáls. Da rest e je propit cheste diversitát 

che e rapresente une reson di interes e un sburt par aprofondî la co- 
gnossince di altris univiers. 

Al vâl a dí, ché terminologjie eurocentrade no dome no rint i aspiets 

particolárs di chés realtáts ma e finis par strassomeá la storie africa- 
ne e ché di altris civiltáts. Cun di plui si à la impression che si vueli 

combati il prejudizi di une Afriche “primitive” cuntun altri prejudizi, 
al vál a dí cul lá a cirí te storie dal continent valórs che a rispuindin 

e che a corispuindin aes nestris categoriis mentáls. In cheste manie- 
re si finis no dome par otigní un efiet contrari, ma soredut si finis 
cul scancelá o savoltá chei valórs platáts inte culture e te realtát de 
Afriche tradizionál. Dut chest par fá justizie di posizions ideologji- 
chis che, ancjemò vué, a contindin che l’om african nol sarès “jen- 
trát avonde te storie” (viót Nicolas Sarkozy tal so discors di Dakar ai 
26 di Lui dal 2007: “Le drame de l'Afrique, c'est que l'homme africain 
n'est pas assez entré dans l'histoire" "), 

Par no colà intune comparazion abusive, invezit di rés e di reams, di 
imperadórs e di imperis, no saressial stât miór doprá i tiermins afri- 
cans, par dopo fánt une riflession comparative cu la nestre storie? Si 
da il cás che lis stessis considerazions si podaressin fá a nivel crono- 
storic a proposit de Europe, li che si fevele di Stát ancje cuant che 
chest nol jere ancjemò nassút o li che si fevele in mút indiferent di 
monarchiis ancje cuant che, par esempli te Ete di Mie, il re al jere 
dome un primus inter pares, o, ancjemò, li che si definissin cul tier- 
min di imperis realtáts “imperiáls” che a presentin struturis e naturis 
dal dut diferentis une di ché altre. Par dí che o varessin di vé une 

disposizion plui critiche tal lessic che o doprin e te interpretazion de 
realtát e de storie di chei altris popui ma o varessin ancje di vé la 
stesse disposizion e revision critiche tai confronts dal lessic e des in- 
terpretazions che o vin de nestre stesse storie e dal nestri passât. 
In Afriche, se di rés si pues fevelá si à di ricuardá che a voltis no son 
nancje di divignince ereditarie ma eletive e che par jessi elets a án 
di vé caratars particolárs daúr de tradizion. Dut al dipent de volon- 
tát di eletórs e di “intronizadórs” che a puedin refudá la só introni- 
zazion o detronizálu in ogni moment, a un tant che la lór influence 
e “rapresente un cuintripés impuartant par contrastá veleitáts di tira- 
nie e voiis di onipotence dal sovran.” (Olivier Blain, Les systèmes po- 
litiques en Afrique noire précoloniale, p. 1). 

In plui il sovran al veve di tigní cont dal paré di ministris che no je- 
rin di só nomine e ancje cu la volontát di une assemblee gjenerál 
che e rapresentave i sorecjáfs clanics e, dongje altris, i rapresentants 
religjós. 


Par ilustrá lis carateristichis politichis dai “reams” e dai “imperis” 
precoloniái, il storic african Cheikh Anta Diop al met in prin plan l'a- 
spiet origjinari di istituzions che al e dificil di paragoná cu lis cate- 
goriis dal mont ocidentál. I reams e i imperis a vevin dispès un ca- 
ratar costituzionál. Par esempli inte costituzion Mossi e in ché dal 
Cayor, ma la stesse robe e vál pal imperi dal Ghana e dal Mali, il 
Moro Naba (imperadór) al vignive sielzút di un coleç di eletórs for- 
mát di cuatri dignitaris e di un prin ministri. La costituzion dal Cayor 
e previodeve che il consei, cul assum di abilitá e di elei il Damel (il 
re), al veve di vé i rapresentants dai oms libars, chei dai oms di ca- 
ste, chei dai oms cence caste, i rapresentants dal clericát, i rapresen- 
tants dai Tieddos (soldáts e cortesans dal Damel) e i rapresentants 
dai sierfs de corone. 

Tal cás de costituzion Mossi, al scrîf Anta Diop: “Il consei, che si ri- 
unive par invistî il re, al esaminave, in realtàt, il gràt di legjitimitàt 

dai pretendents: no si tratave di une semplice elezion, chest tiermin 

al e abusîf par vie che il consei al scugnive designá chel che al veve 

dutis lis cualitáts necessariis par jessi nomenát e, duncje, no si leve 

daúr des preferencis ma daûr de tradizion.” (ZAfrique noire précol- 

oniale”, p. 65). 

Ancje il Mwene Kongo (il re dal Kongo) al veve di jessi elet, e a elei- 

lu a jerin i membris anzians dai dodis clans dal ream. 

| Podé temporàl e podé religjós a jerin i doi aspiets che cheste autori- 

| tât e tignive dongje. Al sarà dome cu la islamizazion che l’aspiet re- 
ligjôs e chel mondan si separin. Chest nol vùl dî che lis religjons tra- 
dizionàls a disparissin ma, al sucedeve che elements de tradizion au- 
toctone si misclicavin cu la gnove religjon. La stesse robe, mutatis 
mutandis, si sperimentarà cul cristianisim ma intune maniere plui 
conflituál. Di fat, la religjon dal islam no jentre in Afriche par mieg 
di un procès di colonizazion teritoriàl come che al sucedarà cu la co- 
lonizazion blancje che e à vút doprát ancje la religjon cristiane tant 
che mieç di supuart e di condizionament ideologjic in funzion 
colonialiste. 


Sul plan politic e etnic, i “imperis” africans precoloniài a jerin dispès 
struturàts intune forme che si pues definî federative li che i “reams” 
federàts a risultavin avonde autonoms. In altris càs invezit il teritori 
al jere dividút in provinciis rezudis di governadórs che — par esem- 
pli tal Songhai — a podevin jessi revocáts dal podé centràl in ogni 
moment. 


Un altri aspiet specific dai sistemis africans tradizionài — aspiet che 
pes cuistions locáls si è in part mantignút ancje in dì di vué — al è 
chel decisionál. Intant che i nestris sistemis deliberatîfs, fintremai de 
Grecie classiche, si fondavin su decisions cjapadis dar dal principi 
de maiorance, il mecanisim decisionál african si fonde su ché che e 
je stade definide la “palabre”, tiermin francés che si podarès tradusi 

cun “discori” o cun “cjacarade” intant che lis denominazions africa- 
nis a mudin daúr dai puescj: i Kóngo lu clamin mbogi (lúc di incu- 
intri dai paisans), in Afriche dal Sud lu clamin imbizo, in Ruanda ga- 
caca (justizie sul pràt), i Bisi Manianga (intal Sud-Ovest de Republiche 
Democratiche dal Congo) kinzonzi. 

Intai conseis, che di norme si riunivin sot dal arbul clamát juste 
apont l’arbul des “palabres” (arbre à palabres par francès, The 
Palaver Tree par inglés) o intun lúc destinát ai conseis (cjase des “pa- 
labres”), i membris de comunitát a discutevin fin cuant che ducj a 
fossin stàts dacuardi. La decision e veve di jessi condividude di ducj. 
In Ocident la idee di democrazie si fonde invezit sul concet di maio- 
rance e lis decisions a son cjapadis cence la pretese di convinci ducj 
cul resonament e cu lis peraulis. “I deliberadórs africans a van inve- 
zit daùr a dute une altre regule che si fonde su altris principis dal dut 
diferents. Il prin di chescj al è che ogni probleme al à une soluzion 
juste e une sole; la discussion e à duncje l'obietif di cjatàle: no di in- 
ventàle, ma di scuvierzile. I individuis a àn dome un pont di viste 
parziál e limitàt su la realtát: al è duncje cul confrontà lis opinions 
che si rive a planc a planc a disvelá la veretát. A tacá dal moment che 
cheste e ven fár, il dibatit si ferme; ogni discors seguitîf al sarès so- 
replui. La soluzion juste e je ché che e risulte la plui favorevule al 
ben de comunitàt: e duncje, ché decision, dal moment che e je stade 
stabilide, e a di meti adun dute la assemblee. Se un al ves ché di lá 
indenant a oponisi, al volarès dî che al à miór l’interès particolár, il 
so, di chel gjenerál; la só ustinazion e sarès une prove suficiente des 
sós intenzions malevulis.” (Emmanuel Terray, Le débat politique dans 
le royaume de l'Afrique de l'Ouest. Enjeux et formes, p. 728-729). 

La stesse concezion si le à tes comunitáts indigjenis de Americhe la- 
tine li che lis assembleis fatis daúr de tradizion a presentin la stesse 
metodiche par rivá a ché stesse finalitát. “Par cjapá lis decisions lis 
assembleis indigjenis a presentin une particolaritát operative che (...) 
lis diferenzie des assembleis politichis che o sin usáts. (...) il vêr 

une maiorance su di une minorance, ma di rivá a di une posizion 
che e vedi la unanimitàt dai consens.” (Pier Francesco Zarcone, La 
libertà e la terra, p. 169). 
Chest, che si pues definî a ducj i efiets un sisteme politic ma ancje 
une metodiche di risoluzion dai conflits sociài, il colonialisim, dutun 
cu la seguitive complicitát dai regjims vignúts fúr cu la indipenden- 
ce, al a pensát ben di eliminá o di ridusi a element residuál di une 
tradizion in vie di estinzion. 
“Intant dal colonialisim” — al scrîf Fweley Diangitukwa — “al è stât 
introdusút li des coloniis un gnúf sisteme di guvier e un sisteme ju- 
diziari di coc ocidentál. (...). Cuant che i país africans a án otignút 
la indipendence, i gnúfs dirigjents a son státs invidáts a copia la de- 
mocrazie ocidentál fondade su la rapresentance dal popul par mieç 
dai elets. Cu la introduzion dal dirit scrit e dal sisteme juridic oci- 
dentál al puest des istituzions tradizionáls, lis istituzions autoctonis 
a seguitarin a funzioná, ma a di un nivel jerarchic inferiór rispiet al 
gnúf dirit ocidentál, parce che lis gnovis élites africanis a disprese- 
avin la palabre e a vevin miór simiotá une jurisprudence prestade 
| dal Ocident” (La lointaine origine de la gouvernance en Afrique : 
l'arbre à palabres / The Distant Origin of African Governance: The 
Palaver Tree, p. 10). 
Chest sisteme di discussion e di soluzion civiche e varès vút di stiçâ 
un moment di riflession su lis aporiis e lis incongruencis dal nestri 
sisteme politic — plui finzion juridiche che forme di democrazie, cun 
chei limits che a jerin za státs segnaláts fintremai di Jean-Jacques 
Rousseau — che o vin la pretese di espuartá e di imponi in dut il 
mont magari in mút napoleonic o cu la menace di sanzions. 


| obietîf des assembleis indigjenis nol e chel di rivá a di une vitorie di 
| 
f 


Se la interpretazion storiche de Afriche e dal mont e patis di euro- 
centrisim, la nestre storie e patis dut câs dai prejudizis dal moderni- 
sim e di un evoluzionisim abusîf. 

Al reste il fat che la Afriche e à vút intal passât precoloniál une sto- 
rie lungje e complesse ma cun caratars propris che par tancj aspiets 
a son ancjemò di scuvierzi e di aprofondí. 


Une storie lungje e complesse 


Fà la cronistorie de Afriche precoloniál nol è un esercizi facil. Prin 
di dut si trate di un continent grant tré voltis chel european e che al 
a lassát une documentazion scrite de sò storie dome intune pigule 
part. Cun di plui la soreposizion di societàts cun formis e strutura- 
zions politichis diferentis sot di ogni profîl, logadis dispès une don- 
gje di ché altre, e zonte complessitát a complessitát. 

Ma dal moment che si scugne mantignî une semplificazion termino- 
logjiche, o podin dî che i prins “imperis” che si son formáts — dutun 
cui lôr “reams” — in ché part dal continent che i croniscj araps a cla- 
mavin bilal al-Sudan, ven a stái il país dai neris, si puedin datá fin- 
tremai dal cuart secul de nestre ete. Al è te part ocidentàl de Afriche 
subsahariane, in ché regjon tropicál a sud dal Sahara, che si sorepo- 
nin, intune maniere dinamiche, lis storiis di un concentrát di dina- 
stiis e di popui de Afriche nere. 


Il prin di chescj imperis — di chi indenant o doprarin i tiermins re, 
ream, imperadór, imperi, tant che “tiermins ombrene” — logát tra la 
Mauritanie e il Mali di cumò, e che al varà la massime espansion in- 
tal VIII secul, al sarà il Ghana (Wagadou che in mandé al val dî “tie- 
re des mandriis”). Localizazion, però — e la stesse robe e vál par al- 
tris realtàts — che e je une vore relative. Di fat, plui che di teritoris bi- 
sugnarès fevelà di zonis di influence cun confins no simpri ben pre- 
cisàts e soredut a gjeografie variabile. Cussì pòc precisàts che no si 
pues nancje fevelà di confins". Achi, lis civiltàts che a deventavin 
dominantis, plui che rispiet a di un spazi teritoriál, a esercitavin il lór 

Podé sui popui. Chestis civiltáts che a viodevin aleadis etniis dife- 
rentis (dispès organizadis in reams cuntune fuarte autonomie) a sa- 
ran lis protagonistis de storie africane. E intant che lis civiltáts si mo- 
vevin su di une trame li che si presentavin moments di fusion, di ale- 
ancis e di conflits tra popui diferents, la societàt e restave struturade 
in castis e si fondave su rapuarts interpersonái. 

1 prins a nomená il Ghana a saran i araps: al-Fazari lu nomene tal 
VIII secul e al-Bakri tal XI secul. 

Il Ghana, dopo di jessi stàt indebilît intun prin timp des incursions 
dai Berbars almoravidis, intal secul XI, al scugne sopuartà il domini 
dai Sosso, che di ream federát al devente, intai secui XII-XIII, indi- 
pendent. Il domini dai Sosso al sarà in realtàt di curte durade ma al 
segnarà la fin dal imperi dal Ghana. Al sarà il re Sudjata Keita, dal 
ream dal Mandé, dopo di vé batút l’esercit dai Sosso inte bataie di 
Kirinna tal 1235, a fondà un gnûf imperi: il Mali. Tor dal VII secul, il 
Mali al jere ancjemò dome un picul ream Mandinka o Mande cun- 
tun re che, tal XI secul, si jere convertit al Islam. Dopo che l'imperi 
dal Ghana si jere sdrumát, il cumierg transsaharian al passarà tes 
mans dal popul Mandè, popul che si zovave ancje des tieris fertilis 
bagnadis dal Niger, a un tant di slargjàsi e di prosperà. 

Limperi dal Mali al concuistarà centris impuartants tant che 
Tombouctou, Gao e Djenné. Dopo de só massime espansion e dal 
so massim sflandór, intal XIV secul, ancje chest imperi si sdrumarà 
intant che a saran i reams de cueste atlantiche a inricjisi e l'imperi 
dal Mali a pierdi la só fuarce a tacá dal secul XV. 

Propit cuant che la potence dal Mali e scomengave a là al mancul, i 
princips de dinastie Sonni dal Songhai che a deventin simpri plui 
fuarts, a fasin sintî la lór vocazion pe autonomie fintremai a trasfor- 
mási intun subiet in stàt di dominá la regjon. Ma al è cul re Sonni Ali 
(1464-1492) che il Songhai di picul ream che al jere al tache a do- 
minà dute la part centrál dal flum Niger intant che il Mali al finis cul 
dispari. La dinastie — islamizade fintremai dal an mil — e trasferìs 

alore la só capitàl a Gao, une citàt che si cjate su lis rivis dal Niger 
intune posizion plui favorevule pal cumierc transsaharian. 

Chescj imperis a jerin di fat confederazions di piçui reams concui- 
stàts, assimilàts o metàts adun ator di un ream che al finive par do- 
minàju e li che i rapuarts tra etniis o tra dinastiis a risultavin di un 
procès simpri in moviment. Al sucedeve cussì che pigui reams a po- 
devin cressi, cjapà la volte, distacási di chel dominant e fintremai 
fondá un gnúf imperi. 

Limperi Jolof (o Djolof), par esempli, che si cjatave intune part dal 
teritori dal Senegal di vué. Stant ae liende, al sarès stàt fondát dal 
Buurba (re dal Waalo) Ndiadiane Ndiaye tor dal XIII secul, intant 
che, tor dal 1350, si ingrandive fin a cjapà dentri il Cayor, il Baol, il 
Sine e il Saloum dongje di parts dal Futa-Toro e dal Bambuk. 

A tacà dal XV secul l'imperi Jolof al jentre in contat cui prins esplo- 
radôrs portughés e, daúr di lór, cun esploradórs e comerciants de 
Spagne e de France. 

A saran in particolár i contats cui portughés a stabilí lis primis in- 
fluencis dal mont european sul continent african: tal 1488 il princip 
dal Jolof, Jyeleen, esautorát di un altri pretendent ae corone, al larà 
in Portugal par domandá supuart al re e, cun ché di otigní trupis e 
jutoris par torná al podé, si convertissarà al cristianisim. 

I portughés si acuardarin cul princip e in cambi a domandarin la au- 
torizazion di meti adun un fuart ad ór dal flum Senegal. Il progjet al 
larà a mont, par vie che il princip Jyeleen al sarà sassinát intant dal 
so viaç che lu tornave a puartá in patrie. 

Tal 1549, Lelé Fouli Fak Ndiaye, ultin imperadór dal Jolof, al sará ba- 
tút e copàt dal esercit dal Cayor inte bataie di Danki. Di li i reams fe- 
deráts a tacaran a recuperá la lór indipendence a un tant che l'impe- 
ri dal Jolof al tornará ae só dimension origjinarie di ream. 

Par finí, intal XIX secul, il colonialisim francés al scomence a aneti 
un ae volte ducj i reams che si cjatavin intal Senegal di vué. Il ream 
di Jolof al sarà l’ultin a vignî anetút. 

La situazion storiche di cheste aree che e va de cueste atlantiche e 
sin al Ciad, e viót l'instreçäsi di civiltàts, di culturis e di dinastiis au- 
toctonis che si soreponin intal timp une cun ché altre, lassant ogni- 
dune la só olme te art, te forme sociál e politiche e in ché economi- 
che. Un teritori grant cuntune economie agrarie di sussistence, ma 
ancje, stant ae sô posizion particolár, basade sul cumierg cui popui 
transsaharians e, plui indenant, cui Stàts europeans che a tacavin a 
implantà puarts di cumierc juste su la cueste atlantiche e a stabilî 
acuardis cu lis popolazions autoctonis. 


Plui a Sud si cjatave l’imperi dal Grant Zimbabwe o Monomotapa — 
intun teritori che al corispuint al Zimbabwe e al Mozambic di vué e 
che al vara il so moment di plui grant lustri tai secui XV e XVI. 

Il Grant Zimbabwe al è un dai esemplis de inadeguatece dai tier- 
mins “ream” e “imperi” che o scugnin doprà in mancjance di altri. 
Cun di fat, “Il Monomotapa” — come che al scrîf a chest proposit 
Arnaud Tessier — “intal XVI secul nol presente nissune carateristiche 
che e permeti di dimostrà che si trate di un Stàt. Pal plui o podares- 
sin cualificálu tant che un 'miec Stát o tant che une confederazion 
di sorecjàfs parce che no jerin legs che a ordenavin la vite des dife- 
rentis comunitàts che lu componevin. Une vore dismolát sul plan 
politic, a rezi il Monomotapa a jerin i costums. No esistevin tassis e 
no si pues nancje fevelá di un vér esercit. Par fini al è il control so- 
ciàl, la pression permanente dal grup sul compuartament dai indivi- 
duis che e garantive la coesion de comunitát” (Ze Monomotapa au 
XVI siècle: Une société sans Etat, p. 101). 


Un altri imperi o ream impuartant al jere il Kongo (Ba-Kongo), che 
si cjatave intun teritori tra il Nord dal Angola di vué, la Republiche 
dal Congo, la estremitàt ocidentàl de Republiche democratiche dal 
Congo e une part dal Gabon. 

I portughés a pensavin che chel imperi al fos stàt fondât intal XII 


en 

secul ma, stant a ricercjis archeologjichis seguitivis, la só fondazion 
e rimontares fintremai al V o VI secul dopo di Crist. 

Par altris studiós, il ream al sarès il risultát di emigrazions seguiti- 
vis di popolazions Bantús intun teritori che al jere za ocupát de et- 
nie Baka. Une emigrazion cheste che e sarès lade indenant dal VII 
al XV secul. 

Dividút in castis, come dutis lis societáts tradizionáls, il Kongo al svi- 
luparà une economie fondade no dome su la agriculture, la cjace e 
l'arlevament, ma ancje sul cumierç dal ram, dal aur, dal avoli e su 
la manifature. Cheste ultime ativitát e jere opare di lavorents orga- 
nizáts e dividúts in corporazions. I mistîrs a jerin insegnáts in scue- 
lis che lis cuatri plui impuartantis a jerin: Kimpasi, Kinkimba, Buelo 
e Lemba. La organizazion politiche e viodeve al nivel plui alt une fi- 
gure sacralizade, il Mwene (il re). Il Mwene al vignive elet di un con- 
sei e al veve une dople funzion, politiche e religjose, carateristiche 
par altri comune a dutis lis societáts struturadis de Afriche subsaha- 
riane, une organizazion che e sará a pene morestade cul procés di 
islamizazion. 

Ma a mudá la storie di chel ream a saran i portughés cuant che, 
tor dal 1480 (il Kongo al jere alore rivát al so apogjeu), a vegnin in 
contat cul re Ntiu Nzinga Nkuwu intun incuintri storic li de capital 
Mbanza-Kongo. Contats pacjifics, intun prin timp, cun scambis di- 
plomatics e ativitáts di cumierc. 

A tacà dal 1490, cu la cristianizazion de famee regál, il re si fasarà 
batià cuntun non cristianizàt: Ndo Nzuawu (Dom Joáo). Ma cu la só 
muart, il consei dai eletórs al sielzè tant che sucessór Mpanzu, un dai 
siei fis che no si jere fat cristian. Cheste sielte e provocà la reazion 
dal fi plui grant Mvemba-a-Nzinga, princip cristian batiát cul non di 
Ndo Funsu (Alfonso), che, sostignút dai portughés, al rivarà a ribal- 
tá il fradi e, tal 1506, a deventá il setim re dal Kongo. 

“Viodint intal cristianisim un mieç par modernizà il país” — al scrif 
Patrick Eric Mampouya — “[Ndo Funsu] al stiçà la só comunitát a 

batiási e, cun ché di invià un procès di scolarizazion, al de acet ai 
jesuitis che a fondarin une scuele par sîscent arléfs. [Il Mwene] al 
mandà so fi Lukeni Lua Nzinga in Portugal, li che al deventarà il 
prin vescul african de storie de Glesie catoliche moderne cul non di 
Henrique.La capital dal país e sarà tornade a fà sù, ma cheste volte 
in piere e cuntun non gnúf, Sao Salvador. La aleance e la presince 
portughese si rinfuarci a un tant di trasformási intune dominazion.” 
(in Le royaume du Kongo ou l'histoire du peuple kóngo). 


A invelenà i rapuarts tra il ream dal Kongo e il Portugal e sarà la tra- 
te dai scláfs inte colonie dal Brasil inviade dai marcjadants portu- 
ghés, trate che e provocará un consecuent dispopolament dai terito- 
ris africans. A tacá de metàt dal Cinccent si assist cussi a di un inde- 
biliment seguitîf dal ream a un tant che tal 1571, cun dut che al re- 
starà ancjemò in pîts par altris doi secui, ancje se sotan, il Kongo al 
cole in maniere definitive sot dal domini dal Portugal. 


Ancje Burundi e Ruanda a àn vat une storie singolár. Tor dal XVI se- 
cul la etnie di arlevadórs Batutsi, une etnie di coc etiopioide, si sta- 
bilis in teritoris tradizionalmentri insedáts dai Bahutus, une popola- 
zion di agricultórs. Tra lis dôs etniis si forme un rapuart particolar li 
che il dàt etnic si sorepon a chel di caste — un aspiet che si à vút in- 
te storie antighe ancje di altris civiltàts: pensin par esempli ae fonda- 
zion di Rome che la só evoluzion storiche e à viodút il contribút et- 
nic cul incuintri dai Tities, dai Ramnes e dai Luceres. 

In Burundi, la etnie Batutsi e devente caste aristocratiche duncje do- 
minante su chés altris etniis. Cussì “I Bagantwa [nobii] e il re” — al 
scrif Jean Ziegler — “a partegnin in gjenar ae etnie etiope dai Batutsi. 
C.) [i informadôrs Barundi] a calcolin che i Baganza no dome a son 
part di une classe politiche e sociál, ma a son ancje une etnie dispar- 
| sè. Dopo di lôr a vegnin i Batutsi ‘ordenaris’ e sot di lôr ancjemò o 
vin une tierce classe cuntun statút sociál infim, i Bahima. I Bahima 

a son un segment pastorál, ancje lór di divignince etiope, duncje fúr 
dal univiers Bantù.” (Le pouvoir africain, p. 64-65). 

Batutsi e Bahima a fasin duncje part di une etnie etiopioide pastorál 
puartade di un procès emigratîf intun teritori li che a vivevin e li che 
a vivin ancjemò popolazions Bantús, i agricultórs Bahutu. 

Chest incuintri al à provocát un fenomen dal dut singolár: tal XVII 
secul cuant che i Batutsi si son instaláts cui lór arments intal Burundi 
a án cjapát intai confronts dai Bahutu une posizion dominante fon- 
dade no tant su aspiets di nature economiche o militàr, ma plui su 
elements di nature simboliche e fintremai misteriche. Ancjemo plui 
singolár la presince de etnie Batwa, popul pigmoit des grandis fo- 
restis che, cundut che logáts intune posizion di inferioritát rispiet ai 
Bahutu, a mantegnin cui Batutsi un rapuart particolár. 

“Tra i Baganwa [nobii] e i Batwa” — al scrîf ancjemò Jean Ziegler — “e 
esist une stranie aleance: i Batwa a son dai rúts sicaris al servizi dai 
princips. In cambi, i princips ju ametin intal lór ambient e ur acuar- 
din une ipotetiche protezion.” (ibidem, p. 65). 

La carateristiche dal ream dal Burundi, come ducj i reams di divi- 
gnince etiopioide, e je ché di jessi un ream migratori li che il re nol 
veve une residence fisse ma si moveve di un continui di un puest a 
di un altri. E, cun dut achest al rivave a dominà popui che si cjatavin 
in teritoris grandonons. “La regalitàt erante e rivave a stabilî une per- 
formance dal gjenar in Etiopie, tal Burundi, a Buha [tal Nord Ovest 
de Tanzanie], a Ankole [inte part sudocidentàl dal Uganda] e in altris 
bandis ancjemò: guviernà, dominà in maniere ecue un grant teritori 
cence nissune aministrazion sedentarie e stabile.” (ibidem, p. 51-52). 
Altris reams di ricuardà a son il Benin, il ream dai Igbo e dai Yoruba, 
intant che te Afriche centràl tra la republiche dal Congo e il Nord dal 
Angola, su lis rivis dal flum Zaire, a comparissin il ream di Lunda 
(XV = XVIII secul) cun popui di etnie Bantù e il ream di Luba (VII 
— XVI secul). 

Limperi Kitara, pituràt intun prin timp tant che un mît de tradizion 

orál, vuê al ven calcolát realtàt storiche: si cjatave te Afriche orientâl 
tra il XIV e il XV secul. Un dai reams plui antîcs al è stàt il ream di 
Aksum (o Axum), logát inte Afriche centriorientàl. Nassút tor dal IV 
secul prime di Crist, al à vút il so lustri tal prin secul de nestre ete. 
Par finî, il ream de Ftiopie, che al manten une continuitàt dinastiche 
cul ream di Aksum (che al finis intal IX secul), al resistarà fin al 1974 
cul Negus Hailé Selassié. 


Carateristichis dai popui te Afriche precoloniál 


“La plui part dai Státs che nus interessin” — al scrîf Emmanuel Terray 
- “a risultin di une aristocrazie vueririe che e domine comunitáts 
contadinis intun univiers li che o vin lenghis e culturis diferentis. 
Ore presint, cheste dominazion no je dispotiche: inte grande maio- 
rance dai cás, lis competencis dal podé, tai setórs li che chest al in- 
terven, a son definidis in maniere limitative, a voltis inte‘suaze di un 
pat esplicit. (...).. Ma o volarès insisti achì su di un altri pont; la enu- 
merazion che o ai fat disore e fàs subit viodi che dute une schirie di 
sferis de vite sociàl e sghinde la azion dal podé: la vite familiâr, lis 
aleancis matrimoniáls, i cults di famee, la justizie ordenarie, la pro- 
duzion dì par di, ancjetancj setórs li che un intervent dal Stàt plui 
che improibît al è impensabil. In altris peraulis, une volte che lis co- 
munitàts di país a àn adempît chei assums in fat di corvées, di tassis 
o di assistence militàr, a gjoldin di une autonomie une vore grande, 
e il Stàt al interferis dome da ràr intes ativitáts che a rapresentin l'es- 
senziàl de lór esistence di ogni dì.” (Le débat politique dans le royau- 
me de l'Afrique de l'Ouest. Enjeux et formes, p. 723-724). 


Cun di plui, intune societàt li che Pextrasensibil al à un puest prima- 


ri, il re al à la funzion impuartante di mantignî la armonie dentri de 
comunitàt e, dutun cui rapresentants de religjon tradizionàl, ancje 


vene 

une funzion che si podarès definî vitaliste e simboliche cul assum di 
stabilì e di mantignî i rapuarts cu lis fuarcis sorenaturàls dal 
univiers. 

“La islamizazion no cambiará nuie” — al scrîf Cheikh Anta Diop — “e 
cambiarà dome il pont di riferiment, tal sens che i princips, invezit 
di avalési dai sacerdots de tradizion [autoctone], a domandin cumò 
dal clericât musulman, dai marabúts che a pratichin la cabale orien- 
tâl e ur dan i gris-gris che a sigurin la vitorie.” (LAfrique noire préco- 
loniale, p. 64). 

E par altri, il re “(...) al à une funzion precise, un rúl determinát: al à 
di jessi chel che tal ream al a di vé plui fuarce vitál di ducj. Al e do- 
me cussi che al pues serví di intermediari cul univiers superiór, par- 
cè che cussi al è sacri e sant, a un tant di no provocá une roture, un 
savoltament catastrofic des fuarcis ontologjichis.” (ibidem, p. 64-65). 
Par esempli, il re dal Kongo, il Mwene Kongo (che i portughés a stra- 
vuelzevin in Manikongo) al veve prin di dut une autoritát sul plan re- 
ligjós, i siei podés sorenaturái i permetevin di vé un contat cui vons 
in chel altri mont. 


Lis causis dal sotsvilup 
e la só ambiguitát terminologjiche 


Inte Afriche precoloniál o vin, une dongje di ché altre, societáts pri- 
mitivis e acefalis di cjacadórs e racueidórs parmis di societáts agra- 
riis cuntune economie di sostentament e, ancjemò dongje, societáts 
cuntune fuarte struturazion politiche e sociál e une economie fonda- 
de soredut sul marcját e, se dal cás, fintremai su la rapine di comuni- 
tàts nemiis. Dut cás, il cumierg al puartave une cuantitát e une cuali- 
tât di bens che, scambiáts intai marcjáts di Tombouctou, di Djenné e 
di altris puescj ancjemò, a rapresentavin une ricjece impressionante. 
E alore, si domande Cheikh Anta Diop, parcè in Afriche no si aial 

vot chel procès di “cumulament primitif” che al puartarà in Europe 
al sisteme capitalist? 
“Al somee che al sedi il coletivisim african (...), la consecuente sigu- 
rece materiâl e morâl par ogni individui che al rint inutil, cuasi su- 
perflui, il cumulament des ricjecis ecessivis (...). La tesaurizazion, la 
usure, dutis lis formis di concentrazion esagjerade dai bens de ban- 
de dal individui, a son dome il rifles de angosse sociál, de incierte- 
ce dal doman (...). Al è, duncje, intune societát individualiste che si 
a la ipertrofie di un fenomen dal gjenar: al è ce che al è sucedút in 
| Ocident dulinvie de só storie.” (LAfrique noire précoloniale, p. 151. 
| In pratiche te Afriche precoloniál o sin ancjemò dentri dai sistemis 
economics che o vin viodút intal cjapitul dedicát al economicisim e 
| che a son definîts, un di reciprocitàt, chel altri di ridistribuzion. Di 
| consecuence, l'impat cul sisteme di marcját che al vignarà fúr cu la 
 rivade dal capitalisim european, pe Afriche al sarà traumatic. 


“Lis causis, par esempli, dal sotsvilup in Afriche” — al scriveve Roger 
Garaudy tal 1977 — “no si cjatin dentri de societát africane. A nas- 
sin dal rapuart di sfrutament esteriór.” (Pour un dialogue des civili- 
sations, p. 50). 


La Afriche, come darest une buine part di chel che al è stát definît il 
mont tierç, e vif une crisi economiche e politiche di li che no rive a 
vignî fúr. La diagnosi e la terapie di un tant a mudin daúr de prospe- 
| tive de analisi e daúr de ideologjie dal analist. La storiche Catherine 
| Coqueray-Vidrovitch si domande: “Ma parce i africans sono státs i ul- 
tinsa cognossi une economie di invistiments e di produzion?” (Petite 
histoire de l'Afrique, p. 21). Interogaúf che al fâs trasparî la vision 
economiciste che e domine il mont ocidentàl di vuè e li che il con- 
front al è viziát sul nassi di un dualisim mastin: “economie di sus- 
sistence cuintri economie di marcját”. Di fat, la afermazion che in 
Afriche o vin “societàts ruràls organizadis plui pe sussistence che pal 

profit, li che e ven dade la prioritàt al ecuilibri social (il consens) plu- 
itost che ae afermazion dal individui” (ibidem, p. 22), ise une consta- 
tazion neutre e inocente? No dal dut stant che, daùr di cheste impo- 
stazion prospetiche, e sarès la forme economiche di sussistence (lei 
“sotsvilupade”), dongje di fatórs obietîfs, la cause dai mài dal conti- 
nent african. Une rispueste le veve za dade Cheikh Anta Diop cuant 
che al meteve a confront il mút di viodi african cu la ideologjie e 
cul individualisim ocidentàl. Ma su la cuistion de “economie di sus- 
sistence” o podin discomodá ancje la etnologjie contemporanie e ci- 
tà lis peraulis di Pierre Clastres cuant che si domande: “(...) parce i 
oms di chestis societàts [primitivis] varessino di lavorà e di produsi 
di plui intant che tré o cuatri oris in dì di ativitát a bastaressin a si- 
gurà lis dibisugnis dal grup? (...) o podin ameti par cualificà la or- 
ganizazion economiche di chestis societàts la espression di econo- 
mie di sussistence dome se cun chel tiermin o intindin no un difiet, 
une incapacitàt inerente a chel sisteme sociàl e tecnologjiche, ma, al 
contrari, il refàt di un soreplui inutil, la volontàt di acuardá la ativi- 
tàt produtore ae sodisfazion des bisugnis. Nuie di plui.” (La société 
contre l'État, p. 166). 

Lis peraulis di Clastres si riferivin a une realtàt amerindie, ma il di- 
scors nol mude dal moment che ancje in altris bandis dal mont lis 
motivazions che a rezin la primitivitàt dai sistemis produtîfs a son 
lis stessis. Lis situazions dramatichis sul plan socioeconomic dai po- 
pui dal mont tierg no son di sigúr imputabilis a un supuest ritart tec- 
nologjic o metodologjic ma pluitost ae imposizion neocolonialiste di 
un sisteme economic di marcját a nivel globál dut centrát sul profit 
e duncje antagonist al modus operandi tradizionál che al integrave 
ambient, struturis sociáls, culturis, in funzion de vite de comunitát e 
dal om. A gjavá il pan di bocje ai popui “sotsvilupáts” nol e il “sotsvi- 
lup” ma il nestri ipersvilup. Il pés dal neocolonialisim su lis econo- 
miis dal mont tierg no dome al condizione e al impuaris chel mont 
cu la rapine des sós risorsis, ma soredut al fische lis fondis stessis 

di chel mont e i siei rapuarts tradizionái. Lis campagnis disvueda- 
dis cun consecuente desertificazion di grancj teritoris, la urbaniza- 
zion di un gnúf proletariát cuntune cressite de miserie, il dislidrisa- 
ment culturál e spirituál, il consecuent svilup di une criminalitát de- 
wentade aromai endemiche, a son i risultáts, no dal “sotsvilup”, ma 
dai proces dal sisteme di marcját e dai diktats de dutrine neolibe- 
riste che il mont prin, par miec des sós istituzions (Fonts Monetari 
Internazionál e Bancje Mondial), al indete a nivel global. 


Tant e tant, cun dut di chestis evidencis, intal stes mont african o vin 
wós che a insistin simpri e ancjemò su lis “causis endogjenis” dal sot- 
svilup dal continent neri. 
Axelle Kabou e je stade la prime africane — cuntun libri dal 1991 — a 
savoltà fúr par fúr la prospetive di leture dai “mái” de Afriche post- 
coloniál. Par jê, la colpe e je dute dal “tradizionalisim”, dal refút, real 
o supuest, che lom african al mostre tai confronts dal progrès e dal 
razionalisim. Pont di viste che al marche ancjemò une volte la in- 
fluence ideologjiche ocidentál su di une buine part de élite intele- 
mål africane. 
“No si pues fà di mancul di jessi impressionáts dal acaniment che i 
africans a mostrin tal refudá il metodi, la organizazion.” — e scríf la 
autore — “A stracin lis lôr pocjis risorsis, a sabotin dut ce che al po- 
darès funzioná in maniere indurante pal ben di tancj. A detestin la 
| coerence, la trasparence, il rigór. A ogni nivel (...) e ven dade in ma- 
_ niére sistematiche la preference al bricolage, ae improvisazion, ae 
navigazion a viste. E, in cás di grancj problemis, no si previót nuie 
altri che sperà che al vegni un intervent di fûr, calcolât pal rest tant 
che un at storic dovút.” (Er si l'Afrique refusait le développement, p. 
23). E plui indenant: “il refút dal progres [dal om african] si discove, 
si scuvierg sot dai vistîts elegants o sot dal grant boubou dal tradi- 
-zionalist...” (ibidem, p. 27). 
Là di là de rapresentazion mitologjiche e dispès dogmatiche dal 

“progrès”, leit motiv dal om unidimensionál che si respire in dut il li- 
bri, la autore no met in lús i mecanisims di domini politic e di im- 
posizion economiche dal prin mont che a stan daúr des “no sieltis” 
africanis, naturalmentri cu la complicitàt di une oligarchie compra- 
dora. E se par cás si citin, no ur ven dát cuissà ce pés. La cuistion e 
je dute voltade su di une supueste mancjance di volontàt, di creativi- 
tàt dal african che Axelle Kabou (camerunese) e piture tant che viti- 
mist, un pitoc simpri in spiete di un jutori che al vegni di für. 

Al note il scritór Emongo Lomomba: “Ce fasie la autore de agression 
colonialiste e de sotanance neocolonialiste, des ideologjiis egjemo- 
nichis e dai mecanisims internazionài che a servissin par perpetuális 
in Afriche? Si disarès che ce che i impuarte e je dome une robe: la 
Afriche e je sotsvilupade e il refút dal svilup al è causát de tradizion. 
Cun di plui la autore no fronte di nissune bande la cuistion dal svi- 
lup che jê e calcole tant che un ideal sovran e che e prossume uni- 
versàl (par dimostrálu nus propon la esperience gjaponese), cussì no 
fâs nuie altri che riproponi la vision dualiste di une Afriche primiti- 
ve, salvadie, cence storie e cence nancje scriture, sotanade dal pa- 
ganisim e dal pinsîr magjic, cence democrazie e sotsvilupade.” (in 
Résistance, dissidence, tradition en Afrique). 

Tal 1977, fevelant di un svilup dome economic, Roger Garaudy al no- 
tave: “Cheste definizion dal svilup si fonde sul postulát che une cres- 
site economiche al è l’unic criteri par calcolà ogni forme di vite so- 
ciâl, e li che cheste cressite e je definide dome sul plan cuantitatîf, là 
di là di ogni finalitàt umane, dome daúr de sole eficacitát tecniche, 
ancje se distrutive, e de só organizazion sociàl, ancje se opressive e 
alienante.” (Pour un dialogue des civilisations, p. 47). 

Intai agns Sessante, a notà la ambiguitàt de nozion di svilup a saran 
i teorics de “teologjie de liberazion” che e varà une grande influence 
massime in Americhe latine. Simpri Roger Garaudy al note che “an- 
cje cuant che no si definis il svilup a tacá di criteris dome economics 
(tant che il Prodot Nazionál Spore) (...) ancje cuant che par svilup si 

intint un svilup sociál globál (cun dimensions economichis, sociáls, 
politichis, culturáls), si intint simpri une integrazion ai valórs di cres- 
site ocidentái. Cumò, il fat capitàl al è chel di cjapà cussience di che- 
ste veretát che te realtàt storiche di vué e je fondamentäl: il sotsvilup 
dal mont tierç al e un sotprodot dal svilup dai grancj país capitalisci. 
Al indi e la consecuence necessarie: la dinamiche proprie ae econo- 
mie capitaliste e tint a creá un centri e une perifarie, e tint a creá la 
ricjece par un e la miserie par chel altri.” (ibidem, p. 235). 


La creazion e la funzion dai Stàts inte Afriche decolonizade 
e i tentatifs dal panafricanisim 


“La decolonizazion e segne dome un moment anomic intal sisteme di 
domini planetari metút adun dal capitàl finanziari multinazionâl" 


Jean Ziegler, Le pouvoir africain 


La decolonizazion de Afriche, ancje cul contribùt di politics e inte- 
letuài autoctons, invezit di puartà a di une liberazion dai popui afri- 
cans, e à rapresentàt, pal plui, une forme di transizion di un colonia- 
lisim diret intun neocolonialisim mediát di une oligarchie nere for- 
made tes scuelis ocidentàls. 

I politics protagoniscj dal procès di indipendence africane, cundut 
des lór diferencis sul plan ideologjic, a àn in comun la difese dal sta- 
tualisim e la asse par dut ce che al è etnic che la lór interpretazion 
- fale cualchi inteletuál tant che Cheikh Anta Diop che al calcolave 
ogni etnie une nazion — e sune di çoc ocidentàl. 

Par esempli, Léopold Sédar Senghor e Mamadou Dia, “a insedin la 
lór tesi intune concezion subietiviste dal Stát, intant che Cheikh Anta 
Diop al assimile la nozion di etnie a ché di nazion. C.) [I prins doi] 
si inspirin ae definizion di nazion di Ernest Renan (..) la idee che la 
nazion senegalese e je une costruzion perpetue (Senghor, 1971) C.) 

[par Mamadou Dia] la nazion e je un moviment perpetui, une co- 
struzion no finide e une vocazion coletive. (Dia, 1960). Par lui, la na- 
zion, lontan di jessi statiche, definitive, e je pluitost une costruzion 
seguitive.” (Paul Diédhiou, Les intellectuels sénégalais et la question 
des identités ethniques au Sénégal, p. 6-7). 

Ma la cuistion etniche insuazade intun contest che nol è plui tradi- 
zionál e piert il so sens origjinari stant che buine part dai leams cu 
lis struturis economichis e sociáls precoloniáls e sarà dispès dopra- 
de in funzion manipoladorie de bande dai politics pai lór interés ele- 
toraliscj par mantignî o rinfuarcî il lór podé e chel des classis che a 
vivevin e che a vivin sot de protezion e a pro des fuarcis imperiali- 
stis. E je propite cheste realtát che e rapresente une des causis des 
tensions interetnichis in di di vué. 

“Lis tensions a deventin plui vivis” — al scrîf Eric Bordessoule — 
“cuant che ciertis etniis a pretindin di vé une posizion dominante. 
Par esempli in Kenya, la egjemonie Kikuyu, legjitimade de funzion 
che e à vút intant de rivolte antibritaniche dai Mau Mau, e je stade 
contestade dai sucessórs di Kenyatta. Daniel arap Moi al à favorît il 
popul Kelenjin, che al è plui une costruzion etniche di circostance 
che un grup minoritari” (L'État-nation en Afrique subsabarienne, 
un modèle en crise? p. 6). 

Chel etnic al e l'aspiet plui comples de realtàt africane e che vué si 
pues lei traviers dal prisme linguistic. 


La fase neocolonialiste. 
Lenghis, socialisim african e cuistion etniche 


Formáts intes scuelis e universitáts dal mont ocidentál, i leaders in- 
dipendentiscj de Afriche subsahariane no podevin fá nuie altri che 
imbragá il model statualist blanc e fà acet des frontieris za segnadis. 
“Cun frontieris segnadis dai colonizadórs in dispresit des realtáts 

etnichis, il model dal Stât-nazion aial un avignî in Afriche subsaha- 
riane?” — si domande Éric Bordessoule, par dási subite dopo une ri- 
spueste ma che e finis par colá in bande dal obieúf. E al va indenant: 
“Di fat, tribuî ae ereditàt coloniál la fragjilitât dai Státs africans di cu- 
mo al risulte di une vision masse manichee. La mancjance di une ve- 
re democrazie, la situazion di crisi economiche e sociál, a rapresen- 
tin cence altri lis causis profondis de destabilizazion dal Stát” (L'État- 
nation en Afrique subsabarienne, un modele en crise?). 

Se e je vere che la division dal continent cun struturis aministrati- 
vis e politichis ocidentáls no je la sole cause dai conflits interetnics 
sclopáts vie par dut il secul passát, no si à di dismenteá che il Stát, 
propit pe só carateristiche e pe só funzion, nol fâs nuie altri che 
sejafoiá i popui cu lis lór identitáts, cu la lór culture e lis lór lenghis. 
Struture statuál e leadership dai Státs africans a son funzionái ae po- 
litiche neocoloniál che e va indenant a rapiná il continent. In ché si- 
tuazion la cuistion etniche e je calcolade une roste pal procès di sta- 
tualizazion funzionál ae politiche neocoloniâl, di ché altre, lis etni- 
is, se dal cás, a coventin manipoladis e dopradis in funzion sedi dal 
domini di une oligarchie autoctone par mantignîsi al podé, sedi des 
potencis metropolitanis che chés oligarchiis a doprin e cun chés a 
mantegnin rapuarts e acuardis economics, militàrs e politics. 


O stazarìn daurman cemût che i popui africans a son daúr a frontà 
i problemis che ancjemò a fasin roste a une vere indipendence: achì 
la cuistion linguistiche. 


La cuistion de lenghe in Ghana 
Il dibatiment su la cuistion linguistiche che si jere davuelt li dal par- 


lament ghanés ai 25 di Otubar dal 1961 al evidenzie l'impasse li che 
si cjatin lis societáts africanis postcoloniáls. Une part dai rapresentan- 

ts e sint che e covente individuade une lenghe che e sedi, dut intun, 
autoctone e rapresentative di une “nazion” tant che il Ghana. Doi ele- 
ments che, a colp, a comparissin contraditoris: une nazion (lei Stán 
impastanade di une potence foreste, vude in ereditát cussi come che 
eje, ni plui ni mancul, e un puzzle eteroclit di popui autoctons che 
la gnove classe dirigjente e cir di meti adun doprant principis ociden- 
tài e tocs di africanitát, e pant dute la complessitát de situazion. Intal 
Ghana, par chel che al inten la cuistion linguistiche, si cirarà di indi- 
viduá une lenghe autoctone che e puedi jessi rapresentative dal te- 
ritori. Cheste lenghe intun prin moment e ven individuade tal akan. 
“Il parlament al stime che la lenghe akan e varès di jessi insegna- 
de in dutis lis scuelis dal Ghana” (cussì il deputàt Asafo-Agyiei) e K. 
Asante-Sakyi che al zonte: “No isal vignút il moment pal Ghana, a 
chest pont dal so svilup, di sielzi une des sós lenghis e di pandile a 
nivel nazionál? Vino di lá indenant a fevelá lenghis forestis a cjase 
nestre, intai lúcs publics, intes assembleis, e a doprá interpretis par 
tradusi lis nestris peraulis par fevelá cui nestris parincj e amis.” (i in- 
tervents a son citáts di Martin Verlet in Langue et pouvoir au Ghana 
sous Nkrumab). 

Posizion che e sarà poiade dal deputàt C.E. Donkoh: “(.) o vin di 
adotà lakan tant che lenghe nazionál [.... Chest nol impedirà ae int 
di fevelà par dagbani o par cualsisei altre lenghe; ma cussì o podarìn 
edificà une nazion.”. 

Edificâ une “nazion”. Ma di ce nazion si tratie e cun cuái criteris? 

In chel dibatit parlamentàr storic a saran i stes politics che a sostigni- 
vin la sielte di une lenghe rapresentative de “africanitàt” a stazá i cri- 
teris e a esprimi i prins distinguo. Cussì K. Asante-Sakyi, dopo di vé 
sostignút che “pal Ghana al jere vignút il moment... di sielzi une des 
sôs lenghis”, al finis cul precisà che nol voleve dí “che l'akan al vedi 
di sostituî l'inglès. Chest ultin al lara indenant a esisti tant che /enghe 
di lavór uficiál. Al restarà il strument des nestris relazions comerciáls 
internazionáls. La promozion de unitàt africane e larà indenant par 

inglés; in efiets se o fevelin cuntun etiop par akan nus rispuindarà 
par amaric e chest nus oblearà a vé di doprá un interprete: il progrès 
pe unitàt africane al sarà ritardát. L'inglés al à il statút di lenghe inter- 
nazionál e al lara indenant a vélu ancjem par un grum di timp.”. 
Cun chest resonament circolár si finis par stabilî che lenghe pes rela- 
zions internazionáls, lenghe pes relazions interafricanis e lenghe pes 
relazions internis e risulte la stesse, ven a stái la lenghe dal paron des 
coloniis che e je juste ché dal domini mondiál “ancjem par un grum 
di timp”. 

E duncje pas dopo pas, l'entusiasim par ché che e varès vút di jessi 
une rivoluzion de politiche linguistiche — la sielte di une lenghe par 
une “nazion”, ma che di fat no esist — e jere destinade a ritirási sot dai 
colps di argoments “realistics”. 

Par fini, il deputát E. Ago Ackam al à bon zúc par contestá di plan- 
te für la propueste: “Cheste mozion” — al contint — “e à di jessi riti- 
rade o refudade parce che se e ves di jessi adotade si tratarès di un 
test prejudiziál e ostil intai confronts dai popui di divignince Ga e 
Adangbe cussi come tai confronts dai popui di altris regjons che a di- 
sponin di lenghis sioris e scritis.”. 

La zirevolte no podeve jessi miór interpretade. 

Ma al è ancjemò un altri argoment che si zonte aes osservazions di 
nature politiche e ai aspiets pratics, e a son i argoments che a tocjin 
il domini de cognossince moderne, ven a stài dut ce che al tocje la 
espression dal savé sul plan de sience e de tecnologjie. 

E sarà la segretarie di Stát pe educazion, Susanna Al Hassan, che e 
tirarà fúr, dongje des contestazions precedentis, chés cuistions che 
in realtàt, in plui des resons pragmatichis, a tocjin aspiets che a son 
di ordin paradigmatic. “C...) La dificoltàt plui grande” — e contindarà 
la segretarie di Stàt — “e je inerente ae stesse lenghe akan, par vie 
de só struture e dal so contignút e par vie che, come chés altris len- 
ghis ghanesis, e je mál adatade pes esigjencis de aree tecnologji- 
che moderne. Lis sós ideis — e di consecuence il so vocabolari — a son 

inadeguadis par esprimi lis bisugnis e lis cundizions dal mont moder- 
ni, in particolár par dut ce che al tocje lis cuistions sientifichis, tecni- 
chis e economichis."Y O ai marcát in corsîf lis parts plui significativis. 
Largoment al pues someá pratic e sensát, li che in realtàt al è dome 
speciós e falsát dal prejudizi dominant e ocidentalocentric. Tra l'al- 
tri Susanna Al Hassan no fás che riproponi la argomentazion dai co- 
lonizadórs francés che a dividevin lis lenghis daúr di un supuest ni- 
vel evolutîf e a calcolavin lis lenghis indoeuropeanis tant che chés 
plui evoludis. Par lór la imposizion dal francés al vignive fat, un, pal 
interès dai colonizáts stant che al jere un miec par rivá ae civiltát e, 
doi, parce che lis lenghis africanis (calcoladis dialets) no jerin in stát 
di veicolá concets di une cierte complessitát o, par esempli, la termi- 
nologjie sientifiche. 

Se o vin ché di fermási su chest ultin cantin e acetá ché impostazion 
dal probleme o podin constatá che la lenghe gjaponese o ché corea- 
ne, prime che Gjapon e Coree a metessin in vore un procés di “mo- 
dernizazion”, a jerin antant “inadeguadis” di chés africanis. Nol è che 
il Gjapon dal periodi Meiji o la Coree a tacá dai prins dal Núfcent 
a vedin bandonát lis lôr lenghis autoctonis par cjapà sù l'inglês o il 
francés. Lis án adatadis e a án insiorát il lór lessic. No si vúl achi so- 
stignî chei esemplis, la vere cuistion e je une altre. Za la argomenta- 
zion che e divít lis lenghis in chés che a án i caratars par esprimi la 
“modernitàt” e chés di fat “sotsvilupadis” e duncje “inadeguadis” al è 
ingjanós e discriminatori, ma e je propite cheste impostazion ideolo- 
gjiche a meti in lús la speciositát di un savé dut incentrát sul domini 
tecnologjic. Il svilup dal savé metút adun in Ocident daúr dal so pa- 
radigme al è dome un dai tancj múts di frontà la cognossince ma che 
l'Ocident al vùl imponi e impedî ogni altri inúf, ogni altre metodiche 
e ogni altri model gnoseologjic. Ogni tradizion e segne un percors 
particolâr, une diversitát che e varès di insiorá il savé, ma che pe lo- 
gjiche dominante no je amissibile parce che pericolose, plui pericolo- 
se di ogni azion politiche. Parcè che lis lenghis no son un mút come 

un altri par esprimi la stesse robe, ma, tant che espression imediade 
di une culture e di une filosofie, a son un mút diferent di esplorá il 
mont, daúr di paradigmis altris. E cheste diference e impedis il proces 
di uniformazion dal mont daúr dai detams ocidentái. 


Intal Ghana postcoloniál il dibatit parlamentár su la cuistion linguisti- 
che - dongje di jessi stát dut teoric, al è ancje il prin e Pultin de serie 
- nol cjatarà une sintesi normative ma al sarà dome un assum di bui- 
ne volontát de bande dal guvier che si impegnave a “incoragjá il svi- 
lup di dutis lis lenghis nazionáls plui impuartantis in mût che dutis a 
vedin lis stessis pussibilitàts di rivà a une cundizion in stàt di incres- 
si lis sós pussibilitàts di jessi sielzude tant che lenghe nazionál [ma 
di cuale nazion?] cuant che al vignarà il moment di cjapà une deci- 
sion dal gjenar.”. 

La veretát e je che il parlament no si ocupa plui de cuistion, l'inglés 
al restará la lenghe uficiál di chel Stát e insegnade in maniere obliga- 
torie in dutis lis scuelis. 


Là di là dal dibatit parlamentár che o vin a pene citát, il Convention 
People Party (CPP) il parút di Kwame Nkrumah teoric de vie africa- 
ne al socialisim, intal so XI congrès, che si jere davuelt a Kumasi tal 
més di Lui dal 1962, al frontave la cuistion des lenghis “nazionáls” 
in cheste maniere. Cul paragraf 151 de cjarte fondative si declarave 
che: “Intal mont di vué, la industrializazion e il progrès tecnic a di- 
pendin in grande part de cognossince detaiade di une o plui lenghis 
principáls a nivel internazionál. Di ché altre bande, il svilup de cul- 
ture africane al finirès par fermási se nol fos fondát su la buine cun- 
dizion e su la comprension des lenghis nazionáls. Par une nazion 
indipendente la robe plui naturál e je ché di stiçà Pús di une lenghe 
nazionál in stát di esprimi il vér spirt, lis ideis e lis aspirazions dal so 
popul. Rivá a chest ideál al è un obietîf di lunc tiermin. Cun ché di 
rivà a chel obietîf tal lunc tiermin, il partît e il guvier a proponin di 

fà in mút che lis lenghis ghanesis a deventin materiis di studi com- 
plementàr intes scuelis secondariis e intes universitàts, dongje des 
lenghis classichis e modernis.”. 

E cul paragraf 152 si diseve che: “La difese de culture e des istituzions 
tradizionáls e je leade a strent cul ús des lenghis nazionáls.”. 

“Chest test al è riveladór di un mút di fà prudent, intrigát e cencena- 
dôr.” — al scrîf Martin Verlet — “E ven dade prioritàt ae industrializa- 
zion e al progrès tecnic e si identifiche il procedi de liberazion na- 
zionál cu la modernizazion. Par insedási tal universál si scugne acetà 
i dominis linguistics cussì come che a son stàts istituîts intai rapuarts 
internazionài. La istituzion di une lenghe africane tant che lenghe na- 
zionál e ven rimandade tal timp. (...). Si prospete cussi une dicotomie 
tra il svilup che al è assimilát al progres e al universal, e la culture che 
si identifiche cu la tradizion e cui particolarisims. (...). L'inglés, lenghe 
de dominazion coloniàl e dal nazionalisim politic, al ven jevàt sù tant 
che element costitutîf dal Stàt, tant che veicul pe emancipazion eco- 
nomiche.” (Langue et pouvoir au Ghana sous Nkrumab, p. 69). 

La cuistion de lenghe e je leade a fuart ae cuistion etniche che la in- 
teletualitàt e la classe politiche de gnove Afriche e fronte cuntune 
cierte aprension. Formade tes scuelis ocidentàls ché classe e calcole 
i fenomens identitaris tant che risultums di un mont arcaic. 


La cuistion de lenghe in Senegal 


In Senegal, ex colonie francese, li che o vin un vincjesiet lenghis 
nazionáls, il 40% de popolazion e je di etnie Wolof, il 26% di etnie 
Pulaar, il 10,5% Serer e il 9,8% Mandinka. La lenghe wolof e je però 
fevelade dal 85% de popolazion, ma la lenghe uficiál e reste ancjemò 
vuê il francés. Cheste sielte politiche al è il risultât di une leadership 
postcoloniál che e veve in Léopold Sédar Senghor (president dal 
Senegal dal 1960 al 1980) il so rapresentant plui innomenát. Poete, 

scritór, academic di France, Senghor al postulave un Stát unitari sul 
model francés e duncje aviers a ogni concession etniciste. Dut il 
contrari di altris inteletuái tant che il storic Cheikh Anta Diop che 
al ritignive linsegnament des siencis intune lenghe foreste [tal câs 
specific il francés] “un disvantac pal student [li che invezit] Senghor 
al militarà pal ús dal francés calcolát tant che lenghe ‘neutre’. C...) par 
lui, la sielte di une lenghe nazionál e provocarès conflits etnics o 
linguistics.” (Paul Diédhiou, Les intellectuels sénégalais et la question 
des identités ethniques au Sénégal, p. 2). 

La posizion di Senghor, dut câs, no mancjave di doplece e di con- 
tradizions. Prime ancjemò de indipendence, o sin intal 1937, intant 
de conference di Dakar, denant dal governadór gjenerál de AOF 
(Afriche Ocidentál Francese) al fase un discors cuintri de assimila- 
zion e a pro di ché Négritude che al jere cun Aimé Cesaire un dai 
teorics e li che al sostignive un “tornà aes risultivis, aes lenghis ne- 
gro-africanis. Chest fat al denote la ambiguitàt di Senghor e al per- 
met (...) di viodi che a esistin doi Senghor: l’inteletuàl (prime dal so 
assum inte politiche) e il politic.” (ibidem, p. 7). 

Ma che ché dal Senghor ante-politic e fos dome une declarazion di 
principis lu dimostre il fat che vie par dute la só lungje cariere di pre- 
sident (1960-1980) al rivuart des lenghis e des cuistions etnichis al 
postulará simpri il contrari di ce che al veve vút declarát in ché con- 
ference di Dakar deventant il plui vivarós difensór dal francés tant 
che lenghe uficiâl dal Stát, come che si pues viodi fintremai dal prin 
articul de costituzion senegalese, metude adun tal 1963, li che si sta- 
bilis che il francés al e la sole lenghe uficiál. 

Cheste mancjance di atenzion e la inesistence di une politiche lin- 
guistiche e provocará in Senegal la reazion di une part impuartante 
dal mont inteletuál. Personalitáts tant che Majoumouth Diop, Pathé 
Diagne e il storic Cheikh Anta Diop a laran indenant a domandá che 
lis lenghis autoctonis a fossin insegnadis a scuele. 

Cheikh Anta Diop al sarà chel che al ecuiparara la nazion ae etnie e 


318 Indipendence / Fabian Ros 


che al prospetarà une soluzion federaliste al puest di chel Stát cen- 
tralizát sielzút dal partit unic e che al spiegle la posizion di un gu- 
vier che al lassará in dismentie lis vincjesiet lenghis autoctonis di 
chel país. 

La figure di Senghor politic e je simpri stade associade a ché dal 
Senghor poete, umanist stimát e osanát dai francés (i ultins agns de 
só vite ju passarà a Verson in Normandie), a un tant di platá la real- 
tàt di un regjim repressif che no si faseve scrupul di doprà menacis, 
preson e torture cuintri dai dissidents. 

Intal més di Mai dal 1968 a Dakar e sclope une rivolte che e puar- 
te i students a ocupà la Universitàt. Lis resons a son di ordin econo- 
mic — une riforme che e à sbassát il numar des borsis di studi — ma 
la contestazion e cjape subit une plee politiche cuintri de oligarchie 
dominante. Vot agns dopo de indipendence, il Senegal al risulte an- 
cjemò sotan di un colonialisim francés a ducj i nivei: aministratif, po- 
litic, economic e culturàl. La mobilitazion si trasforme intune conte- 
stazion anticapitaliste e antineocoloniál, duncje essenzialmentri cu- 
intri de France e sui manifescj Senghor al ven acusát di “jessi un so- 
tan dal imperialisim francés”. Il fat che Senghor al fasi apel aes tru- 
pis dal esercit francés stanziadis a Dakar par protezi l’aeropuart e la 
centrâl eletriche e che al mantegni par dut il timp de crisi un contat 
permanent cu la ambassade di France al dimostre la só complicitát 
cu lis smiris neocoloniáls di chel país. 


La repression dal moviment e sarà brutàl. Ai 29 di Mai il campus al 
ven cjapât di assalt de polizie, la bataie e fasarà un muart e desenis 
di feríts. I students senegalés a saran internàts intune struture militár, 
chei forescj rimpatriáts. E stant che dongje dai students a jerin mobi- 
litàts ancje i sindacáts dai lavoradórs, la tatiche di Senghor e sarà ché 
di reprimi i prins e cirî di medià cui seconts. 

Intai agns Setante, su la onde contestative, si svilupe un moviment 
cultural, il Front Culturel, che si caraterize pal fat di doprà e di va- 

lorizá lis lenghis africanis. Leterature, teatri e recitazions poetichis a 
saran dopradis par fà oposizion. 

Si à dut cás di dí che su la cuistion linguistiche i organisims uficiái a 
vevin vút frontát il probleme fintremai dal 1968, ma simpri e dome 
a nivel teoric e cun pócs risultáts pratics e soredut cul intindiment e 
cun soluzions che a calcolavin lis lenghis autoctonis simpri e in ogni 
mût subalternis al francés. 


Cussi un decret dal 1968 (prime azion su chest cantin dal Stát sene- 
galés) al codificave sis lenghis nazionáls: il diola, il pulaar, il man- 
dinka, il serer, il soninke e il wolof. Ma chest decret, cun altris segui- 
tîfs, al veve dome ché di precisà regulis gramaticáls e ortografichis 
di chés lenghis. Plui indenant a chestis sîs si indi zonteran altris sedis 
rivant a un totàl di vincjedós su lis vincjesiet che a componin la to- 
talitàt dal patrimoni linguistic senegalés. Cul titul II, articul 22 come 
4 de Costituzion dal 2001 si decrete che: “C..) dutis lis istituzions na- 
zionáls, publichis o privadis, a àn il dové di alfabetizà i lór membris 
e di partecipá al sfuarg nazionál di alfabetizazion intune des gran- 
dis lenghis nazionàls.”. 


Intai agns seguitîfs a vignaran daúr altris disposizions pe introdu- 
zion des lenghis autoctonis intai curricula scolastics (2005) e si zon- 
taran altris tescj legjislatifs, progjets e programs a pro di chest procès 
(2016-2017), ma par finî al restarà cuasi dut su la cjarte. 

E no cate la bondance legjislative, la lenghe uficiál e restarà ché fran- 
cese e chés che a son clamadis, no cence un tic di ironie, “lenghis 
nazionáls” a restin, in cualchi maniere, strument di alfabetizazion o 
cuvierte ideologjiche par scuindi la realtàt dai fats. 


“Inte politiche linguistiche e ven fùr une costante che e va indenant 
intal nestri paîs fintremai de indipendence: il Senegal si calcole e si 
è simpri calcolàt tant che un paîs francofon. Politiche che si materia- 

lize cuntune disposizion (...) che e fás dal francés la lenghe uficiàl 
dal país fintremai dai agns Sessante e li che lis tantis riformis costi- 
tuzionáls no mancjavin di torná a scrivi cheste disposizion tant che 
un dogme imutabil.” (Ousseynou Beye, La politique linguistique du 
Sénégal, d'hier à aujourd'hui). 


Une continuitât che e à lis sôs lidrîs intal periodi colonial cuant 
che tal 1945, de bande de aministrazion francese de AOF (Afrique 
Orientale Française), si decretave che l’insegnament primari al veve 
“tant che obietîf essenziál chel di influí su la popolazion africane cun 
ché di direzi e di acelerà la lór evoluzion e che chest insegnament al 
veve di jessi fat dome par francés.”. 

Un discors paternalist concretizàt cuntun sisteme punitîf. La meto- 
diche doprade par fà jentrà cun fuarce la lenghe tes cussiencis e tal 
cerviel dai “no-evolùts” africans e jere ché dal “simbul”, une pratiche 
umiliante za sperimentade tes scuelis de Bretagne, de Alsazie, de 
Ocitanie o di inaltrò. Chei arléfs che, ancje vie pe ricreazion, a ves- 
sin vút fevelát par breton o intes altris lenghis “taiadis” dal esagon (e 
intes coloniis a vessin fevelát, par esempli, par wolof o in altris len- 
ghis africanis) a saressin státs segnáts e segnaláts cul “simbul”. Chest 
simbul — che in Bretagne al consisteve intun cucul, intun toc di len 
o in altri ancjemò — che il colpevul al veve di tignî in man, al jere 
la marche di infamie par vè dopràt une lenghe proibide. La uniche 
maniere par liberàsi di chest “simbul” al jere chel di cjatà un com- 
pagn di scuele che al ves doprát ancje lui ché lenghe e consegnájal. 
In Bretagne, al ultin restàt di cheste cjadene i varessin picjàt ator dal 
cuel une lavagne cun su scrit “Je parle Breton”. 

Tal Benin la pratiche e jere ché di picjà un vues di animál ator dal 
cuel dal malintopàt. Cheste usance e veve cussì un dopli efiet, chel 
di censurà une lenghe e di trasformà i scuelàrs in spions e in infams. 

La cuistion de lenghe te Tanzanie di Nyerere 


Julius Kambarage Nyerere (1922-1999) al e il campion de indipen- 
dence dal Tanganika e, dopo di jessi deventát il so prin president tal 
1962, lu riunifiche cun Zanzibar par formá tal 1964 la Republiche di 
Tanzanie. Nyerere, cun ché di sormontà l’inglés tant che lenghe ufi- 
ciál, al stabilis la couficialitàt dal kiswahili (o swahili, peraule che e 
diven dal arap sawabili che al vùl dí “de cueste”) cu la lenghe colo- 
niàl. In cheste maniere la Tanzanie e devente il prin paîs african a 
adotà une lenghe autoctone tant che lenghe veicolàr. Cheste sielte e 
ven fate dutun cul procès di unificazion e di standardizazion di ché 
lenghe, procès che al seguite a là indenant intes mans dal Institute of 
Swabili Research! de Universitàt di Dar es Salaam e cul Consei na- 
zionál pal swahili, Baraza la Kiswabili la Taifa (BAKITA), un orga- 
nisim uficiàl dal Stàt che al à tant che assum chel di meti adun po- 
litiche linguistiche e ricercje sociolinguistiche sul teritori, dongje di 
jessi un organisim regoladór de lenghe swahili a nivel internazionál. 
La intenzion inte fase postcoloniál e jere ché di sostituî l’inglés cun- 
tune lenghe africane e di fàle deventà “lenghe nazionál”. La opera- 
zion che e sune tant che un model di indipendence e di liberazion 
linguistiche di fat no je cence ambiguitàt par vie che e impon une 
lenghe inte suaze di un Stàt artificiàl creàt sul model european e 
che al siere parentri grups etnics variàts che a passin ancje i confins 
di chel Stàt. I Masai, par esempli, si cjatin ancje in Kenya e, cumò, 
un confin che nol esisteve te Afriche precoloniál, ju separe. Duncje 
la operazion di swahilizazion e à ché di sormontà e di contrastà lis 
diferencis etnichis e di unificà il “país” daúr des logjichis dal mont 
ocidentàl. 

Cun di plui, al contrari di ce che si podarès pensá, la sielte dal 
kiswahili tant che lenghe veicolàr e di insegnament, prime in 
Tanganika e dopo in Tanzanie, no je tacade cu la indipendence. La 
sielte e jere stade fate za ai timps dal colonialisim. 

Colonie todescje dal 1885 al 1918 cul non di Deutsch-Ostafrika (che 
e tignive dentri Burundi, Ruanda e Tanganika), il teritori al viode- 
ve za la presince di une /ingua franca, il kiswahili, doprade pal cu- 
mierc, lenghe scrite cui caratars araps, che de cueste e rivave tes tie- 
ris indentri. Fin dal XVIII secul, il kiswahili al jere une lenghe une 
vore difondude a un tant che la aministrazion coloniál — al contrari 
di ce che al sucedeve intes coloniis inglesis, francesis o portughesis 
— e decidará, par resons pratichis ma ancje par evità procès di “acul- 
turazion”, di doprále tant che lenghe di insegnament e tant che len- 
ghe veicolár sul teritori. Se la aministrazion laiche no veve scrupui 
in cheste sielte, i missionaris cristians (massime chei des congrega- 
zions luteranis) intun prin moment a fasaran resistence par vie che il 
kiswahili al jere calcolát, fintremai dal so aspiet grafic, la lenghe dai 
musulmans. Une resistence dut cás di curte durade stant che la co- 
gnossince dal kiswahili e jere la cundizion necessarie par cjatà un 
lavór li de aministrazion coloniál, il risi al sarès stàt chel di viodi di- 
svuedadis lis scuelis des missions de bande dai scuelárs che a vares- 
sin vút miór frecuentá chés dal guvier. Une volte fat bon acet a ché 
lenghe africane, i missionaris no si limitaran però al so insegnament, 
ma a fasaran ancje un grant lavór di inricjiment e di svilup cul inse- 
riment di gnúfs tiermins in stàt di esprimi gnúfs concets. Intal 1850, 
il missionari Ludwig Krampf, al metarà dongje la prime gramatiche 
e il prin dizionari kiswahili scrit intal alfabet latin. 

Cussì, “Sul tacà de colonizazion si viót la volontát di unificà par mieg 
di une lenghe comune chest grant teritori che al jere un mosaic di 
lenghis e di culturis dificil di controlà.” (Aude Chanson, Le kiswabili: 
une politique linguistique d'exception au Tanganyika, p. 57). 

Di fat, inte Afriche orientál todescje, li che si podevin contá fintre- 
mai cent e vincj etniis diferentis, si assistará a di une swahilizazion 
dal teritori. 

Cheste politiche no si fermarà cu la fin de prime vuere mondiál ma 
e larà indenant ancje cuant che i teritoris coloniái todescs a passaran 

prime sot de tutele des Societát des Nazions e subite dopo sot de 
aministrazion britaniche. Lis gnovis aministrazions no mudaran nuie 
in fat di lenghis. E lis missions cristianis a laran indenant cul procès 
di alfabetizazion e di insegnament in kiswahili cun ché di evitá chel 
procès di “aculturazion” che si diseve, ven a stái un procès che al 
varès fat pierdi la culture origjinarie di chei popui e la lôr identi- 
tât. “La scuele e jere spes percepide tant che un lúc li che si pierde- 
ve la culture africane e che e slontanave i scuelàrs dal ordin tradi- 
zionál — un procès che i missionaris a vevin ché di evità — la scola- 
rizazion in lenghe mari e veve duncje l’obietîf di limitá la acultura- 
zion par miec de creazion di un leam fuart tra i colonizáts e i mis- 
sionaris.” (ibidem, p. 51). 

Il cás dal Tanganika al deventarà cussi emblematic e ecezionál in- 
tal cuadri coloniál. Di fat al sarà la prime colonie li che une lenghe 
africane e ven doprade tant che lenghe uficiál e li che ché lenghe e 
vignive di fat doprade tant che un mieç di domini cence scugnî in- 
segná ae popolazion colonizade une lenghe dai blancs. Lis motiva- 
zions a jerin pratichis e a rispuindevin a di une precise strategjie co- 
loniál. “In efiets” — e scrif Aude Chanson — “cualchidun al veve póre 
che la paronance de lenghe dal colon e podés deventá une ‘arme’ 
tes mans dai colonizáts. In Tanganika si cjatará cussi un compromes 
li che, di une bande, lis élites a jerin istruidis intune lenghe colonial 
- prime il todesc e po dopo l’inglés — e il rest de popolazion in len- 
ghe africane.” (Ibidem, p. 59). 

Cheste politiche linguistiche, ven a stài la promozion de bande dai 
colonizadórs di une lenghe africane tant che lenghe veicolár di un 
teritori, e rapresente il scjalin fondamentál par inviá un procès di sta- 
tualizazion e la creazion di une “identitàt nazionál” li di une popo- 
lazion variade sul plan etnic e sul plan linguistic. Il risultàt nol è nu- 
ie diferent di ce che si varà in chés altris coloniis africanis, la uni- 
che diference e je la ilusion che il câs de Tanzanie al sedi lesit di 
un procès autocton e autodiret, ven a stài dal dut african a pro dai 

africans. La lenghe africane, in chest cás il kiswahili, al finìs par vé 
la funzion cuasi di une “lenghe neocoloniál” stant che, propit parcè 
che uniche lenghe statualizade, e finìs par scjafoià chés altris lenghis 
e chés altris etniis intun teritori variàt e complès che al à cjatàt une 
union pustice dome par mieç dal colonialisim. 

Il ricognossiment de lenghe swahili e la swahilizazion dal teritori a 
son doi procés diferents, se il prin al è cence altri positif, il secont al 
va intune direzion contrarie, parcè che no si è plui denant di un ri- 
cognossiment ma denant di une ascarizazion linguistiche par vie che 
une lenghe africane e je achì doprade in funzion censorie tai con- 
fronts di dutis chés altris lenghis di chel teritori te stesse maniere che 
al sucét in chés altris coloniis africanis li che la lenghe uficiál si cja- 
te a jessi il francés, l’inglés o il portughés. 


Vué in Tanzanie si è stabilide une situazion li che il kiswahili, 
lenghe uficiál dal Stàt come l’inglés, al ven dopràt tant che lenghe 
uficiâl a ducj i nivei de societát ma li che lis lenghis “locáls” si cjatin 
intun posizion di censure (la lec e proibìs, par esempli, programs 
radiofonics che no sedin in swahili o in inglés). Ma, paradossalmentri, 
svilups seguitîfs a son riváts a penalizà ancje il swahili. Di fat, “.) 
par vie dai svolts politics dai agns Setante e ancjemò di plui a tacà 
dai agns Novante dal Núfcent” — al scrîf Nathaniel Gernez inte só 
analisi linguistiche fate tal vilac di Lulanzi — “il stabilîsi di un sisteme 
scolastic dut par swahili nol à podút viodi la lús lassant cussì puest al 
inglés tant che lenghe di insegnament a nivel secondari e superiór. La 
resinte moltiplicazion des scuelis secondariis li che l’insegnament si 
fas par inglés e li che la promozion e je condizionade de paronance 
che si a di ché lenghe, e veicole la ideologjie linguistiche che si è 
formade tal ambient urban par mieg di un model diglossic swahili/ 
inglés che al destabilize la diglossie precedente che si veve tai país 
di campagne tra hehe [une des lenghis locáls] e swahili. Intant che 
si valorize l'inglês tant che lenghe di studi e di lustri al puest dal 

swahili, calcolant chest ultin dome une lenghe de cuotidianitát o 
ancje tant che prime lenghe, si tás des lenghis locáls o si lis confinin 
pal ús privát. La scuele secondarie, vetór di cheste rapresentazion, 
e provoche malcontent e resistencis intes zonis ruráls.” (Langues 
locales et idéologie linguistique dominante (Tanzanie), p. 135). 


La cuistion de lenghe in Kenya 


“Se o cognossés dutis lis lenghis dal mont ma no cognossés la vuestre 
lenghe mari o la lenghe de vuestre culture al vil dî che o sês sotans. Ma, 
se o cognossés la vuestre lenghe mari o la lenghe de vuestre culture e che 
a ché o zontais ancje chés altris lengbis dal mont o sês autonoms.” 


Ngúgú wa Thiong'o 


Il Kenya a tac dal 1963, ven a stài a tacá de só indipendence, al à 
modificát la só politiche linguistiche promovint il swahili ma cence 
che chest al deventás lenghe insegnade in forme obligatorie, intant 
che l'inglês al restave lenghe di riferiment e valorizade dal Stát a ducj 
i nivei. Al è dome a tacá dal 1984 che ancje il swahili al sarà inse- 
gnát in forme obligatorie e cu la gnove costituzion dal 2010 lenghe 
uficiàl dongje dal inglés. L'articul 7 de Costituzion (lenghe nazionál, 
uficiál e altris lenghis) al previót il kiswahili tant che lenghe nazionál 
de Republiche e al contint che lis lenghis uficiáls a son il kiswahili e 
l'inglés e che il Stàt al promóf e al tutele la diversitát linguistiche dal 
popul dal Kenya dongje di promovi lûs e il svilup des lenghis autoc- 
tonis, il lengaç kenyan dai segns, il braille, lis altris formis di comu- 
nicazion e lis tecnologjiis di supuart par personis cun disabilitàts. 

Come tal cás de vicine Tanzanie, a saran chés altris lenghis dal país, 
feveladis fintremai di cuarantedós etniis (tant che i Kikuyu, la etnie 
plui numerose, i Luhyia, i Lui, i Kalenjin, i Kamba, i Kisii, i Mijikenda, 
i Somali, i Turkana e i Masai) che si cjatin intune situazion di 


326 Indipendence / Fabian Ros 


minorizazion, massime tal ambient urban, ancje se a van indenanta 
resisti a nivel rurál. 

Mudaments in chest sens a son ancje státs stiçâts de pression di or- 
ganisims internazionái e in chescj ultins agns a son stadis metudis 
adun iniziativis a pro di chés altris lenghis dal Kenya. Tal 2018 il 
Kenya Institute of Curriculum Development (KICD) al à aprovát il 
svilup di materiái pedagogjics in cuatri lenghis (kikuyu, kikamba, 
dholuo e ekegusii) e il gnúf program cuadri scolastic al ricognos il 
Kenya tant che une comunitát multietniche. Cun chest program la 
“lenghe mari” e sarà insegnade de scuele materne fintremai al tierç 
an di scolarizazion. Cu lis ultimis disposizions in materie di insegna- 
ment un student al pues decidi di studiá une des disevot lenghis au- 
toctonis previodudis e chest fintremai tes scuelis superiórs. Lis dise- 
vot lenghis a includin Pabasuba, il turkana, il somali, il pokomo, il 
maragoli, il kitubheta, il kidigo, il kiitharaka, il giriama, il bukusu, il 
borana, il kamba, il dholuo, il kikuyu, il kalenjin, l'ekegusii, il chi- 
duruma e il maa. 


Il “socialisim african” 


La plui grande part dai país e dai partîts africans che a àn cjapát il 
podé intant de indipendence a án puartát indenant une politiche 
che si proclame socialiste. La plui grande part, fale cualchi paîs tant 
che, par esempli, la Cueste di Avoli che e à sielzút une politiche di 
stamp liberist, si declararà nominalmentri “socialiste”. Che e sedi la 
Alzerie di Ben Bella, la Tanzanie di Nyerere, il Ghana di Nkrumah o 
il Senegal di Senghor, ducj chei país a vevin calcolát che la Afriche 
e podeve vé un avignî e un svilup economic dome par mieg di une 
impostazion socialiste. Ma se di socialisim si trate, si trate di un so- 
cialisim cu lis sós specificitàts a un tant di no jessi ricognossút dai te- 
orics e ideolics marxiscj e che cualchidun al calcole mistificadór, un 

tradiment dal pinsîr marxist-leninist e un mît. 

Ancje se il “socialisim african” nol varà une s6 elaborazion teoriche, 

i siei riferiments si cjatin però inlidrisáts inte tradizion, reál o mitiza- 
de, des societáts africanis precoloniáls. 

Là di là di formulazions astratis e dispès fumosis che ogni cjaf di Stat 

african al à podút dá dal socialisim, si pues concludi cun Bernard 

Charles: “Disin che ducj i partidants des diviersis viis africanis a son 

dacuardi tal constatá che il socialisim in Afriche in realtát no si lu 

viót di nissune bade e che pal plui la só elaborazion dotrinál e je du- 
te di fà o ben no je ancjemò concludude. (...). A son tancj chei che a 

àn ché di instaurá ‘par prin un socialisim pratic e uman cence preo- 
cupási di grandis teoriis che dispès a risultaran superadis dai timps”” 
(Le socialisme africain, mythes et réalités, p. 861). 

Cussì ogni Stât indipendent al esprimarà une divierse concezion *so- 

cialiste”, ma cuntun trat comun: un leam cun chés tradizions comu- 

nitaristis de Afriche precoloniál, il refút gjeneralizát dal materialisim 

marxist dutun cul refút de lote di classe. 

Al scrivarà ancjemò Bernard Charles: “(...) altris dirigjents africans (se 

no ducj) a son dacuardi cul leader senegalés [Senghor] cuant che al 

refude in maniere categoriche la lote di classe e il materialisim atei- 

stic, ven a stái doi elements fondamentái dal socialisim marxist.” Gbi- 

dem, p. 866). 

Il refút dal marxisim classic, intai soi aspiets materialiscj e ateis, al 

sarà un pont condividút di ducj i protagoniscj de bataie pe indipen- 
dence africane, di Nkrumah a Sekou Touré, di Nyerere a Senghor, 
dal alzerin Ben Bella al malian Seydou Badian Kouyaté. 

Ben Bella al declararà: “Dome une robe o domandìn, che nus lassin 

il nestri Diu, il nestri Allah! A part chest o sin pronts a là ancje plui 
inlà di ogni socialisim sientific; lu ai dit a Fidel Castro... Baste che i 
ateis no nus oblein a adotá il lór ateisim... il nestri país nol è fat cus- 
si”, Ancjem il prin ministri de Republiche de Guinee, Kouyaté: “Il 
socialisim african al ricognòs la spiritualitàt come une part dal om.”. 


+ 

Fintremai a Senghor: “O sin par un socialisim democratic che al vúl 
integrà i valòrs spirituài.”. Intant che il malian Mobido Keita al con- 
tindeve: “Il socialisim che si vueli o no, cualis che a sedin lis sfuma- 
duris che al cjape daúr des realtàts dal país, daúr dal temperament 
dai popui, al è la miòr espression dal umanisim e de fradilance tra 
i oms.”. Ma cence par chel aderî ae ideologjie atee che e je daúr. (lis 
citazions a son rigjavadis di Le socialisme africain, mythes et réalités). 
Par altri, e come che o vin viodút a proposit de Americhe latine, pro- 
pit par vie dai contribùts che a vegnin cumò dal disveàsi dai po- 
pui precolombians e precoloniài, la teorie socialiste e je daùr a mu- 
dá aspiets e caratars, e no dome sul cantin filosofic e de spirituali- 
tàt, ma, massime in Americhe, ancje su la cuistion nazionalitarie e 
su la cuistion dal Stàt. 

Cheste realtàt e spiegle juste la fase storiche dai procès di liberazion 
“nazionál”, un moment di cressite che si è vude cuant che la cuistion 
dal mont tierç e je stade metude al centri dal dibatit e de riflession 
politiche a nivel internazionál. In chei agns in Afriche si podeve fe- 
velá di une tierce vie che si oponeve di une bande al capitalisim e di 
ché altre a di un marxisim-leninisim acalin e dogmatic. La Afriche in 
chel moment e voleve sperimentá chel che al sarà nomenát, a tuart 
o a reson, il “socialisim african”. 

Par Pierre Kanouté no si tratarès di adatá il socialisim ae Afriche ma 
pluitost di “modernizá il coletivisim tradizionál intal rispiet dai ne- 
stris valórs umans e spirituái cjapant ispirazion des tecnichis di chei 
altris.” (in Voies africaines du socialisme, p. 28). 

Sul plan economic, la idee e jere ché di implantá il socialisim su lis 
struturis comunitariis precoloniáls, su lis comunitáts di vilaç e su la 
solidarietát consuetudinarie. Tal 1965 Bernard Charles al podeve an- 
cjemò scrivi: “Il probleme de apropriazion dai miegs di produzion 
in chest moment no ven tirade fùr dai dirigjents africans par vie che 
a constatin, dutun cun Sekou Touré, che in Afriche no esist la pro- 
prietàt individual de tiere; la tiere e je di proprietát coletive dai vilags 

[e duncje]: ‘no si puedin coletivizà bens che a son bens comuns"!”. 
La inesistence de proprietát privade de tiere inte Afriche precolo- 
niál al e un cantin sostignút dai studiós che si son ocupáts de cui- 
stion, ma che al ven contestát dal antropolic francés Alain Testar”. 
Testart di fat al contint che “La tesi dal comunitarisim primitif che 
e veve i siei partidants intal XIX secul e je cumò refudade di ducj.” 
(Proprieté et non-proprieté de la Terre, p. 222). 

La argomentazion di Testart no je cence condizionaments etnocen- 
trics parce che, dongje dal fat che il concet di dirit di proprietát, 
cuant che e li che al risulte, al risulte jessi dal dut diferent di chel oci- 
dentál. Inte societát precolonial chest dirit si cjate leát al lavór. Ven a 
stái che la apropriazion di une tiere libare e pues jessi fate par mieç 
de coltivazion (metude adun o dal “possesôr” o par mieç di lavoren- 
ts al so servizi). La tiere no coltivade e pues cussi jessi ridistribuide. 
A chest proposit, Testart al insist sul fat che no si pues fevelá di un 
principi socialist, principi che al stabilis la partignince dai miegs di 
produzion (in chest cás la tiere) a cui che le lavore, parce che, achi, 
il “proprietari” al pues ancje no lavorále personalmentri, ma doprá 
lavorents o scláfs che le lavorin par lui. 

Testart al cjape un cás particolár par contestá la tesi di un “socialisim 
african primitif”. Ma la Afriche al è un continent che al à viodút e che 
al viót tradizions, formis sociáls e sistemis economics di une grande 
diversitát. 


La cuistion etniche 


Ma cemût mai in Afriche (cuasi) dutis lis esperiencis socialistis sono 
ladis al mancul o adiriture falidis? Si diseve cuasi: fúr di cualchi 
esperience significative come ché, par esempli, dal Burkina-Faso di 
Thomas Sankara, sassinát su mandát dal Stát francés (alore al jere 
president il socialist Mitterand) e dai Státs Units. La rispueste e je 

complesse parce che lis esperiencis dal cussi clamát socialisim afri- 
can a son di varie nature. Su lis causis si pues meti dongje la inespe- 
rience, la parzialitát e la contraditorietát dai intervents e tra chés 
Michel Cahen al segnale la presince des élites africanis, “élites piçu- 
lis borghesiis radicalizadis che a án savút creá dome partíts unics, a 
voltis adotá politichis sociàls e economichis di svilup une vore auto- 
ritariis intai confronts dai lór popui cuintri ogni forme di stimul dal 
moviment sociál, ma che no án mai volút rompi fint insom cul capi- 
talisim, par tant che chest capitalisim al fos periferic. (...).” (Le socia- 
lisme, c'est les Soviets plus l'etbnicité, p. 94-95). 

Ma e je une robe in particolàr che no si pues fà di mancul di notà. 
Che i partîts e i leaders indipendentiscj no vedin mai pensát di li- 
berási di chel che al pues jessi calcolàt l'imprest princip de coloni- 
zazion, la forme Stàt di imposizion e di impostazion coloniàl cun- 
tune teritorializazion che no à nissune aderence storiche e antropo- 
logjiche cu la realtàt africane al è un fat che al merete analizát. Un 
fat straordenari, ma che lis motivazions a son dutis inte formazion 
cultural, ideologjiche e politiche di chei leaders. Par lôr, ocidenta- 
lizâts, al sarès stát pussibil puartá lis “nazions” africanis fúr dal “sot 
svilup” dome par miec di un Stàt e de formazion di une “cussience 
nazionál”, ergo, dome eliminant ogni forme di “tribalisim”, lei dome 
eliminant lis realtàts etnichis. 

O podin domandási se un vér procès di liberazion al è pussibil cen- 
ce il coinvolziment di chei che a varessin di jessi liberàts, libars ma 
cun la lór identitát. In altris peraulis ise pussibile une liberazion dal 
colonialisim cence il coinvolziment diret des etniis e cence superà 
i liminárs di chei Státs “nazionài” imponúts dai colons? Il spetacul 
che e ufris la Afriche postcoloniál al è invezit chel di une sostitu- 
zion di un colon blanc cuntun di colór che al réc la stesse machine 
statual, dut a spesis dai popui che in chel Stàt a scuegnin ricognos- 
sisi. Bande social, il faliment al è dut inte impussibilitàt di fâ coesi- 
sti un procès ideal di economie socialiste interpretade daúr di une 

tradizion africane dentri di un strument colonialist tant che il Stát- 
nazion, tra l'altri dissegnát dal colon stes. Il risultàt nol pues jessi al- 
tri che la distruzion sot vie, lente e impercetibile di identitáts, len- 
ghis e tradizions. Il fat di no ricognossi une etnie tant che nazion e 

fintremai di combatile cul discors dal “pericul tribalist”, — par dopo 

doprà cualchidune di chestis realtàts cun finalitàts politichis e eleto- 
ralistichis — al è un altri trat tipic des consecuencis dal eurocentrisim. 
“Ma la preocupazion di tancj ricercjadôrs mi somee che e sedi stade 

masse dispes ché di denunzia la ‘invenzion dal tribalisim in Afriche’, 
arme dal imperialisim cun ché di ‘dividi par regnà’. Cumò se chest 

al è just fin a di un ciert pont” — al scrîf ancjemò Michel Cahen — “la 

derapade e rive, cuasi simpri, cuant che si trate di dineà ogni legji- 
timitàt politiche dal fat etnic e, in ogni cás, cul refút di contemplálu 

tant che valor positif sul plan politic.” (ibidem, p. 103). 

Senghor, par esempli, al calcolave lis identitàts etnichis tant che ar- 

caisims etno-tribài e cun lui, une grande part dai inteletuài a pensa- 

vin che i procès di modernizazion e di mondializazion a varessin 

scancelát fintremai lis lôr olmis. Ancje se no ducj i inteletuái e i po- 

litics africans le pensin in cheste maniere, il fat al è che fin cumò i 

responsabii si son impegnáts massime e cuasi dome te gjestion di 

chel regàl coloniàl che al è il Stàt cun dut ce che chest al à compuar- 

tàt in fat di sotanance: sotanance cu la scuse di une supueste incom- 

petence tecniche, massime sul plan finanziari e monetari (la politi- 

che monetarie des ex coloniis francesis e je gjestide ancjemò vué in 

mút diret de France) o sul plan dai intervents tecnologjics, sientifics 

e militàrs. 

“Une volte concuistade la indipendence, i gnúfs dirigjents, cussients 
de debilece dal Stàt in costruzion, a àn rinunziát a doprà il concet di 
etnie calcolàt masse peioratîf o conotàt. (...). A tacà di chest pont di 
viste, O podaressin capî parce che i prins inteletuài e oms politics se- 
negalés, Léopold Sédar Senghor e Mamadou Dia, no án cirût di inte- 
rogà il concet di identitàt etniche o di meti in evidence il rapuart tra 

la nozion di nazion e chel di etnie. A jerin pluitost preocupáts de co- 
struzion dal Stát che nol à di identificàsi ni cuntune religjon ni cun- 
tun grup etnic.” (Paul Diédhiou, Les intellectuels sénegalais et la que- 
stion des identités ethniques au Sénégal, p. 2). 

E al è propit su cheste incapacitàt di leture de realtàt africane, su 
chest pleà un continent su modei interpretatîfs europeans che si mi- 
surin ducj i limits de classe politiche postcoloniàl. 

“La cuistion etniche no à mostrát, di un secul incà, nissun segnál di 
volé calà di intensitát” — al scrîf Michel Cahen — “e cheste cuistion e 
sarà une des grandis rivendicazions democratichis dal XXI secul in- 
tune Afriche aromai urbanizade a fuart, lumpenproletarizade e ple- 
bee. Naturalmentri chest al vûl dî distruzion di cierts tabús, a tacá de 
pussibilitàt di meti in cause la inviolabilitàt des frontieris coloniàls. 
Su cheste eventualitàt a son stadis profetizadis mil disgraciis, ma no 
an contàt i milions di muarts che si son vúts par colpe di cheste in- 
violabilitàt. [Milions di muarts] che si son vúts in maniere direte cu la 
repression di chei popui dividúts che a refudavin lis frontieris che ju 
dividevin. Ma ancje in maniere indirete e in maniere une vore plui 
profonde par vie che cheste inviolabilitàt e puarte al avent di Stàts 
no democratics in mút permanent (...).” (Le socialisme, c'est les Soviets 
plus l'ethnicité, p. 106). 

Dal moment che no je nissune corispondence tra i popui e chei te- 
ritoris, chés “nazions” a puedin jessi mantignudis dome cu la fuarce 
e cuntune politiche ditatoriál. 


Un altri cantin, che su chel si fonde il dogme de necessitàt dal Stàt 
inte só forme postcoloniál, e je la póre dai conflits interetnics. 
Limagjinari coletif al mostre che intun mont privát di chés specifichis 
struturis statuáls (ereditadis dal imperi coloniál) no si rivarès plui a 
stratigní — tant che intun vás di Pandore — lis rivalitáts tra i popui. Se 
e je vere che lis diatribis e i conflits interetnics a esistevin ancje pri- 
me de presince coloniál, e je ancjemò plui vere che une division 

teritoriál dal dut irazionál fate daúr dai interès des potencis forestis, 
la costituzion di struturis politichis cu la funzion dal vualivament e 
de censure identitarie, la mortificazion culturál e linguistiche, lis 
operazions di sfuarcadure postcoloniál a ricognossisi intune nazion 
pustice, la ocupazion dai puescj aministratîfs di une etnie cuintri du- 
tis chés altris... a son i elements che a àn infondát lis roturis des so- 
cietàts africanis, ingriviàt i conflits invezit di creà chei spazis di inte- 
se che si saressin podùts otignî dome cul rispiet mutuàl e cuntune 
politiche a pro dai dirits dai popui. 

La definizion dai conflits politics che si son vúts in Afriche tant che 
“conflits interetnics” a servissin a mascarà la lór vere nature, ven a 
stài lis causis sociàls, di podé, economichis e cussì vie indenant. In 
tancj cás i grups di podé a cirin di strumentalizà lis diferencis etni- 
chis par finalitàts eletoráls o tant che imprest par incressi il lór pés a 
nivel politic e social. 


Su la cuistion des minorancis in Afriche la ONG Minority Rights 
Group International intal 2003 e jere rivade a chestis conclusions: 
“Al è incontestabil che la incapacitàt dai Stàts multietnics e multicul- 
turài di ricognossi i grups etnics margjinalizàts, e vierg la puarte a 
tensions e a voltis a violencis. Tant e tant, ricognossi lis minorancis 
al è il prin pas par cjapà cussience dal fat che i lór dirits a son essen- 
ziài pe coesistence pacjifiche e pe costruzion positive des nazions in 
Afriche. I Stàts africans a van indenant a ripeti che la etnicitàt, dispès 
doprade e manipolade, e je ae fonde dai conflits in Afriche. Po ben, 
i Stàts africans no rivaran mai al obietîf di sigurà la stabilitàt e une 
pàs indurante se no integrin i dirits des minorancis inte lór agjende 
politiche, sociál, culturàl e sul plan dal svilup, cun ché di sigurà la 
tutele de particolaritàt dal grup e l’ecuilibri dai interès dai diferents 
grups.” (Samia Slimane, Recognizing Minorities in Africa, p. 5). 

No esist corelazion e simetrie tra ricognossiment de diversitàt identi- 
tarie cun conflit, al contrai stant che “al è aromai evident che o vin 

un leam diret tra i conflits e la violazion dai dirits des minorancis” 
(ibidem, p. 5). 


Jentradure costrutiviste e primordialiste 
de cuistion etniche 


L'intif etnografic costrutivist si fonde su di une tesi e su di un test dal 
antropolic norvegjés Fredrik Barth dal 1969 e su la antropologjie di- 
namiche di Edmund Leach. Si trate di un gnúf paradigme che al con- 
teste la idee primordialiste che i grups etnics si fondin su leams di 
ordin naturál. Il costrutivisim al calcole di fat che lis identitáts etni- 
chis a son il risultát di une costruzion e di interazions tra grups. In 
chel contest, i individuis di un grup a puedin decidi in maniere au- 
tonome la sielte di une altre afiliazion etniche. Il costrutivisim, che 
aromai si è imponút in antropologjie, al calcole che sedi tes societàts 
contemporaniis sedi in chés antighis (tant che chés precolombianis), 
modernis o tradizionáls, industriáls o tribáls, i grups si definissin par 
mieg di dinamichis interativis che a mudin intal timp e daúr dai pue- 
scj e dai events politics. In altris peraulis il costrutivisim al definis la 
etnie une costruzion di un grup sociál e duncje, in cualchi maniere, 
une invenzion cun motivazions che a puedin jessi internis al grup 
stes o il risultàt di pressions esternis. 

Sul coc di cheste vision, il politolic e antropolic James C. Scott, au- 
tór dal libri The Art of Not Being Governed, al definis lis identitàts et- 
nichis tant che costruzions “ideadis par posizionà un grup rispiet a 
altris grups che si cjatin in competizion pal podé e pes risorsis (...)” 
(p. 275 de version taliane intitulade L'arte di non essere governati). 
Su la fonde de tesi costrutiviste, James C. Scott al scrupule che dute 
une aree dal Sud Est asiatic logade intun larc teritori di alture definît 
Zomia e sedi stade par doi mil agns la sede di comunitàts che a àn 
fuît cualsisei forme di integrazion de bande di un Stat. 

“La mé tesi e je semplice, ardide e dibatude.” — al scríf l’autòr inte pre- 
fazion dal libri — “Zomia e je la plui grande regjon restade tal mont li 

che lis popolazions no son ancjemò stadis dal dut incorporadis intai 

Stàts-nazion [ma cheste realtád aromai e à i dîs contáts.”. 

Lis nozions di etnie, di tribù o altri, a saressin costruzions ex post o 

definizions atribuidis dal di fúr o tant che procés di autodefinizion 

cul assum di fuî a determinazions di ordin statuàl e, duncje, atribu- 
idis intune maniere svoladie e mai definitive. I popui di chel teritori 

che James C. Scott al definis Zomia, si formin par scjampà ae sclavi- 
tùt, aes tassis, al servizi militàr, aes corvées e, intune sole peraule, al 

domini dal Stàt e a dut ce che chest al impon. Ma, a scrivin Philippe 

Poutignat e Jocelyne Streiff-Fènart: *C...) Il costrutivisim a fuarce di ri- 
dusi la etnicitát a di une sielte individuál, a un stratagjeme o a un zúc 

interatîf, al finis par produsi une vision a-sociàl compagn des teoriis 

‘primordialistis’, che a postulin une specificitàt dai sintiments etnics 

fondade sul caratar inefabil, irazionál e dal dut condizionáts di chei 

stes sintiments che lu ispirin.” (Lapproche constructiviste de l'etbni- 
cité et ses ambiguités, p. 3). 

“Ce che si conteste achì aes metodichis costrutivistis al è chel di lassá 

te ombre une cuistion impuartante: cemút si sclarissie la propension 

dai atórs ‘ordenaris’ di essenzializà la raze e la etnie tant che identi- 
tàts cuasi naturàls cence preocupàsi des contestazions savintis su la 

esistence des razis tant che entitàts biologjichis o des etniis tant che 

supuarts de culture?” (ibidem, p. 3). 

Pal costrutivisim i grups etnics a son produzions de societàt e no 

de nature e nancje di elements culturài che si riprodusin in maniere 

mecaniche di gjenerazion in gjenerazion dentri dal grup. Pai primor- 
dialiscj invezit i elements identitaris si acuisissin fin de nassite ma no 
par chel a son calcoláts simpri “naturài”. Di fat dongje di un intîf pri- 
mordialist “naturàl” al esist ancje un intîf “culturalist”, ven a stài une 
version culturaliste dal primordialisim. 

Ma ce che nus mostre la realtàt, là di là des interpretazions teorichis, 

e je la persistence dal dát etnic tant che une necessitát dal om di ri- 
cognossisi intun grup, intune comunitát che cun jé al condivit for- 
mis socioeconomichis, culture, lenghe e altri. Ven a stái la comunitát 
etniche e sodisfe la necessitàt pal om di sintîsi part di un alc. Cheste 
partecipazion no je mai astrate e mai interpretabile in tiermins mini- 
maliscj di calcul strumentál, fúr di câs individuái ma che no tocjin la 
gjeneralitát dal proces. La realtát etniche al e il risultát di un procés 
storic comples e complessif che al ten dentri aspiets culturái, cultuái, 
linguistics dongje che economics e politics. 

Chest nol vùl dî che in chei percors di formazion “naturái” no inter- 
vegnin elements costrutiviscj, procès di misclic cun altris grups etni- 
cs O di singulis individualitáts che a contribuissin al mudament dal 
grup “origjinari”. E, cun dut che la identitát etniche e mude tal timp 
e reste simpri une identitát che si intaie su chés altris, fale di jessi 
denant dal cas di un etnocidi fisic, politic o culturál. 


La idee federaliste 


La idee federaliste e à prin di dut Passum di preservá la unitát dal 
Stát. Sul plan teoric lis esperiencis federalistis africanis a son nassu- 
dis su la constatazion di une dificoltát, se no de impussibilitát, di 
aplicá in teritoris caraterizáts di une realtát plurietniche e plurilingui- 
stiche, une forme Stát di stamp centralist. Ma, ancje se cheste e je la 
carateristiche gjenerál dal continent african, a son pócs i Státs che a 
àn sielzút cheste soluzion. E nol è un cás che lis pocjis sieltis federa- 
listis no si sedin svilupadis intes ex coloniis francesis, ma massime 
in chés di influence inglese. 

I partîts e i oms politics che a àn vút lotát pe indipendence a án, dut 
câs, volút mantignî la istituzion statuál di divignince ocidentál — an- 
cje par vie de lôr formazion intes scuelis europeanis — cirint, a vol- 
tis, di adatále a cualchi singolaritát africane ma simpri cun ché di 

mantigní i teritoris segnâts dal imperi coloniál. Un di chescj adata- 
ments e sarà la forme di un Stât multinazionâl come tal câs de 
Nigjerie, de Etiopie (ancje se al è un ream di fonde precoloniâl), de 
Republiche Sudafricane postapartheid e de Tanzanie. Ma tentatîfs di 
curte durade in sens federalist si son vúts ancje in altris país tant che 
la Republiche Democratiche dal Congo par doi agns, il Kenya par 
tré, il Sudan par undis e l'Uganda par cinc. 

Lis resistencis cuintri de opzion federaliste e in gjenar cuintri de de- 
centralizazion a vegnin de póre di derivis etnicistis e di pussibii con- 
flits interetnics. In realtât si è podút viodi che lis vueris interetnichis 
a son sticadis ancjem di plui o in presince di une fuarte centraliza- 
zion dai Státs (ancje in chei federaliscj in moments li che si tornave 
a di une gnove centralizazion) o di situazions li che, a nivel statua], 
une etnie (a voltis ancje minoritarie) e tindeve a dominà chés altris. 
Al è il câs ancje atuál di une situazion come ché de Etiopie li che la 
minorance tigrine e domine su chés altris e vué e menace fintremai 
la secession. 

Ma fale chei pcs Státs che o vin citát, la storie africane e presente — 
a voltis cun dinamichis violentis — un zûc di ecuilibrisim li che il 
centralisim si da la volte cun moments di relative devoluzion. 

La scomesse federaliste cu la propueste panafricaniste e volarès dut 
câs jessi une des opzions par saltà fûr dal pantan postcoloniál. 
Stant che ogni esperience e je specifiche di ogni país sore citàt, o ri- 
cuardin achì tré cás africans di federalisim cu lis lór diferencis 
carateristichis. 


Federalisim li de Republiche Sudafricane 


Il Sud Afriche postapartheid al deventarà, tal 1993-94, Republiche 
Sudafricane cuntune costituzion interinàl rinovade tal 1996 in- 
tun sens federalist. Il podé al ven alore ridistribuît su tré nivei di 

competence: centrál, provinciál e locál. Intun prin timp la soluzion 
federaliste si scuintrarà cuntune fuarte oposizion de bande dal stes 
partit di maiorance l'ANC (African National Congres) che, tai agns 
Novante, cuant che al cjaparà il podé, al jere dal dut a pro di un Stát 
centralizát e fuart, cu la idee che dome cussi si podeve fá cuintri ai 
pericui di discriminazions sociáls e teritoriáls. Par capî il mudament 
di direzion dal partit si à di ricuardá il program di Nelson Mandela, 
il Reconstruction and Development Programme (RDP), pe democra- 
zie e pe ridistribuzion des ricjecis, program che tal so mút di viodi 
al podeve funzioná dome par mieç de creazion e par miec dal coin- 
volziment di entitáts teritoriáls. 

‘Al è a nivel local” — a scrivevin Benoît Lootvoet e Sylvain Guyot — 
‘che i diviers atórs a puedin identificá e meti in vore i miecs par tirà 
dongje dut ce che al covente ae coletivitàt (servizis, infrastruturis) e 
par puartà indenant la organizazion economiche dutun cu la orga- 
nizazion sociál ereditade dal vieri regjim.” (Le local et l'économie: les 
capacités d'action du gouvernement métropolitain. Durban, Afrique 
du Sud, p. 50). 

Vué il Stàt sudafrican al è dividút in núf provinciis e in dusinte e 
otantecuatri municipalitàts. Lis provinciis a son: il KwaZulu-Natal, 
il Cap Orientál, il Cap Ocidentál, il Cap Setentrionál, il Stàt libar, il 
Gauteng, il Limpopo, il Mpumalanga e la provincie dal Nord Ovest, 
ognidune cun competencis propris. 

Dut cas, chestis competencis inte realtát a risultin relativizadis stant 
che nissune di chestis e à un podé esclusîf ancje tes materiis che a 
saressin di sò pertinence, tal sens che il Stàt centràl al pues intervi- 
gnî cuant che e li che lis autoritáts locáls a dimostrin impreparazion 
(une des plaiis e je la coruzion) o cuant che e covente cooperazion 
e solidarietàt calcolant la grande sperecuazion economiche e sociàl 
tra provinciis e tra lis comunitàts urbanis e chés de campagne. 

In gjenar il Stàt al decrete lis lecs cuadri e, inte suaze di chestis, i 
guviers provinciài a puedin intervignî. I setórs di intervent provin- 

ciál a son, par esempli, la salút e la istruzion. Se il federalisim suda- 
frican al reste fondamentalmentri funzionál e une vore atent aes cu- 
istions economichis e pratichis — no cence dificoltáts e contradizions 
- nol mancje par chel di atenzion su la cuistion etniche e linguistiche 
rindude ancjemò plui complesse rispiet a altris Stàts africans pal fat 
che il Sud Afriche al è la uniche realtàt subsahariane che e à vút un 
procès di popolament colonial cuntune impuartante e definitive pre- 
since blancje. Cun di fat, dongje des etniis africanis, o vin une po- 
polazion di divignince inglese, une di divignince olandese (afrika- 
ner) e, dongje ancjemò, popolazions asiatichis e indianis che si son 
zontadis vie pai agns. 

Dut chest al veve puartàt ae soreposizion di popolazions blancjis do- 
minantis cuntune politiche raziste (apartheid) e cul consecuent pro- 
bleme raziál, dongje di une economie che e veve provocát un im- 
puartant aflùs di emigrants ancje di altris bandis dal mont. 


Federalisim in Etiopie 


La Republiche federàl democratiche de Etiopie al è il prin Stàt afri- 
can federalist su base etniche. La costituzion e previót la istituzion di 
un guvier federál e di núf Stàts membris, clamáts ancje Státs regjonái. 
I Státs membris de federazion a son: il Tigré, l’Afar, lAmhara, l'Oro- 
mia, il Benishangul-Gumuz, il NNPS (Nazions, nazionalitàts e popui 
dal Sud), il Gambela, il Somali e PHarar. Dongje di chescj Státs la co- 
stituzion e previôt il ricognossiment di citáts cun statút special tant 
che Dire Dawa e la capitál Addis Abeba. In plui, par frontá la com- 
plessitàt storiche e antropologjiche, la Republiche federál e ricognòs 
cutuardis aministrazions autonomis e sessantecinc coletivitáts etni- 
chis (cuarantevot di chestis a gjoldin di une aministrazion autono- 
me e disesiet, calcoladis tant che minorancis etnichis, a puedin sta- 
bilí une aministrazion autonome a nivel di distreb. 

Dute la articolazion istituzionál dentri di ogni Stát e à tant che obietif 
chel di permeti a ogni grup etnic e linguistic di vé une rapresentan- 
ce a nivel regjonál. 

Ma si trate simpri di autonomiis cun risierve, li che la costituzion 
e da al Stát centrál facoltát di intervent intai cás di pericul pe só 
integritát. 

Cul articul 51, di fat, il guvier al pues decretá il stát di emergjence 
e torná a se “ducj i podés che a coventin par protezi la pàs e la so- 
vranitát dal país e mantignî la sigurece publiche, l’ordin e il rispiet 
de lec.”. 

Il principi di autonomie al reste duncje discrezionál e relatif, intant 
che il Stát centrál al pues simpri clamá a se la funzion dal podé. 
Di concret e reste la motivazion primarie ae fonde di ogni Stát: chel 
di mantignî il control su di un teritori stabilît e su la só integritát. 
Cussì lis tensions interetnichis invezit di vignî morestadis a finissin 
par jessi saboradis (câs dal Tigré e de Oromia). 

Cun di plui la architeture federative etiope no ten cont di dutis lis et- 
niis presintis sul teritori (par la cuál o vin etniis che no àn il dirit di 
jessi rapresentadis) e de complessitát che e salte fúr di popolazions 
nomadis o seminomadis e di une urbanizazion che e viòt la presin- 
ce di plui etniis. Realtàts che a domandaressin une articolazion fede- 
raliste plui atente ae realtàt e ae struturazion tradizionál. 

Di une bande o vin un federalisim etnic imperfet intant che di ché 
altre il podé centrál (vué rapresentát dal Prosperity Party e di une 
coalizion nazionaliste di estreme diestre vuidade di Abiy Ahmed Ali, 
prin ministri dal 2018) che al á inviát une politiche centraliste e un 
conflit armát cuintri dal Tigré che al promet di jessi cronic. 

“Il sisteme atuál” — al à vút scrit Addisu Lashitew — “nol à permetút 
ae maiorance dai grups etnics dal país di esercitá il dirit dal auto- 
guvier. Cumo, al federalisim etnic e je daúr a fâsi strade la idee di 
Abiy di un Stát centrál fuart e autoritari, une idee che, magari cussi 
no, e je imbombade di nazionalisim etnic: chel amhara che al tinta 

escludi e a dominá chés altris etniis creant cussi lis fondis par une 
democrazie menaçade des posizions autoritariis e coercitivis. (..). 
Al e clár che il federalisim al reste la uniche soluzion, ma e coven- 
te fate une profonde revision in stát di sostignî e infuartî une pacji- 
fiche democrazie eletoraliste. Cence cheste riforme o cu la imposi- 
zion di un Stát fuart, il sisteme di podé al reste un pericul par se stes 
e pal país, parce che lis rivalitáts etnichis a podaressin provocá ci- 
clis di violence che a ripetaran al infinît la esperience traumatiche 
dai ultins cinc agns.” (How to Stop Ethnic Nationalism From Tearing 
Etbiopia Apart in FP Foreign Policy, 11/02/2021). 


Federalisim in Nigjerie 


La Nigjerie al e il país african cun plui abitants (cent e cuarantevot 

milions) e ancje cun plui diversitát etniche che si zonte a di une di- 
versitàt religjose che e provoche, soredut in chest particolàr moment 

storic, fuartis tensions in dut il mont. Ancje achì, la scomesse che si 

zuie e je ché di coniugá la unitàt “nazionál” cu la diversitàt. 

La soluzion federaliste e nas fintremai de colonizazion inglese, cus- 
siente dal fat che e coventave par mantignî la unitàt dal teritori. Chel 

teritori, che pe sò ricjece al sarès stàt vitàl pe economie britaniche 

ancje dopo de indipendence, par jessi sfrutàt bisugnave par fuarce 

che al fos unît. Al contrari des formis coloniáls di altris país, il colo- 
nialisim britanic al veve optàt fintremai de prime metàt dal XX secul 

par une forme indirete di guvier (indirect rule) li che pe aministra- 
zion dai teritoris colonizàts a vignivin coinvolzudis lis autoritàts in- 
digjenis (native authorities) cu lis lór struturis locáls o, li che no esi- 
stevin, cun struturis creadis di plante fùr. Cheste carateristiche ami- 
nistrative, che e jere tacade par prin intes coloniis de Nigjerie, de 
Uganda e de Cueste di Aur, e vignarà aplicade in dutis chés altris co- 
loniis de Afriche britaniche. 

In Nigjerie a saran rinfuarcidis lis autoritáts dai emírs e dai sultans 
dal Nord intun teritori popolát di une comunitát di religjon musul- 
mane e a saran rinfuarcidis lis natives administrations cul assum di 
scuedi lis tassis. 

La prime costituzion che e previodeve la presince tal consei legjisla- 
tif ancje di membris africans e date dal 1922, intant che cu la costi- 
tuzion dal 1946 si previodin za lis primis concessions a nivel regjo- 
nalist, concessions che i rapresentants indipendentiscj, partidants de 
unitàt “nazionál” a contestaran intun prin moment. Ma la uniche so- 
luzion realiste, te vision pragmatiche dai britanics, e restave la op- 
zion federaliste che e sarà metude adun in maniere clare cu la costi- 
tuzion dal 1954. 

“Il federalisim al someave une sielte obleade ancje pai /eaders politics 
nigjerians propit par vie che il model federál al rapresentave la miór 
soluzion par garanú la unitát de Nigjerie denant di une cussi grande 
framentazion etniche e sociál.” (Adriano Dirri, L'evoluzione del fede- 
ralismo nigeriano tra conflitti etnici e transizioni democratiche, p. 6). 
Cheste soluzion di stamp federalist no podarà fá altri che seguit cu 
la indipendence (costituzion dal 1960) li che il sisteme bicamerâl al 
jere struturát in mût di ecuilibrà interès regjonái cun chei unitariscj. 
Ma lis disparitáts tra regjons e la aparizion di une prevalence di un 
grup federát su chei altris al puartarà a tensions e a une serie di colps 
di Stát militàr tra la fin dai agns Sessante e l’imprin dai agns Setante 
cuntun cicli di gnúfs tescj costituzionái, di sospensions dai dirits ci- 
víi (tal 1966 un colp di stát al abolirà federazion, lis regjons e i relatifs 
parlaments federái) e seguitive riabilitazion dal sisteme federál. Une 
di chestis crisis e puartarà ae vuere secessioniste dal Biafra che e larà 
indenant dal 1967 al 1970. Un altri element dal disecuilibri — par altri 
inevitabil stant la carateristiche artificial de “nazion” nigjeriane — e je 
di individuá tal panorame partitic che al riflet la division dal teritori: 
no esistin partîts “nazionái” ma dome organisims regjonái. 

Dopo de prime republiche, che e finis cul colp di Stát dal 1966, la 
Nigjerie e sarà guviernade dai militárs fin al 1979 cuant che, dutun 
cuntune riforme costituzionál, al sarà ripristinát un guvier civil. 
“Lobietif de gnove costituzion al sarà chel di stabilizá la democrazie 
e la coesion nazionál par mieg di tré elements: disposizions frecuen- 
tis incentradis su la unitàt nazionál e su la coesion interetniche (eth- 
nic management), une forme di guvier presidenziál, cuntun cjáf dal 
esecutîf elet dal popul in maniere direte in mút di spieglá dutis lis et- 
niis e ducj i Státs [la Republiche di Nigjerie e je dividude in trentesîs 
Stàts]; une costituzion salde cuntune procedure di revision plui com- 
plesse.” (ibidem, p. 27). 

Une modifiche di ché costituzion e varès vút di jessi aprovade dai 
doi tierçs di ogni cjamare e almancul di doi tiergs dai Státs. Ma la co- 
stituzion dal 1979 e interven ancje su la selezion dai partits, partits 
che a àn di vé determinadis carateristichis par partecipà aes elezions 
e ae ativitát politiche. Ancje in chest cás lis misuris a van inte dire- 
zion di une politiche di contrast dai particolarisims etnics e religjós. 
La selezion dai partîts, che cu la costituzion dal 1979 e vignive fate de 
FEDECO (Federal Electoral Commission), un organisim federál che al 
veve di controlá che il partit in cuistion nol puartäs indenant interés 
che a fossin esclusiviscj di une regjon, che a fossin vierts a ducj i cita- 
dins nigjerians, che i lór logos no vessin nissun riferiment etnic o reli- 
gjôs e che la lór ativitàt no fos confinade dome intune porzion terito- 
riál, e sarà afidade, dopo de parentesi ditatoriál e cu la gnove costitu- 
zion dal 1999, ae INEC Undependent National Electoral Commission), 
cui stes obietifs e cu lis stessis regulis. 

Simpri daúr di chescj principis i membris dai partîts a àn di vignî di 
no mancul di doi tierçs dai Stàts de federazion. In pratiche i partîts a 
àn di dimostrà di vé une base “nazionàl” e un program che al à di ri- 
ferîsi e di sodisfà dute la popolazion nigjeriane. Lis dificoltàts par su- 
perà dutis chestis rostis a son cussì grandis che tal 1979 dome cinc 
parúts a saran ametúts aes elezions. Intes elezions dal 1999, su vin- 

cjecinc partîts che a fasevin domande, la INEC e indi regjistrarà do- 
me nùf. 

Se di une bande si stabilive un principi federaúf de Republiche nigje- 
riane, cuntune legjislazion dal gjenar il federalisim al deventave do- 
me nominál. 

In pratiche si vúl favori la “unitàt nazionál” stiçant la convivence tra 
lis etniis cuntune politiche che in realtát e finis par evidenzià une 
contradizion di fonde. 

Di fat la costituzion dal 1979 no mancjave di incoerencis stant che di 
une bande si ricognossevin al citadin dós identitáts, une di caratar fe- 
derál e une di dimension local Gindigenity, ma cuant che un citadin 
di une determinade etnie al leve a stá intun Stát che nol jere il so, al 
vignive calcolát citadin di seconde classe. 

Une altre revision impuartante e rivuardave l'esecutif — soluzion pre- 
sidenzialiste — cun, al puest di un prin ministri, un president de re- 
publiche elet dal popul in maniere direte. Une figure “nazionál” che 
e veve ché di fà sinú a dutis lis etniis il sens di partignî a un Stàt. La 
gnove costituzion di fat e riduseve la autonomie dai Stàts federàts (i 
singui Stàts no vevin plui une lòr costituzion, lis materiis di compe- 
tence federál a jerin cumò sessantevot e chés cun competencis tra- 
sferidis dome vincjevob. Se si ricognossevin lis diversitáts etnichis fa- 
sint cuintri a ogni discriminazion di origjin, di etnie, di lenghe, di re- 
ligjon o di ses, si operave tal stes timp une discriminazion cu la scu- 
se di contrastá formis di prevalence di un grup etnic o di un grup 
particolár su chei altris. 


Par chel che al rivuarde lis lenghis al è dome cu la costituzion dal 
1979 che dongje dal inglés a vegnin ricognossudis tant che uficiáls lis 
lenghis hausa, igbo e yoruba (lis lenghis in Nigjerie a son 250) ma in 
buine sostance al è linglés che al ven doprát a ducj i nivei istituzionái. 
La seconde republiche, che si sierarà intal 1983 cuntun colp di Stát 
militàr (puartát indenant dal gjenerál Muhammadu Buhari), e vara 

durade curte, ma ancjemò plui tormentós al sarà il percors seguitîf li 
che si torne a di une normalitàt democratiche aparente (fase di tran- 
sizion 1986-1992 e gnove costituzion tal 1989) par dopo colà une al- 
tre volte intune ditature militàr ancjemò plui repressive (dissoluzion 
dal guvier di transizion e di dutis lis assembleis democratichis, viola- 
zion dai dirits civíi). 

Intal 1998 si varà une gnove transizion democratiche che e puartarà, 
cu lis elezions dal 1999, ae presidence Olusegun Obasanjo, candidát 
dal PDP (Peoples Democratic Party). Par finî, la cuarte republiche, an- 
cjemò in cors, e ripristine, cun cualchi modifiche, la costituzion dal 
1979 cu la introduzion dal principi di derivazion (principi che al pre- 
viót che no mancul dal 13% des risorsis naturàls a án di jessi assegna- 
dis al Stát federàt che lis prodús). 


Dongje o vin ancjemò une altre cuistion divisive de Republiche nigje- 
riane, ven a stài la cuistion religjose. 

Cun di fat il Nord dal paîs al è musulman intant che il Sud al è cri- 
stian o di religjons africanis. 

La cuistion musulmane e je rindude ancjemò plui tirade in chescj ul- 
tins agns massime pe presince dal grup terorist salafit Boko Haram. 

Lis fuarcis leadis a chel moviment religjòs a domandin, tra l’altri, la 

istituzion di corts islamichis su dut il teritori federál e il ricognossi- 
ment de sharia tant che font autonome dal dirit. 

AI scrîf ancjemò Adriano Dirri: “Il dibatit su la sharia, di un plan po- 
litic social si è trasferît su chel costituzionál cul meti, prin di dut, i 
cristians, che a son a pro di une secolarizazion totàl de Federazion, 
cuintri di une grande part dai musulmans che a volaressin une re- 
vision de costituzion a pro de aplicazion de sharia.” (ibidem, p. 62). 

Cheste situazion e mostre la complessitát estreme dal cás nigjerian li 
che ae cuistion etniche si zonte ancje un intîf dal dut contrastant tal 
rapuart tra religjon e istituzions che si à massime tal cás dal islam e 
dal so rapuart conflituál cu la laicitát. 

Conclusions sul federalisim 


Il federalisim, fale interpretazions di coc proudhonian, al risulte di 
une strategjie unitariste di un Stàt che al amet la diversitàt e che par 
frontále al scugne fálu cu lis armis de devoluzion parziál, ma simpri 
cul obietîf de integritát teritoriál e, tal cás de Afriche, di un teritori ri- 
sultát di une spartizion colonialiste. 

A tacà di chest assum, e reste evidente la contradizion di une clas- 
se politiche autoctone ma eterodirete che no rive a cjatà une stra- 
de che e fasi i conts cul passât coloniál e che e sedi coerente cu la 
storie e cu lis tradizions africanis, ven a stài in stàt di rispietà la só 
specificitàt. 

In chest panorame a pene motivát, un cás a se al reste chel de 
Etiopie. Ma, cundut che chel paîs nol risulte di une costruzion fore- 
ste, i siei svilups seguitîfs, vie la introduzion di modei ideologjics eu- 
rocentráts (p.e. la ditature menghistiane), e i seguitîfs procès di “de- 
mocratizazion”, lu àn incanalát intes sieltis obleadis dal universali- 
sim economicist. 


Il panafricanisim 


Il panafricanisim al nas za tor de fin dal XIX secul e il so prin con- 
gres al ven metút adun tal 1900 a Londre par cure dal avocat Henry 
Sylvester Williams. Moviment inteletuál e politic, il panafricanisim al 
veve chè di meti adun africans e afroamericans e operà un sfrancja- 
ment de Afriche, cun ché di tornà a metile tes mans dai autoctons. 
Dopo dal congrès londinés e fintremai al 1950, il moviment panafri- 
canist al lotarà soredut cuintri dal colonialisim, dal sclavisim e cuin- 
tri de discriminazion raziàl. 

A rilangà il moviment intun sens radical e su di une linie socialiste 
a saran lis figuris di avanvuardie de lote anticoloniál che a viodin in 


PART Ill / Il mondialisim e la autodeterminazion dai popui 347 


prime linie Kwame Nkrumah, prin president de Cueste dal Aur che, 
liberade ai 6 di Marc dal 1957, e cjaparà il non di Ghana, prime co- 
lonie a otignî la indipendence. 

Ma par Nkrumah chel pas nol jere suficient. Par otigní une vere in- 
dipendence si veve di liberá dut il continent dal colonialisim par ri- 
và a chel che lui al definive i Státs Units de Afriche. “La indipenden- 
ce dal Ghana” — al declararà — “no à sens cence la liberazion di du- 
te la Afriche”. 


La idee si moveve su di un as che al jere ancjemò e simpri economi- 
cist ancje se coniugát intun timp socialist. Une vision utopiche che 
no varà prese su de grande part dai /eaders di chei altris paîs che a 
vevin miór mantignî rapuarts di ogni sorte cu lis ex coloniis. 

Chel altri aspiet de vision nkrumahiane, cun dut che e superave i 
liminárs dai Stats coloniái, e jere pûr simpri nazionaliste, ma di un 
nazionalisim che al cjapave dentri dut il continent. Un nazionali- 
sim in forme federaliste di stamp american che nol tignive cont di 
une Afriche sverzelade sul plan identitari, dute fondade su la diver- 
sitàt. Nkrumah al jere nemì di chel che al definive “tribalisim”, ven 
a stài des diferencis etnichis e dai “particolarisims” che al calcolave 
tant che une menace. E achì no si pues no viodi la influence di une 
filosofie politiche di stamp ocidentàl che si oponeve a ogni partît o 
organizazion fondáts su particolarisims religjós o regjonài tant che 
il Partît de Associazion Musulmane o tant che il Partît Popolàr dal 
Nord, o il Moviment di Liberazion Nazionál dai Ashanti. 


La idee panafricaniste volude di Nkrumah e di pócs altris e falirà * 
dal dut cu la Conference Internazionál dai Stàts Indipendents de 
Afriche che si jere davuelte a Addis Abeba tal 1962. In chel congrès a 
vingaran i /eaders moderàts che a optaran pe Organizazion de Unitàt 
Africane (OUA) un organisim che nol rivarà mai a superà lis diver- 
gjencis tra i Stats. 

Dongje di un panafricanisim radicàl e universàl si movevin ancje 
tentatîfs di union o di colaborazion parziál. Il president dal Senegal 
Senghor, par esempli, dopo de indipendence al pontave a di une 
union in sens federalist di dute ché Afriche ocidentàl che e jere stade 
colonizade de France. Ma Félix Houphouét-Boigny (1905-1993) pre- 
sident de Cueste di Avoli dal 1960 al 1993 si oponarà a chest progjet 
massime par resons di ordin economic. Al veve di fat calcolát che la 
Cueste di Avoli e varès furnît in chel cás il 40% dal PNS a ché union. 


Conclusions sul globalisim 


La colonizazion direte de bande dai Stàts si è trasformade intune 
dominazion indirete dal capitàl mondial li che, ae rapine des risor- 
sis, si è zontade la imposizion di regulis economichis e normativis 
de bande des istituzions finanziariis internazionáls cu la zonte di 
imposizions di caratar politic intune maniere simpri plui invasive. 
Trasformazion epocál — cuntun mecanisim paradossál, comic se nol 
fos dramatic — che e puartarà, par miec e cundut dal procès di de- 
colonizazion, ae gnove fase postcoloniál li che il control dai teritoris 
colonizáts si fasarà cumo par mieç di guviers locái e di une borghe- 
sie compradore e vendidore che e fás i interés dal Ocident. 

A di une dificoltose stagjon di liberazion nazionál che in Afriche e 
viodarà la convergjence e la influence di fatórs multiplis — il conflit 
des superpotencis, lis resistencis e i intervents des ex potencis colo- 
niâls, lis dificoltáts internis dai país colonizáts, dificoltáts economi- 
chis provocadis a voltis biel a pueste — al vignarà daúr un procès di 
normalizazion politiche e di riapropriazion estrativiste e finanziarie. 
I leaders indipendentiscj si son cjatàts cun in man un teritori e un 
imprest istituzionál particolár sot forme di Stàt-nazion. La conferen- 
ce di Berlin e veve spartît la Afriche in zonis di influence e inventàt 
teritoris che no corispuindevin a nissune des categoriis, dai interès, 

dai ûs o des tradizions di chel continent. Lis popolazions autocto- 
nis a vevin dome di adatási e di acetá formis economichis, di sfruta- 
ment, di prassi juridiche e politiche e di culture imponudis dai gnúfs 
parons. Al e chel mont, chel sisteme e chés istituzions, ven a stái la 
forme Stát, che i leaders neris a ereditavin e di ché ereditát no poda- 
ran fà di mancul e, par fini, che no volaran nancje meti in discussion. 
Al sarà chel regál invelegnát une des causis dal mieg faliment indi- 
pendentist. 


“In cuasi ducj chei Státs” — al scriveve Ryszard Kapusciriski — “i ra- 
presentants dai partîts de liberazion nazionál a ereditin lis strutu- 
ris de aministrazion coloniál, lis frontieris coloniáls e la organiza- 
zion sociál esistente. No vin di dismenteá che si trate simpri di stru- 
turis aministrativis, di frontieris e di organizazions sociáls imponu- 
dis dai invasórs. Lis gnovis autoritáts dai Státs indipendents a adotin 
la vecje struture artificiál, le declarin proprie e si metin, in automa- 
tic, tal puest dai colonizadórs. La robe e je destinade a deventà un 
grues probleme.” (Wel turbine della Storia, p. 53). 


Dopo de dominazion direte e di ché indirete, o sin riváts a di une 
tierce fase, ché mondialiste, li che la dominazion no dome e passe 
tes mans des multinazionáls, des grandis bancjis e di istituzions “so- 
renazionáls”, ma une fase che e sotane ancje i popui dal mont oci- 
dentàl. Il domini nol è plui dome economic, ma ancje politic, lingui- 
stic, culturál (li che e devente vitàl la cuistion de proprietàt intele- 
tuàl), tecnologjic, informatic e dai miegs di informazion. La informa- 
zion, tra l’altri, e je deventade aromai un dai supuarts de vuere ibri- 
de. Il gnàf ordin mondial al disvele la vere nature de sovranitàt dai 
singui Stàts. Il procès in at al viót une tindince gjenerál al trasferi- 
ment di competencis intes mans di organizazions “sorenazionáls” e 
privadis intai fats, intant che la politiche e à aromai dome il rûl di 
meti in vore decisions che a son cjapadis inaltrò. 


350 Indipendence / Fabian Ros 


Il disvei etnic intal mont tierc 


La Europe al è il continent li che si è formát il Stát e al è il continent 
li che si è formade e svilupade ché economie di marcját che e con- 
dizione e che e sotane ducj i procès sociài. Industrialisim e produti- 
visim a son i siei fondaments pratics, teorics e ideologjics; la passion 
pes scuviertis e lis aplicazions tecnichis a son relazionadis al svilup 
e aes esigjencis de industrie li che fintremai la sience e ven pleade a 
paradigme produtivist. Infin il colonialisim e il neocolonialisim, svi- 
lup consecuent e necessari dal capitalisim stes, a sclarissin il procès 
di “esportazion” e di imposizion dai modei stataliscj e dai mecani- 
sims dal marcjàt in dut il mont. 


Si evidenzie propit achi la interconession strente tra model istitu- 
zionál e juridic statalist e statàlglobalist e i procès economics dal ca- 
pitâl coniugát daúr des fasis dal so svilup. Un al e leát a chel altri e 
cence un chel altri nol rivarès a jessi dominant. 


Prime de fase colonialiste puartade indenant dal mont prin, in chei 
altris continents la forme Stát e jere discognossude. Ancje achi si à di 
intindisi sui tiermins: in Afriche, in Asie, in Oceanie, inte Americhe 
precolombiane a esistevin — doprant lis nestris categoriis — reams e 
imperis, ma la lór nature e jere plui simile a reams e imperis de ne- 
stre Ete di Miec o de etát classiche che póc o nuie a vevin a ce vio- 
di cui Státs teritoriài modernis. Cun di plui a vevin parentri aspiets 
particolárs che il colonialisim e il neocolonialisim a án o scancelát 
cuasi dal dut o manipolát pai interès de gnove oligarchie locál e dal 
capitalisim mondiál. 

Ce che i mecanisims neocolonialiscj a àn scancelát o a cirin ancjemò 
di scancelá, di strassomeá e di manipolá e je la realtát etniche, re- 
altàt che i popui autoctons a son cum daûr a recuperá cun simpri 
plui fuarce e determinazion. 

Il contribút sostanziál dai popui autoctons dal mont tierc. 
Par une gnove concezion socialiste 


La esperience sudamericane, a pet dai procès di liberazion dal im- 
perialisim neoliberist, e puarte a di une riflession su ce che al è daúr 
a formási sul plan politic e ideologjic. Ce che al è in cors intai mo- 
viments e intes fuarcis di liberazion e ce che al è in at aromai intun 

numar simpri plui impuartant di país de Americhe latine si fonde su 

la ricercje di alternativis ineditis al model economic di marcját. 

Il nestri model si poie su struturis mentáls impivotadis sui concets 

di progres, di democrazie, di cressite economiche (la ossession dal 

Prodot Nazionál Sporc), di svilup tecnologjic e sientific (ma di une 

sience ridusude a sientisim). 

La unicitát e esclusivitát di chest model al ven cumó metút in cau- 
se, sedi sul plan teoric che sul plan pratic, de culture e de esperien- 
ce dai popui autoctons. In sostance si è daúr a superà l’eurocentri- 
sim. Se intune prime fase i rapresentants, i leaders e i teorizadórs 

dai moviments di liberazion dal mont tierç si fondavin e a resonavin 

daúr dai tiermins e su di une base culturál e filosofiche di importa- 
zion, cumo il contribút “indigjen” al met in lûs i limits di chel contri- 
bût. I popui autoctons a drecin cum une voglade ancje ae lôr cul- 
ture tradizionál: 

Sul plan economic: la gjestion comunitarie de tiere, li che il princi- 
pi stes di proprietát privade al ven contestát. 

Sul plan sociál e politic: li che si fàs strade il concet di federazion 
dai popui e il rispiet des diversitáts. 

Sul plan culturál: cu la difese des lenghis e des tradizions cuintri la 
riduzion a folclór des culturis altris. 

Sul plan ecologjic: cul rispiet dal ambient par mieç de integrazion 
cul model di vite e di economie e no une ambientalisim fin a se stes. 
I popui autoctons a son viodúts aromai tant che garants dal svilup 
sostignibil propit pal lór rapuart sacrál cu la nature, pe cognossin- 

ce che a án des dinamichis dal ambient e pe cussience che e à svi- 
lupát la lór tradizion e une economie leade ae conservazion dai ecu- 
ilibris ecologjics. 


A son i elements di fonde che a risaltin fintremai a vignî aplicáts in- 
tes normis costituzionáls. 


Diferentis funzions e concezions dal Stàt 
intal mont tierç e in parts dal mont secont 


La bataie pe liberazion dai popui “storichementri determináts” e viòt 
tant che antagonist primari la istituzion statàl ma cun diferencis di 
sostance determinadis de storie. Di fat, intal mont prin, il Stàt nol 
è dome un imprest di podé interni tes mans des classis dominantis 
e imprest di domini dai popui storics che a vivin intai teritoris so- 
metúts di chel Stàt, ma al e ancje l’imprest di domini sui popui e su 
lis economiis dal mont tierç, dongje di vé posizions antagonistis cun 
altris parts significativis dal mont secont. 

Cheste division gjeostrategjiche e economiche dal mont, che e je dut 
câs simpri tun mudament seguiúf daúr des situazions che si presen- 
tin e des fuarcis che a son in zúc, al compliche intune maniere stra- 
ordenarie la cuistion dal “Stát”. I Státs dal mont tierç, par esempli, 
si cjatin in belance tra dós pussibilitáts antagonistis: o “feuts” intes 
mans dal domini imperiál dal mont prin, o struments di resistence e 
di lote pe liberazion dal domini imperialist. 


Se tal mont prin, i popui tibiáts a scuegnin batisi cuintri dal model 
statalist che ju domine e che ju scjafoie, i popui dal mont tierç 
a scuegnin puartá indenant une triple bataie: lotá cuintri des 
intromissions dai Státs dominants dal mont prin inte gjestion dal 
lór destin (ven a stái difindi la indipendence e la sovranitát dai lór 

Stàts); lotà cuintri di une oligarchie reazionarie e di une borghesie 
compradore interne; e, par fini, lotà tant che popui storics par 
recuperà la lôr autonomie, i lôr dirits e la facoltàt di autoguviernási. 
In sintesi, lotà pe sovranitàt dai “lór” Stàts par podé cussì difindi i 
lôr dirits identitaris. 

Li dai popui dal mont tierç, duncje, e je in at une triple scomesse: une 
esterne, cuintri dal imperialisim, e dós internis. Ven a stái: une pai 
dirits identitaris, linguistics, pe autonomie dai popui e une cuintri di 
un sisteme neoliberist che al scjafoie la lór economie. 

La dialetiche/contradizion tra Stât-nazionâl/popui autoctons, tal mont 
tierç e cjape un aspiet dal dut inedit e dut diferent se confrontát cu 
la lote Stát-nazion/minorancis nazionáls intal mont prin. 

Tal cás dal mont tierc, il Stát, calcolát inte só idealitát sovrane, al 
rapresente pai popui che a vivin ali, un imprest di lote cuintri des 
intromissions imperialistis sul lór teritori, ven a stái sui lór spazis 
vitái, economics e civics. Cussì pai Mapuche dal Cile, pes comunitàts 
amerindis tant che i Aymaras de Bolivie (ché di Evo), pai Yanomamis 
de Amazonie in Brasil (magari chel di Lula pitost di chel di Bolsonaro). 
In chei Státs dal mont tierç di vué, la lote si articole almancul in dós 
fasis: che antiimperialiste e ché pe autodeterminazion dai popui. 
Fasis che si incrosin, che si completin e si compenetrin. 

Il cás dal moviment zapatist dal Chiapas in Messic al è emblematic 
di cheste sintesi/contradizion, li che la lote e la storie indigjene si 
integre e si complete cu la storie e cu lis lotis rivoluzionaris di dute 
la “nazion” messicane. Pal EZLN (£jército Zapatista de Liberación 
Nacional) “la storie nazionál e rapresente un lengaç cognossút di 
ducj i messicans, che e stice une fuarte identificazion sociàl e e 
manifeste in maniere clare la partignince dai ribei dal Chiapas ae 
comunitát nazionál.” (Jéróme Baschet, La rébellion zapatiste, p. 186). 


Si trate però di une situazion che e je relative ai sigui popui, ai atòrs 
e aes fuarcis in zúc. Cussi, se in Americhe latine il procès al è daúr 

a là intune direzion positive che si è evidenziade massime a tacà dai 
ultins agns, in Afriche o sin ancjemò intune fase li che il Stàt, inte 
plui part dai cás, al è sinonim di sotanance aes fuarcis neocoloniáls 
e neoliberistis. 


In Afriche i contors che a definissin i popui a concuardin plui o 
mancul cu la etnie, cheste concuardance e ven contrastade e dal 
dut fiscade dal dissen ideologjic nazionálstatalist. Ma, in Americhe 
latine i contors si complichin pe presince de popolazion creole 
e dai miscligs di varie nature, cul risultát di une soreposizion di 
nazionalisims e di identitarisims, intant che la Americhe dal Nord 
e je daúr a fà i conts cul faliment di chel melting pot che al à 
produsút, plui che une integrazion, une vuere raziál continue e 
plurál. Dimostrazion vive e storiche de utopie (o salacor distopie) 
di une amalgame “felice” di popui diferents dentri di un contest 
neutri (o neutralizàv. Intai Státs Units in particolár i tancj popui 
plui che incuintrási e miscligàsi a àn vút la tindince, di prin intro, 
a formà comunitàts (comunitarisim) a ducj i nivei, a riprodusi (cun 
falsificazions evidentis e dispès ordenariis) la lór divignince. 
Diferent l’intîf canadés li che al multiculturalisim dal melting pot si 
è daúr rimplagà e a sperimentà chel che al ven definît transcultura- 
lisim cu la creazion consecuente di un mosaic identitari. Ma la mul- 
ticulturalitàt o transculturalitàt dal Nord Americhe e patis dut cás (il 
discors al vàl ancje pe Australie e pe Gnove Zelande) di chel pecjàt 
origjinàl rapresentàt dal stermini dai popui natîfs. 

In chest cás e su chest cantin la situazion (cundut che no privade di 
chel pecjab e reste diferente in Americhe latine li che lis popolazions 
nativis e i miscliçs a mantegnin, massime a tacá dai agns Novante, 
une funzion determinante sul plan politic, sociàl e culturàl. Chest ul- 
tin aspiet nus puarte a rifleti su la funzion che simpri di plui al varà 
il mont tierg, un mont no plui e dome spazi pe aplicazion des teoriis 
politichis elaboradis intal mont prin — come che al è stát il câs fintre- 

mai ai agns Setante — ma realtáts complessis in cás di elaborá formis 
gnovis di societát su lis fondis des lór tradizions e identitáts propris. 


Mont tierç laboratori politic di vué 


La Americhe latine, li che si è savút supera il scuintri tra popolazion 
blancje (creole) e popui indigjens (origjinaris) e li che la seconde ba- 
taie pe indipendence (ché cuintri dal imperialisim nordamerican) e à 
trasformat il conflit intune colaborazion sul plan pratic e su chel te- 
oric, si & riváts fintremai a meti in discussion cierts principis fonda- 
mentái de culture ocidentál. Al contrari de Afriche li che une “élite” 
e une “oligarchie” formade e educade tes metropolis coloniâls e à 
finit par interpretá — fale che une minorance significative ma no de- 
terminante — il continent cun ducj i prejudizis blancs calcoláts fon- 
daments di une culture superiór. Laspiet plui significatif di chest ma- 
lintindiment disastrós (ma dispès interessàt) al à puartàt dongje cate- 
goriis interpretativis dut für che conclusivis, ma che a àn vit e a àn 
sul plan concret consecuencis no indiferentis sul mont african. La cu- 
istion cláf e je ché etniche che lis oligarchiis a tratin, cui stes preju- 
dizis dal om blanc, tant che un element di inferioritát e duncje di su- 
perá. Impen di viodi te presince etniche un element cuintri la impo- 
sizion e la impostazion statalistis, fatór che al ingrivie i conflits invezit 
di morestáju, si à miór cori daúr a scuelis di çoc “negazionist li che 
la etnie e sares simpri e dome une invenzion coloniál e calcolade une 
roste pal svilup di une societát “civilizade” te suaze di un Stát di dirit. 


Il mont secont cuintri lis fuarcis imperiâls 


Ancje la Republiche popolâr cinese, fintremai de sô costituzion dal 
1982, si definis plurinazionál. Cussì tal cjapitul 1, Principis gjenerâi, 

articul 4 o podin lei: “Lis nazionalitàts (minzu) de RPC (Republiche 
Popolár Cinese) a son dutis compagnis. Il Stát al sigure (baozhang) 
i dirits e i interés legjitims di ogni minorance etniche (shaoshu min- 
zu), al prudele (baobu) e al svilupe la avualance, la unitàt, il jutori 
mutuál tra lis nazionalitáts. Al improibis la discriminazion e la opres- 
sion di cualsisei nazionalitát. E je improibide ogni azion che e saboti 
la unitát des minorancis e che e sabori la division tra lis nazionalitáts. 
Il Stát, in acuardi (genju) cu lis carateristichis e lis esigjencis di ogni 
minorance etniche, e jude ogni aree (diqu) di minorance etniche a 
acelerá il so svilup economic e culturál. 

In ogni localitât (difang) la che une minorance etniche si presente 
dute intune, si decrete la autonomie dal teritori (diyu), si istituissin i 
orghins di autonomie, si aplichin i podés di autonomie. Dutis lis lo- 
calitàts cun autonomie etniche (minzu) a fasin part de Republiche 
Popolár Cinese che no puedin fà secession (buke fenlí). Ogni nazio- 
nalitát e je libare di doprá e di svilupá la só lenghe e la só scriture, e 
je libare di preservá o di modificá i siei ûs e costums.” (Costituzion 
cinese dal 1982) 


Lis normis su la autonomie si aplichin a cinc zonis cun autonomie 
etniche che a son la Mongolie interne, il Xinjiang, il Guangxi, il 
Ningxiia e il Tibet. A chestis bisugne zontá trente prefeturis autono- 
mis e cent e vincjecuatri distrets autonoms li che a vivin nazionali- 
tàts plui piçulis. 


Ancje achì il concet di etnie (minzu) si presente tant che sinonim di 
nazionalitàt, ma il concet di nazion al reste dut cás dopli. Di fat in- 
te premetidure dal test costituzionál, intai paragrafs dedicáts ae cui- 
stion etniche, o podin lei: “(m. Pluralitàt etniche) La RPC (Republiche 
Popolàr Cinese) e je un Stàt unitari (tongyide) plurinazional format 
di dutis lis razis che si cjatin dentri dal país. Si son afermáts e a laran 
indenant a rinfuarcîsi i rapuarts di avualance, unitàt, jutori mutual 

tra lis nazionalitàts (minzu). Inte lote pe tutele de unitàt des naziona- 
litàts si darà cuintri al grant nazionalisim (da minzu zhuyi), in parti- 
colàr al grant nazionalisim Han, e si darà cuintri ancje al nazionali- 
sim locál. Il Stàt si impegne plui che al pues par promovi la prospe- 
ritàt comune des variis nazionalitáts in dut il país.”. 

La Costituzion e ricognòs duncje l’aspiet plurinazionál dal Stát cinés, 
cussi come che o vin viodút in altris costituzions, ma chest aspiet al 
jentre intun conflit inevitabil, ancje se dialetic, cul principi di “tute- 
le de indipendence nazionàl” che al è evocát intal paragraf seguitif 
li che si fronte la cuistion de politiche foreste: “(n. Politiche foreste) 
(..). La Cine si conforme a di une politiche foreste indipendente-au- 
tonome; si conforme ai cinc principis dal rispiet mutual pe sovrani- 
tât e pe integritàt teritoriál, de mutuál no agression, de mutuál no in- 
terference te politiche interne, dal mutuál vantaç paritari, de coesi- 
stence pacjifiche; [la Cine] e svilupe relazions diplomatichis e scam- 
bis economics e culturái cun ducj i país; [la Cine] e da cuintri al im- 
perialisim, al egjemonisim e al colonialisim, e opere par rinfuarcî la 
unitàt cun ducj i popui dal mont, e da la só poie ae juste lote (zhen- 
gyi) des nazionalitâts oprimudis e dai país in vie di svilup pe con- 
cuiste e pe tutele de indipendence nazionál e pal svilup di une eco- 
nomie nazionál; si impegne a tutelá la pás tal mont e la promozion 
dal progrès de umanitàt.”. 

Il test al e il spieli fedél des cundizions, des contingjencis e duncje 
des contradizions e de situazion conflituál dal mont. Contradizions 
inevitabilis che a son inerentis ai procès economics e politics dal ne- 
oliberisim imperialist ocidentál, incompatibil cun cualsisei altri mo- 
del alternatif. I Stàts che si son rindúts indipendents dal colonialisim 
ocidentál a án scugnút fâlu cul armamentari juridic, politic ma ancje 
diplomatic e militár dal Ocident stes. E par difindi tocs di indipen- 
dence concuistade, chei stes, a “scuegnin” difindi la integritát terito- 
rial e la sovranitát (..nazionál). 

Il câs emblematic e atuál, che al mostre ad in plen i aspiets che si 

notavin par sore (là di là de condivision o mancul dal paradigme 
marxist) inte dialetiche “dirit ae autodeterminazion dai popui — so- 
vranitàt statàl/indipendence nazional” — al è propit chel de Cine che, 
massime in chest scurt storic, si cjate a vé di frontà Patac imperialist 
par vie dal dopli aspiet di jessi un país socialist e daúr a deventá la 
plui grande potence economiche dal mont. Un câs storic che al met 
in dificoltàt la egjemonie dal model liberist difindút dai Státs Unîts 
e dal mont prin in gjeneràl. In chest gnúf contest, l'imperi al dopre 
duncje il ramondin de “autodeterminazion dai popui” in maniere 
strumentál par indebilí sul plan internazionál e interni il país che al 
è calcolát il so nemì plui pericolós. 

Il fat al è che la cuistion dai dirits dai popui e je condizionade des 
strategjiis gjeopolitichis internazionáls. In chest contest, une potence 
tant che la Cine, se di une bande e sul plan gjeneràl e ricognòs lis 
nazionalitáts e i lôr dirits, di ché altre, e scugne fà i conts cu lis pus- 
sibilis strumentalizazions di une superpotence imperiál intune pro- 
spetive di conflit internazionál. Conflit asimetric, diret o ibrit, che al 
pues jessi sostignút dome intune suaze e cuntun strument statuál 
fuart, cuntune popolazion unide intun teritori stabilît daúr des legs 
dal dirit internazionál condividút. Che, là di là des contingjencis evo- 
cadis, la retoriche nazionálstataliste e risulti prevalente rispiet ae ra- 
presentazion ideal al reste un discors viert sedi pal câs cinés che in 
chel di altris Stàts dal mont secont. 

Dal nestri pont di viste “indipendentist” e tal esempli concret de 
Cine al è indubitabil che il dirit ae autodeterminazion dai popui 
Tibetan, Uigúr, Mongul o di cualsisei altre nazion presinte al reste un 
dirit inalienabil, ma chest al pues viodi il so compiment dome tal 
contest de dissoluzion dal Stàt e de só trasformazion intune forme di 
convivence sociál dal dut inedite, panorame imagjinabil dome tant 
che consecuence de sconfite dal model imperialist, di dutis lis for- 
mis di sfrutament economicist e de culture ideologjiche che lu 
confuarte. 

A proposit de cuistion tibetane, o ripuartin achi la riflession fate tal 
2008 di Eva Pfóstl: “Il centri dal ordin mondial nol sarà plui il Stàt 
nazion cun finalitàts onipervasivis tant che tal passàt, ma pluitost 
une pluralitàt di nivei moltepligs di guvier, interconetúts tra di lôr fin 
insot. In cheste gnove prospetive, la cuistion tibetane e podarès cja- 
tà ancje jé une soluzion positive. Di fat il Tibet al rapresente un banc 
di prove ideal pe realizazion di une ‘autonomie reál' dentri de 
Republiche popolár cinese. (...). Cun di plui, une autonomie gjenui- 
ne e metarès fin aes violazions dai dirits umans e des libertàts fon- 
damentàls dai Tibetans. (..). La autonomie, cun ogni probabilitàt, e 
prevignarès la aparizion di un moviment secessionist plui violent fat 
che al podarès jessi pussibil se la Republiche e larà indenant cul de- 
ludi ogni autodeterminazion dal popul Tibetan” (La questione tibe- 
tana. Un banco di prova per l'intransigenza cinese). 

Une altre realtát dal mont secont che e presente une struture fe- 
derál in sens etnic e je la Federazion Russe. Al è cu la Rivoluzion 
di Otubar che pe prime volte i popui dal imperi zarist a concui- 
starin un statút di autonomie te suaze de Union des Republichis 
Sovietichis, une autonomie che, massime cul avent dal stalinisim, e 
sarà relativizade e condizionade des sieltis ideologjichis e politichis 
dal Soviet centrál e di un regjim poliziesc e repressif. 

Al e dut cás cu la Rivoluzion dal 1917 che la cuistion des naziona- 
litàts e ven jevade e su chés fondis e ven scrite une costituzion che 
e previót il ricognossiment di dutis lis etniis che a componevin la 
Russie zariste. Il prin document a chest proposit al sarà firmàt ai 15 
di Novembar dal 1917 di Lenin (in cualitát di president dal Consei 
dai comissaris dal popul) e di Stalin (in cualitàt di comissari dal po- 
pul pes nazionalitáts) cul titul di “Declarazion dai dirits dai popui 
de Russie”. 

Intal test si pues lei: “A tacá di chest principi la pro dai popui de 
Russie], il prin congrès dai conseis, intal més di Jugn di chest an, al à 

proclamát il dirit pai popui de Russie di disponi di se stes. (...) il con- 
sei dai comissaris dal popul su la cuistion des nazionalitàts al stabilis 
di basàsi su chescj principis: 1) Avualance e sovranitàt dai popui de 
Russie. 2) Dirit dai popui di Russie di disponi di se stes fintremai ae 
separazion e ae costituzion di un Stat indipendent. 3) Sopression di 
ogni privileç e di ogni limitazion, nazionál o religjose. 4) Libar svi- 
lup des minorancis nazionáls e dai grups etnics che si cjatin intal te- 
ritori rus. (...)”. 

Ma te costituzion dal 1918, la cuistion des nazionalitàts si esaurìs in- 
tal articul 2 dal cjapitul I: “La Republiche sovietiche di Russie e je 
fondade su la libare union des nazions libaris dentri de federazion 
des Republichis sovietichis nazionáls.”. 

Principi che al è insumbát sot di une vision classiste de Rivoluzion, 
dal principi de ditature dal proletariàt e di une concezion ideologji- 
che fondade su di une vision produtiviste. 

Al reste dut cás, fintremai dal titul, il principi federatîf e la cussience 
des nazionalitáts che no saran dismenteadis intal passaç de Union 
Sovietiche ae Federazion Russe dopo dal 1991. 

Di fat, pe costituzion dal 1993 “Titulár de sovranitát e uniche font 
dal podé te Federazion Russe al e il so popul plurietnic.”. Federazion 
che e je costituide di vincjeune Republichis, sís teritoris, cincuan- 
te regjons, dîs circondaris e dôs citáts di rilevance federál. Larticul 
68 al menzone la cuistion linguistiche li che, dongje de lenghe rus- 
se, calcolade lenghe di Stát, si contint che, in dut il teritori federal, 
“2. Lis Republichis a án il dirit di stabilí lis lór propris lenghis di Stát 
(...) che a vegnin dopradis dutun cu la lenghe di Stát de Federazion 
Russe, 3. La Federazion Russe e garantis a ducj i siei popui il dirit ae 
conservazion de lenghe materne e ae creazion des cundizions pal 
so studi e svilup.”. 

Infin, cul articul 69, la costituzion e fronte la cuistion dai “popui au- 
toctons minoritaris”. 

“Inte Russie postsovietiche” — e scrîf Tuyaara Tumusova — “la espres- 

sion ‘piçui popui no je plui ametude tant che corete sul plan po- 
litic par vie de só semantiche a conotazion peiorative. E je stade 
rimplacade cu la categorie ‘popui autoctons minoritaris' (Rorennye 
maloCislennye narody) che si lei tal articul 69 de Costituzion dal 
1993: ‘La Federazion Russe e garantis i dirits dai popui autoctons mi- 
noritaris, in conformitát cui principis e cu lis normis cognossudis 
in mût universál dal dirit internazionál e dai tratáts internazionái..” 
(L'identité juridique des peuples autochtones de lakoutie et le droit 
russe, p. 169-185). 


I Stàts dal mont secont, li che si son davuelts procès di transizion e 

di trasformazion politiche intune direzion socialiste, o, come tal cás 

de Russie postsovietiche, intune direzion alternative e inedite, a son 

státs i prins a cjapá in considerazion in mút organic la cuistion etni- 
che ancje se simpri condizionade e relative. 

La Cine, a chest proposit, sot dal resint ipersvilup economic, e plate 

un spirt ancorát aes sôs tradizions intune situazion di ecuilibris difi- 
cilmentri interpretabii par un ocidentál. 

“La societát cinese” — e scrif la sinolighe Tiziana Lippiello — “in 

prevalence e je ancjemo confuciane e i citadins cinés a vivin ogni di 

un conflit: la ambizion di emancipási viers di un stil di vite moderne 

e ocidentál e la necessitát di restá leàts aes regulis di une tradizion 

milenarie.” (La rivalutazione della cultura tradizionale della Cina, 
cjapitul I di Davanti agli occhi del cliente, p. 145). 

Cheste rivalutazion di Confucius e rispuindarès ae volontát dai cinés 
di oponi la lôr tradizion e la lór etiche fondade su la prioritât dade 
al ben coletîf a ché ocidentál fondade sul individualisim plui mastin. 
La tradizion umanistiche cinese e la só tradizion metafisiche mile- 
narie no son compatibilis cul materialisim storic svilupát dal marxi- 
sim dogmatic ma nancje cul utilitarisim e cul pragmatisim borghés. 
La realtát cinese e a dimostrát la capacitát di mudaments subitanis in 
direzions che POcident nol jere in stát di previodi e nancje di capi. 

Cussi, calcolant il pês de só tradizion, al è probabil che tai prossims 
agns, denant des sfidis epocáls che la umanitát e sarà clamade a 
frontá par vie des consecuencis dal industrialisim, l'Orient lontan si 
torni a posizioná sui siei valórs tradizionài. 

E je la stesse robe che e je daùr a verificàsi te Russie postsovietiche, 
Russie che cul Orient e condivît une part dai siei valórs. Di fat, inte 
Russie di vuè — no plui marxiste ma dutcás critiche, massime a tacà 
dal 2008, tai confronts di une vision ultraliberiste, des smiris atlanti- 
stis, di un mont unipolár e solidarie cui país e cui popui che a lotin 
pe lór emancipazion des sgrifis imperiàls — al vàl il stes discors dal 
tornà di une tradizion che e cjate lis sòs fondis intune metafisiche, in 
chest câs, di çoc cristian ortodòs, ma ancje in atris tradizions conser- 
vadis intune farie li che a saltin fùr elements di siamanisim e di bu- 
disim, passant par une fuarte cussience identitarie e cence dismen- 
teà, cundut di une analisi critiche, la esperience storiche comuniste 
che e à segnát e che e segne ancjemò a fuart ché societát. Dut chest 
al fàs de Russie un altri fatór di confront cul Ocident e cui siei valòrs. 

Notis: 


[1] La Compagnie dal Jesú, deventade aromai masse intrigose pal interés e 
pe logjiche coloniál, e sará cussi mandade vie de Americhe latine su ordin 
dai reams dal Portugal e de Spagne 


[2] Diferentis des teoriis razialistis o varin il culturalisim di un Moises Saenz 
(1888-1941) che al sostignive la fusion culturál de tradizion indie cun ché 
europeane contindint che cheste e varés produsút une culture dal dut 
gnove, une culture nazionâl. Dongje des teoriis dal miscliç biologjic e dal 
misclig cultural si jere fat dongje ancje il telurisim, une variante dal indigje- 
nisim, che al atribuive ae tiere, ven a stái aes fuarcis de nature dal lúc la 
formazion dai caratars di un popul 


[3] Nordomania tiermin inventát di José Enrique Rodo (1871-1917) scritór 
uruguayan autór dal saç Ariel li che al denunzie chel che lui al clame juste 
apont “nordomania”, ven a stài l'utilitarisim nordamerican e lis ideologjiis 
pragmatistis e materialistis che chest al tire dongje, afermant invezit une 
plene adesion a di une vision idealiste de vite. 


[4] Gaditiane, di Cadis citât spagnole li che tal 1820 uficiài dal esercit spagnúl 
si refudarin di partí par lá a scjafoià i guviers indipendentiscj che a jerin 
daúr a formási li des coloniis de Americhe. La Spagne e jere alore sot de 
monarchie assolutiste borboniche di Ferdinant VII. Par fini la rivolte militár 
e sará scjafoiade tal sanc 


{51 Il moviment katarist, che al cjape il non dal sorecjáf indigjen dal XVIII se- 
cul Túpac Katari, al è un moviment indianist che a tacá dai agns Setante 
dal secul stát al lote sei cuintri de opression di classe (in sens marxist e li- 
bertari) sei cuintri de opression etniche. | katariscj a contindin che la ere- 
ditát colonialiste e seguite compagne ancje dopo de indipendence e si 
svilupe cuintri dai popui autoctons. 


[6] “Pachakutik al è leát in maniere strente a ONGs finanziadis di Washington 
e dai Státs membris de Union Europeane (UE) | leaders dal partit a son 
státs inscueláts dal NDI (National Democratic Institute) finanziát dal gu- 
vier american, une istituzion ausiliarie de CIA che e opere cu la poie de 
NED (National Endowment for Democracy). La NED e á sovenzionát pu- 
blichementri lis ONGs in Ecuador cun plui di cinc milions di dolars tra il 
2016 e il 2019. Une part impuartante di chescj bêçs a son láts a grups an- 
ti-Correa come Pachakutik e i siei aleáts. Pachakutik al è il brag politic de 
associazion indigjene CONAIE che e à colaborát aes protestis cuintri dal 
ex president Correa formant une aleance no declarade cu la diestre 

oligarchiche dal país cun ché di destabilizá e di pará vie il president socia- 
list. Di fat, Pachakutik e la CONAIE a án vút une funzion impuartante intal 
tentatif di colp di Stát dal 2010 (cu la poie dai Státs Units) che al à cirút di 
pará vie Correa dal podé in maniere violente e antidemocratiche. (...). La 
CONAIE e à divisions internis cun dentri une ale plui conservadore e une 
plui progressiste. | dirigjents de CONAIE Leonidas Iza e Jaime Vargas a 
son státs i leaders des protestis dal més di Otubar dal 2019 cuintri lis ri- 
formis neoliberistis imponudis dal president Lenín Moreno. Si sa che 
Pérez nol è stat un leader di chés manifestazions anti-neoliberistis, però, 
in gjenar, la CONAIE e à vút une funzion significative te oposizion cuintri 
dal correisim.” 

(Ben Norton, How Ecuador's US-backed, coup-supporting ‘ecosocialist’ 
candidate Yaku Pérez aids the right-wing, in The Grayzone, ai 8 di Fevràr 
2021). 


[7] “ll drame de Afriche al è che l'om african nol è jentrAt avonde te storie” 
(Nicolas Sarkozy). 


[8] Lis stessis considerazions si puedin fà pe descrizion de gjeografie politi- 
che in dut il mont classic e arcaic fintremai ae fin de Ete di Miec. Intal cás 
dal mont asiatic, par esempli, James C. Scott, intun libri che al sosten la 
tesi de creazion di zonis cence Stát tant che risultàt de fughe o de resi- 
stence dai popui cuintri dai procès di statualizazion e duncje di sotana- 
ment, a proposit de Birmanie precoloniál al scrîf: “Nissun nucli statàl, 
grant o picul, al veve un so teritori. Ognidun di chescj al esisteve tant che 
unitát intune galassie di centris concorints, che a jerin, daùr des voltis, in 
cressite o in declin." (L'arte di non essere governati. Una storia anarchica 
degli altopiani del Sud-est asiatico, p. 66). 


[9] L'armamentari contestatif di Susanna Hassan al jere lát ancje plui inlá e si 
infondave su lis dificoltàts di ordin ortografic, fonetic, dialetologjic cun 
ché tradizion argomentative che o vin cognossút e che o cognossin ancje 
ca di nó, a un tant di provoca un singolár déjà vu. Susanna Hassan e do- 
pre achì chei argoments cul obietîf di rimanda ogni decision a pro di une 
“lenghe autoctone". Di fat e scrîf: “Se o fasin un confront, la lenghe akan 
e ten dentri un numar ecessîf di dialets, ognidun cu la sé ortografie e la sò 
pronunzie. Al è duncje evident che, ancje se o vessin ché di cjapá la deci- 
sion di insegná l'akan in dutis lis scuelis, o varessin di frontá la dificoltát di 
proponi une forme di akan mondat des variantis e dai particolarisims dia- 
letài. In altris peraulis o varessin di disponi di un sisteme uniformát di tra- 
scrizion in mút che i libris scrits in ché lenghe a puedin vignî lets di ducj 
chei che a fevelin akan, indipendentementri dal lór dialet. Se no no vares- 
sin altre alternative fale che di insegna ogni diferent dialet tant che l'asan- 
te-twi, l'akwapim-twi, il fante, il nzima. Dificoltáts dal gjenar no puedin jes- 
si sormontadis intune zornade; la lór soluzion e á bisugne di timp, di stu- 
dis puntiliós, di pazience e di prudence." (citát in Langue et pouvoir au 
Ghana sous Nkrumah, p. 78-79). 


PART Ill / Il mondialisim e la autodeterminazion dai popui 


[10] “| obietifs dal Institute of Kiswahili Research de Universitát di Dar es 
Salaam a son chei di puartá indenant la ricercje sul plan morfologjic, sin- 
| tatic e fonologjic dal Kiswahili; di lá indenant cu la ricercje sociolinguisti- 
che e dialetologjiche de lenghe; di puartá indenant ricercjis su la lessico- 
grafie e la scriture in kiswahili e su libris e dizionaris in altris lenghis ban- 
tù; coordená servizis di traduzion dal guvier o di altris istituzions, indu- 
striis e organizazions privadis dentri e fúr de Tanzanie; puartá indenant 
ricercjis su la leterature orál e scrite in Tanzanie e in dute la Afriche 
Orientál; cooperá cun chés altris organizazions pal svilup de lenghe e 
par furnî consulencis su varis aspiets de lenghe e su la leterature ki- 
swahili; publica libris e gjornái in kiswahili pal Ús tes scuelis, istitúts supe- 
riórs e Universitát; e prepará strategjiis par che il kiswahili al deventi il 
mieg di istruzion, de scuele materne fintremai ae Universität". 
Se o pues permetimi la ironie, al è plui o mancul ce che la Universitát dal 
Friúl e je daúr a fà pe lenghe furlane!!! 


[11] L'antropolic francés Alain Testart al è stát un dai pócs, se no l'unic, stu- 
diós de Afriche e des societáts primitivis a contestá la concezion classi- 
che dai dirits su la tiere des comunitáts tradizionáls. Daúr de interpreta- 
zion tradizionál inte Afriche precoloniál nol sarés esistút un vér dirit di 
proprietát ma chest dirit al sarès stát coletif. Testart al calcole falade 
cheste interpretazion. Par lui se e je vere che il concet di proprietát de tie- 
re in Afriche al è diferent di chel dal mont ocidentál, al insist sul fat che in 
chel continent la proprietát de tiere al à simpri stât. La diference e je che 
pal om african "proprietari di un fonts al è chel che lu coltive; al è proprie- 
tari dai arbui chel che ju plante Delafosse al à reson di dî che al è il lavór 
che al cree la proprietát. Il contadin african che al coltive un teren al re- 
ste proprietari di chel teren (...). Al è par chel che un teren no lavorát nol 
à e nol pues vé proprietaris. La tiere, di par se, nol è un ben e nol pues 
jessi di proprietàt." (Propriété et non-propriété de la terre. L'illusion de la 
propriété collective archaïque (ire partie) p. 236). “In Afriche la pro- 
prietàt [de tiere] si presente tant che un insiemi di maglis ator dai centris 
abitáts principái, a man a man che i terens a vegnin coltiváts, ma chestis 
zonis di proprietát a son cercenadis di un no man's land di cjamps li che 
la coltivazion e je stade bandonade” (ibidem, p. 237). Par Testart no si 
pues fevelá di proprietàt comunál: “Il dirit che il vilag african al à su lis tie- 
ris libaris nol è un dirit di proprietát; al è chel che ogni entitàt politiche, ma 
che e sedi localizade, al à sul so teritori." (ibidem, p. 238). In altris perau- 
lis se si presente un contadin, ancje forest, che al sedi interessát a colti- 
vá un teren, il sorecjáf dal vilag nol fâs nuie altri che “mostra”, a cui che al 
è interessát, il peçâl libar. “la funzion dal sorecjáf si limite a sigurà che 
nissun nol rivendichi chel pecál.”. Chestis carateristichis, di viodi ancje se 
no rapresentativis di dut un continent, a mostrin un aspiet dal dut sin- 
golàr e incompatibil cul nestri concet di proprietàt li che la tiere si pues 
vendi e comprà. 


365 


367 


CONCLUSIONS 


La idee che lis etniis (popui) tant che comunitáts definibilis a sedin 

une costruzion artificiose e che, in realtát, dute la umanitát e sedi un 

adun indefinît e variabil di individualitáts e ancje chés in mutazion 

seguitive, al è part integrant de filosofie relativiste dominante che e 

calcole il mont potenzialmentri vualîf, indiferenziát e li che dut al è 

(e al a di jessi) interscambiabil. Une vision dal mont interpretát daúr 

des bramis di cui che vué lu domine e che par dominálu dal dut al 

a bisugne di une interpretazion antropologjiche che e sedi aderen- 
te al sisteme in at, e che ľom moderni al calcoli la só cundizion dal 

dut sopuartabile parce che normál. 

La cundizion umane te societát ocidentál di vué e je ché di un adun 

di individuis simpri plui singolarizáts, alienáts e bandonáts a lór stes, 
lassáts sul Ór di un precipizi esistenziál, numar intune societát che 

no ju ricognos e li che si à simpri plui dificoltát a ricognossisi. Achi 
ľom al è dome une particolaritát atomizade e doprade fintremai che 
e risulte funzionál al procès produtif e al sisteme di marcját. No plui 
persone ma individui. 

Lom al pues jessi “persone” dome se integrát a nivel di une comu- 
nitát li che si ricognès cu la só identitát, te suaze di une dimension 
che i parten. 

Ma chest procès singolàr al è imagjinabil dome dentri di un muda- 
ment sostanziàl di chel paradigme politic e economic che lu à rindút 

forest, al è imagjinabil daúr di un ribaltament di chei valórs, o miór 
disvalórs, che a determinin l’om e la societát di vuê. 

Ribaltament dai disvalórs par rivá a interpretá une comunitát cuntu- 
ne continuitát storiche cul so passát e in stát di rindisi dal dut indi- 
pendente dal deliri di potence distrutive dal sisteme dominant, de 
só ideologjie e des istituzions che le struturin e le sostegnin. Partant 
al e dome cui popui parons dal lór destin, indipendents, che il mont 
al sará in stát di liberási dal domini de idre economiciste, industria- 
liste e capitaliste che, dongje di impuarî grandis massis de popola- 
zion a nivel mondial, e savolte i ecuilibris ambientài fintremai a me- 
ti in pericul la vite stesse sul nestri planet. 


Il ricognossiment dai popui cu la lór identitàt e il lór dirit a autode- 
terminási al è ae fonde di chest procès. Intant che la “grande poten- 
ce” imperiál e cir di sbranà dut ce che i fàs roste par paronà il mont, 
che i grancj grups economics e finanziaris multinazionái a cirin di 
monopolizà marcjáts e risultivis naturáls, al devente simpri plui ur- 
gjent pai popui di liberási des brenis statalistis e dal dogme univer- 
salist ocidentalocentric che ju paronin. E, al è il cás di fâlu rimarcá, 
al è daúr di ché figure che si pues imagjinà un mudament resisten- 
ziàl e opositîf cuintri des fuarcis che a determinin vué il destin di 
un mont che al è daúr a sbrissá tal sfondaron de distruzion ecosiste- 
miche, di une vuere eterne e di catastrofis sanitariis e socioecono- 
michis simpri plui grivis. 


Par fevelà di indipendence al covente duncje e prime di dut torná ae 
vision di un mont fat di popui libars dal nazionálstatalisim e solida- 
ris cun dutis chés altris comunitàts, ognidune cu la sé tradizion, cul- 
ture, lenghe proprie e cul dirit di struturà e di intindi la vite intune 
maniere só su la fonde di un gnúf paradigme. 

Par rivà a un tant lom al scugne superà dut ce che al fâs roste al 
spanîsi de sé identitát sul plan personal e su chel sociál. Rompi cul 

statalisim, cul domini di une struture impositive e centralizade, pu- 
nitive e costritive. 

Ma par rivá a un tant al covente ancje super l’economicisim che al 
calcole dut in funzion dal profit e dal “progrès” materiál e calcolá 
che lom al e un jessi individualmentri e socialmentri complès cun- 
tune identitát sedi di popul che di persone. 


Si trate di rompi cun chel statalisim e cun chel economicisim che a 

nassin intun moment e intun lúc gjeografic precîs e che al à dat ae 

Storie dal mont une svolte epocál. E chest lúc al e il mont ocidentál 

che dopo di vé condividút par secui procés storics e di civiltát pa- 
ragonabii cun chei che si svilupavin in altris continents, cu la fin de 

Ete di Miec al tache a deviá il so cors par cjapá une direzion inedi- 
te e a meti in vore une vision dal mont che si pues clamá dome cul 

tiermin di “origjinál” intal so sens strent e derivát. 

Une vision dal mont fissade su la materialitât, su la cuantitàt, sul 

domini de nature e su la prioritát dal economic a pet di ogni altre 

categorie. 

Une impostazion che e viodeve e che e viôt tal om dome un trat 
animál, scláf e sotan des dibisugnis materiáls, impostazion che, al 
va dit, cumo ancje in Ocident, stigáts des scuviertis antropologjichis 
e storichis di altris civiltáts e di altris manieris di intindi la vite in so- 
cietát, si tache a meti in discussion. Ma la critiche si ferme ancjemo 
a nivel teoric. 


Un altri caratar de societát moderne, fintremai de só nassite, e je la 
complessitát. Ma si trate di un complessitát dome tecnologjiche, me- 
caniciste, funzionál al sisteme di produzion e destinade a cressi tal 
timp. Vué cheste complessitát, ancje pes seguitivis rivoluzions tec- 
nichis, e je a un tant paradossál e ossimoriche (e libere sclavizano 
di jessi deventade irinunziabile. Rivoluzions tecnologjichis seguitivis 
e ossessivis intai siei mudaments cun consecuencis che a án tocját 


370 í Indipendence / Fabian Ros 


ducj i nivei dal vivi sociàl e individual. Rivoluzions tecnologjichis 
funzionáls sedi pal control de persone che par passi la ingorde ma- 
chine dal profit. Funzionáls ancje pal control e pe canalizazion de 
informazion a un tant di rindi simpri plui dificoltosis soluzions alter- 
nativis par un altri mont pussibil. Di fat, la complessitát struturál e 
sorestruturál de societát moderne, e risulte funzionál dut intun al si- 
steme di esclusion, di inclusion sfuarçade e di control. 


Duncje il mudament sociál, par jessi reál, al à bisugne di inviá une 
riflession complessive no dome sul model, ma ancje sui procés di 
tecnocratizazion e di tecnicizazion de societát. 

Il machinisim al ridús i spazis di manovre e, provocant un distan- 
ziament interpersonál simpri plui grant, al staronze i rapuarts, al rint 
simpri plui dificoltosis lis interrelazions. La interface informatizade e 
savolte dal dut lis relazions tra i oms, relazions che par jessi autenti- 
chis e produtivis a scuegnin jessi diretis, di persone a persone. 
Denant di cheste realtàt la strategjie e je, juste apont, ché di rompi cu 
la ideologjie machiniste e mecaniciste, cui siei mîts e cun chel preju- 
dizi che al viòt la complessitàt tant che un alc di necessari e di inevi- 
tabil — par cualchidun, un alc di maraveós — e, par fini, ché di rom- 
pi cul dogme dal progres material. 

Par rivà a jessi indipendents intune comunitàt indipendente si scu- 
gne ancje jessi indipendents de machine e dal machinisim. In altris 
peraulis si à di operà une rivoluzion copernicane tai rapuarts dal 
om cul imprest, rapuart che vué al è daúr a deventà rapuart dal im- 
prest sul om. 


Prejudizi materialist e fals moviment dal progrès 


I doi pilastris che su chei si fonde la societát capitaliste a son il sta- 
talisim e Peconomicisim, ma che no podaressin stà impins cence 

fondis filosofichis. Di fat la ideologjie dal capitàl si base sul materia- 
lisim e sul progressisim, ven a stâi su la idee che fúr dal mont mate- 
riál nol esist nuie altri e che l’om, il mont, la storie, la nature, a son, 
par une sorte di lec sientifiche, destináts a lá indenant di un man- 
cul a un plui. 

I moviments, lis teoriis, la culture che, fintremai dal XVIII secul ilu- 
minist, a án tacát a lotá cuintri des fuarcis e des ideis dominantis, a 
son nassudis e cressudis sul troi di cheste vision dal mont. E cuant 
che la caste borghese e je deventade classe egjemoniche e che chés 
fondis teorichis a án struturát la gnove societát e la só culture, al e 
su chel stes troi filosofic che lis fuarcis antagonistis a án pretindút 
di jessi daúr a fondá une “divierse” propueste politiche e un implant 
ideologjic alternatif. 

La campe, sedi ché marxiste sedi ché de galassie libertarie, e à vút 
seguitát chel ideál dal progressisim borghés in continuitát ideologji- 
che cul universalisim umanist, ancje se, bisugne dîlu, vué e je daúr 
a formási une cussience critiche su chel mít e su chel mût di pensá. 
Il pont nevralgjic dal “faliment” di part dai moviments di liberazion 
dal secul stát si cjate dentri di cheste continuitát, cu la zonte de in- 
terpretazion classiste. Il tiermin “popolàr” al è part di chest malin- 
tindiment. Intant che si individuave intun subiet classist la funzion 
di un savoltament dal sisteme dominant, si lassave in bande, anzit si 
combateve, la realtàt dai popui storics tibiáts (fale ecezions sul cont 
de solidarietàt “internazionaliste”) che a vignivin tratàts — cuntune 
logjiche di continuitàt cul model borghés — tant che refudons di un 
passàt reazionari. 


La ideologjie classiste 


La societàt dai oms e je fate di diversitàt a nivel des comunitàts e a 
nivel des singolaritàts. E e je propit cheste diversitàt che e rapresente 

la ricjece de societát umane. Jérôme Baschet al precise ben i limits 
di une cierte çampe cuant che al scrîf che “(...) la tindince marxiste 
a ignorà o a sotstimá la cuistion etniche — intal non de lote di classe, 
preocupade dome de costruzion dal Stát o dal internazionalisim pro- 
letari — nol fás altri, almancul par chel che al rivuarde il secont cás, 
che riprodusi un aspiet tipic de ideologjie borghese che si impegne, 
cuant che e je daúr a imponi il so domini, di fá sparí dutis lis dife- 
rencis che no sedin economichis e a fondilis intune avualance juri- 
diche astrate tal cuadri privilegját che al rapresente il Stàt nazional” 
(La rébellion zapatiste, p. 248). 

Sedi la ideologjie borghese che ché marxiane a àn vit frontát la di- 
versitát identitarie cun difidence o cun ostilitát intune maniere di- 
scontinue e daúr des contingjencis. Ma e je cheste diversitát che e 
rapresente il principi fondamentál par une rifondazion des societáts 
su valórs umans, sul rispiet di se e di chei altris popui, intune logji- 
che di jutori mutuál. 


Coesion di une comunitát 


Pe classe dominante, di fat, si trate di rompi dut ce che al fás coe- 
sion di une comunitát, prin di dut la cussience di vé une identitát? 
proprie par rivá fintremai a scancelánt la só memorie. La distruzion 
de lenghe, cun dut ce che al compuarte in fat di culture e di savés 
coletifs, al è un pas fondamentál par esercitá un podé eterodiret che 
al à tant che obietîf primari — platát daúr de retoriche des “coesions 
nazionáls” o di une contraditorie adesion a di une governance globál 
— il procès di concentrazion e di monopolizazion economiche te 
suaze dal dogme capitalist. Se il nazionalisim al jere funzionál ae 
prime fase dal procès capitalist, il globalisim al e funzionál al neoli- 
berisim dominant, carateristiche di cheste ultime (ma mai definitive) 
fase dal capitalisim. Trasferít sul plan identitari, si note cemút che 

vué lis lenghis di riferiment, massime tal mont ocidentál, no son plui 
lis cussì clamadis “lenghis nazionáls”, ma la lenghe dal domini globàl 
che a ché si scugne fà riferiment. Dut cás la “lenghe nazionál” e re- 
ste il mieç dal podé aministratîf e poliziesc, la lenghe dal control e 
de repression a di un nivel teritoriàl. La lote cuintri di ogni forme di 
domini e je duncje, prin di dut, linguistiche, une lote cuintri i tenta- 
tîfs di riapropriazion di chel che al è il strument propri de espression 
origjinarie di une comunitàt. 

La riconcuiste de lenghe proprie al è ancje il pas fondamentál pe ri- 
concuiste dal rapuart uman, di chel rapuart che al è dineàt dal ra- 
puart mercantîl simpri plui fondát su la virtualitàt. 


Un mont virtuál 


La virtualizazion dai rapuarts, ven a stái il procès di distanziament 
tra i jessis umans, e je la carateristiche sostanziál de societàt statua- 
lizade e economiciste li che lis relazions a son mediadis de econo- 
mie di marcjât. Ali la monede di scambi e il contrat scrit a son státs 
i prins sistemis di filtri dai rapuarts umans. Chel proces al è lát inde- 
nant fintremai a creá un mont dut fondát sul contratualisim di stamp 
puritan li che il rapuart personàl e sociàl al larà simpri di plui te di- 
rezion dal distanziament tra i oms, de virtualizazion des relazions 
fintremai a incargà machinis, sistemis cibernetics e algoritmis in so- 
stituzion dai jessis vivents. La disumanizazion e je la carateristiche di 
fonde dal mont di vue. 

Virtualizazion alienante dai rapuarts, indefinizion de comunitàt, in- 
stabilitàt di un popul, a son elements funzionài al procès di atomi- 
zazion de societát, ergo al so control de bande di un podé simpri 
plui invisibil, astrat e duncje inatacabil. 


374 Indipendence / Fabian Ros 


Situazion contingjente e diversitát. 
Par un mont fat di popui indipendents 


La lote pe indipendence si coniughe vué daúr di varis ponts di viste 
e daúr di varis fatórs che ducj si scugne cjapá in considerazion. 

Dal pont di viste dai popui e dal lôr rapuart storic e istituzionál, la 
situazion reál si presente dentri di un cuadri politic li che o vin di 
une bande i Stats: 


1. Stâts sovrans dal mont secont che si difindin cuintri dai atacs 
dai Stàts imperialiscj 


2. Stâts sovrans dal mont tierç che si difindin cuintri dai atacs 
dai Státs imperialiscj 


Intant che, di ché altre, o vin lis batais pe: 


1. Autodeterminazion dai popui che a vivin dentri dai Státs 
sovrans dal mont secont 


2. Autodeterminazion dai popui che a vivin dentri dai Státs 
sovrans dal mont tierç 


3. Autodeterminazion dai popui che a vivin dentri dai Státs dal 
mont prin 


4. Autodeterminazion dai popui che a vivin dentri dal Stàt 
imperiál 


Lobietif decisîf e finàl al è la autodeterminazion di ducj i popui 
obietîf che al è pussibil di rivà dome tal cuadri dal superament di 

ogni forme di imperialisim e superant il primát de economie di mar- 
cjât e la ideologjie stataliste e economiciste che lu réc. Si trate di capi 
cemút che i varis atórs e lis fuarcis che si movin in chel scachîr che 
o vin segnát disore, a podaran distrigàsi par sormontà il tramai sta- 
tàlsovranist e/o imperiál dal mont prin cence colà in contradizions 
e in aporiis. 

I Stàts dal mont secont no inlineáts o socialiscj, in cheste fase sto- 
riche, a rapresentin un cuintripés essenziál pai ecuilibris mondiái, 
a pro di chei popui che a intindin liberási de smuarse imperialiste 
e pe difese des lór sieltis politichis e economichis autonomis e no 
convenzionáls. 


Il stàt atuál de situazion internazionál al è une vore volubil, ma pro- 
pit par chest i popui a scuegnin valutá, volte par volte, lis strate- 
gjiis adatis e che a risultin in coerence cui obietîfs finài e cui siei 
principis. 

Inte prime fase, lis fondis di chescj principis si lis cjate tes risolu- 
zions de ONU (e di altris organisims internazionái) su cheste mate- 
rie, risoluzions che a van aprofondidis e ribatudis di volte in volte 
cun ducj i popui, i lôr rapresentants e lis lór organizazions ator pal 
mont. Al è a tacà di chestis risoluzions che si à di contestá lis intro- 
missions dai Stàts neocolonialiscj e des fuarcis economichis e finan- 
ziaris imperiáls. 


Par capî la complessitát de situazion, o podìn stazà une realtát tant 
che ché de Republiche Popolár Cinese e il só zûc di mossis e cuin- 
trimossis sul scachîr politic e economic. Achi, plui che di une dialeti- 
che hegeliane, o sin denant de aplicazion de filosofie orientál di ecu- 
ilibris, dinamics, tra yin e yang li che si frontin realtát statuál e anti- 
imperiál, stát unitarist ma costituzionalmentri plurinazionál, sisteme 
socialist e inseriment controlát dal produtivisim capitalist. 

Achi, il scuintri simetric cu la potence imperialiste par antonomasie 

(i Státs Units) al displate dute la complessitát de bataie atuál pe libe- 
razion dai popui, calcolant lis contingjencis internazionáls. 


Une vision sul mont 


La bataie pe proprie identitát, la bataie nazionalitarie e pe autonomie 
de proprie comunitát e domande coerence, une coerence che e pues 
palesási dome par mieç de solidarietât cun dutis lis lotis di chei al- 
tris popui pe lôr autodeterminazion, al domande solidarietát cun du- 
tis lis resistencis cuintri dal imperialisim e cuintri di ogni forme di 
colonialisim politic, economic e culturál. Cence la manifestazion di 
cheste solidarietát (palesade cu la lenghe proprie e no cun ché do- 
minante dal moment, pandude in forme autodirete e no ae code o 
par mieç di organizazions “nazionáls” distacadis dal nestri contest e 
di fat antagonistis), ancje par mieç di informazions, di cuintriinfor- 
mazions, di esperiencis condividudis e di sostegn concret cuant che 
e li che al covente, la bataie proprie e devente sterpe, moment di sie- 
radure, contraditorie e, par finí, falimentár. Cheste solidarietát e do- 
mande peró cognossince de realtát parce che cence ché al e facil 
colá tal tramai de manipolazion, des operazions di confusie de ban- 
de des fuarcis neocoloniáls. 

Chest assum al è ancje moment di cressite par se e tant che inricji- 
ment di elements pe elaborazion di un gnúf model. 


Superá i limits di une vision localiste 
e autoreferenziál de bataie autonomiste 


La condivision des batais e des esperiencis e la solidarietát manife- 
stade cun chei altris popui, e à di rapresentá, pes fuarcis autonomi- 
stis (e achì il tiermin al à di jessi intindút inte só acezion plui largje), 

une maniere par superá i limits di une vision localiste e autoreferen- 
ziâl li che chés fuarcis si son dispès impantanadis. E no si trate do- 
me di saldási cui moviments corelatifs dal mont prin, ma cun du- 
tis lis fuarcis che a lotin pe liberazion dai popui cuintri dal neoco- 
lonialisim a nivel planetari, di manifestá une solidarietát ative a pro 
dai país che a subissin in manieris diviersis la opression imperialiste. 


Une gnove vision dal om 


Si trate ancje di superá la vision monodimensionál dal om vignude 
fàr de filosofie materialiste dal Votcent che e à impastanát lis fuarcis 
di oposizion daúr di modei culturái e struturái borghés. Ché vision e 
viôt dal om dome il so cuarp e i struments che a coventin pal so apa- 
iament. Vision che e je in linie cul mût di pensá borghés dut cjapât a 
viodi dal profit. La vite dal om si svilupe ancje a nivel psichic e spi- 
rituál, dimensions complementárs che si integrin une cun ché altre 
e che a án di cjatà te societàt la lôr corispetive suaze di realizazion. 


I secui dal Votcent e dal Núfcent, cjapâts dal smaniament progres- 
sist, sientistis e titanic no son státs dome la prerogative dal radicali- 
sim borghés, ma a án ancje rapresentát lis lidrís teorichis dal liber- 
tarisim e dal marxisim. In pratiche se chescj a rapresentavin di une 

bande une roture sul plan politic e in part ideologjic, a stabilivin, di 

ché altre, une continuitát sul plan ideál par un mont destinát a une 

seguitive e sbrenade corse viers il progrès materiál. 

Tra lis causis dal faliment dal cussì clamât “socialisim reâl” e dal 

esauriment storic dai moviments anarchics o podin includi la vision 

mecaniciste dal om e de só Storie. Vision alienante, sterpe, tant che 

ché dal om ocidentál che, dopo di jessisi drogát cul consumisim dai 
agns Sessante, si droghe vué cui surogáts tecnologjics che la moder- 
nitát e met a só disposizion. 

La cuistion furlane 


Par finí al merete fate cualchi riflession su la realtát dai popui storics 
(minorancis, popui e nazions cence Stàb dal mont prin e su la 
carateristiche dai moviments autonomiscj e autodeterminiscj che ju 
rapresentin. 

Achì o podìn constatà la rapresentazion di un senari politic variàt 
par dimension, storie, culture, rapuarts di fuarce cul Stàt di riferi- 
ment che a fasin de situazion dai “popui cence Stát” dal mont prin 
une galassie eterogjenie e cence une strategjie comune (fale cualchi 
tentatîf plui o mancul riessût). Une realtàt li che, fale esemplis storics 
dai popui cuntune fuarte tradizion di lotis, si presente tant che un 
misclig di popui di entitàt pigule, medie o grande intune situazion 
debile sul plan de rispueste politiche. Une debilece che, te maioran- 
ce dai cás, al è il risultàt di une sieradure localiste che e segreghe 
chei popui tal cjapitul “minorancis” e no calcole che ducj i popui a 
risultin di fat “minorizáts”, 

Dongje, si a di contindi che la cuistion e tocje e e pues determinási 
dome in cunvigne cuntune lote antisisteme e antiimperialiste. La ba- 
taie autonomiste o je dutun cu la lote antiimperialiste o no je. 

Une vision plui largje de cuistion si viót vué dome li di chei popui 
che a son plui indenant, tant che catalans, bascs, scozés e pócs al- 
tris, ma che, dut cás, ancje achi, la cuistion e risulte dispes frontade 
cui miecs e tai stes tiermins basilárs dai partîts tradizionái o des ide- 
ologjiis che a son fiis o fiastris de tradizion politiche borghese e oci- 
dentalocentrade che o vin stazát intai cjapitui precedents. Si scuarzin 
cussi moviments “indipendentiscj” che a van di posizions fintremai 
di diestre a chei de çampe radical. 

Cheste cacofonie, spieli di diferencis storichis, al e il risultát di une 
vision che no si dislontane masse di une concezion statualiste e che 
disvele trop che, tal nestri mont, i moviments pe autodeterminazion 
a mancjin di une riflession teoriche alternative al paradigme in vore 

che e meti in lús lis causis primis e la funzion, la finalitât ultime de 
colonizazion dai popui. 

Al e un fat che lis fuarcis autonomistis e autodeterministis a resonin 
e si movin ancjemò a tacá dai modei dominants. 


La realtát dai popui plui piçui (chel furlan al + un esempli emblema- 
tic) che a son státs bandonáts des lór élites e che no son státs in cás 
di svilupá fuarcis politichis di une cierte impuartance e continuitát, 
a permetin ancjemò miór di meti in clár lis aporiis e i limits li che si 
e sierát un ciert mût di intindi Pautonomisim. 

AI è il cás furlan che o cjaparin in considerazion tant che topic, par 
esponi une riflession che, cun dut che personál e cui limits che e 
pues vé une analisi empiriche e subietive, e vúl jessi coerente cun 
dut ce che al e stát dit intai cjapitui precedents. 


Ché nazionalitarie e je une bataie che si svilupe si intune societát di- 
vidude in classis e dominade de ideologjie economiciste e capitali- 
ste, ma no si esauris e no pues esaurîsi e fondási dome su chel aspiet 
(ancjemò mancul e pues vé une conotazion interclassiste) ma si pre- 
sente prin di dut tant che une bataie di un popul che al à ché di di- 
findi i siei dirits e il dirit di esisti cu la só identitát. 


Chel dal Friúl al è un dai esemplis di une nazion cence Stàt dal 
mont prin, ma li che lis fuarcis autonomistis no son ancjemo rivadis 
adore a creá une cussience popolár slargjade. Il Friùl si cjate intune 
situazion plui indaúr rispiet ai cás emblematics di popui li che la 
maiorance e á fuarte cussience identitarie, ma denant di altris popui 
minorizáts de Europe. Chel furlan al pant une minorance cussiente, 
ma li che la sensazion de proprie diversitát e je gjeneralizade ancje 
se e reste platade sot vie e si manifeste cuntun indefinibil sintiment 
di partignince, ma di un sintiment di cúr plui che di cjáf. I procès 
di disidentificazion a son státs mastins vie pe só Storie, puartáts 

indenant di secui incá cun meticolositát e cun scuele no dome 
de bande di istituzions statuáls, di grups di podé esteriórs e dai 
epigons de retoriche patriotarde, ma ancje, e massime a tacá dal 
dopovuere, di partîts e sindacáts, di associazions e clubs e fintremai 
di rapresentants de culture, no dome di çoc conservadór, ma ancje di 
ché çampe che e stimave la bataie identitarie retrograde e fintremai 
reazionarie. Intant, lis fuarcis di diestre a eternizavin il valór de 
italianitât coniugát in forme republicane seguitant il paradigme 
risorgjimentalist, cence contà lûs des fanfaris e des adunancis 
militaristis. Cun di plui, tra i prins e i ultins, no si è viodude soluzion 
di continuitàt. 

Fuarcis e partîts di çampe a son stàts chei plui invasîfs in chest 
procès di dislidrisament de cussience e tal lór ardór unitocentric, 
plui produtîfs par vie che a rivavin a condiziona su ducj i plans (cul- 
turál, ideologjic e linguistic) i setórs popolárs e operaris, intant che 
lis fuarcis di centridiestre tant che la Democrazia Cristiana a fasevin 
un tant massime tal setór agrari e de piçule e medie borghesie local. 
Dome ae fin dai agns sessante e tai agns setante i moviments de 
campe radical, dongje di cualchi rapresentant dal PCI, a àn dimo- 
stràt une sensibilitàt concrete pe cuistion autonomiste e identitarie, 
massime pe cuistion de lenghe, e viodude tant che une bataie di ci- 
viltàt e di libertát. Ma al sarà un fat episodic". 

La cuistion identitarie e restarà tes cussiencis tant che une cuistion 
che si circoscrîf intal univiers des “minorancis” par la cuàl i movi- 
ments e i partîts autonomiscj che si son dáts la volte su la sene po- 
litiche furlane no àn cuasi mai esprimút une vision complessive e 
gjenerál. Lis cuistions di ordin socioeconomic o di politiche interna- 
zionál a son lassadis tes mans dai partîts “nazionái”, lis grandis te- 
matichis ideologjichis e filosofichis a son stadis lassadis tes mans dai 
setórs culturái italofons e italocentráts, dant cussi de cuistion fur- 
lane une dimension locál, parziâl, setoriál, cul risultát di une schi- 
zofrenie distrutive. Ché maniere di viodi e à produsút une prassi 

disorganiche e inconcludente parce che vueide di interés par chei 
che le praticavin in maniere ative o passive. 

Al è chest il limit che al covente superàt. E je la setorializazion de cu- 
istion identitarie che e covente superade par creá un vér moviment 
di liberazion nazionalitari. 

In sintesi: 


1. Un popul par liberàsi al à prin di dut di cognossi la storie de 
sós lotis pe libertát. Une storie dal autonomisim furlan nol á an- 
cjemò viodût la lús!". 


2. Lis fuarcis autonomistis a àn di vé vôs su ducj i cantins che a ve- 
gnin dibatúts inte societát di vué in maniere coerente cuntune 
proprie e specifiche vision dal mont e intun mút coerent cu lis 
sós finalitáts. 


3. Un moviment autonomist al à di doprà in mùt sistematic e segui- 
tif la só lenghe proprie, in forme scrite e orál, in dutis lis mani- 
festazions e in dutis lis sós ativitáts massime in chés di promo- 
zion, di propagande e di relazion cul public. 


4. Une bataie a pro de autodeterminazion no pues fá di mancul di 
une clare colocazion e solidarietát politiche a nivel internazionál 
cun ducj chei altris popui che a lotin pe lór libertát. 


5. Un popul nol rivará mai a autodeterminási cence il superament 
di une vision stataliste e cence la elaborazion di principis in cás 
di superá une vision economiciste. 


Indipendence / Fabian Ros 


Notis: 


[7] Imprest che nol è un strument neutral aplicabil in ogni sisteme, ma un mieç 
nassút par e su cheste struture sociál e funzionál a cheste struture. Par un 
mudament di direzion nol è avonde chel di doprà | argagns de modernitàt 
cuntune altre funzion. Parcè che no je dome une cuistion di competencis 
e di ùs alternatîf di une mecaniche neutre. Al è l'imprest stes che al puar- 
te intune direzion determinade e che al è in stat di condiziona la struture 
mental individual e coletive. La impostazion ideologjiche si cjate dentri de 
struture tecnologjiche in at e che di ché (tecnologjie) no si podarà, alman- 
cul par une dade di timp, fà di mancul. 


[2] Vué une curint di pinsîr e calcole la identitàt (cultural, raziál, etniche) tant 
che une invenzion leade a une vision arcaiche e funzionál a un discors di 
esclusion e di contraposizion. A cheste categorie si contrapon une vision 
cosmopolite che e supere divisions di ogni sorte intune percezion licuide 
de societàt e di une singolaritát in stat di sielzi la proprie colocazion intal 
mont. Ma cheste idee libertariane e risulte jessi il prodot de societàt indu- 
striál e des sós esigjencis a un tant che lis manifestazions identitaristis a 
son une reazion ae negazion di une realtát. Al scrîf in proposit Giovanni 
Morrone: “Il paradòs al è tal fat che la vivarose afermazion dal concet di 
identitát si verifiche intune ete che e à scomençât a elaborà | efiets dal 
procès di sistematiche licuefazion di ogni agregazion comunitarie inau- 
gurát de rivoluzion industrial e mandat indenant de globalizazion.” (Sul 
concetto di identità, p. 12). La disidentitàt e la só teorizazion positive al è 
dut intun prodot e funzion de economie di marcját a nivel global. Il capita- 
lisim al à bisugne di une classe di consumadórs vualiváts e standardizáts, 
di oms e feminis che si sintin part di une stesse e uniche comunitàt mon- 
dial. Par un tant ogni forme di agregazion comunitarie particolàr e rapre- 
sente une roste al procès liberist. Il globalisim al à duncje bisugne di une 
gnove etiche che e ledi tal sens di une vision uniformade de umanitát fide- 
lizade ae glesie universal dal consum. Al scrif ancjemò Morrone: "La ridu- 
zion de identitàt a rude rapresentazion e ignore i efiets che a identifichin 
chest gjenar di rapresentazion, e ignore la só incidence une vore reàl pe 
definizion o ridefinizion de struture identitarie. Daúr de insistence sul si- 
gnificát di identitàt tant che decision revocabile in maniere libare, al agjis 
il prejudizi che al calcole il dà forme e sens al real tant che un zúc arbitra- 
rie al ignore la radical no revocabilitàt de decision identitarie che e je une 
sielte che e conforme il subiet che al fás cheste sielte e lis azions che di 
cheste sielte a vegnin für." (ibidem, p.12). 


[3] Intai agns Setante e fintremai ai agns Novante, de bande marxiste la cui- 
stion furlane e vignive frontade su la fonde di une vision socioeconomiche 

classiste e sui principis dal materialisim storic. Intal 1977, dopo dal tara- 
mot dal 1976, il grup di lavór di Democrazia Proletaria al veve inmaneát 
une cunvigne su la cuistion furlane. In chei incuintris a jerin intervignúts 
Livio Jacob, Giorgio Cavallo, Adriano Ceschia, Sergio Salvi, Pier Carlo 
Begotti, Roberto Casazza, intant che i materiái a vignivin publicats juste 
in chei agns dal “Centro Ricerca e Documentazione di Borgo Aquileia” a 
Udin cul titul inecuivocabil di Materiali per la questione nazionale friulana. 
Intal mont gamparin, i agns a án scancelat chel spirt e ché terminologjie. 


[4] Sul numar 0 de riviste Usmis (Vierte-Estát, 1990) Donato Toffoli al contin- 


deve che la cussience de dimension nazionál dal Friúl, e la só azion politi- 
che no nassevin intai agns dal taramot ma tant prime. E al scriveve: “I fur- 
lans, si lu sa, no cognossin tant la lór storie, pal plui cualchi sflocje nazio- 
nalistiche su Rome, Vignesie e la ‘grande’ vuere.”. La storie dal moviment 
nazionalitari furlan, al seguite l'autór, dongje che e je ancjemò dute di scri- 
vi, nus dîs che “ducj i discors sul Friúl, su la lenghe e vie indenant” a son 
scomencáts une vore adore. Tant che esempli Toffoli al cite la figure e lis 
peraulis di Achîl Tellini (1866-1938) e la só ativitát tant che fondadór dal 
gjornal “La Patrie ladine", 

Si podarès zontà che cheste cussience, cundut che puartade di une mi- 
norance, e jere ben salde tal sintiment dai furlans salacor fintremai di 
cuant che il Friúl al à scugnút patî invasions e colonizazions forestis. Ma 
si trate di une flame fluscade di secui di retoriche e di ricats morài e prati- 
cs. Si capis alore la impuartance che e pues vé la ricercje storiche sul mo- 
viment autonomist par stigá la cussience indurmidide di un popul. 

